Dašners Džeimss

Labirinta gūstā

Džeimss Dašners

Labirinta gūstā

.

1. NODAĻA

Savu jauno dzīvi viņš sāka, stāvot kājās, stindzinošas tumsas un sasmakuša, putekļaina gaisa ieskauts.

Metāls trinās pret metālu; grīda zem kājām sasvērās. Zēns nokrita un, atbalstīdamies uz rokām, sāka rāpties atmuguriski, līdz atdūrās pret aukstu metāla sienu. Par spīti vēsajam gaisam uz pieres izspiedās sviedru lāsītes. Lēnām virzoties gar sienu, viņš sasniedza telpas stūri, noslīga zemē, pievilka kājas cieši klāt pie vēdera un cerēja, ka acis drīz apradīs ar tumsu. Vēl viens grūdiens, telpa salīgojās un sāka celties augšup kā lifts vecā ogļraču šahtā.

Gaisu caururba griezīgas vinču īdas un ķēžu žvadzoņa kā senā tērauda ražotnē un atbalsojās pret skārda sienām ar zemu, metālisku skaņu. Tumšais būcenis turpināja celties augšup, šūpojoties uz priekšu un atpakaļ, līdz zēns pakrūtē sajuta vieglu nelabumu. Kad nāsīs iecirtās piededzinātas motoreļļas smaka, kļuva vēl sliktāk. Gribējās raudāt, bet asaru nebija. Neatlika nekas cits kā vien sēdēt tumsā un gaidīt.

Mani sauc Tomass.

Tas… tas bija viss, ko zēns spēja atcerēties par sevi.

Viņš nesaprata, kā tas ir iespējams. Nemitīgi cenšoties izskaitļot radušos situāciju, prāts darbojās bez aizķeršanās. Galvā netrūka zināšanu faktu un attēlu, detalizētu atmiņu par pasauli un tās darbības principiem. Viņš spēja iztēloties apsnigušus kokus, skriešanu pa rudens lapām klātu ceļu, hamburgera garšu, mēnessgaismas apspīdētu mauriņu, peldēšanos ezerā, rosīgu pilsētas laukumu ar simtiem ļaužu, kuri dodas savās gaitās.

Tomēr viņš neatcerējās, no kurienes nāk, kā nokļuvis tumšajā kabīnē un kas ir viņa vecāki. Viņš nezināja pat savu uzvārdu. Prātā atplaiksnīja cilvēku tēli, bet tie nebija pazīstami: seju vietās rēgojās spokaini krāsas traipi. Viņš nespēja atcerēties nevienu pazīstamu vārdu, nevienu sarunu.

Vienmērīgi šūpodamās, tumšā kaste turpināja augšupceļu, un Tomass pamazām aprada ar nemitīgo ķēžu žvadzoņu. Pagāja krietns laika sprīdis. Minūtes pārtapa stundās, bet arī to nebija iespējams droši pateikt, jo katra sekunde šķita ilgstam mūžību. Nē. Viņš vēl nebija zaudējis spriestspēju. Instinkti sacīja, ka tumsā pārvietojies apmēram pusstundu.

Pārsteidzošā kārtā bailes pagaisa kā odu bars, ko iztrenkājis vējš, un to vietā stājās spēcīga ziņkāre. Viņš gribēja saprast, kur atrodas un kas ar viņu notiek.

Piepeši kabīne ievaidējās un ar skaļu dārdu apstājās; negaidītā pārmaiņa atkal notrieca Tomasu uz cietās grīdas.

Sliedamies kājās, viņš juta, kā šūpošanās pamazām norimst, līdz apstājas pavisam. Iestājās klusums.

Pagāja minūte. Divas. Tomass skatījās uz visām pusēm, bet redzēja vienīgi tumsu. Viņš taustījās gar sienām, meklējot izeju. Taču tādas nebija, tikai vēsas metāla sienas. No aizkaitinājuma zēns ievaidējās: vaids atbalsojās tukšumā, pārvēršoties samocītā pirmsnāves gārdzienā. Atgriezās klusums. Tomass kliedza, sauca pēc palīdzības, dauzīja ar dūrēm sienas.

Klusums.

Puisis nostājās stūrī, sakrustoja rokas un nodrebēja. Atkal atgriezās bailes. Krūtīs nemierīgi dunēja: šķita, ka sirds tūlīt izkāps pa muti.

-     Palīgā! Lūdzu! Palīdziet kāds! viņš kliedza, vārdiem sprūstot izkaltušajā rīklē.

Virs galvas atskanēja skaļš klaudziens. Tomasam no pārsteiguma aizrāvās elpa, un viņš pacēla acis augšup. Griestos parādījās šaura, taisna gaismas strēle, kas pamazām paplašinājās. Ar smagu, strīķējošu skaņu uz abām pusēm lēnām vērās vaļā slīdošas metāla durvis. Pēc tik ilgi tumsā pavadīta laika spilgtā gaisma dzēla acīs, liekot novērsties un aizklāt seju ar rokām.

Viņa ausis sasniedza attālas skaņas balsis. Sirds sažņaudzās bailēs.

-    Paskaties uz to švali.

-    Nez cik viņam gadu?

-    Izskatās pēc klunkšķa T-kreklā.

-    Pats tu esi klunkšķis!

-    Vecīt, tur ož pēc sieriņiem.

-    Kā ceļojums, zaļknābi?

-    Galapunkts, brāl.

Tomasu pārņēma apjukums, kam pievienojās mērena panikas deva. Dzirdētie vārdi bija savādi, atbalss tos kropļoja. Daži bija pavisam sveši, citi šķita pazīstami. Zēns ar mokām atvēra plakstiņus un samiegtām acīm raudzījās pretī gaismai un runātājiem. Sākumā saskatāmi bija tikai kustīgi silueti, taču drīz tie pārvērtās cilvēku stāvos, kas, noliekušies pāri atvērumam griestos, skatās lejup un rāda uz viņu ar pirkstiem.

Gluži kā fotoaparāta lēcā, kam tiek noregulēts fokuss, cilvēku sejas pamazām noskaidrojās. Daži jaunāki, daži vecāki bet tie visi bija puikas. Tomass īsti nezināja, ko bija gaidījis, bet, ieraudzījis sagaidītājus, pavisam samulsa. Tie bija pusaudži. Bērni. Bailes nedaudz atkāpās, bet ar to nepietika, lai nomierinātu auļojošo sirdi.

No augšas kāds nolaida virvi, kuras galā bija iesieta liela cilpa. Tomass brīdi vilcinājās, tad ielika tajā labo kāju, satvēra striķi un juta, kā tiek uzrauts gaisā. Pretī sniedzās rokas, daudz roku, tās tvēra viņu aiz drēbēm un vilka augšup. Pasaule sagriezās nepazīstamu seju, krāsu un gaismas virpulī. Pakrūtē uzvirmoja emociju viesulis. Gribējās kliegt, raudāt, izvemties.

Brīdī, kad viņu cēla pāri asajai metāla kastes malai, balsu

koris bija pieklusis, bet tad kāds zēns ierunājās. Tomass nojauta, ka nekad neaizmirsīs šos vārdus.

Prieks tevi redzēt, švali! zēns teica. Esi sveicināts Klajumā!

' \ '

JL

li

2. NODAĻA

r

Izpalīdzīgas rokas ņirbēja ap Tomasu, viņu pieceļot kājās un notraušot putekļus no krekla un biksēm. Vēl aizvien apžilbis no spilgtās gaismas, zēns nedaudz grīļojās. Viņu pārņēma nevaldāma ziņkāre, taču nelabā dūša traucēja pievērst pienācīgu uzmanību apkārtnei. Kamēr Tomass grozīja galvu no vienas puses uz otru un centās aptvert notiekošo, viņa jaunie biedri klusēja.

Tomass lēnām griezās ap savu asi, bet pārējie pavadīja viņu ar zobgalīgiem skatieniem un smīniem, daži pastiepa roku un iebakstīja ar pirkstu. Te bija vismaz kādi piecdesmit zēni sasvīduši, netīrās drēbēs, it kā nupat būtu smagi strādājuši, visu rasu un izmēru, dažādas miesas uzbūves un atšķirīga matu garuma. Uzlūkojot te ērmīgo vietu, te svešās sejas, Tomasam atkal sareiba galva.

Viņi atradās plašā, vairāku futbollaukumu izmēra pagalmā, ko no visām pusēm ieskāva milzīgs pelēks akmens mūris, daudzviet klāts ar biezu vīteņaugu slāni. Sienas izskatījās vismaz simt metrus augstas un veidoja regulāru četrstūri. Katru sienu precīzi vidū šķēla stāva atvere visā augstumā. Viņpus, cik Tomass spēja saskatīt, turpinājās garas ejas vai gaiteņi, kas veda kaut kur tālumā.

-    Paskatieties uz to zaļknābi! atskanēja čerkstoša balss. Tomass neredzēja, kam tā piederēja. Nolauzīs vēl kaklu, ievērtējot jaunās mājas.

Vairāki zēni iesmējās.

-    Aizver pāksti, Gallij! viņus pārtrauca dobjāka balss.

Tomass sakoncentrēja uzmanību uz sev tuvāko svešinieku loku. Viņš apzinājās, ka droši vien neizskatās pārāk sakarīgs, jo jutās kā sazāļots. Garš, gaišmatains puisis ar stūrainu žokli skaļi ievilka gaisu caur nāsīm; viņa sejā nebija nekādas izteiksmes. īsāks, apaļīgs zēns nepacietīgi mīņājās no vienas kājas uz otru, veroties augšup plati ieplestām acīm. Drukns, stipri muskuļots aziāts, sakrustojis rokas, vērtējoši pētīja Tomasu; viņa šaurā krekla piedurknes bija uzrotītas augšup, atklājot iespaidīgus bicepsus. Tumšādains puisis tas pats, kurš bija viņu sveicinājis, bargi rauca pieri. Vesels bars citu vienkārši blenza.

-    Kur es esmu? Tomass vaicāja, pārsteigts par savu balsi, kuras skaņa viņa atmiņā nebija saglabājusies. Tā neizklausījās īsti pareizi smalkāka, nekā viņš būtu domājis.

-    Labāk nevaicā, atbildēja tumšādainais zēns. Galvenais, esi rāms un nekrīti panikā.

-    Kurš uzraugs viņam būs? kāds kliedza no aizmugures.

-    Es taču jau teicu, pāli! atsaucās spalga balss. Viņš ir klunkšķis, tātad būs slauķis, nav divu domu! To pateikušais sāka ķiķināt, it kā tikko būtu izskanējis smieklīgākais joks pasaules vēsturē.

Tomasam atkal pārvēlās mulsuma vilnis, dzirdot tik daudz vārdu un frāžu, kas viņam neko neizteica. Švalis. Klunkšķis. Uzraugs. Slauķis. Vārdi bira pār zēnu lūpām tik dabiski, ka šķita dīvaini tos nesaprast. Izskatījās, ka atmiņas zudums atstājis robu arī valodas uztverē. Tas bija dezorientējoši.

Tomasa apziņā cīnījās dažādas emocijas. Apjukums. Ziņkāre. Bailes. Panika. To visu pavadīja tumša ārkārtējas bezcerības sajūta, it kā pasaulei būtu pienācis gals, it kā tā būtu izdzēsta no viņa atmiņas un aizvietota ar kaut ko šausmīgu. Viņam gribējās bēgt un paslēpties no visiem un visa.

-     Deru uz savām aknām, ka jau tas būs sasniegums, piemetināja zēns ar čerkstošo balsi. Tomass nevarēja saskatīt viņa seju.

-     Muti ciet, es teicu! ieaurojās tumšādainais. Ja nebeigsiet vārīties, nākamā pauze būs divreiz īsāka!

Tas noteikti ir viņu vadonis, Tomass nosprieda. Noguris no sev pievērstās uzmanības, viņš sāka pētīt vietu, ko tumšādainais zēns bija nodēvējis par Klajumu.

Pagalma pamatni klāja milzīgas akmens plāksnes, daudzas no tām bija saplaisājušas, bet spraugās auga zāles kušķi un nezāles. Savāda, noplukuši koka būve vienā no laukuma stūriem stipri izcēlās uz pelēko akmens sienu fona. Ēkas tuvumā auga daži koki, to saknes atgādināja mezglainas rokas, kas ierakušās akmeņainajā augsnē, meklējot barību. Citā laukuma stūrī atradās dārzi no vietas, kur stāvēja Tomass, varēja saskatīt kukurūzu, tomātu stādus un augļu kokus.

Trešajā pagalma stūrī bija ierīkoti koka aploki aitām, cūkām un govīm. Ceturto aizpildīja biezs koku puduris; tuvākie no tiem izskatījās sakropļoti un gandrīz nokaltuši. Zilajās debesīs virs galvas neredzēja neviena mākonīša, taču par spīti tam, ka bija gaišs kā dienā, no saules nebija ne miņas. Sienu mestās garās ēnas nedeva nekādu priekšstatu par diennakts laiku un debespusēm tikpat labi varēja būt gan agrs rīts, gan vēla pēcpusdiena. Tomass dziļi ievilka elpu, lai nomierinātu satrauktos nervus, un viņa jutekļiem tūlīt uzbruka vesela smaržu un smaku armāda. Svaigi uzrakta zeme, kūtsmēsli, priežu skujas, kaut kas trūdošs, kaut kas salds… Kaut kādā veidā viņš zināja, ka visas šīs smakas ir raksturīgas fermai.

Tomass vēlreiz palūkojās uz saviem sagūstītājiem. Viņš jutās neveikli, bet dega nepacietībā uzzināt vairāk. Sagūstītāji, zēns nodomāja. Kāpēc man prātā ienāca tieši šis vārds? Tomass pārlaida acis apkārtstāvošo sejām, pievēršot uzmanību un izvērtējot katru izteiksmi. Viņu spēji apturēja kādās acīs liesmojošais naids. To īpašnieks izskatījās tik nikns, ka Tomass nebrīnītos, ja tas tūdaļ mestos viņam virsū ar nazi. Zēnam bija melni mati, un, kad viņu skatieni sastapās, tas dusmīgi noskurinājās, pagriezās un devās uz eļļaina dzelzs mieta pusi, kam blakus atradās zems koka sols. Mieta galā ļengani karājās daudzkrāsains karogs, bet bezvējš neļāva saskatīt tā rakstu.

Satrūcies Tomass pavadīja zēnu ar skatienu līdz brīdim, kad tas pagriezās, lai apsēstos. Tomass ātri novērsās.

Grupas vadonis šķiet, viņam varēja būt apmēram septiņpadsmit gadu, paspēra soli uz priekšu. Tumšādainajam zēnam mugurā bija ikdienišķas drēbes melns T-krekls, džinsi, kedas un elektronisks pulkstenis. Nezin kāpēc Tomasu pārsteidza šejieniešu garderobe likās, ka viņiem būtu jāvalkā kaut kas draudīgāks, piemēram, cietumnieku formastērpi. Vadonim bija īsi apcirpti mati un gludi skūta seja, bet, izņemot pastāvīgi saraukto pieri, viņā nebija nekā biedējoša.

Garš stāsts, švali, viņš teica. Bet ar laiku tu visu sapratīsi. Rīt vedīšu tevi Ekskursijā. Pagaidām… vienkārši pacenties neko nesalauzt. Sauc Albijs. Zēns pastiepa roku, acīmredzot gaidīdams, ka Tomass atņems sveicienu.

Tomass to ignorēja. Kāda instinkta vadīts, viņš, neteikdams ne vārda, pagriezās, aizgāja līdz tuvākajam kokam, apsēdās zemē un ar muguru atspiedās pret tā raupjo stumbru. Atkal uzmācās gandrīz nevaldāma panika. Viņš dziļi ievilka elpu un centās samierināties ar situāciju. Saņemies, Tomass nodomāja. Ja padosies bailēm, nekādā skaidrībā netiksi.

-      Tad stāsti! Tomass iesaucās, cenzdamies saglabāt mierīgu balsi. Stāsti man to garo stāstu!

Albijs paskatījās uz sev tuvāk stāvošajiem draugiem un zīmīgi pabolīja acis. Tomass vēlreiz pārlūkoja pūli. Viņa pirmais aprēķins izrādījās vairāk vai mazāk pareizs te bija apmēram piecdesmit līdz sešdesmit zēnu, sākot no pusaugu vecuma un beidzot ar gandrīz pieaugušiem jauniešiem kā Albijs, kurš likās esam viens no vecākajiem. Tajā brīdī Tomass ar šausmām saprata, ka viņam nav ne jausmas, cik gadu ir pašam. Šī doma lika sirdij sažņaugties atmiņa bija tik nopietni traumēta, ka viņš pat nezināja savu vecumu.

-     Nopietni… Tomass vaicāja, atmetot pēdējās cerības izlikties drosmīgs. Kur es esmu?

Albijs pienāca viņam klāt, apsēdās iepretim un sakrustoja kājas. Pārējie zēni sekoja un sapulcējās ciešā lokā aiz vadoņa muguras; ik pa brīdim virs bara paslējās pa kādai galvai, cenšoties viņus labāk saskatīt.

-     Neuztraucies. Ja tev nebūtu bail, teica Albijs, tu nebūtu cilvēks. Uzvedies citādi, un es nometīšu tevi no Kraujas, jo trakajiem pie mums nav vietas.

-    No Kraujas? Tomass nobālēja.

-      Bļāviens… Albijs saberzēja acis. Tagad nav īstais laiks un vieta šādai sarunai. Bet, tici man, mēs nenogalinām tādus švaļus kā tu. Tikai pacenties, lai nenogalina tevi, izdzīvo j.ādā garā…

Albijs apklusa, bet Tomass juta, ka ir kļuvis vēl bālāks nekā pirms tam.

-     Vecīt. Albijs ar rokām pārbrauca īsajiem matiem un smagi nopūtās. Man tas nepadodas. Tu esi pirmais zaļknābis, kopš nogalināja Niku.

Tomasa acis iepletās. Klāt pienāca kāds cits zēns un rotaļīgi uzšāva Albijam pa pakausi.

-    Bļāviens, Albij, pagaidi taču līdz Ekskursijai! viņš runāja ar īpatnēju akcentu. Čali ķers trieka, pirms vēl ko uzzinās. Zēns pieliecās un sniedza Tomasam roku. Sauc mani Ņūts, zaļknābi, un mēs visi dikti priecātos, ja tu piedotu mūsu jaunizceptajam vadonim, kam, rādās, tikai klunkšķis pauri.

Tomass satvēra zēna roku un paspieda to. Ņūts šķita daudz simpātiskāks par Albiju. Viņš bija arī garāka auguma, kaut gan izskatījās apmēram gadu jaunāks. Ņūtam bija gaiši, garās šķipsnās pāri T-kreklam krītoši mati, uz muskuļotajām rokām izspiedušies asinsvadi.

-     Aizveries, pāli, Albijs norūca un novilka viņu blakus sev. Viņš vismaz kaut ko no manis teiktā saprot. Šur tur kāds iesmējās, pārējie zēni saspiedās vēl ciešākā lokā ap Albiju un Ņūtu, lai varētu tos labāk sadzirdēt.

Albijs izpleta rokas ar augšup pavērstām plaukstām. Šo vietu sauc par Klajumu, skaidrs? Te mēs dzīvojam, te mēs ēdam, te mēs guļam un sevi saucam par klajumniekiem. Tas ir viss, kas tev…

-     Kāpēc es šeit esmu!? Tomass pārtrauca viņu, baiļu vietā beidzot stājoties dusmām. Kā…

Pirms Tomass paspēja pabeigt, Albija roka izšāvās uz priekšu un sagrāba viņu aiz krekla. Augšā, švali! Kājās! Albijs piecēlās, velkot zēnu sev līdzi.

Tomass ar pūlēm atguva līdzsvaru, atkal līdz nemaņai pārbiedēts, un atspiedās ar muguru pret koku, cenzdamies izvairīties no Albija, kurš neatkāpās ne soli.

-     Nepārtrauc mani, puika! Albijs kliedza viņam tieši sejā. Bļāviens, ja mēs izstāstītu tev visu uzreiz, tu nomirtu tepat uz līdzenas vietas, pat nepaspējis pieklunkšķināt bikses! Paunotāji tevi aizstieptu viens divi, un no tāda tevis mums nebūtu nekāda labuma, vai ne?

-     Es vispār nesaprotu, par ko tu runā, Tomass lēnām teica, pārsteigts, cik nosvērti skan viņa balss.

Ņūts izstiepa roku un satvēra Albiju aiz pleca. Klau, vecīt, atslābsti drusku. Tu vairāk kaitē nekā palīdzi.

Albijs palaida vaļā Tomasa kreklu un atkāpās, krūtīm smagi cilājoties. Nav laika laipnībām, zaļknābi, saproti? Tava vecā dzīve ir galā, jaunā nupat sākas. Tāpēc ātri iegaumē noteikumus, klausies un nerunā. Skaidrs?

Cerēdams sagaidīt palīdzību, Tomass palūkojās uz Ņūta pusi. Iekšā viss griezās un vārījās, acis dedzināja tajās sakāpušās asaras.

Bet Ņūts tikai pamāja ar galvu. Skaidrs, zaļknābi? Un pamāja vēlreiz.

Tomasu pārņēma niknums; gribējās kādam iesist. Tā vietā viņš tikai klusi noteica: Jā.

-    Tas labi, sacīja Albijs. Šī ir tava Pirmā Diena, švali. Nestreb karstu. Nāk vakars. Drīz atgriezīsies skrējēji. Kaste šodien aizkavējās, tāpēc Ekskursijai vairs nav laika. Rīt no rīta, uzreiz pēc celšanās. Viņš pagriezās pret Ņūtu. Atrodi viņam vietu un noliec gulēt.

-    Labi, atbildēja Ņūts.

Albijs samiedza acis un pagriezās pret Tomasu. Pāris nedēļas, un tu pieradīsi, švali. Tu pieradīsi un palīdzēsi. Neviens no mums Pirmajā Dienā vēl neko nejēdza, gluži tāpat kā tu. Jaunā dzīve sākas rīt.

Ar šiem vārdiem viņš pagriezās, izlauzās cauri pūlim un devās uz šķībo koka ēku pagalma stūrī. Vairākums zēnu paklīda kur nu kurais, pirms aiziešanas vēl reizi ar skatienu nomērot Tomasu.

Viņš sakrustoja rokas, aizvēra acis un dziļi ievilka elpu. Krūtīs gruzdošo tukšumu ātri nomainīja sirdi plosošas skumjas. Iespaidu bija pārāk daudz. Tomass neko nesaprata. Kur viņš ir nokļuvis? Kas ir šī vieta? Kaut kāds cietums? Ja tā, tad par kādu noziegumu viņš šurp atsūtīts un uz cik ilgu laiku? Šejieniešu valoda bija savāda, un izskatījās, ka nevienam īpaši nerūp, vai viņš dzīvo vai mirst. Acis atkal draudēja piepildīties asarām, bet viņš tām neļāvās.

-    Ko es esmu izdarījis? Tomass nočukstēja, nedomājot, ka kāds viņu dzirdēs. Par ko? Kāpēc mani šurp atsūtīja?

Ņūts draudzīgi uzsita viņam uz pleca. Zaļknābi, to, ko tu jūti, esam jutuši mēs visi. Mums visiem reiz bijusi Pirmā Diena, kad izkāpām no tās tumšās kastes. Viss ir slikti nudien, un tev viss kļūs tikai sliktāk. Tā ir. Bet mazpamazām, soli pa solim tu cīnīsies un tiksi galā. Es redzu, ka tu neesi

nekāds memmesdēlinš.

>

-   Vai šis ir cietums? Tomass vaicāja, rokoties savu domu tumsā, meklēdams kādu plaisu uz pagātni.

-    Pietiks jautāt, Ņūts atteica. Tev tāpat nepatiks neviena atbilde, vismaz ne šobrīd. Tāpēc pagaidām labāk paklusē un samierinies ar pārmaiņām. Rīts būs gudrāks par vakaru.

Tomass neatbildēja, tikai stāvēja nokārtu galvu, acīm nekustīgi veroties saplaisājušajā pagalma grīdā. Gar vienu no akmens plāksnēm stiepās sīku nezāļu rinda ar mazām lapiņām, dzelteni ziediņi slēja galvas pāri tās malai, gluži kā meklēdami sauli, kura jau sen bija pazudusi aiz milzīgajām Klajuma sienām.

-     Čaks tev būs labs pāris, Ņūts teica. Sīks un resns švalis, bet lāga dvēsele kopumā. Pagaidi tepat, es atgriezīšos.

Ņūts tik tikko bija paspējis beigt savu sakāmo, kad gaisu pāršķēla šaušalīgs, stindzinošs kliedziens. Spalgais, gandrīz necilvēciskais kauciens atbalsojās pāri visam akmens pagalmam; redzeslokā esošie zēni pagriezās, lai nolūkotos tā virzienā. Kad Tomass saprata, ka ārprātīgā skaņa nāca no koka ēkas, asinis viņa dzīslās sastinga.

Pat Ņūts satrūkās no pārsteiguma un norūpējies sarauca pieri.

Bļāviens! viņš nolamājās. Nolāpītie medbrāļi, nevar atstāt vienus pat uz desmit minūtēm. Ņūts sašutis papurināja galvu, tad viegli iespēra Tomasa pēdai. Atrodi Čakiju un saki, ka viņš ir atbildīgs par tavu izguldīšanu. To pateicis, vecākais zēns pagriezās un skriešus devās ēkas virzienā.

Tomass nošļūca gar koka raupjo stumbru līdz zemei, atspiedās pret to ar muguru un aizvēra acis, vēloties tikai vienu pamosties no šī briesmīgā, briesmīgā sapņa.

3. NODAĻA

r

Tomass kādu mirkli sēdēja sastindzis, pārāk satriekts, lai pakustētos. Visbeidzot viņš piespieda sevi palūkoties uz groteskās ēkas pusi. Ārpusē mīņājās bariņš zēnu; viņi nervozi vērās augšējā stāva logos, it kā gaidītu, ka pa kādu no tiem kuru katru brīdi, sprāgstot stiklam un kokam, izlēks šaušalīgs nezvērs.

Viņa uzmanību piesaistīja metāliska, klikšķoša skaņa zaros virs galvas. Pavēries augšup, Tomass pēdējā mirklī pamanīja sarkanas gaismas uzplaiksnījumu un kaut ko spīdīgu pazūdam stumbra otrā pusē. Viņš piecēlās kājās un, staipīdams kaklu, apgāja apkārt kokam, lai noskaidrotu, kas radījis skaņu, bet redzēja tikai zarus, kailus un pelēki brūnus, izpletušos kā skeleta pirkstus, kas šķita kā dzīvi.

Tā bija viena no tām spiegvabolēm, kāds teica.

Tomass paskatījās pa labi un ieraudzīja īsu, apaļīgu puiku, kurš stāvēja turpat netālu, blenzdams viņā ar pavērtu muti. Zēns bija ļoti jauns iespējams, pats jaunākais no visiem, kurus Tomass līdz šim bija redzējis Klajumā, varbūt divpadsmit vai trīspadsmit gadus vecs. Viņa brūnie mati nokarājās pāri ausīm un kaklam, tik tikko skardami plecus.

Visai nožēlojamā paskata sārtajā, tuklajā sejā izcēlās dzidras zilas acis.

Tomass pamāja puisim. Kādām vabolēm?

-     Spiegvabolēm, tas atbildēja, rādot uz koka galotni.

-    Neko tev nenodarīs, ja vien nebūsi tik dulls, lai skartos tām klāt… švali. Pirms pēdējā vārda zēns saminstinājās. Izklausījās, ka viņam ir neērti to izrunāt tā, it kā viņš vēl nebūtu līdz galam apguvis Klajuma žargonu.

Vēl viens kliedziens, šoreiz ilgs un nervus plosošs, pāršķēla gaisu un lika Tomasam nodrebēt. Zosāda pārklāja viņa miesu kā ledusauksta rasa. Kas tur notiek? viņš vaicāja, rādot uz ēku.

-    Nezinu, atbildēja tuklais zēns. Viņa balsī vēl bija jaušams spalgais bērnības tonis. Tur iekšā ir Bens, pagalam

slims. Tie vinu notvēra.

>

-     Tie? Tomasam nepatika draudīgā pieskaņa, ar kādu zēns izrunāja šo vārdu.

-Jā.

-    Kas ir Tie?

-     Labāk ceri, ka nekad to neuzzināsi, zeņķis atbildēja, izskatīdamies neatbilstoši omulīgi situācijai, un pastiepa roku.

-    Mani sauc Čaks. Pirms parādījies tu, zaļknābis biju es.

Un tāds ir mans šīvakara pavadonis? Tomass pikti nodomāja. Viņš jau tā jutās ārkārtīgi neomulīgi, bet nu klāt nāca arī aizkaitinājums. Neko nebija iespējams saprast, sāka sāpēt galva.

-    Kāpēc visi mani saukā par zaļknābi? Tomass vaicāja, ātri paspiežot un tūlīt atlaižot Čaka roku.

-    Jo tu esi pats jaunākais jauniņais. Čaks ar pirkstu parādīja uz Tomasu un iesmējās. No mājas puses atskanēja vēl viens kliedziens. Izklausījās, ka tur tiek spīdzināts izbadējies dzīvnieks.

-    Kā tu spēj smieties? Tomass vaicāja, necilvēcīgā trokšņa pārbiedēts. Izklausās, ka tur iekšā kāds mirst.

-    Ar viņu viss būs kārtībā. Tie, kas paspēj tikt atpakaļ un dabū serumu, paliek dzīvi. Vai nu tā, vai nekā. Ja tu neesi vēl miris, tad izdzīvo. Tikai ļoti sāp.

Tomass nesaprata. Kas ļoti sāp?

Čaka skatiens aizklīda tālumā, it kā viņš īsti nezinātu, ko atbildēt. Ē… nu, kad tevi sadzeļ bēdneši.

-    Bēdneši? Tomass aizvien vairāk samulsa. Sadzeļ. Bēdneši. Šiem vārdiem bija nelāga, draudīga pieskaņa. Viņš pēkšņi vairs nebija drošs, ka patiešām vēlas saprast, par ko zeņķis runā.

Čaks paraustīja plecus, tad pabolīja acis un novērsās.

Tomass aizkaitināti nopūtās un atspiedās ar muguru pret koku. Izskatās, ka tu nezini daudz vairāk par mani, viņš teica, labi saprazdams, ka tā nav patiesība. Tomasa atmiņas zudums bija savāds. Viņš vairāk vai mazāk atcerējās to, kā pasaule darbojas, taču šīm atmiņām nebija piesaistītas nekādas īpatnības, cilvēku sejas vai vārdi. Gluži kā grāmatā, kurā viss būtu pareizi, tikai trūktu katra desmitā vārda, padarot to par nožēlojamu, mulsinošu lasāmvielu. Viņš pat nezināja, cik vecs ir.

-    Čak… kā tev šķiet, cik man ir gadu?

Zeņķis noskatīja viņu no galvas līdz kājām. Es teiktu, kādi sešpadsmit. Un, ja nu interesē, metrs septiņdesmit… brūni mati… un neglīts kā cepta akna uz iesma, viņš iespurdzās.

Tomass bija tik pārsteigts, ka nemaz lāgā nesadzirdēja Čaka joku. Sešpadsmit? Viņš jutās daudz vecāks.

-      Tu nejoko? Tomass apklusa, meklēdams vārdus. Kā… Viņš pat nezināja, ko jautāt.

-   Neuztraucies. Pāris dienas tu būsi galīgi apdullis, bet tad pieradīsi pie šīs vietas. Es pieradu. Te mēs dzīvojam, un tas arī ir viss. Labāk, nekā dzīvot klunkšķu bedrē. Čaks samiedza acis kā gaidīdams, ka Tomass kaut ko jautās. Klunkšķis nozīmē to pašu, ko kaka. Kaka noklunkšķ, kad iekrīt mūsu atejā.

Tomass blenza uz Čaku, nespēdams noticēt, ka piedalās šādā sarunā.

-     Jauki. Tas bija vienīgais, ko viņš spēja izmocīt. Tomass piecēlās un devās garām Čakam uz vecās koka mājas pusi; vārds grausts gan tai piestāvēja labāk. Izskatījās, ka ēkai ir trīs vai četri stāvi un tā kuru katru brīdi varētu sabrukt. Tas bija vājprātīgs dēļu, baļķu un resnu liānu pinumu veidojums ar šķietami nejaušās vietās izmētātiem logiem. Aiz nama draudīgi slējās masīvās, efeju vīteņiem klātās mūra sienas. Šķērsojot pagalmu, Tomasa vēderam lika ierūkties degošas malkas un ceptas gaļas smarža. Zinot, ka kliedzieni pieder tikai kādam sasirgušam zēnam, viņš jutās nedaudz labāk… kamēr nesāka domāt par to, kas tos izraisījis.

-    Kā tevi sauc? Čaks, skriešus panācis viņu, uzsauca no aizmugures.

-    Ko?

-     Kāds ir tavs vārds? Tu neesi mums vēl to teicis un es zinu, ka tik daudz tu atceries.

-    Tomass. Viņš gandrīz nedzirdēja pats savu balsi, domas pēkšņi bija aizņemtas ar ko citu. Ja Čakam varēja ticēt, Tomass tikko bija sapratis, kas viņam ir kopīgs ar pārējiem

zēniem. Vienāda rakstura atminas zudums. Vini visi atce-

> >

rējās savus vārdus. Kāpēc ne savu vecāku vārdus? Vai kāda drauga? Kāpēc viņi nezināja savus uzvārdus?

-     Prieks iepazīties, Tomas, Čaks turpināja. Nesatraucies, es par tevi parūpēšos. Esmu te jau veselu mēnesi un pazīstu Klajumu kā savu kabatu. Vari droši paļauties uz Čaku, ja?

Tomass jau bija gandrīz sasniedzis graustu un nelielo zēnu bariņu, kas pulcējās tā priekšā, kad viņu pārsteidza negaidīta dusmu lēkme. Viņš strauji apcirtās pret Čaku. Tu pat nespēj man neko pastāstīt! Es nesauktu to par parūpēšanos. Tomass pagriezās pret durvīm, pilns apņēmības doties iekšā un pieprasīt atbildes. Viņam nebija ne jausmas, no kurienes uzradies šis pēkšņais drosmes pieplūdums.

Čaks tikai paraustīja plecus. Man nav jēgas tev neko stāstīt. Principā es pats vēl esmu tikai jauniņais. Bet mēs varam būt draugi…

-    Man nevajag draugus! Tomass nikni atcirta.

Viņš bija sasniedzis durvis neglītu, saulē izbalējušu koka plāksni. Atvēris tās, Tomass ieraudzīja dažus zēnus, kas ar stoisku sejas izteiksmi stāvēja greizu kāpņu pakājē. To margas un pakāpieni bija šķībi un izļodzījušies uz visām pusēm. Gaiteņa un priekštelpas sienas bija aplīmētas ar tumšām tapetēm, kas daudzviet lobījās nost. Vienīgie redzamie rotājumi telpā bija noputējusi vāze uz trīskāju galdiņa stūri un melnbalta bilde ar vecu sievieti senlaicīgā baltā kleitā. Tomasam tas viss atgādināja skatu no kādas šausmu filmas par spoku apsēstu māju vai kaut ko tamlīdzīgu. Pat grīdas segumā trūka dažu dēļu.

Namā valdīja spēcīga putekļu un pelējuma smaka, kas stipri atšķīrās no patīkamajām smaržām ārpusē. Pie griestiem karājās nevienmērīgi ņirbošas dienasgaismas spuldzes. Tomass pirmoreiz aizdomājās par to, no kurienes tādā vietā kā Klajums ir elektrība. Viņš uzmeta skatienu vecajai sievietei bildē. Vai viņa te kādreiz dzīvojusi? Rūpējusies par šiem zēniem?

-    Eu, reku zaļknābis! iesaucās kāds no vecākajiem puikām. Tomass ar šausmām saprata, ka tas ir tas pats melnmatis, kurš veltīja viņam naidpilno skatienu iepriekš Klajumā. Zēns bija aptuveni piecpadsmit gadus vecs, gara auguma un kalsns. Sejas vidū gozējās mazas dūres izmēra deguns, kas atgādināja kroplīgu kartupeli. Ka tik nebūs pieklunkšķinājis bikses no vecā Benija bļaušanas. Ko, atnāci nomainīt autiņus, šmurguli?

-    Mani sauc Tomass. Viņam bija jātiek prom no šī puiša. Vairs nebilzdams ne vārda, Tomass devās uz kāpņu pusi tikai tāpēc, ka tās bija vistuvāk, tikai tāpēc, ka nezināja, ko citu vēl darīt vai teikt. Taču bezkauņa ar paceltu roku aizšķērsoja viņam ceļu.

-     Lēnām pār tiltu, zaļknābi. Viņš pakratīja īkšķi pret griestiem. Jauniņajiem ir aizliegts redzēt tos, kas ir… sadzelti. Ņūta un Albija noteikumi.

-    Ko tu man piesējies? Tomass vaicāja, cenzdamies neizrādīt bailes un nedomāt par to, ko nozīmēja sadzelti. Es pat nezinu, kur esmu. Es tikai meklēju palīdzību.

-     Paklau, zaļknābi. Zēns sakrustoja rokas un savilka pieri krunkās. Es esmu tevi redzējis jau agrāk. Tas, ka tu te parādījies, ir ļoti aizdomīgi, un es noskaidrošu, kāpēc.

Tomasa dzīslās uzbangoja asinis. Es tevi redzu pirmoreiz mūžā! Man nav ne mazākās jausmas, kas tu esi, un, godīgi sakot, pilnīgi pajāt! viņš atcirta, kaut arī saprata, ka pavisam droši to nevar zināt. Bet kā gan šķietami nepazīstamais zēns spēja atcerēties viņu?

Puisis nicīgi iesmējās: tā bija īsa skaņa, kurā šņāciens saplūda ar atkrēpošanos. Tad viņa seja kļuva nopietna, uzacis saraucās pieres vidū. Es esmu… redzējis tevi, švali. Tikai retais šeit var teikt, ka ir ticis sadzelts. Viņš norādīja uz kāpņu augšgalu. Es esmu. Es zinu, kas tagad jāpārcieš vecajam Benijam. Ar mani ir noticis tas pats. Un Pārvēršanas laikā es redzēju tevi.

Viņš pastiepa roku un ar pirkstu iebakstīja Tomasam krūtīs. Deram uz tavu pirmo maltīti no Cepeša, ka arī Benijs būs tevi redzējis!

Tomass ne mirkli nenovērsa acis no sava pretinieka, taču nolēma paklusēt. Viņam atkal sāka uzmākties panika. Kad vienreiz situācija beigs pasliktināties?

Kas ir, nomīzi no bēdnešiem? rupeklis vaicāja, ļauni smīnēdams. Drusku sabijies, ja? Baidies, ka arī tevi sadzels?

Atkal šis vārds. Sadzelt. Tomass centās par to nedomāt un ar roku norādīja uz otro stāvu, no kurienes skanēja slimā zēna vaidi. Ja tur ir Ņūts, es gribu ar viņu parunāt.

Rupeklis neko neteica, pāris sekundes nekustīgi vērās Tomasā, tad pakratīja galvu. Zini, ko? Tev taisnība, Tomij. Man nevajadzētu tik ļauni izturēties pret jauniņajiem. Kāp vien augšā. Nešaubos, ka Albijs un Ņūts tevi apskaidros… Nopietni, kāp augšā. Es atvainojos.

Viņš viegli uzsita Tomasam pa plecu, pakāpās soli atpakaļ un ar žestu norādīja uz kāpnēm. Taču Tomass nojauta, ka puisim kaut kas ir aiz ādas. Daļējs atmiņas zudums vēl nenozīmē, ka esi kļuvis par pilnīgu idiotu.

-     Kā tevi sauc? Tomass pavaicāja, lai nedaudz novilcinātu laiku, pirms izlemt, vai klausīt aizdomīgajam uzaicinājumam.

-     Gallijs. Un netici tam, ko saka pārējie. Es te patiesībā esmu vadonis, nevis tie divi jefiņi augšā. Es. Vari mani saukt par Kapteini Galliju, ja vēlies. Zēns pirmoreiz pasmaidīja; viņa zobi izskatījās tikpat atbaidoši kā deguns. Divi vai trīs no tiem nebija savās vietās, un no pārējiem neviens ne tuvu neizskatījās balts. Tomass saoda Gallija elpu, un tā uzjundīja kādu pretīgu, tomēr netveramu atmiņu, no kuras vēderā viss sagriezās kājām gaisā.

-    Labi, Tomass teica. Zellis bija viņu tā nokaitinājis, ka gribējās kliegt un sist tam pa seju. Klausos, Kapteini Gallij! viņš uzspēlēti salutēja un sajuta adrenalīna pieplūdumu asinīs, zinādams, ka tikko pārkāpis robežu.

Šur un tur kāds iesmējās. Gallijs nosarcis pavērās apkārt, tad atkal pievērsa Tomasam naidā sarauktās uzacis un kroplīgo degunu.

-     Kāp augšā, viņš teica. Un nerādies vairs man acīs, jefiņ. Gallijs, nenolaizdams skatienu no Tomasa, vēlreiz norādīja uz kāpnēm.

-     Labi. Tomass vēlreiz pārlaida acis telpai, juzdamies reizē apjucis, nokaunējies un dusmīgs. Sejā sakāpa karstums.

Neviens pat nepakustējās, lai atturētu viņu, izņemot Čaku, kurš stāvēja pie ārdurvīm un norūpējies purināja galvu.

-    Nedari to, viņš teica. Tu esi jauniņais. Tu nedrīksti tur iet.

-    Ej, ej, Gallijs nošņācās. Droši.

Tomass nožēloja, ka vispār ienācis namā, bet, no otras puses, viņš tiešām vēlējās runāt ar Ņūtu.

Zēns sāka kāpt: zem katra soļa pakāpieni čīkstēja un krakšķēja. Viņš labprātāk būtu apstājies un griezies atpakaļ aiz bailēm izkrist cauri vecajiem dēļiem, bet došanās augšup bija vienīgais veids, kā tikt prom no neērtās situācijas lejā. Viņš turpināja kāpt, saraudamies pie katra neomulīgā krakšķa. Kāpnes sasniedza mazu paplašinājumu, tad pagriezās pa kreisi un veda uz margām norobežotu gaiteni, gar kuru atradās vairākas istabas. Gaisma spīdēja tikai pa vienu durvjapakšu.

-    Pārvēršana! Gallijs no apakšas uzkliedza. Ceru, ka tev patiks, šmurguli!

Gluži kā kūdīšanas iedrošināts, Tomass apņēmīgi piegāja pie apgaismotajām durvīm, nelikdamies ne zinis par čīkstošajiem grīdas dēļiem un smiekliem, kas nāca no pirmā stāva, nelikdamies ne zinis par neizprotamajiem vārdiem un biedējošajām sajūtām, ko tie izraisīja. Viņš pagrieza apsūbējušo misiņa rokturi un atvēra durvis.

Telpā Ņūts un Albijs bija noliekušies pāri gultā gulošam augumam.

Tomass pastiepās uz priekšu, lai saskatītu saceltā trača cēloni, bet, ieraudzījis pacienta stāvokli, no šausmām gandrīz pārakmeņojās. Viņam bija jānopūlas, lai noturētu kaklā sakāpušo nelabumu.

Tomass neskatījās ilgi tikai pāris sekundes, bet ar to pietika visam atlikušajam mūžam. Gultā agonijā locījās bāls, puskails, nedabiski izkropļots zēna ķermenis. Pār visu viņa augumu pletās pietūkuši, resnām virvēm līdzīgi, slimīgi zaļu vēnu mezgli. Ādu klāja tumši sārti nobrāzumi, asiņojošas brūces un piebrieduši strutu pūžņi. Kad Albijs pielēca kājās, ar augumu aizsegdams skatu, bet ne vaidus un kliedzienus, šaušalīgā aina jau bija paspējusi iespiesties Tomasa apziņā. Albijs nekavējoties izgrūda zēnu no istabas un aizcirta aiz sevis durvis.

-    Ko tu te dari, zaļknābi!? viņš kliedza, acīm liesmojot, un dusmās saknieba lūpas.

Tomasu pārņēma vājums. Es… ē… šo to gribēju noskaidrot, viņš nomurmināja, bet vairs nespēja vārdos ielikt spēku viņš bija iekšēji padevies. Kas bija noticis ar to zēnu? Tomass atspiedās pret margām un ar acīm ieurbās grīdā, nezinot, kā rīkoties tālāk.

-    Tūlīt pat lasies projām no šejienes! Albijs pavēlēja. Čaks tev palīdzēs. Ja vēl redzēšu tevi pirms rītdienas rīta, aiznākamo tu dzīvs nesagaidīsi. Pats ar savām rokām nometīšu tevi no Kraujas! Saprati?

Tomass jutās pazemots un iebiedēts. Viņam šķita, ka nupat sarāvies līdz mazas žurkas izmēram. Nesakot ne vārda, zēns paspraucās garām Albijam un, cik ātri vien uzdrīkstējās, metās lejup pa čīkstošajiem pakāpieniem. Nelikdamies ne zinis par sev pievērstajiem skatieniem, jo īpaši Gallija, viņš satvēra Čaku aiz piedurknes un izvilka līdzi laukā pa durvīm.

Tomass ienīda šos cilvēkus. Ienīda viņus visus. Izņemot

> >

Čaku.

-   Ved mani prom no viņiem, Tomass lūdza, sapratis, ka Čaks varētu būt viņa vienīgais draugs pasaulē.

-    Sarunāts! Čaks atbildēja tik sparīgi, it kā priecātos, ka beidzot ir kādam noderīgs. Bet vispirms mums jādabū tev kaut kas ēdams no Cepeša.

-    Šaubos, vai spēšu vēl savā mūžā kaut ko ieēst. Ne jau pēc tā, ko viņš nupat bija redzējis…

-    Gan jau spēsi, atteica Čaks un pamāja ar galvu. Tiekamies pēc desmit minūtēm pie tā paša koka, kur pirms tam.

Tomass atvieglots uzgrieza mājai muguru un devās atpakaļ uz minētā koka pusi. Tikai īsu brīdi pieredzējis dzīvi šeit, viņš jau vēlējās, kaut tā ātrāk beigtos. Par visu vairāk viņš alka atcerēties kaut ko no savas pagātnes. Vienalga, ko. Mammu, tēti, draugu, skolu, vaļasprieku. Meiteni.

Viņš vairākas reizes spēcīgi samirkšķināja acis, lai atbrīvotos no graustā redzētā skata.

Pārvēršana. Tā to bija nodēvējis Gallijs.

Lai gan nebija auksts, Tomasam pārskrēja drebuļi.

4. NODAĻA

r

Tomass gaidīja Čaku, atspiedies pret koka stumbru. Viņš vēlreiz pārlaida acis murgainajai vietai, kam, šķiet, bija lemts kļūt par viņa jaunajām mājām. Sienu mestās ēnas bija ievērojami pastiepušās un jau rāpās augšup pa efejām klātajām akmens virsmām pretējā pagalma pusē.

Vismaz pēc tā bija iespējams noteikt debespuses spokainā koka ēka kluknēja Klajuma ziemeļrietumu stūrī. Blakus tai uz dienvidrietumiem pletās aizvien dziļāk ēnā slīgstošais koku puduris. Fermas teritorija, kur vēl rosījās daži strādnieki, aizņēma visu ziemeļaustrumu ceturtdaļu. Dienvidaustrumu stūrī blēja, māva un kladzināja kustoņi.

Precīzi pašā pagalma vidū rēgojās vēl aizvien vaļējā Kastes lūka, it kā aicinādama Tomasu lēkt tajā iekšā un doties atpakaļ. Blakus tai, kādus desmit metrus uz dienvidiem atradās zems, no raupjiem betona bluķiem būvēts bunkurs bez logiem. Vienīgo ieeju tajā nodrošināja draudīgas dzelzs durvis ar lielu, apaļu ratveida rokturi tādu pašu kā zemūdenēs. Par spīti nupat namā redzētajam Tomass nesaprata, ko jūt stiprāk ziņkāri par to, kas atrodas bunkurā, vai bailes to noskaidrot.

Viņš tik tikko bija pievērsies četrām stāvajām atverēm Klajuma sienās, kad ieradās Čaks ar pāris sviestmaizēm, āboliem un divām ūdens krūzītēm rokās. Tomass negaidīti sajuta atvieglojumu viņš tomēr nebija pavisam viens.

-    Cepetis diez ko nepriecājās par iebrukumu viņa virtuvē pirms vakariņām, Čaks teica, apsēzdamies pie koka un ar žestu aicinādams Tomasu sekot viņa piemēram. Tomass paklausīja, paķēra sviestmaizi, taču kādu brīdi vilcinājās. Acu priekšā atkal parādījās nupat mājā redzētais drausmīgais

skats. Tomēr izsalkums ņēma virsroku, un viņš nokoda lielu

> ' >

kumosu. Mute piepildījās ar burvīgu šķiņķa, siera un majonēzes garšu.

-     Vecīt… noņurdēja Tomass ar pilnu muti. Es biju izbadējies.

-    Es taču teicu. Čaks iekodās pats savā sviestmaizē.

Apēdis vēl pāris kumosus, Tomass beidzot saņēmās un uzdeva jautājumu, kas visu laiku nedeva viņam mieru: Kas tam Benam patiesībā kaiš? Viņš nemaz vairs neizskatās pēc cilvēka.

-     īsti nezinu, Čaks pameta skatienu uz mājas pusi un izklaidīgi nomurmināja. Neesmu viņu redzējis.

Tomass nojauta, ka Čaks nav līdz galam atklāts, bet nolēma zeņķi nesteidzināt. Tici man, tu nemaz to negribētu. Viņš ķērās pie āboliem, turpinādams pētīt milzīgās atveres Klajuma sienās. No vietas, kur viņi sēdēja, bija grūti saskatīt detaļas, bet uz koridoriem vedošo izeju iekšmalām piemita kaut kas dīvains. Vērojot stāvās sienas, Tomasam noreiba galva un uzmācās neomulīga sajūta, ka viņš atrodas augstu gaisā virs tām, nevis to pakājē.

-    Kas ir aiz sienām? viņš vaicāja, pārtraucot ieilgušo klusumu. Vai šī ir daļa no milzīgas pils vai kaut kas tamlīdzīgs?

Čaks saminstinājās. Izskatījās, ka viņam ir neērti atbildēt. Ē… es nekad neesmu bijis ārpus Klajuma.

Tomass brīdi ēda klusēdams. Tu kaut ko noklusē, viņš beidzot secināja, norijis pēdējo kumosu un noskalojis to ar lielu malku ūdens. Sāka krist uz nerviem tas, ka šeit neviens neko nestāsta. Vēl nepatīkamāk bija apzināties, ka pat tad, ja stāstītu, viņš nevarētu būt drošs, ka tā ir patiesība. Kāpēc jūs visi esat tik sasodīti noslēpumaini?

-     Tāpēc, ka te viss ir tāds. Šī tiešām ir jocīga vieta, un daudzi no mums nemaz nezina visu. Pat ne pusi no visa.

Tomasu satrauca tas, cik Čakam šķita vienaldzīgs paša teiktais. Likās, ka zeņķim nebūt nerūp tas, ka tam atņemta iepriekšējā dzīve. Kas viņiem visiem kaiš? Tomass piecēlās kājās un sāka soļot austrumu atveres virzienā.

-    Neviens taču man nav aizliedzis izpētīt apkārtni. Lai nesajuktu prātā, viņam bija jāuzzina vismaz kaut kas.

-    Eu, pagaidi! iekliedzās Čaks un skriešus metās nopakaļ Tomasam. Uzmanies, tie mincīši tūlīt vērsies ciet, viņš teica, jau paspējis aizelsties.

-    Ciet? Tomass pārjautāja. Par ko tu runā?

-    Par vārtiem, švali!

-    Vārtiem? Es neredzu nekādus vārtus. Tomass saprata, ka Čaks no zila gaisa neko tādu neizdomātu, bet tas nozīmēja, ka viņš neievēro kaut ko acīm redzamu. Nupat radusies apņēmība sāka izzust, un viņš palēnināja gaitu, nebūdams vairs tik pārliecināts, vai vēlas doties tālāk.

-    Kā tad tu sauktu tos lielos atvērumus? Čaks norādīja uz stāvajām spraugām sienās. Līdz tuvākajai bija atlikuši tikai desmit metri.

-    Es sauktu tos par "lieliem atvērumiem", Tomass atbildēja, cenzdamies ar ironiju slēpt savu mulsumu un vīlies, ka tas ne pārāk labi izdodas.

-    Nu, tie ir vārti. Un katru vakaru tie aizveras.

Tomass apstājās, domādams, ka Čaks pārteicies. Kā to

saprast aizveras? Viņš paskatījās uz augšu un no vienas malas līdz otrai rūpīgi nopētīja masīvos akmens monolītus. Apjukums pamazām pārvērtās šausmās.

-    Pagaidi, tūlīt pats redzēsi. Drīz atgriezīsies skrējēji, un tad tās lielās sienas pārvietosies, līdz spraugas būs ciet.

-     Tev laikam visi nav mājās, Tomass nomurmināja. Doma, ka kolosālās sienas varētu pārvietoties, šķita tik neiespējama, ka viņš pat nedaudz nomierinājās, pieņēmis, ka Čaks tikai vazā viņu aiz deguna.

Zēni bija sasnieguši milzīgo šķēlumu sienā, aiz kura tālāk turpinājās tikpat iespaidīga izmēra akmens gaiteņi. Skats, pirmoreiz ieraugot to visu tiešā tuvumā, bija tik graujošs, ka Tomasam burtiski atkārās žoklis.

-     Šie ir tā dēvētie Austrumu vārti, teica Čaks ar tādu lepnumu, it kā iepazīstinātu ar paša radītu mākslas darbu.

Tomass viņu gandrīz nemaz nedzirdēja, pārsteigts par to, cik milzīgas sienas izskatījās tuvumā. Atvērums to vidū bija vismaz desmit metrus plats un sniedzās līdz pašai mūra augšai. Tā iekšmalas bija gludas, izņemot kādu īpatnēju detaļu, kas atkārtojās abās pusēs. Kreisajā, sākot no zemes, līdz pašai augšai ik pa pusmetram akmenī bija izurbti dziļi robi pārdesmit centimetru diametrā.

Austrumu vārtu labajā iekšmalā visā tās augstumā bija iemūrēti pusmetru gari nosmailināti stieņi, kas šķita izvietoti pēc tāda paša parauga kā robi kreisajā pusē. To nolūks bija nepārprotams.

-     Nopietni? Tomass vaicāja, atkal pakrūtē sajuzdams nemieru. Tu nejoko? Sienas tiešām aizveras?

-    Vai tad es teicu ko citu?

Tomasam bija grūti to iztēloties. Kā lai es zinu!? Man likās, tu runā par atsevišķiem vārtiem ar eņģēm vai mazāku sienu, kas varbūt izslīd no lielās. Kā tādas sienas var pārvietoties? Tās taču ir gigantiskas, un izskatās, ka stāvējušas te jau tūkstošiem gadu… Doma par to, ka sienas saklausies un ieslodzīs viņu Klajumā, šķita vairāk nekā biedējoša.

Čaks, acīmredzami aizkaitināts, noplātīja rokas. Es nezinu, kā! Tās vienkārši slīd pa zemi, pie tam ar ellīgu troksni. Tas pats notiek ar sienām dziļāk Labirintā arī tās katru nakti pārvietojas.

Jaunā informācija acumirklī piesaistīja Tomasa uzmanību, un viņš pagriezās pret savu pavadoni. Kā tu teici?

-Ko?

-    Tu tikko nosauci to par Labirintu. Tu teici: tas pats notiek ar sienām dziļāk Labirintā.

Čaka seja kļuva pavisam sārta. Viss, man pietiek! Es padodos. Viņš pagriezās un devās atpakaļ uz koka pusi.

Tomass viņu ignorēja, būdams vairāk ieinteresēts tajā, kas atradās aiz Klajuma robežām. Labirints? Aiz Austrumu vārtiem varēja saskatīt trīs galvenās ejas viena veda taisni, viena pa labi un viena pa kreisi. To sienas izskatījās tādas pašas kā mūris, kas apjoza pagalmu, arī gaiteņu grīdas bija klātas ar līdzīgām akmens plāksnēm. Vienīgi efejas tur auga daudz biezākā slānī nekā uz sienām iekšpusē. Raugoties uz priekšu, Tomass gaiteņa sānos ievēroja vairākus pārrāvumus acīmredzot vietās, kur no tā atzarojās sānejas; apmēram simt metrus tālāk gaitenis beidzās, atduroties pret vēl vienu sienu.

-     Izskatās pēc labirinta… Tomass pie sevis nočukstēja, gandrīz iesmiedamies. Jo tālāk, jo trakāk! Doma, ka kāds ne tikai izdzēsis viņa atmiņu, bet vēl iesēdinājis milzīga labirinta vidū, bija tik vājprātīga, ka nudien pat šķita uzjautrinoša.

Tomasa sirds salēcās, kad no sienas gabaliņu tālāk negaidīti iznira zēna stāvs. Iegriezies no labās sānejas galvenajā, tas skrēja tieši uz viņa un Klajuma pusi. Nosvīdis, sasārtušu seju, pie miesas līpošām drēbēm, pat neapstādamies, lai paskatītos uz Tomasu, zēns paskrēja garām un taisnā ceļā devās uz zemo betona ēku, kas atradās blakus Kastei.

Tomass apgriezās ap savu asi, neatraudams acis no pārgurušā skrējēja un brīnīdamies, kāpēc šis notikumu pavērsiens viņu tā pārsteidza. Galu galā būtu tikai dabiski, ja šejienieši censtos izpētīt Labirintu. Viņš pamanīja arī citus skrējējus atgriežamies pagalmā pa pārējiem trīs Klajuma vārtiem. Tie visi izskatījās tikpat izvārguši un noskranduši kā zēns, kurš tikko bija aiztraucies garām Tomasam. Diezin vai Labirintā varēja būt kaut kas labs, ja no tā nācās atgriezties tādā izskatā.

Viņš ieinteresēti vēroja skrējējus, kuri pulcējās pie bunkura smagajām dzelzs durvīm. Viens no zēniem, piepūlē stenēdams, sāka griezt sarūsējušo roktura ratu. Čaks jau agrāk bija pieminējis skrējējus. Ko viņi darīja Labirintā?

Masīvās durvis atsprāga vaļā. Apdullinošas metāliskas čīkstoņas pavadījumā zēni atvilka tās līdz galam un, sagājuši iekšā, ar skaļu dārdu aizvēra aiz sevis. Tomass nekustējās un turpināja vērot; tikmēr viņa prāts nemitējās meklēt izskaidrojumu tam, ko tikko bija redzējis. Klajumā nekas nemainījās, taču vecajai, dīvainajai koka ēkai piemita kaut kas tāds, kas uzdzina zosādu.

Kāds paraustīja Tomasu aiz piedurknes, iztraucējot viņu no pārdomām. Čaks bija atgriezies.

No Tomasa mutes nekavējoties sāka birt jautājums pēc jautājuma: Kas ir šie zēni? Ko viņi dara? Kas tur iekšā notiek? Viņš pagriezās, rādīdams uz Austrumu vārtiem.

-    Kādā sakarā jūs dzīvojat Labirintā!? No visas šī nenoteiktības Tomasam spēcīgi iesāpējās galva.

-      Es vairs neko neteikšu, atbildēja Čaks ar nebijušu atbildības pieskaņu balsī. Manuprāt, tev ir laiks doties pie miera. Miegs tev nāks tikai par labu. Ā… Viņš apstājās un ar pirkstu pacēla labās auss ļipiņu. Tūlīt tas notiks.

-    Kas? Tomasam šķita dīvaini, ka Čaks piepeši sācis uzvesties kā pieaugušais, nevis kā tas mazais puika, kurš pirms brīža tik izmisīgi gribēja draudzēties…

Skaļš grāviens satricināja gaisu, liekot viņam pārsteigumā salēkties. Tam sekoja drausmīga dārdoša, graujoša skaņa. Tomass paspēra soli atpakaļ, sagrīļojās un pakrita. Likās, ka sākusies zemestrīce. Viņš skatījās uz visām pusēm neviltotā panikā. Sienas vērās ciet. Sienas patiešām vērās ciet, iesprostojot viņus Klajumā! Viņam strauji uzmācās smacējoša klaustrofobija: it kā no plaušām būtu izspiests viss gaiss, bet tā vietā ieplūdis ūdens.

-    Nomierinies, zaļknābi! Čaks centās pārkliegt troksni.

-    Tās ir tikai sienas!

Tomass tik tikko spēja biedru sadzirdēt. Vārtu aizvēršanās bija pārsteigusi viņu nesagatavotu. Tomass uztrausās kājās un nedroši paspēra vēl dažus soļus atpakaļ, nespēdams noticēt savām acīm.

Pārkāpdama visus zināmos fizikas likumus, milzīgā akmens siena pa labi no viņiem sakustējās un sāka slīdēt, neatraudamās no zemes, akmenim beržoties pret akmeni, šķiļot dzirksteles un saceļot gaisā putekļu mākoņus. Kustību pavadīja dobja gurkstoņa, kas bija jūtama līdz pašam kaulam. Tomass ievēroja, ka pārvietojas tikai viena siena labā, virzoties pretī savai kaimiņienei pa kreisi. Tās sānos iemūrētie stieņi tuvojās sev paredzētajiem caurumiem vārtu pretējā pusē. Tomass sāka tik drudžaini grozīt galvu, skatoties uz pārējām sienām, ka ķermenis vairs nespēja tikt līdzi galvas kustībām un vēderā viss sagriezās krustām šķērsām. Visās četrās Klajuma debespusēs labā siena virzījās uz kreiso pusi, pamazām aizpildot stāvās spraugas.

Neticami, domāja Tomass. Kā tas ir iespējams? Viņš apspieda vēlmi mesties skriešus, paslīdēt garām kustīgajiem akmens blāķiem, pirms tie sakļāvušies, un izbēgt no Klajuma… Tomēr veselais saprāts ņēma virsroku Labirints slēpa vēl vairāk nezināmā par situāciju iekšpusē.

Viņš mēģināja ar prātu iztēloties, kā šāda struktūra varētu darboties. Kā masīvās, simt metru augstās monolīta akmens sienas spēja pārvietoties līdzīgi kaut kur redzētām automātiskām stikla durvīm? Viņš centās pieķerties neskaidram, apziņā uzplaiksnījušam attēlam, atdzīvināt pazīstamo vietu ar vārdiem un sejām, bet atmiņa izgaisa tikpat ātri kā parādījusies. Emociju virpulim pievienojās smeldzīgas skumjas.

Viņš vēroja, kā labā siena sasniedz savu galamērķi, metāla smailes atrod sev paredzētos caurumus un ieslīd tajos bez kādas aizķeršanās. Pāri Klajumam nogranda skaļš dārds, visiem četriem vārtiem aizveroties uz nakti. Tomass pēdējo reizi nodrebēja, bailes ātri pārskrēja viņa ķermenim un prom bija. Negaidītais miers atspriegoja nervus, viņš gari un atviegloti nopūtās.

-    O, jā… Tomass novilka, sajuzdamies muļķīgi par tik neizteiksmīgu nupat redzētā fenomena novērtējumu.

-     Kā teiktu Albijs, nekas tāds, noņurdēja Čaks. Ar laiku pie tā pierod.

Tomass vēlreiz palūkojās apkārt. Aiz aizvērtām sienām, bez ieejām un izejām, Klajumā valdīja pavisam cita atmosfēra. Viņš mēģināja iedomāties, kāds varētu būt šādu drošības pasākumu nolūks, un nevarēja izlemt, kurš variants šķita ļaunāks ka zēni tiek ieslodzīti Klajumā tāpēc, lai netiktu no tā ārā, vai tāpēc, lai pasargātu viņus no kaut kā, kas ir ārā. Uz mirkli pārņēmusī miera un drošības sajūta atkāpās, prātā sarosījās miljoniem biedējošu minējumu par to, kas patiesībā notiek Labirintā. Viņu atkal sagrāba bailes.

-     Nāc taču. Čaks nepacietīgi paraustīja viņu aiz piedurknes. Tici man, kad pienāks nakts, labāk atrasties guļus.

Tomass zināja, ka viņam nav citas izvēles, un, no visa spēka mēģinādams apspiest savas jūtas, sekoja zēnam.

5. NODAĻA

t

Viņi nonāca Mājokļa tā Čaks bija nodēvējis ērmīgo koka un logu veidojumu aizmugurē, tumšā ailā starp ēku un maslvo akmens mūri.

-      Kur mēs ejam? Tomass vaicāja, vēl aizvien smago sienu aizvēršanās iespaida varā, nespēdams nokratīt apjukumu un bailes, domās vēl un vēl atgriezdamies pie Labirinta… Kaut kā tas bija jāpārtrauc, lai nesajuktu prātā. Ja tu gribēji skūpstu pirms miega, nemaz neceri, viņš mēģināja pajokot, lai atjaunotu kaut cik normālu pašsajūtu.

-    Turi muti un neatpaliec, Čaks nekavējās ar atbildi.

Tomass smagi nopūtās, paraustīja plecus un sekoja jaunākajam zeņķim. Abi lavījās gar mājas aizmuguri, līdz sasniedza mazu noputējušu logu, kas meta blāvu gaismas kūli uz efejām klāto akmens sienu tam pretī. Tomass dzirdēja, ka aiz tā kāds kustas.

-    Tualete, Čaks čukstēja.

-    Nu un? Tomass sajutās neomulīgi.

-     Man patīk izspēlēt vienu joku. Laba izklaide pirms gulētiešanas.

-    Kādu joku? Tomass nojauta, ka Čaks perina kaut ko nelāgu. Varbūt man…

-     Aizveries un skaties. Čaks klusām uztrausās uz lielas koka kastes, kas atradās tieši zem loga. Viņš stāvēja, saliecies tā, lai galva atrastos tieši zem rūts un aiz tās esošais nevarētu viņu saredzēt. Tad Čaks pastiepa roku un viegli pieklauvēja pie stikla.

-    Kaut kāds stulbums, Tomass nočukstēja. Tas bija pats nepiemērotākais bridis, lai kādu izjokotu tur iekšā varēja būt Ņūts vai Albijs. Klau, es negribu iekulties nepatikšanās. Es tikai nupat šeit ierados…

Čaks ar roku aizspieda muti, lai apvaldītu smieklus. Nelikdamies ne zinis par Tomasu, viņš pieklauvēja vēlreiz.

Vispirms gaismu aizsedza ēna, tad logs atvērās. Tomass palēca malā un pieplaka ēkas sienai, cik tuvu vien varēja, nespēdams noticēt, ka bez savas piekrišanas ievilināts kāda izāzēšanā. Ierobežotais skata leņķis zēnus pasargāja, bet viņš zināja: ja tas, kurš atradās tualetē, izbāztu pa logu galvu, viņus abus pamanītu.

-    Kas tur ir? iebļāvās zēns tualetē, un Tomasam teju vai aizcirtās elpa. Viņš uzreiz pazina čerkstošās, dusmu pilnās balss īpašnieku tas bija neviens cits kā Gallijs.

Piepeši Čaks bez brīdinājuma pašāva galvu augšup un no visa spēka iebrēcās. Skaļš kritiena troksnis iekšpusē liecināja, ka joks ir izdevies, bet tam sekojošā lamuvārdu tirāde ka Gallijs nebūt nav par to sajūsmā. Tomasam vienlaikus uzbruka šausmas un neizprotams kauns.

-    Es tevi nositīšu, smurguli! Gallijs auroja, bet Čaks jau bija nolēcis no kastes un pa galvu, pa kaklu dieba uz Klajuma pusi. Tomass sastinga, dzirdot Galliju atveram iekšdurvis un izskrienam no tualetes.

Beidzot attapies, viņš metās pa pēdām savam jaunajam un pagaidām vienīgajam draugam. Tomass tik tikko bija sasniedzis Mājokļa stūri, kad pa durvīm iznesās nikni rēcošs Gallijs, atgādinādams savvaļā palaistu satracinātu zvēru.

Viņš nekavējoties norādīja ar pirkstu uz Tomasu. Nāc šurp! Gallijs iebļāvās.

Tomasam dūša saskrēja papēžos. Viss liecināja, ka viņš tūdaļ saņems dūri sejā. Tas nebiju es, goda vārds, Tomass teica, bet, nomērījis satrakojušos zēnu ar acīm, saprata, ka galu galā varbūt nevajadzētu pārlieku baidīties. Gallijs nemaz neizskatījās tik spēcīgs ja tas būtu nepieciešams, Tomass, visticamāk, varētu viņu uzveikt.

-     Nebiji? Gallijs nosprauslojās un lēnām sāka slāt uz Tomasa pusi, apstādamies viņam tieši priekšā. Tad kā tu zini, ka bija kāds, kas tu nebiji?

Tomass neatbildēja. Bez šaubām, viņš jutās neērti, bet vairs ne tuvu tik nobijies kā pirms brīža.

-     Par ko tu mani uzskati, zaļknābi? Gallijs nospļāvās. Es taču redzēju Čaka resno mūli tajā logā. Viņš vēlreiz izstiepa pirkstu, šoreiz notēmējis tieši Tomasam krūtīs. Bet iesaku tev labi ātri izlemt, kas būs tavi draugi un kas ienaidnieki, dzirdi? Vēl viens šitāds gājiens vienalga, vai tā būs tava puņķainā ideja vai ne un līs asinis. Saprati, jauniņais?

Pirms Tomass paspēja atbildēt, Gallijs jau bija uzgriezis viņam muguru.

Tomass tikai vēlējās, lai šis mirklis ātrāk būtu garām. Piedod, viņš nomurmināja, pats saviebdamies no tā, cik neveikli tas izklausījās.

-     Es tevi atceros, Gallijs neatskatoties piebilda. Es redzēju tevi Pārvēršanas laikā un nelikšos mierā, līdz nenoskaidrošu, kas tu esi.

Tomass noskatījās, kā Gallijs ieiet atpakaļ Mājoklī. Neko daudz viņš neatcerējās, bet bija pārliecināts, ka vēl nekad mūžā neviens viņam nav tik ļoti nepaticis. Tomass pat bija pārsteigts par to, cik ļoti ienīda šo tipu patiešām, no visas sirds ienīda.

Viņš pagriezās un ieraudzīja Čaku, kurš stāvēja blakus, veroties zemē, acīmredzami nokaunējies.

-    Liels paldies tev, draudziņ.

-    Piedod. Ja es zinātu, ka tur ir Gallijs, nemūžam to nedarītu, zvēru.

Tomass negaidīti iesmējās. Vēl pirms stundas viņam bija licies, ka vairs nekad nedzirdēs šādu skaņu nākam no savas mutes.

Čaks ieskatījās Tomasam acīs un lēnām atplauka neveik' lā smaidā. Kas ir?

Tomass papurināja galvu. Neatvainojies. Tas… švalis to bija pelnījis, un es pat nezinu, ko nozīmē švalis. Pēkšņi viņš sajutās daudz labāk.

Pāris stundas vēlāk Tomass gulēja mīkstā guļammaisā blakus Čakam zālienā netālu no Dārziem. Tur atradās plašs mauriņš, kuru viņš pirms tam nebija pamanījis; diezgan daudzi Klajuma zēni to bija izvēlējušies par savu nakšņošanas vietu. Tomasam tas šķita dīvaini, bet acīmredzot Mājoklī visiem nepietika vietas. Vismaz laiks bija silts un patīkams. Tas lika viņam kārtējo reizi aizdomāties par to, kur viņi ir. Lai kā Tomass pūlētos, viņš nespēja atcerēties nevienas ģeogrāfiskas vietas nosaukumu ne valstis, ne valdniekus, ne to, kā pasaule bija iekārtota. Šķita, ka arī nevienam no Klajuma iemītniekiem nav šādu zināšanu, bet, ja ir, tad viņi tās prasmīgi slēpj.

Tomass ilgu laiku gulēja, klusēdams, vērdamies zvaigznēs un klausīdamies pāri Klajumam klīstošo sarunu murdoņā. Miegs šķita neaizsniedzami tālu, un viņš nespēja aizdzīt nomācošo izmisumu un bezcerību. Īslaicīgais prieks par Čaka izspēlēto joku ar Galliju jau sen bija izplēnējis. Šī bija viena savāda un bezgalīga diena.

Tas viss bija tik… dīvaini. Tomass atcerējās neskaitāmus sadzīviskus sīkumus ēdienus, drēbes, mācības, spēles un vispārīgus pasaules darbības principus. Bet kaut kādā neizskaidrojamā veidā jebkura detaļa, ar kuras palīdzību viņš varētu pabeigt ainu un radīt pilnvērtīgu atmiņu, bija izdzēsta. Tas bija kā skatīties uz gleznu cauri pusmetram duļķaina ūdens. Viņu apņēma nebeidzamas skumjas.

Nu ko, zaļknābi, būsi izturējis savu Pirmo Dienu, Čaks pārtrauca viņa domas.

-    Ar mokām. Ne tagad, Čak, viņam gribējās teikt. Man nav noskaņojuma.

Zeņķis pieslējās pusguļus uz elkoņa un paskatījās uz Tomasu. Nākamajās dienās tu uzzināsi daudz jauna, pamazām sāksi pierast. Sarunāts, švali?

-    Nu, sarunāts… švali, laikam jau. No kurienes jums visi šie jocīgie vārdi un izteicieni? It kā te mītošie pusaudži būtu paņēmuši kādu svešu valodu un sajaukuši to ar savu.

Čaks ar smagu būkšķi atkrita atpakaļ uz muguras. Es nezinu. Esmu te tikai vienu mēnesi, atceries?

Tomass pie sevis prātoja, vai Čaks zina vairāk nekā stāsta. Viņš bija īpatnējs zellis jocīgs un šķietami nekaitīgs, bet kā gan to droši varēja zināt? Patiesībā jau Čaks bija tikpat noslēpumains kā viss pārējais Klajumā.

Pāris minūtes vēlāk Tomass beidzot sajuta garās dienas noguruma sekas un viņa apziņai pārslīdēja svina smagā miega ēna. Bet tad, it kā smadzenēs būtu ielauzusies sveša roka un atstājusi tur kaut ko, prātā pēkšņi uzradās kāda doma. Tāda, kuru viņš negaidīja un kuras izcelsme Tomasam bija sveša.

Piepeši Klajums, tā sienas, Labirints tas viss sāka šķist… pazīstams. Pat mājīgs. Zēna krūtīs ieplūda nomierinošs siltums, un pirmo reizi kopš ierašanās viņš vairs nejutās tā, it kā būtu nokļuvis ļaunākajā vietā pasaulē. Tomass sastinga, plaši iepleta acis un neviļus aizturēja elpu. Kas tikko notika? viņš brīnījās. Kas mainījās? Dīvainā kārtā doma, ka viss kaut kā nokārtosies, zēnu darīja nemierīgu.

īsti nezinot, kā, Tomass pēkšņi saprata, kas viņam jādara. Atklāsmei līdzīgā sajūta bija savāda sveša un pazīstama reizē. Taču šķita, ka tā ir… pareiza.

-     Es gribu būt viens no tiem, kuri dodas laukā, viņš skaļi teica, nezinot, vai Čaks vēl ir nomodā. Labirintā.

-    Kas? atskanēja Čaka balss. Tomass tajā saklausīja aizkaitinājuma noti.

-     Skrējējs, Tomass atbildēja, vēlēdamies, kaut zinātu, no kurienes nāk šī doma. Lai ko viņi tur darītu, es arī gribu piedalīties.

-    Tu pats nesaproti, ko runā, Čaks norūca un uzgrieza viņam muguru. Guli.

Lai gan Tomass patiešām nesaprata, par ko runāja, viņu pārņēma spēcīga pārliecība par tikko teikto. Es gribu būt skrējējs.

Čaks atkal pagriezās un paslējās uz elkoņa. Šito spožo domu vari atmest uzreiz.

Tomasu izbrīnīja žeņķa reakcija, bet viņš nepiekāpās. Nemēģini mani at…

-    Tomas. Jauniņais. Mans jaunais draugs… Aizmirsti par to.

-      Rīt pateikšu Albijam. Skrējēji… Tomass domāja. Es pat nezinu, ko tie dara. Vai esmu pavisam sajucis prātā?

Čaks iesmējās un atgūlās. Tu esi gatavais klunkšķis. Ej gulēt.

Bet Tomass nelikās mierā. Kaut kas tur ārā man šķiet pazīstams…

-    Ej… taču… vienreiz… gulēt.

Un tad pēkšņi viņš saprata! Likās, ka beidzot savās vietās nostājušies daži no trūkstošajiem mozaīkas fragmentiem. Tomasam nebija ne jausmas, kā attēls izskatītos salikts pilnībā, bet viņam teju vai šķita, ka nākamos vārdus izrunā kāds cits: Čak, es… man liekas, ka esmu te bijis jau agrāk.

Tomass dzirdēja, kā viņa jaunais biedrs pieceļas sēdus un ievelk elpu. Bet pats pagriezās uz sāniem un nolēma vairs neko neteikt, nobažījies, ka aizbaidīs negaidīti parādījušos drosmi un zaudēs svaigi iegūto mieru, kas nu pildīja viņa sirdi.

Miegs pienāca daudz ātrāk, nekā viņš bija cerējis.

6. NODAĻA

t

Kāds paraustīja Tomasu aiz pleca. Atvēris acis, viņš ieraudzīja sev pavisam tuvu pieliekušos seju. Viss apkārt vēl bija tīts agrā rīta pustumsā. Zēns pavēra muti, lai ierunātos, bet tai tūlīt uzgūlās vēsa plauksta. Tomasā uzliesmoja panika, bet apdzisa, tiklīdz viņš pazina modinātāju.

-    Kuš, zaļknābi. Negribam taču uzmodināt Čakiju, vai ne?

Tas bija Ņūts zēns, kurš Klajumā, šķiet, bija otrais galvenais. Gaiss smirdēja pēc viņa rīta elpas.

Tomass bija pārsteigts, bet no izbīļa vairs nebija ne miņas. To nomainīja nepārvarama ziņkāre. Ko gan Ņūtam no viņa vajadzēja? Tomass grozīja galvu, cenzdamies iespēju robežās izrādīt savu piekrišanu ar acīm, līdz Ņūts beidzot noņēma plaukstu no viņa mutes un pārnesa svaru uz papēžiem.

-    Ejam, zaļknābi, sliedamies kājās, slaidais zēns nočukstēja, padeva roku un palīdzēja Tomasam piecelties. Ņūts šķita tik spēcīgs, ka mierīgi varētu viņa roku arī noraut. Nāc, man pirms rīta jundas tev kaut kas jāparāda.

Pēdējās miega pēdas jau bija izgaisušas no Tomasa apziņas. Labi, viņš atbildēja, gatavs uz vietas sekot Ņūtam. Zēns gan saprata, ka jāsaglabā kaut nedaudz piesardzības galu galā viņam vēl nebija iemesla te kādam uzticēties, taču ziņkāre ņēma virsroku. Viņš ātri pieliecās, lai uzmauktu kājās kurpes. Kur mēs iesim?

-    Vienkārši seko man. Un neatpaliec.

Lavierējot starp mauriņā gulošo ķermeņiem, Tomass pāris reizes gandrīz paklupa un vienreiz netīšām uzkāpa kāda rokai, par ko nopelnīja skaļu uzbļāvienu un sitienu pa stilbu.

-    Es atvainojos, viņš nočukstēja, ignorējot Ņūta dusmīgo skatienu.

Tiklīdz viņi sasniedza pagalma cieto akmens pamatni, Ņūts skriešus metās rietumu sienas virzienā. Tomass bridi vilcinājās neizpratnē, kāpēc jāskrien, bet tad ātri attapās un sekoja viņam tādā pašā tempā.

Rīta gaisma vēl bija blāva, bet visi šķēršļi ceļā izskatījās pēc tumšām ēnām, un Tomass spēja turēties līdzi neatpaliekot. Viņš apstājās reizē ar Ņūtu blakus masīvajai sienai, kas slējās virs zēnu galvām kā debesskrāpis vēl viens nejaušs, kādā tumšā atmiņas nostūri aizķēries tēls. Tomass pamanīja mazas sarkanas gaismiņas, kas zibēja gar sienas virsmu, tekalējot šurpu turpu, brīžiem apstājoties, pazūdot un atkal parādoties.

-    Kas tās tādas? Tomass čukstēja, cik skaļi uzdrīkstējās, cerēdams, ka balss izklausās drošāka, nekā jutās viņš pats. Trīsošo gaismiņu sarkanais spīdums radīja visnotaļ draudīgu iespaidu.

-    Pacieties, velns parāvis! Ņūts stāvēja tikai pāris soļus no biezā efeju gobelēna, kas blīvā slānī klāja sienas. Kad pienāks laiks, uzzināsi, zaļknābi.

-    Klau, tev neliktos stulbi tikt atsūtītam uz vietu, kur neko nevar saprast un neviens neatbild uz taviem jautājumiem… Tomass ieturēja pauzi, pārsteigts pats par sevi. Švali? viņš piebilda, cenšoties ielikt šajās divās zilbēs pēc iespējas vairāk sarkasma.

Ņūts iesmējās, bet tūdaļ apklusa. Tu man patīc, zaļknābi. Bet tagad aizveries un skaties.

Viņš piegāja pie sienas, ar abām rokām ierakās biezajā vīteņu slānī un pavilka sāņus pāris resnākas liānas. Aiz efejām atklājās aptuveni pusmetru plats, noputējis kvadrātveida logs. Tobrīd tā rūts bija tumša, it kā nokrāsota melna.

-    Uz ko man jāskatās? Tomass čukstēja.

-    Pieturi apenes, puis. Agrāk vai vēlāk kāds parādīsies.

Pagāja minūte. Divas. Vēl pāris. Tomass mīņājās no vienas

kājas uz otru, brīnoties, kā Ņūtam izdodas tik ilgi nekustīgi nostāvēt uz vietas, pacietīgi veroties tikai un vienīgi tumsā.

Bet tad kaut kas mainījās.

Logā parādījās spokainas gaismas atblāzma; tā meta mirguļojošu krāsu varavīksni uz Ņūta sejas un ķermeņa, it kā viņš stāvētu apgaismota baseina malā. Tomass sastinga un, piemiedzis acis, centās saskatīt, kas notiek aiz loga. Kaklā sakāpa biezs kamols. Kas gan tas varētu būt? viņš domāja.

-    Tur ārpusē ir Labirints, čukstēja Ņūts ar plaši ieplestām acīm, it kā atrastos transā. Viss, ko mēs darām, zaļknābi, visa mūsu dzīve grozās ap Labirintu. Katras mīļās dienas katru mīļo brīdi mēs veltām Labirintam, mēģinot atrisināt kaut ko, par ko nemaz nezinām, vai tam vispār ir atrisinājums, saproti? Un mēs gribam tev parādīt, kādēļ tā nav nekāda joka lieta. Kādēļ tie nolāpītie vārti aizveras katru nakti. Kādēļ tev nekad, nekad nevajadzētu spert savu kāju ārpusē.

Ņūts pakāpās soli atpakaļ, arvien vēl turēdams rokās efeju liānas, un pamāja Tomasam ar galvu, aicinot ieņemt viņa vietu un ieskatīties logā.

Tomass paklausīja un pieliecās tik tuvu, ka deguns pieskārās vēsajai stikla virsmai. Pagāja kāds brīdis, iekams zēns sakoncentrējās uz kustīgo objektu aiz sienas un caur putekļiem un netīrumiem spēja saskatīt to, ko Ņūts bija gribējis viņam parādīt. Tajā brīdī elpa Tomasa rīklē aizķērās likās, ka tajā ielauzusies auksta vēja brāzma un pārvērtusi gaisu ledū.

Aiz sienas koridorā rosījās liels, nepazīstams radījums. Tas bija prāvas govs izmērā, bet bez izteiktas formas. Brīdi pagrozījies gaitenī, tas uzrāpās pa pretējo sienu un lēca uz loga pusi, atsizdamies pret to ar skaļu būkšķi. Tomass nenovaldīja kliedzienu un atsprāga no rūts, taču biezais stikls triecienu izturēja.

Divreiz dziļi ievilcis elpu, viņš vēlreiz pietuvojās logam. Bija pārāk tumšs, lai radījumu varētu skaidri redzēt, bet spokainajā gaismā, kas nāca no kāda nezināma avota, bija saskatāma mitra, pulsējoša miesa un metālisku asmeņu ziboņa. No būtnes ķermeņa līdzigi taustekļiem uz visām pusēm stiepās neganta izskata pagarinājumi ar instrumentveidlgiem uzgaļiem: ripzāģi, dzirkles un gari iesmi, durkļi, kuru nolūku atlika vienīgi minēt. Neredzētais radījums bija atbaidošs dzīvnieka un mašīnas krustojums. Šķita, ka tas apzinās, ka tiek vērots, turklāt labi saprot, kas atrodas aiz Klajuma sienām, un kāro nokļūt otrpus tām, lai pamielotos ar cilvēku miesu. Tomasa pakrūtē uzplauka ledains šausmu zieds, tas izpletās līdzīgi augonim un traucēja elpot. Pat ar visu atmiņas zudumu viņš nešaubījās, ka vēl nekad savā mūžā nav sastapis neko tik atbaidošu.

Tomass atkāpās no loga, nez no kurienes iepriekšējā vakarā uzradusies drosme izplēnēja. Kuņģī kaut kas sašūpojās, un viņam atkal šķita, ka vairs nekad mūžā nespēs kaut ko ieēst.

-    Kas tas ir? viņš vaicāja.

-    Mēs tos saucam par bēdnešiem, Ņūts atbildēja. Negants mošķis, vai ne? Priecājies, ka tie parādās tikai naktīs. Saki paldies šīm sienām.

Tomass norija kaklā sakāpušo kamolu, viņš vairs nebija tik drošs, ka jelkad vēlēsies spert kāju Labirintā. Spārnotā iecere kļūt par skrējēju nupat bija saņēmusi spēcīgu triecienu. Taču viņam tas bija jādara. Viņš zināja, ka tas ir viņa pienākums. Tas bija pagalam savādi, it īpaši pēc tikko redzētā.

Ņūts pavirši uzmeta acis logam. Nu tu zini, kādi pretekļi ložņā Labirintā, draudziņ. Nu tu saproti, ka tā nav nekāda bērnu spēle. Tu esi atsūtīts uz Klajumu, zaļknābi, un mēs rēķināmies, ka izdzīvosi un palīdzēsi mums paveikt to, kā dēļ mēs te esam.

-    Un kas tas būtu? Tomass vaicāja par spīti tam, ka bijās atbildes.

Ņūts pagriezās un cieši ieskatījās viņam acīs. Bija pielavījušās pirmās rītausmas pazīmes, un Tomass varēja skaidri saskatīt vissīkākos biedra sejas vaibstus, gludo ādu un sarauktās uzacis.

-     Atrast izeju, zaļknābi, Ņūts atbildēja. Atrisināt šo sasodīto Labirintu un atgriezties mājās.

Pāris stundas vēlāk, kad ar lielu dārdoņu un zemes drebināšanu Klajuma vārti atkal bija atvērušies, Tomass sēdēja pie šķība un nodiluša āra galda Mājokļa priekšā. Vienīgais, par ko viņš spēja domāt, bija bēdneši kāds bija to mērķis, ko tie pa naktīm darīja Labirintā un kas notiktu, ja viņam uzbruktu kaut kas tik šaušalīgs.

Tomass centās atbrīvoties no apziņu pārņēmušā tēla un pievērst domas kaut kam citam. Piemēram, skrējējiem. Tie tikko bija devušies prom, ne ar vienu nepārmīdami ne vārda, pilnā ātrumā aiztraukušies Labirintā un pazuduši aiz milzu akmens sienām. Viņš iztēlojās tos un ar dakšiņu knibināja brokastu olas un speķi, nerunāja ne ar vienu, pat ne ar Čaku, kurš klusēdams ēda viņam blakus. Nabaga zeņķis bija pavisam nomocījies, cenšoties uzsākt sarunu, taču visi pūliņi bija veltīgi. Tomass gribēja tikai vienu lai viņu liek mierā.

Viņš vienkārši nespēja to saprast; smadzenes bija pārpūlējušās, meklējot izskaidrojumu neticamajai situācijai. Cik gan milzīgam bija jābūt Labirintam ar tik biezām un stāvām sienām, ja vesels bars zēnu jau nez cik ilgi nespēja atrast no tā izeju? Kā šāda konstrukcija vispār varēja pastāvēt? Un pats galvenais kāpēc? Kādam nolūkam tā ir radīta? Kāpēc viņi ir šeit? Cik ilgi jau viņi ir šeit?

Lai arī kā zēns centās no tā izvairīties, prātā turpināja atgriezties asinskārā bēdneša tēls. Ikreiz, kad Tomass samirkšķināja vai paberzēja plakstiņus, acu priekšā parādījās viņam virsū lecošais rēgs.

Tomass zināja, ka ir gudrs zēns, kaut kā viņš to juta, līdz kaulam. Bet viņš nekādi nespēja saprast šo vietu. Tikai vienu viņam jākļūst par skrējēju. Bet kāpēc viņš par to bija tik nelokāmi pārliecināts? Pat pēc tam, kad redzējis, kādas radības mīt Labirintā?

Viegls uzsitiens pa plecu izrāva zēnu no pārdomām. Tomass pacēla galvu un ieraudzīja Albiju, kurš stāvēja sakrustotām rokām aiz viņa.

Tu gan izskaties svaigs kā gurķītis, Albijs teica. Ko labu šorīt redzēji pa logu?

Tomass nopriecājās, ka beidzot pienācis laiks atbildēm vai vismaz kaut kam, kas izkliedētu drūmās domas. Pietiekami, lai gribētu uzzināt vairāk, viņš atbildēja, ceļoties kājās un cerot vairs neizprovocēt dusmas, kam bija kļuvis par liecinieku vakar.

Albijs pamāja. Ejam, švali! Vari uzskatīt, ka Ekskursija ir sākusies. Viņš sakustējās, bet tad apstājās un pacēla pirkstu. Nekādu jautājumu līdz Ekskursijas beigām, saprati? Man nav laika visu dienu pļāpāt ar tevi.

-     Bet… Tomass aprāvās, kad Albija uzacis bargi saraucās. Kāpēc viņam bija jābūt tādam kretīnam? Bet stāsti man visu es gribu zināt visu. Iepriekšējā naktī Tomass bija nolēmis nevienam vairs neteikt, cik savādi pazīstama viņam likās šī vieta, ka viņam šķitis, ka bijis te jau agrāk ka spēja atcerēties to. Dalīties tajā vairs nelikās laba doma.

-    Es stāstīšu tev to, ko gribēšu, zaļknābi. Aiziet!

-    Es drīkstu iet līdzi? ievaicājās pie galda sēdošais Čaks.

Albijs izstiepa roku un parāva zēnu aiz auss.

-    Au! tas iespiedzās.

-     Tev nav citu darbu, klunkšķpauri? Albijs jautāja. Slaucīt un tīrīt?

Čaks pabolīja acis un paskatījās uz Tomasu. Izklaidējies!

-     Centīšos. Tomasam pēkšņi kļuva žēl Čaka. Zeņķis bija pelnījis labāku izturēšanos. Bet tagad tur neko nevarēja iesākt bija laiks doties. Viņš sekoja Albijam, cerēdams, ka Ekskursija beidzot ir oficiāli sākusies.

7. NODAĻA

t

Viņi sāka pie Kastes, kas tobrīd bija aizvērta. Starp retiem zāles kušķiem zemes līmenī gulēja divviru dzelzs durvis, klātas ar nodilušu, saulē saplaisājušu baltu krāsu. Diena bija kļuvusi ievērojami gaišāka. Tomass pamanīja, ka sienu mestās ēnas stiepās pretējā virzienā nekā vakar. Viņš vēl arvien nebija redzējis sauli, bet, spriežot pēc visa, tai kuru katru brīdi vajadzēja parādīties virs austrumu sienas.

-    Šī te ir Kaste. Albijs norādīja uz durvīm. Reizi mēnesī bez izņēmuma mums atsūta vienu jauniņo, tādu kā tevi. Reizi nedēļā mēs saņemam citas mantas drēbes, darbarīkus, šādu tādu pārtiku. Mums daudz nevajag vairāk vai mazāk varam iztikt ar to, kas ir Klajumā.

Tomass pamāja ar galvu. Viss ķermenis burtiski niezēja no vēlmes uzdot jautājumus. Man vajadzētu ar kaut ko aizlīmēt muti, viņš nodomāja.

-       Mēs ne velna nezinām par Kasti, skaidrs? Albijs turpināja. Ne to, no kurienes tā nāk, ne to, kādā veidā te tiek, ne to, kas par to ir atbildīgs. Švaļi, kas mūs šurp atsūtīja, neko nav teikuši. Elektrība mums ir, lielāko daļu pārtikas izaudzējam paši, drēbes mums atsūta un tā tālāk. Reiz mēģinājām aizsūtīt vienu padumjāku zaļknābi atpakaļ, bet nekas

nesanāca Kaste nekustējās no vietas, kamēr nebija tukša.

Tomass aizdomājās par to, kas atradās zem durvīm, kad Kastes nebija uz vietas, bet savaldīja mēli. Viņš juta pārāk daudz emociju reizē ziņkāri, nepacietību, izbrīnu, aizkaitinājumu; to visu papildināja šausminošās atmiņas par tikšanos ar bēdnesi rīta agrumā.

Albijs turpināja runāt, pat nepaskatīdamies uz Tomasu. Klajums dalās četros sektoros. Pie katra nākamā vārda viņš pacēla pa vienam pirkstam: Dārzi. Mājoklis. Asinsnams. Miroņmežs. Skaidrs?

Tomass bridi vilcinājās, tad apjucis pamāja.

Albija plakstiņi notrīsēja. Bija skaidri redzams, ka viņam nebūtu grūtību nosaukt simt un vienu citu lietu, ar ko daudz labprātāk šobrīd nodarboties. Vadonis norādīja uz Klajuma ziemeļaustrumu stūri, ko aizņēma garas vagas, dārzeņu dobes un augļu koki, un turpināja: Tie ir Dārzi tur mēs audzējam pārtiku. Ūdens pienāk pa caurulēm no zemes, un tā bijis vienmēr, citādi mēs jau sen būtu nomiruši badā. Te nekad nelīst. Nekad. Viņš norādīja uz dienvidaustrumu stūri, kur atradās dzīvnieku aploki un kūts: Asinsnams tur mēs audzējam un slaktējam lopus. Albijs pagriezās pret nožēlojamā izskata dzīvojamo ēku: Mājoklis tas stulbais ūķis ir divreiz lielāks nekā tolaik, kad te ieradās pirmie no mums, jo mēs visu laiku kaut ko piebūvējam tam klāt, kad viņi atsūta mums baļķus, dēļus un citu klunkšķi. Nav diez ko glīts, bet

dzīvošanai der. Vairākums no mums tāpat guļ laukā.

Tomasam noreiba galva. Tajā ņudzēja tik daudz jautājumu, ka viņš pat nespētu tos ietērpt vārdos.

Albijs norādīja uz dienvidrietumu stūri, kur aiz dažiem slimīga izskata kokiem un soliņiem sākās mežs. To mēs saucam par Miroņmežu. Pati kapsēta ir dziļāk kokos, pašā stūrī. Nekā cita tur nav. Tur var iet pasēdēt, atpūsties, nosist laiku un tā tālāk. Vadonis nokremšļojās, dodot zīmi, ka grasās mainīt sarunas tematu. Nākamās divas nedēļas tu strādāsi dažādus darbus visus pēc kārtas, katru dienu pie cita uzrauga, kamēr sapratīsim, kam tu deri vislabāk. Slauķiem, būvniekiem, paunotājiem, rušķiem kaut kas no tā visa tev padosies. Tā vienmēr notiek. Nāc.

Albijs devās Dienvidu vārtu virzienā, tie atradās pa vidu starp Miroņmežu un Asinsnamu. Tomass sekoja, saraucis degunu no pēkšņi uzklupušās atkritumu un kūtsmēslu smakas, kas nāca no lopu aplokiem. Miroņmežs? Kam viņiem vajadzīgi kapi, ja te dzīvo tikai pusaudži? Šī doma viņu satrauca pat vairāk nekā Albija saukto vārdu nezināšana. Piemēram, slauķis vai paunotājs tie neizklausījās diez ko labi. Tomass gandrīz vai neizturēja un pārtrauca Albiju, tomēr laikus savaldījās un, sakodis zobus, turpināja klusēt.

Viņš sapīcis pievērsa uzmanību lopu aplokiem Asinsnama teritorijā.

Vairākas govis barojās pie siles, kas bija piekrauta ar zaļganu sienu. Dubļainā bedrē slinki zvilnēja cūkas tikai reta astes kustība šur tur liecināja, ka tās vispār ir dzīvas. Vēl citā aplokā ganījās aitas. Turpat bija arī vistu un tītaru būri. Teritorijā rosījās vairāki strādnieki, kas izskatījās tā, it kā visu mūžu būtu dzīvojuši fermā.

Kāpēc es atceros šos dzīvniekus? Tomass brīnījās. Nekas no redzētā nešķita jauns vai interesants viņš zināja, kā tos sauc, no kā tie pārtiek un kā izskatās. Kādēļ viņa atmiņā bija vieta tikai vispārīgajam? Kādēļ ne tam, kur viņš tos redzējis agrāk vai ar ko kopā? Tomasa atmiņas zudums bija sasodīti sarežģīts.

Albijs norādīja uz lielu kūti pašā pagalma stūrī. Sienu netīri rūsganais tonis liecināja, ka tā reiz bijusi sarkanā krāsā. Tur strādā gaļinieki. Nepatīkams darbiņš. Netīrs. Bet, ja tev nav nekas pret asinīm, tu vari būt gaļinieks.

Tomass papurināja galvu. Gaļinieki nepavisam neizklausījās vilinoši. Zēni turpināja iet, un viņš pievērsa uzmanību Klajuma otrai pusei vietai, ko Albijs bija nosaucis par Miroņmežu. Jo tālāk viņi gāja, jo koki kļuva resnāki un kuplāki, auga tuvāk cits citam un izskatījās dzīvīgāki. Par spīti diennakts laikam dziļāk mežā valdīja tumša krēsla. Tomass palūkojās augšup un samiedza acis, pirmoreiz ieraugot sauli, kas beidzot bija parādījusies virs Klajuma sienām. Tā gan bija savādā krāsā oranžāka nekā parasti Tomass aptvēra, ka tas ir kārtējais piemērs viņa atmiņas zuduma selektīvajam raksturam.

Viņš pievērsa skatienu Miroņmežam, spožajam diskam vēl aizvien peldot acu priekšā. Mirkšķinot plakstiņus, lai no tā atbrīvotos, zēns atkal pamanīja noslēpumainās sarkanās gaismiņas mirguļojam un šaudāmies tumsā starp kokiem. Kas tās tādas? Tomass prātoja, dusmodamies, ka Ņūts viņam nebija atbildējis uz šo jautājumu agrāk. Visa šī noslēpumainība bija ļoti kaitinoša.

Albijs apstājās, un Tomass ar izbrīnu pamanīja, ka viņi jau sasnieguši Dienvidu vārtus. Sienas abās izejas pusēs slējās augstu virs zēnu galvām, biezo akmens blāķu pelēkās virsmas bija saplaisājušas un klātas ar efeju liānām. Tomasam šķita, ka viņš nav redzējis neko senāku. Kad viņš atgāza galvu, lai saskatītu, kur sienas beidzas, uztvere sagriezās un uz brīdi viņam likās, ka lūkojas uz leju, nevis augšup. Jaunās mājvietas kolosālie izmēri iedvesa viņā dziļu bijību. Tomass nevilšus paspēra soli atpakaļ un atkal pievērsa uzmanību Albijam, kurš stāvēja, pagriezies pret vārtiem ar muguru.

Te sākas Labirints. Albijs parādīja ar īkšķi pār plecu un ieturēja pauzi. Tomass palūkojās turp, laukā pa plašo atvērumu sienas vidū, kas kalpoja kā izeja no Klajuma. Stāvie akmens koridori izskatījās tādi paši kā tie, ko viņš jau no rīta bija redzējis aiz loga pie Austrumu vārtiem. Šī doma viņam uzdzina šermuļus, un pēkšņi likās, ka kuru katru brīdi no

stūra izlēks bēdnesis un metīsies viņiem virsū. Tomass in-

>

stinktīvi pakāpās atpakaļ un tūlīt nokaunējās. Nomierinies taču, viņš sarāja sevi.

-     Esmu te jau divus gadus, Albijs turpināja. Neviens te nav bijis ilgāk. Tie daži pirms manis jau ir miruši. Tomass manīja, ka viņa acis ieplešas un sirds sāk sisties straujāk. Jau divus gadus mēs mēģinām atrast izeju no Labirinta, bet nekādi neizdodas. Nolādētās sienas katru nakti pārvietojas, tieši tāpat kā vārti. Sastādīt tādam karti nav viegli. Galīgi nav. Viņš pameta ar galvu uz betona bunkuru Klajuma vidū, pie kura iepriekšējā vakarā bija pulcējušies skrējēji.

Tomasam atkal iesāpējās galva pārāk daudz informācijas vienlaikus. Viņi šeit ir jau divus gadus? Sienas Labirintā pārvietojas? Cik daudzi jau gājuši bojā? Tomass paspēra soli uz priekšu, gribēdams aplūkot Labirintu tuvāk, it kā atbildes uz viņa jautājumiem būtu iegravētas tā sienās.

Albijs pacēla roku pret Tomasa krūtīm un rupji atgrūda viņu atpakaļ. Ārā nav brīv, švali!

Tomasam nācās norīt lepnumu. Kāpēc?

-     Tu domā, ka es sūtīju Ņūtu pie tevis naktī tāpat vien? Tas ir Pats Galvenais Noteikums, trakais, vienīgais, kura neievērošana nekad netiek piedota. Nevienam. Nevienam, izņemot skrējējus, nav atļauts pamest Klajumu. Ja pārkāpsi šo noteikumu un tevi nenogalinās bēdneši, tad to izdarīsim mēs, saprati?

Tomass, pie sevis kurnēdams, pamāja, pārliecināts, ka Albijs pārspīlē. Cerot, ka pārspīlē. Jebkurā gadījumā šaubas par iepriekšējā naktī Čakam teikto bija pilnībā izzudušas. Viņam bija jākļūst par skrējēju. Viņš būs skrējējs. Sirds dziļumos Tomass juta, ka tas ir viņa aicinājums doties Labirintā. Par spīti visam, ko jau bija uzzinājis un pats savām acīm redzējis, tā vilinājums bija tikpat spēcīgs kā slāpes vai izsalkums.

Pēkšņi Tomasa uzmanību piesaistīja kustība virs galvas vārtu kreisajā pusē. Viņš satrūkās un paspēja pacelt acis tieši laikā, lai pamanītu gar Labirinta sienu nozibam kaut ko metālisku. Vietā, kur tas pazuda, vēl brīdi kustējās efeju lapas.

Tomass parādīja ar pirkstu uz sienu. Kas tas bija? viņš vaicāja, pirms bija paspējis sevi apklusināt.

Albijs pat nepaskatījās uz to pusi. Nekādu jautājumu pirms Ekskursijas beigām, švali. Cik reizes man tev jāsaka? Viņš apklusa, tad smagi nopūtās. Spiegvaboles. Tā Radītāji mūs novēro. Labāk ne…

Viņu pusvārdā negaidīti pārtrauca skaļa trauksmes sirēna, kas likās nākam no visām pusēm reizē. Tomass aizspieda ausis ar plaukstām un panikā skatījās apkārt. Šķita, ka no apdullinošās kaukšanas sirds tūlīt izkāps pa muti. Taču, pamanījis Albija sejas izteiksmi, viņš apstājās.

Vadonis nebūt neizskatījās nobijies, bet… apjucis. Pārsteigts. Sirēna turpināja gaudot.

Kas notiek? Tomass vaicāja un nedaudz nomierinājās, redzot, ka Albijs neuzvedas tā, it kā būtu pienācis pasau-

Ies gals. Nepārtrauktie panikas uzplūdi viņam jau sen bija apnikuši.

-    Dīvaini, noteica vecākais zēns, ar sarauktu pieri pārlūkodams Klajuma teritoriju. Tomass pamanīja, ka arī Asinsnama darbinieki veras apkārt tādā pašā neizpratnē. Kāds no tiem īsa auguma, dubļiem nosmērējies puika uzkliedza Albijam.

-    Ko tad tas nozīmē? Zēns nez kāpēc skatījās uz Tomasu.

-    Nav ne jausmas, Albijs nomurmināja.

Tomass vairs nespēja to izturēt. Albij! Kas notiek?!

-    Kaste, idiot! Kaste! Albijs atcirta un, nesakot vairs ne vārda, devās uz Klajuma vidu tik straujā gaitā, ka Tomasam tā atgādināja paniku.

-      Kas ir ar to Kasti? viņš neatlaidās, steidzoties līdzi vecākajam zēnam. Gribējās kliegt: Nu, stāsti taču!

Albijs neatbildēja un pielika soli. Tuvojoties Klajuma vidum, Tomass pamanīja arī citus skrienam šurp no visām pagalma pusēm. To vidū zēns ievēroja Ņūtu un uzsauca tam, cenšoties apspiest augošās bailes, iestāstīt sev, ka nav noticis nekas ārkārtējs un tam visam noteikti ir saprātīgs izskaidrojums. Ņūt, ko tas nozīmē?

Ņūts paskatījās uz viņu, tad pamāja ar galvu un pienāca klāt, izskatoties aizdomīgi mierīgs uz apkārtējā haosa fona. Viņš draudzīgi uzsita Tomasam pa muguru. Tas nozīmē, ka augšā brauc Kaste ar jauniņo… Likās, viņš gaida, ka Tomasu

šie vārdi pārsteigs. Tieši tagad.

-    Nu, un? Tomass ieskatījās ciešāk Ņūta sejā un saprata, ka tas, kas sākotnēji viņam šķita miers, patiesībā bija neticība iespējams, pat uzbudinājums.

-    Nu, un? Ņūtam atkārās žoklis. Jefiņ, mums nekad nav bijis vairāk par vienu jauniņo mēneša laikā kur nu vēl divas dienas pēc kārtas!

To pateicis, viņš steigšus aizmetās Mājokļa virzienā.

8. NODAĻA

f

Pēc divām nepārtrauktas kaukšanas minūtēm sirēna beidzot apklusa. Tikmēr pagalma vidū pie dzelzs durvīm, pa kurām Tomass vakar bija ieradies Klajumā, pulcējās zēnu bars. Vakar? Šī doma viņu pārsteidza. Vai tas tiešām notika tik nesen?

Kāds piebikstīja viņam pie elkoņa. Tas bija Čaks.

-    Kā sviežas, zaļknābi? zeņķis vaicāja.

-    Labi, Tomass atbildēja, lai gan nekas nevarēja būt tālāk no patiesības. Viņš parādīja uz Kastes durvīm. Par ko tāds tracis? Vai tad jūs visi te neieradāties tādā veidā?

-    īsti nezinu. Čaks paraustīja plecus. Acīmredzot līdz šim tas notika vairāk vai mazāk regulāri. Reizi mēnesī, katru mēnesi vienā un tajā pašā dienā. Varbūt kādam tur pielēcis, ka tu esi viens vienīgs pārpratums, un nu tie sūta kādu citu tavā vietā. Viņš iedunkāja ar elkoni Tomasam ribās un ieķiķinājās smalkā balsī. Nesaprotamā kārtā Čaka vieglprātīgā attieksme tikai vairoja Tomasa simpātijas pret zēnu.

Viņš uzmeta savam jaunajam draugam samāksloti dusmīgu skatienu. Tu mani tracini. Nopietni.

-    Tas nekas, mēs taču esam draugi, vai ne? Čaks iesmējās, nu jau pilnā balsī, kas vairāk atgādināja sivēna kviekšanu.

-    Izskatās, ka man nemaz nav izvēles. Patiesībā jau viņam tiešām vajadzēja draugu, un Čakam nebija ne vainas.

Zeņķis apmierināti sakrustoja rokas. Prieks, ka esam vienojušies, zaļknābi. Tādā vietā kā šī draugi nevienam nenāk par ļaunu.

Tomass pa jokam sagrāba viņu aiz apkakles. Labi, draugs, tad sauc mani īstajā vārdā par Tomasu! Citādi, kad Kaste būs prom, iemetīšu tevi tajā caurumā… Te zēna prātā negaidīti iešāvās kāda doma un viņš palaida Čaku vaļā. Pag, vai jūs esat mēģinājuši…

-    Esam, Čaks pārtrauca Tomasu, pirms tas bija pabeidzis jautājumu.

-    Ko tad?

-    Nobraukt lejā ar Kasti pēc tam, kad tā kaut ko piegādājusi, Čaks atbildēja. Nekas nesanāca. Tā nekustas, kamēr nav pilnīgi tukša.

Tomass atminējās, ka Albijs bija teicis tieši to pašu. To es jau zināju. Bet vai esat…

-    Esam.

Tomass gandrīz ievaidējās. Tas sāka kļūt kaitinoši. Vecīt, ar tevi nav iespējams sarunāties. Ko esat?

-     Mēģinājuši nolaisties šahtā pēc tam, kad Kaste ir aizbraukusi. Nesanāk. Durvis var atvērt, bet zem tām nekā nav, tikai tumsa un tukšums. Ne virves, ne troses, nekā. Tukšums.

Viņš nespēja tam noticēt. Bet vai… -Jā.

Šoreiz Tomass iekunkstējās pa īstam. Nu? Ko?

-    Mēģinājām mest šahtā dažādas lietas. Nedzirdējām, ka tās sasniegtu dibenu. Tai jābūt nenormāli dziļai.

Tomass mirkli paklusēja, pirms uzdeva nākamo jautājumu, nevēlēdamies atkal tikt pārtraukts pusvārdā. Tu proti lasīt domas, vai? viņš iejautājās ar iespējami lielāku sarkasmu balsi.

-    Nē, es vienkārši esmu ģēnijs. Čaks piemiedza viņam ar aci.

-    Čak, nekad vairs nemiedz man ar aci, Tomass to teica ar smaidu. Jā, puika bija nedaudz kaitinošs, bet kaut kādā veidā viņš lika situācijai izskatīties mazāk briesmīgai. Tomass dziļi ievilka elpu un palūkojās uz pūli, kas drūzmējās pie Kastes. Pēc cik ilga laika tā ierodas?

-    Parasti kādu pusstundu pēc sirēnas.

Tomass uz mirkli aizdomājās. Noteikti bija jābūt kaut kam tādam, ko viņi vēl nav izmēģinājuši. Nevar taču būt, ka šahta ir bezdibenis. Vai esat… Tomass ieturēja pauzi, gaidot, ka atkal tiks pārtrauks, bet Čaks klusēja. Vai esat mēģinājuši izgatavot virvi?

-     Jā, viņi mēģināja. No liānām, tik garu, cik vien iespējams. Teiksim tā, šis eksperiments nebeidzās diez ko labi.

-     Kā to saprast? Tomass vaicāja, nespēdams iedomāties, kas sekos šoreiz.

-    Manis tad te vēl nebija, bet, cik zinu, zēns, kurš pieteicās kāpt šahtā, netika tālāk par trīs metriem, kad gaisā nošvīkstēja kaut kas ass un pārgrieza viņu uz pusēm.

-    Ko? Tomass iesmējās. Tam nu gan es neticu.

-    Ak tā, gudriniek? Es pats savām acīm redzēju tā nabaga kaulus. Pārgriezts uz pusēm pa tīro, kā ar nazi caur sviestu. Viņu speciāli glabā kastē par brīdinājumu, lai kādam nākotnē neienāktu prātā to mēģināt vēlreiz.

Tomass gaidīja, ka Čaks sāks smieties vai vismaz pasmaidīs. Tam noteikti bija jābūt jokam. Kur gan tas dzirdēts, ka kādu tā vienkārši pārgrieztu uz pusēm? Bet Čaka sejā nepakustējās ne vaibsts. Tu nejoko?

-    Es neesmu melis, zaļ… Tomas. Čaks nopietni uz viņu palūkojās. Nāc, iesim tuvāk. Paskatīsimies, ko mums tur atsūtījuši. Nespēju noticēt, ka tev, klunkšķpauri, jābūt par zaļknābi tikai vienu dienu.

Ejot Tomass uzdeva vēl pēdējo jautājumu, kas viņam ienāca prātā: Kā jūs zināt, ka tur ir jauniņais, nevis tikai kaut kādas mantas?

-     Tad neskanētu sirēna, Čaks atbildēja. Piegāde notiek reizi nedēļā, vienā un tajā pašā laikā. Paskat… Viņš apstājās un norādīja uz kādu pūlī. Tur stāvēja Gallijs un naidīgi blenza viņiem virsū.

-    Bļāviens, noteica Čaks. Tu viņam nemaz nepatīc.

-    Vai ne? Tomass atrūca. Tik daudz jau esmu sapratis. Lieki piebilst, ka antipātijas bija abpusējas.

Čaks piebikstīja viņam ar elkoni, un zēni turpināja ceļu. Sasnieguši pūli, viņi klusēdami apstājās. Tomasam prātā vairs nenāca nekādi jautājumi un vispār ieraugot Galliju, bija pārgājusi vēlme sarunāties.

Uz Čaku tas acīmredzot neattiecās. Kādēļ tev neaiziet un neapjautāties, kas tam švalim nepatīk? viņš uzspēlēti bravūrīgi vaicāja.

Tomasam gribējās ticēt, ka viņam pietiktu drosmes kam tādam, bet šobrīd tā šķita sliktākā doma pasaulē. Jo viņam ir daudz vairāk sabiedroto nekā man. Nav prātīgi uzprasīties kautiņam ar tādu.

-    Jā, bet tu esi gudrāks par viņu. Varu derēt, ka arī veiklāks. Tu mierīgi varētu uzveikt gan viņu, gan viņa draudziņus.

Kāds no priekšā stāvošajiem zēniem pagrieza galvu un dusmīgi paskatījās uz viņiem. Droši vien Gallija draugs, nodomāja Tomass. Aizveries taču, viņš uzšņāca Čakam.

Kaut kur aiz muguras aizcirtās durvis. Tomass pagriezās un ieraudzīja Albiju un Ņūtu nākam šurp no Mājokļa puses. Abi izskatījās pagalam nomocījušies.

Tomass uzreiz atcerējās Benu un šaušalīgo skatu ar krampju pārņemto ķermeni gultā. Čak, vecīt, tev jāpastāsta man vairāk par Pārvēršanu. Kas ar to nabaga Benu notiek?

-    Neko daudz es nezinu. Čaks paraustīja plecus. Bēdneši tev nodara kaut ko sliktu, pēc tam ar ķermeni notiek briesmīgas lietas. Kad tas pāriet, tu esi… pārvērties.

Čaka teiktais beidzot šķita kaut cik sakarīga izskaidrojuma sākums. Pārvērties? Kā to saprast? Kāds tam visam sakars ar bēdnešiem? Vai to Gallijs bija domājis ar sadzelšanu?

Kuš! Čaks pielika pirkstu lūpām.

Tomass gandrīz vai iekliedzās no aizkaitinājuma, bet savaldījās, nolēmis, ka tā vai citādi piespiedīs Čaku visu izstāstīt vēlāk, gribēs viņš to vai ne.

Tikmēr Albijs un Ņūts bija izspraukušies cauri pūlim un nonākuši pie šahtas durvīm, aiz kurām tūlīt bija jāuzrodas Kastei. Visi kā viens apklusa, un Tomass pirmoreiz sadzirdēja tuvojošās lifta kabīnes skaņas. Griezīgā čīkstoņa viņam atgādināja vakardienas murgaino pārdzīvojumu, un Tomasu pārņēma neizturamas skumjas, vēlreiz atceroties drausmīgās minūtes pēc atmošanās tumsā un aukstumā bez nevienas taustāmas atmiņas. Lai kas tur arī būtu, viņš juta līdzi tagadējam Kastes gūsteknim, kurš droši vien pārdzīvoja tieši to pašu.

Klusināts dārds vēstīja: kabīne sasniegusi galamērķi.

Tomass nepacietīgi vēroja Albiju un Ņūtu ieņemam vietas pretējās šahtas malās. Durvis tieši pa vidu dalīja šaura sprauga, abpus tai bija piestiprināts pa vienkāršam āķveida rokturim. Zēni tos satvēra un reizē parāva katrs uz savu pusi. Ar metālisku čīkstoņu durvis atvērās, saceļot gaisā putekļus no tuvākajām akmens plāksnēm.

Pāri Klajumam nolaidās pilnīgs klusums, tikai kaut kur tālumā ieblējās kaza. Ņūts nometās uz ceļiem blakus Kastei. Tomass pastiepās uz pirkstgaliem, cerēdams kaut uz mirkli saskatīt jaunpienācēju.

Piepeši Ņūts atsprāga no lūkas un pielēca kājās. Viņa sejā bija lasāms apjukums. Ej tu nost… viņš noelsās, skatoties apkārt ar izbrīnā ieplestām acīm.

Tikmēr arī Albijs bija iepazinies ar Kastes saturu, un viņa reakcija bija līdzīga. Nevar būt… vadonis gandrīz transā nomurmināja.

Tūlīt pat no visām malām sāka birt jautājumi, zēni grūdās un spiedās cits citam virsū, lai piekļūtu tuvāk nelielajai atverei. Ko gan viņi tur lejā ieraudzījuši? Tomass gudroja. Kas tur ir? Viņam klusām pielavījās bailes, līdzīgas tām, ko bija jutis no rīta pirms došanās pie loga un bēdneša ieraudzīšanas.

-      Pagaidiet! ieaurojās Albijs, apklusinot pārējos. Pa-gai-diet!

-    Nu, kas tur ir? kāds iebļāvās pretī.

Albijs piecēlās kājās. Divi jauniņie divās dienās, viņš gandrīz čukstus teica. Un tagad šis. Divus gadus bez pārmaiņām, un nu kaut kas tāds. Viņš negaidīti paskatījās tieši virsū Tomasam. Ko tas nozīmē, zaļknābi?

Tomass neizpratnē blenza pretī, vaigos pieplūda asinis, un pakrūtē kaut kas sažņaudzās. Kā lai es zinu?

-     Velns parāvis, saki mums, kas tur ir, Albij! iesaucās Gallijs. Murdoņa atsākās, pūlis saviļņojās, sekoja vēl viens grūdiens uz priekšu.

-    Aizverieties! Albijs iebļāvās. Pasaki viņiem, Ņūt.

Ņūts vēlreiz ieskatījās Kastē, tad pagriezās pret pārējiem

ar nopietnu sejas izteiksmi.

-    Tur ir meitene, viņš teica.

Visi sāka runāt reizē. Tomass uztvēra tikai atsevišķus fragmentus.

-    Meitene?

-    Labais!

-    Kā viņa izskatās?

-    Ņemama?

-    Cik viņai gadu?

Tomass bija apjucis ne pa jokam. Meitene? Līdz šim viņš nemaz nebija aizdomājies par faktu, ka Klajumā dzīvo tikai zēni. Patiesībā viņam pat nebija pieticis laika par to aizdomāties. Kas viņa ir? Viņš gudroja. Kāpēc…

Ņūts vēlreiz apklusināja zēnus. Tas vēl nav viss, viņš teica un norādīja uz Kasti. Man liekas, ka viņa ir mirusi.

Pāris zēnu sadabūja no efeju liānām darinātas virves un nolaida Albiju ar Ņūtu Kastes dibenā, lai tie varētu izcelt meitenes ķermeni. Vairākums klajumnieku izskatījās pilnīgi apjukuši, tie mīņājās uz vietas ar nopietnām sejām un nodurtām acīm un klusēdami spārdīja akmentiņus. Neviens neuzdrošinājās atzīt, ka nevar vien nociesties, kad beidzot ieraudzīs meiteni, taču Tomass pieņēma, ka pārējo ziņkāre ir tikpat stipra kā viņa.

Viens no zēniem, kurš turēja virves gatavībā izcelt Albiju, Ņūtu un meiteni no Kastes, bija Gallijs. Tomass viņu uzmanīgi vēroja. Zēna acīs bija draudīgs spīdums kaut kāda slimīga apsēstība, kuru Tomass līdz šim nebija pamanījis. Gallijs pēkšņi viņam šķita krietni biedējošāks nekā pirms brīža.

No lejas atskanēja Albija balss, ziņojot, ka viss ir sagatavots, un Gallijs ar pārējiem sāka vilkt virvi. Pēc pāris mirkļiem meitenes nedzīvais ķermenis parādījās pāri Kastes malai un tika noguldīts uz vienas no akmens plāksnēm, kas klāja pagalmu. Visi kā viens tūlīt metās uz priekšu un sakļāvās ciešā lokā ap meiteni. Gaisā virmoja gandrīz taustāms uzbudinājums, bet Tomass palika uz vietas. Savādais klusums, kas iestājās ap Kasti, viņam lika sajusties neomulīgi, it kā nupat būtu atrakts vēl nesen aizbērts kaps.

Par spīti ziņkārei viņš necentās izlauzties cauri blīvajām zēnu rindām visticamāk, tas nemaz neizdotos. Tomēr Tomass bija paspējis uz īsu brīdi saskatīt ķermeni, pirms to aizsedza priekšā drūzmējošies stāvi. Meitene bija tieva, bet ne pārāk īsa, varbūt metru un sešdesmit piecus centimetrus gara. Izskatījās, ka viņai varētu būt piecpadsmit vai sešpadsmit gadu. Pusaudzes mati bija piķa melnā krāsā, bet visspilgtāk Tomasa atmiņā iespiedās viņas bālā, pērļu baltā āda.

No Kastes izrāpās Albijs ar Ņūtu un izspraucās cauri zēniem, kuri tūlīt pat sadrūzmējās ap viņiem, atkal aizsegdami skatu. Taču nepagāja ne pāris sekundes, kad pūlis pašķīrās un Tomass ieraudzīja Ņūtu rādām uz viņu ar pirkstu.

-    Nāc šurp, zaļknābi! viņš pavēlēja bez liekām ceremonijām.

Tomasa sirds krūtīs salēcās; sāka svīst plaukstas. Ko viņiem atkal vajadzēja? Izskatījās, ka situācija negrasās uzlaboties. Viņš piespieda sevi doties uz priekšu, pie viena cenšoties izskatīties tik nevainīgs, cik iespējams, bet ne tāds, kurš ir vainīgs un tikai cenšas izskatīties nevainīgs. Dieva dēļ, nomierinies, viņš teica pats sev. Tu taču neesi izdarījis neko sliktu. Dīvainā kārtā viņš nemaz nejutās par to tik pārliecināts varbūt bija gan, bet vienkārši neatcerējās.

Pārējie zēni skatījās uz Tomasu tā, it kā viņš būtu atbildīgs par visu, sākot ar Labirintu un beidzot ar bēdnešiem. Viņš centās nelūkoties tiem acīs, baidoties izlikties vainīgs un vēl vairāk pastiprināt pret sevi vērstās aizdomas.

Zēns pienāca pie Albija un Ņūta, kuri bija nometušies ceļos blakus meitenei. Nevēloties sastapt viņu skatienus, Tomass sakoncentrējās uz nedzīvo ķermeni. Par spīti līķa bālumam meitene bija ļoti glīta. Pat vairāk nekā glīta. Skaista. Samtaini mati, nevainojama āda, ideālas lūpas, slaidas kājas. Viņš nokaunējās, ka tā domā par mirušu meiteni, bet nespēja novērsties. Ilgi jau vairs tā nepaliks. Tomass sajuta vieglu nelabumu vēderā. Drīz viņas miesa sāks pūt un lēnām sadalīsies, viņš iedomājās un pats brīnījās par savu slimīgo uztveri.

-    Tu viņu pazīsti, švali? vaicāja Albijs ērcīgā balsī.

Tomasu jautājums pārsteidza. Pazīstu? Skaidrs, ka nepazīstu. Es nevienu te nepazīstu. Izņemot jūs.

-    Ne jau tā… Albijs iesāka, tad apstājās un aizkaitināts nopūtās. Es prasu, vai viņa tev izskatās pazīstama? Vai tev neliekas, ka esi viņu redzējis jau agrāk?

-     Nē. Nekā tamlīdzīga. Tomass, nervozi mīņādamies, paskatījās uz savām kājām, tad atkal uz meiteni.

Albijs sarauca pieri. Droši zini? Izskatījās, ka viņš netic nevienam Tomasa vārdam un kļūst aizvien dusmīgāks.

Kāds, viņaprāt, man ar to varētu būt sakars? Tomass bija neizpratnē. Viņš mierīgi ieskatījās Albija acīs un atbildēja: )ā. Kāpēc jautā?

-     Bļāviens… Albijs norūca un atkal paskatījās uz meiteni. Tā nevar būt sakritība. Divi zaļknābji divās dienās viens dzīvs, otrs miris.

Pēkšņi Albija vārdi sāka iegūt jēgu un Tomasā uzvirmoja panika. Jūs taču nedomājat, ka es… Viņš nepaspēja pabeigt teikumu.

-     Atslābsti, zaļknābi, Ņūts viņu pārtrauca. Neviens nesaka, ka tu viņu nogalināji, velns parāvis!

Tomasa domas griezās kā karuselī. Sākumā viņš bija pārliecināts, ka redz meiteni pirmoreiz mūžā bet tad viņa prātā iezagās šaubas. Neraugoties uz tām, viņš atbildēja: Goda vārds, es nekad agrāk neesmu viņu redzējis. Viņam jau tāpat pietika problēmu.

-    Vai tu…

Pirms Ņūts paspēja pabeigt, meitene negaidīti pieslējās sēdus. Dziļi ievilkdama plaušās gaisu, viņa atvēra acis un, mirkšķinot plakstiņus, skatījās uz apkārt stāvošajiem. Albijs no pārsteiguma iekliedzās un atmuguriski nokrita zemē. Ņūts noelsās, pielēca kājās un paspēra vairākus soļus atpakaļ. Tomass pat nepakustējās, sastindzis no bailēm, nespēdams atraut skatienu no meitenes.

Viņas spilgti zilās acis šaudījās turp un atpakaļ, plaušas rija gaisu milzīgiem malkiem; sārtenās lūpas drebēja, nepārtraukti pie sevis atkārtodamas kaut ko nesaprotamu. Tad dobjā un necilvēcīgā, bet skaidrā balsī viņa izrunāja divus vārdus.

Viss mainīsies.

Tomass vēl nebija atguvies no šoka, kad meitene izvalbīja acis un nokrita atpakaļ guļus. Ķermenim atsitoties pret zemi, viņas labā roka pašāvās augšup un sastingusi palika gaisā. Meitenes sažņaugtajā dūrē vīdēja saburzīta papīra lapiņa.

Tomass pūlējās norīt kaklā iesprūdušo kamolu, bet rīkle bija pavisam izkaltusi. Klāt piesteidzās Ņūts un, atlauzis meitenes krampjaini sažņaugtos pirkstus, atbrīvoja saņurcīto zīmīti. Drebošiem pirkstiem viņš to iztaisnoja, tad nometās uz ceļiem un izklāja uz zemes. Tomass pavirzījās tuvāk, lai saskatītu, kas tajā bija rakstīts.

Uz papīra ar trekniem melniem burtiem bija uzšvīkāti trīs vārdi:

Viņa ir pēdējā.

9. NODAĻA

r

Uz bridi Klajumā bija iestājies pilnīgs klusums. Likās, ka tai pāršalkusi pārdabiska vēja brāzma, aiznesot sev līdzi visas skaņas. Ņūts tikko bija skaļi nolasījis zīmītes saturu pārējiem, bet tā vietā, lai mestos apspriest notikušo, klajumnieki stāvēja kā apstulbuši un nebilda ne vārda. Tomass bija gaidījis ierasto klaigāšanu, strīdus un jautājumus, bet zēni klusēja kā mēli norijuši. Visu acis bija piekaltas meitenei, kura gulēja kā aizmigusi, krūtīm vienmērīgi cilājoties seklas elpas ritmā. Pretēji sākotnējam pieņēmumam viņa izrādījās pat ļoti dzīva.

Ņūts piecēlās kājās. Tomass cerēja uz kādu paskaidrojumu, saprāta balsi vai vismaz vārdiem, kas sniegtu mierinājumu. Tā vietā Ņūts no visa spēka, asinsvadiem izspiežoties uz rokām, samīcīja zīmīti dūrē, un Tomasa dūša sašļuka papēžos. Neizprotama iemesla dēļ šī situācija darīja viņu ļoti nemierīgu.

Albijs pielika plaukstas pie mutes un skaļi iesaucās: Medbrāļi!

Tomass sāka domāt par to, ko šis vārds nozīmē tā nebija pirmā reize, kad viņš to dzirdēja, taču pēkšņi tika rupji pagrūsts malā. Cauri pūlim lauzās divi vecāki zēni viens no tiem garš, ar ezītī apgrieztiem matiem un degunu prāva citrona izmērā. Otrs bija īss, un viņa melnie mati deniņos jau bija sākuši sirmot. Tomasam atlika tikai cerēt, ka viņi spēs ieviest kādu skaidrību notiekošajā.

-    Ko lai mēs darām ar viņu? vaicāja garākais zēns; viņa balss izrādījās daudz smalkāka, nekā Tomass bija gaidījis.

-    Kā lai es zinu? teica Albijs. Jūs te esat medbrāļi, nevis es. Paši izdomājiet.

Medbrāļi… Tomass atkārtoja pie sevis, līdz sagaidīja apskaidrību. Tie droši vien šeit pilda ārstu funkcijas. īsākais zēns jau bija nometies uz ceļiem blakus meitenei, taustīdams pēc pulsa, un noliecis galvu pie viņas krūtīm, lai saklausītu sirdi.

-    Kāpēc Klints var dabūt viņu pirmais? no aizmugures atskanēja bļāviens. Šur tur pūlī kāds ieņirdzās. Es piesakos rindā!

Kā viņi spēj jokot? Tomass domāja. Viņa taču ir knapi dzīva. Zēnam sametās šķērmi.

Albijs sarauca uzacis, viņa lūpas savilkās bargā smīnā, kas ne tuvu nevēstīja par humoru. Ja kāds no jums, švaļi, piedurs viņai kaut pirkstu, dabūs iet gulēt Labirintā pie bēdnešiem, viņš noskaldīja. Tikai pamēģiniet un tiksiet izraidīti bez ierunām. Albijs lēnām apgriezās ap savu asi, it kā gribētu, lai visi redz viņa seju. Tā lai neviens viņai nepieskartos! Skaidrs?!

Tā bija pirmā reize, kad Tomass dzirdēja no Albija lūpām nākam kaut ko, kas viņam patika.

īsākais medbrālis Klints, ja varēja ticēt asprātim no bara, bija pabeidzis izmeklēšanu un piecēlās kājās. Šķiet, ka ar viņu viss ir kārtībā. Plaušas darbojas, pulss normāls, lai gan nedaudz palēnināts. Neesmu nekāds eksperts, bet es teiktu, ka viņa ir komā. Nāc, Džef, nesam viņu uz Mājokli.

Viņa kolēģis piesteidzās klāt un satvēra meiteni aiz plaukstu locītavām, tikmēr Klints ķērās pie viņas potītēm. Tomass vēlējās, kaut varētu palīdzēt, ar katru mirkli zēns arvien vairāk šaubījās par to, ka viņa agrāk teiktais bija patiesība. Meitene tomēr likās pazīstama; Tomass juta savādu saikni ar viņu, lai gan ar prātu nespēja to izskaidrot. Šī sajūta raisīja viņā nemieru, un zēns tramīgi pašķielēja apkārt, gluži kā sabijies, ka kāds varētu nolasīt viņa domas.

-     Uz trīs… teica Džefs, garākais medbrālis. Pieliecies viņš izskatījās smieklīgi un atgādināja milzīgu dievlūdzēju. Viens… divi… trīs!

Ar strauju rāvienu viņi pacēla ķermeni no zemes, gandrīz vai pametot to gaisā acīmredzot meitene izrādījās daudz vieglāka, nekā medbrāļi bija iedomājušies. Tomass tik tikko nocietās, neuzbļāvis tiem, lai taču rīkojas piesardzīgāk.

-     Laikam būs jāskatās, kā viņa uzvedas, sacīja Džefs, ne pie viena konkrēti nevēršoties. Ja tik drīz nepamodīsies, varam barot viņu ar kaut ko zupveidīgu.

-     Galvenais, rūpīgi uzmaniet, teica Ņūts. Viņa noteikti ir ar kaut ko īpaša, citādi nebūtu šurp atsūtīta.

Tomasa pakrūtē kaut kas sažņaudzās. Viņš saprata, ka ir saistīts ar meiteni. Abi bija ieradušies Klajumā ar vienas dienas intervālu, viņa šķita pazīstama, turklāt Tomasu bija apsēdusi nepārvarama vēlme kļūt par skrējēju par spīti visam šausmīgajam, ko bija uzzinājis… Ko tas viss nozīmēja?

Albijs pieliecās tuvāk, lai vēlreiz ieskatītos meitenes sejā, pirms tā tika aiznesta. Iekārtojiet viņu blakus Bena istabai un nenolaidiet acis ne dienu, ne nakti. Ja kaut kas mainās, tūlīt pat ziņojiet. Vienalga vai viņa runā miegā, vai pieklunkšķina gultu uz vietas sameklējiet mani!

-     Labi, Džefs nomurmināja un kopā ar Klintu lēnām devās uz Mājokļa pusi, meitenes ķermenim šūpojoties līdzi viņu soļiem. Pārējie klajumnieki beidzot pašķīrās un izklīda kur nu kurais, savā starpā apspriežot dažādas teorijas.

Tomass vēroja notiekošo, iegrimis dziļās pārdomās. Zēns acīmredzot nebija vienīgais, kam bija aizdomas par viņa savādo saistību ar meiteni. Pirms mirkļa uzklausītās visai vāji slēptās apsūdzības liecināja, ka arī pārējie kaut ko nojauš. Bet ko? Viņš jau tāpat bija galīgi apjucis tas, ka viņam kaut ko pārmeta, lika justies vēl sliktāk. Gluži kā nolasījis Tomasa domas, klāt pienāca Albijs un sagrāba viņu aiz pleca.

-    Tiešām neesi viņu redzējis agrāk? viņš vaicāja.

Tomass brīdi vilcinājās. Nē… katrā ziņā, ja arī esmu, tad

neatceros, viņš atbildēja, cerot, ka ar savu minstināšanos nerada papildu aizdomas. Ja nu viņš nudien pazina meiteni? Ko gan tas nozīmētu?

-    Droši zini? pārvaicāja Albijam aiz muguras stāvošais Ņūts.

-    Es… nē, man šķiet, ka neesmu. Kāpēc jūs mani tā pratināt? Šobrīd par visu vairāk Tomass vēlējās, lai pienāktu nakts un viņš varētu iet gulēt.

Albijs nogrozīja galvu, tad, atlaidis Tomasa plecu, pagriezās pret Ņūtu. Kaut kāds murgs… Izsludini Sapulci.

Vadoņa balss bija gana klusa, un neviens cits bez viņiem to nedzirdēja, taču Tomass tik un tā viņa vārdos saklausīja kaut ko draudīgu. Abi vecākie zēni devās prom, un viņš atviegloti uzelpoja, ieraudzījis šurp nākam Čaku.

-    Čak, kas notiek Sapulcē?

-    Tur sanāk kopā visi uzraugi. Sapulci izsludina tikai tad, kad noticis kaut kas neparasts vai briesmīgs. Izklausījās, ka Čaks varen lepojas ar savām zināšanām.

-    Nu, laikam jau šodienas notikumi atbilst abām kategorijām. Tomasa vēders iekurkstējās, pārtraucot viņa domu gaitu. No rīta nepaspēju pabrokastot. Vai mēs varam atrast kaut ko ēdamu? Esmu izbadējies.

Čaks paskatījās uz viņu ieplestām acīm. Kas tad nu? Tas trakais meitenes izgājiens tevī raisījis apetīti? Tu esi vēl jocīgāks, nekā man likās.

Tomass nopūtās. Lūdzu, vienkārši dabū man kaut ko ēdamu.

Mājokļa virtuve nebija liela, bet tajā atradās viss nepieciešamais, lai pagatavotu sātīgu maltīti cepešplīts, mikroviļņu krāsns, trauku mazgājamā mašīna, pāris galdu. Viss izskatījās vecs un nolietots, bet puslīdz tīrs. Ieraugot pazīstamo sadzīves tehniku un telpas iekārtojumu, Tomasam likās, ka viņš tūlīt, tūlīt spēs atsaukt atmiņā kaut ko īstu no savas pagātnes. Bet, lai kā viņš centās, pietrūka pašu svarīgāko elementu vārdu, seju, vietu, notikumu. Tas bija tracinoši.

-     Piesēdi, teica Čaks. Tūlīt kaut ko uzmeklēšu. Bet, goda vārds, šī ir pēdējā reize. Mums paveicies, ka Cepeša nav uz vietas, viņš nevar ciest, ja kāds rakājas pa viņa ledusskapi.

Tomass priecājās, ka viņi ir vieni. Kamēr Čaks rosījās ap traukiem un ēdienu, viņš no neliela plastmasas galdiņa apakšas izvilka koka ķeblīti un apsēdās. Ārprāts. Tas viss taču nav normāli. Kas tie par ļaundariem, kas mūs atsūtīja šurp? Kāpēc lai kāds darītu kaut ko tik ļaunu?

Čaks uz mirkli apstājās. Beidz žēloties. Labāk samierināties un vairs nedomāt par to.

-    Kā tad. Tomass pavērās laukā pa logu. Šķita, ka tagad ir piemērots brīdis uzdot kādu no neskaitāmajiem jautājumiem, kas gūzmējās viņa prātā. No kurienes šeit ir elektrība?

-    Kāda atšķirība? Galvenais, ka par brīvu.

Tā jau man likās, Tomass nodomāja. Nekādas skaidrības.

Čaks pienesa pie galda divus šķīvjus ar sviestmaizēm un burkāniem. Maize bija balta un mīksta, bet burkāni spilgti oranži. Tomasa kuņģis skubināja viņu pasteigties; zēns paņēma sviestmaizi un iecirta tajā zobus.

-     Nu, vecīt… viņš noņurdēja ar pilnu muti. Vismaz ēdiens te ir labs.

Turpmākās maltītes laikā Čaks klusēja. Tomasam nebija iebildumu, jo par spīti visam savādajam un absolūti nesaprotamajam, kas jau bija paspējis norisināties viņam pieejamās atmiņas ietvaros, dvēselē uz brīdi atgriezās miers. Ar pilnu vēderu, atjaunotām enerģijas rezervēm un pāris mirkļiem klusuma pietika, lai viņš apņemtos turpmāk nečīkstēt un rīkoties.

Notiesājis pēdējo kumosu, Tomass atgāzās krēslā. Tā, Čak… viņš apņēmīgi iesāka un, noslaucījis muti salvetē, turpināja: Kas man jādara, lai kļūtu par skrējēju?

-    Tikai nesāc… Čaks pacēla acis no šķīvja, kurā tobrīd medīja atlikušās maltītes drupačas, un tik skaļi un sulīgi atraugājās, ka Tomass no izbīļa sarāvās.

-    Albijs teica, ka man būs pārbaudes laiks pie dažādiem uzraugiem. Vai tas attiecas arī uz skrējējiem? Tomass pacietīgi gaidīja, kad viņa sarunbiedrs beidzot pateiks kaut ko noderīgu.

Čaks teatrāli izbolīja acis, neradot nekādas šaubas par to, cik stulba viņam šī doma likās. Pēc pāris stundām viņi būs atpakaļ. Paprasi pats.

Par spīti sarkasmam žeņķa balsī Tomass negrasījās padoties. Ko viņi dara, kad vakaros atgriežas Klajumā? Kas ir tajā betona ēkā?

-    Kartes. Viņi tur tiekas uzreiz pēc vārtu aizvēršanās, lai neko nepaspētu aizmirst.

Kartes? Tomass samulsa. Bet, ja skrējēji tur zīmē kartes… vai tad viņiem nav uz kā rakstīt, kad viņi ir Labirintā? Kartes. Pagaidām tas bija pats intriģējošākais jaunums no visiem, ko Tomass bija uzzinājis pēdējā laikā. Pirmais, kas liecināja par to, ka viņu neapskaužamajam stāvoklim ir iespējams atrisinājums.

-      Protams, ka ir, bet viņiem vienalga vēl daudz kas jāpārrunā, jāapspriež, jāizanalizē un tā tālāk. Pie tam… Čaks vēlreiz nobolīja acis, Labirintā nemaz nav laika rakstīt, jo jāskrien. Tāpēc jau viņus sauc par skrējējiem.

Tomass aizdomājās par skrējējiem un kartēm. Vai tiešām Labirints varēja būt tik neizmērojami milzīgs, ka pat divu gadu laikā tie vēl nebija atraduši izeju? Tas šķita neiespējami. Bet tad viņš atcerējās Albija teikto par sienu pārvietošanos naktī. Ja nu viņi bija notiesāti dzīvot šajā vietā līdz mūža galam?

Notiesāti. Šis vārds Tomasā modināja trauksmi, un sāta sajūtas viestā cerības dzirksts nodzisa ar klusu čūkstu.

-      Čak, ja nu mēs visi esam noziedznieki? Piemēram, slepkavas vai kaut kas tāds?

-    Ko? Čaks paskatījās uz Tomasu tā, it kā tas būtu sajucis prātā. Kur tu rāvi tik gaišu domu?

-      Padomā pats. Mūsu atmiņas ir izdzēstas. Mēs dzīvojam vietā, no kuras, visticamāk, nav izejas, un mūs apsargā asinskāri briesmoņi. Vai tev tas neatgādina cietumu? Izrunāta skaļi, šī doma sāka šķist arvien ticamāka. Viņam sametās nelāgi ap dūšu.

-    Vecīt, man varētu būt kādi divpadsmit gadi. Čaks iebakstīja ar īkšķi sev krūtis. Varbūt trīspadsmit, ne vairāk. Tev tiešām liekas, ka es būtu varējis izdarīt ko tādu, par ko mani ieliktu cietumā uz visu atlikušo dzīvi?

-    Man vienalga, ko tu esi vai neesi izdarījis. Tā vai citādi, tu esi cietumā. Vai arī tev liekas, ka te ir kaut kāds kūrorts? Ak dievs, Tomass lūdzās. Es ceru, ka es klūdos.

Čaks mirkli padomāja. Es nezinu. Tas ir labāk nekā…

-      … dzīvot klunkšķu kaudzē, jā, to jau esmu dzirdējis. Tomass piecēlās un iestūma savu krēslu atpakaļ pagaldē. Čaks viņam patika, bet uzturēt ar viņu nopietnu sarunu šķita neiespējami, lai neteiktu apgrūtinoši un kaitinoši. Uztaisi sev vēl kādu sviestmaizi. Es došos izpētīt apkārtni. Tiekamies vakarā.

Tomass izgāja no virtuves pagalmā, nedodot Čakam iespēju piedāvāt savu kompāniju. Klajumā viss bija atgriezies ierastajās sliedēs darbinieki pildīja savus pienākumus, Kastes durvis bija aizvērtas, debesīs spīdēja saule. Nekas neliecināja par to, ka te nesen ieradusies pustraka, pārmaiņas sološa meitene.

Ar Albiju iesāktā Ekskursija bija pārtrūkusi pusceļā, tāpēc Tomass nolēma turpināt to uz savu roku un pats tuvāk iepazīties ar Klajumu. Viņš uzņēma kursu uz ziemeļrietumu stūri, pretī zaļojošu kukurūzas lakstu rindām ar nobriedušām vālītēm, kas izskatījās gatavas ievākšanai. Turpat blakus auga arī tomāti, salāti, zirņi un vesels lērums citu dārzeņu, ko viņš nepazina.

Tomass dziļi ievilka nāsīs gaisu, izbaudot svaigo zemes un augu smaržu. Viņš cerēja, ka patīkamais aromāts atdzīvinās kādu tikpat patīkamu atmiņu, bet velti. Pienācis tuvāk, viņš pamanīja vairākus zēnus ravējam un kaplējam dobes. Kāds no tiem pamāja viņam ar roku un uzsmaidīja. īstu, neviltotu smaidu!

Varbūt šī vieta nemaz nav tik slikta, kā izskatās, Tomass nodomāja. Nejau visiem te jābūt kretīniem. Viņš vēlreiz dziļi ievilka plaušās patīkamo gaisu un turpināja ceļu Klajumā vēl bija daudz kā neizpētīta.

Tomasa nākamais mērķis bija dienvidaustrumu stūris, kurā aiz pavirši sanaglotiem žogiem uzturējās dažas govis, kazas, aitas un cūkas. Zirgu gan nebija. Žēl, viņš nodomāja. Jātnieki noteikti būtu ātrāki par skrējējiem. Tuvojoties aplokiem, Tomasam radās aizdomas, ka savā aizmirstajā dzīvē pirms Klajuma viņam ir bijusi darīšana ar mājlopiem. To radītās smakas un skaņas šķita ļoti pazīstamas.

Aromāts gan te nebija tik patīkams kā pie Dārziem, bet, viņaprāt, tas varēja būt arī daudz sliktāks. Turpinot pētīt Klajumu, Tomass secināja, ka tā iemītnieki to uztur ļoti labā kārtībā un tīrībā. Viņu pārsteidza tas, cik labi organizēta šķita Klajuma sadzīve. Acīmredzot zēni tajā ieguldīja daudz rūpju un darba. Nebija grūti iedomāties, cik drausmīga un neizturama šī vieta taptu, ja visi pēkšņi kļūtu truli un slinki.

Tomass bija sasniedzis mežu, kas aizņēma Klajuma dienvidrietumu stūri. Tuvojoties retajiem, skeletiem līdzīgajiem kokiem tā ārmalā, viņu iztrūcināja pēkšņa kustība pie kājām, ko pavadīja ātra, mehāniska tikšķēšana. Palūkojies lejup, viņš pamanīja sauli atstarojamies no kaut kā metāliska uzvelkamas rotaļu žurkas, kas žigli aizsteidzās viņam garām uz koku pudura pusi. Savādais radījums bija jau trīs metrus priekšā, kad Tomass saprata: tā nav nekāda žurka, bet vairāk atgādina ķirzaku ar vismaz sešām kājām, kas ātri pārvietoja iegareno, spīdīgo korpusu.

Spiegvabole. Tā viņi mūs novēro, Tomass atcerējās Albija vārdus.

Viņš pamanīja sarkanas gaismas atblāzmu uz zemes radījuma priekšā. Šķita, ka tā nāk no spiegvaboles acīm. Lai gan veselais saprāts Tomasam teica, ka tā ir viņa zemapziņa, kas noteikti mēģina izspēlēt kādu joku, viņš varēja apzvērēt, ka redzējis uz tās ieapaļās muguras ar lieliem zaļiem burtiem iegravētu vārdu VELNS.

Kaut ko tik neparastu nevarēja atstāt bez ievērības. Tomass skriešus metās pakaļ veiklajam spiegam un jau pēc pāris sekundēm bija nonācis koku ielokā. Pasaule ap viņu satumsa.

10. nodaĻa

r

Tomasu pārsteidza tas, cik strauji nomainījās apgaismojums. No paša Klajuma mežs neizskatījās liels ne lielāks par hektāru. Bet koki tajā bija stāvi, resniem stumbriem un auga tik tuvu cits citam, ka biezā lapotne gandrīz pilnībā aizsedza debesis. Mežā valdīja tumša, zaļgana dūmaka it kā te, starp kokiem, jau sen būtu iestājies vakars un ritētu pēdējās mijkrēšļa minūtes. Tas bija vienlaikus skaisti un biedējoši.

Cik ātri vien spēdams, Tomass lauzās cauri biezoknim. Sīkie zariņi šaustīja seju, viņš paliecās sāņus, lai izvairītos no kāda zemāka zara, un gandrīz zaudēja līdzsvaru, bet pēdējā brīdī satvēra zaru un noturējās kājās. Zem pēdām čabēja bieza lapu sega un krakšķēja krituši žagari.

Viņa acis bija piekaltas spiegvabolei, kas traucās pāri mīkstajam segumam arvien tālāk mežā. Jo dziļāk kukainis devās, jo spilgtāk tā sarkanā gaisma izcēlās uz apkārtējās krēslas fona.

Tomass, nepārtraukti izvairīdamies no šķēršļiem, bija noskrējis kādus desmit vai piecpadsmit metrus, un ar katru sekundi arvien vairāk atpalika. Pēkšņi spiegvabole uzlēca uz paresnāka koka stumbra un tikpat veikli traucās pa to augšā. Kad Tomass sasniedza koku, no radījuma vairs nebija ne miņas, tas bija pazudis dziļi zaļajā lapotnē un vairs nekādi nelika sevi manīt.

Nešķīstenim bija izdevies aizmukt.

-    Bļāviens! Tomass pa jokam pie sevis nolamājās. Gandrīz pa jokam. Lai cik savādi tas šķistu, vārds nāca pār lūpām tik dabiski, it kā viņš jau daļēji būtu pārņēmis klajumnieku žargonu.

Kaut kur pa labi no Tomasa skaļi pārlūza zars. Viņš pagrieza galvu trokšņa virzienā un ar aizturētu elpu klausījās.

Atskanēja vēl viens krakšķis, šoreiz skaļāks, it kā kāds būtu pret celi pārlauzis koka nūju.

-    Kas tur ir? Tomass iesaucās, baiļu trīsām pārskrienot skaustam. Balss atdūrās kuplajā lapotnē virs galvas un noslāpa biezoknī. Viņš sastindzis stāvēja uz vietas, līdz apkārt viss noklusa. Bija dzirdama tikai putnu svilpošana kaut kur tālumā. Neviens neatsaucās. Nebija dzirdams vairs ne mazākais troksnītis.

Daudz nedomādams, Tomass devās uz to pusi, no kuras bija atskanējuši zaru brakšķi. Viņš necentās slēpt savu pārvietošanos, bet braši spraucās cauri zariem, ļaujot tiem ar švīkstu atgriezties agrākajā stāvoklī. Lai spētu orientēties pieaugošajā pustumsā, bija jāpiemiedz acis. Tomass iedomājās, ka tagad lieti noderētu kabatas lukturītis, un tūlīt aptvēra, ka tas ir kārtējais piemērs viņa atmiņas zuduma savādajai dabai. Jau atkal viņš zināja kāda priekšmeta pielietojumu, bet nespēja to saistīt ne ar laiku, ne ar vietu, ne ar kādu cilvēku vai notikumu. Tas bija kaitinoši.

Vai te kāds ir? Tomass vēlreiz iesaucās. Viņš jutās nedaudz mierīgāk, jo troksnis nebija atkārtojies. Iespējams, ka tas bija kāds dzīvnieks, varbūt cita spiegvabole. Tas esmu es, Tomass! viņš drošības pēc piemetināja. Jauniņais… Tas ir, vakardienas jauniņais! Tomass saviebās un noskurinājās, cerēdams, ka tur tiešām neviena nav. Viņš izklausījās pēc pilnīga idiota.

Arī šoreiz neviens neatsaucās.

Tomass apmeta līkumu ap lielu ozolu un apstājās kā iemiets. Pār mugurkaulu pārskrēja šermuļi. Viņš bija nonācis kapos.

Tie atradās nelielā izcirtumā, kas aizņēma ne vairāk par desmit kvadrātmetriem. Biezs ložņājošu, lapām bagātu nezāļu slānis klāja zemi, no kuras spraucās vairāki pavirši darināti krusti, kuru funkciju pildīja divi parasti ar atskabargainām vīteņu stīgām kopā sasieti koka gabali. Krusti bija nokrāsoti balti, bet šķita, ka tas darīts lielā steigā vietām cauri spīdēja kails koks un daudzviet karājās sakaltušas krāsas pilieni. Šķērskokos bija iegrebti apbedīto vārdi.

Mirkli vilcinājies, Tomass piegāja klāt tuvākajam kapam un notupās pie tā. Apgaismojums šajā meža nostūrī bija pavisam skops, likās, ka viņš skatās cauri melnai dūmakai. Pat putni bija pieklusuši, it kā dotos uz naktsguļu; ari kukaiņus gandrīz nedzirdēja, vismaz krietni mazāk nekā pirms brīža. Tomass pirmoreiz ievēroja, cik šeit ir mitrs gaiss. Viņa piere un plaukstas bija norasojušas sviedrainām lāsēm.

Kaps izskatījās pavisam svaigs. Uz krusta bija rakstīts Stīvens pēdējais burts s bija sanācis pavisam mazs un iespiests pašā stūrī, jo uzraksta autors nebija lāgā aprēķinājis vārdam nepieciešamo vietu.

Stīven… Tomass sajuta negaidītu, atsvešinātu skumju pieskārienu. Diez kādu galu tu ņēmi? Vai Čaks tevi nokaitināja līdz nāvei?

Viņš piecēlās kājās un devās pie nākamā krusta, kas bija gandrīz pilnībā ieaudzis nezālēs. Augsne virs kapa jau sen bija sacietējusi, un tas izskatījās krietni vecāks par pārējiem. Lai kas viņš arī būtu, apbedītais noteikti bija starp pirmajiem šeit bojā gājušajiem. Viņa vārds bija Džordžs.

Palūkojies apkārt, Tomass ieraudzīja vēl duci kapu. Daži no tiem izskatījās tikpat svaigi kā pirmais aplūkotais. Viņa uzmanību piesaistīja kaut kas spīdīgs. Šoreiz tā nebija metāliskā vabole, kas viņu ievilināja mežā, taču kaut kas tikpat neparasts. Pagājis garām dažiem krustiem, Tomass nonāca pie dīvaina apbedījuma, ko klāja netīra caurspīdīgas plastmasas vai stikla plāksne. Viņš piemiedza acis, lai saskatītu, kas bija tās otrā pusē, un gandrīz palika bez elpas. Aiz noputējušā loga slēpās neaizbērts kaps, kurā trūdēja kāda mirstīgās atliekas.

Par spīti izbīlim ziņkāre lika Tomasam pieliekties tuvāk, lai labāk izpētītu dīvainā zārka saturu. Kaps bija mazāks nekā pārējie. Tajā atradās tikai puse nelaiķa no jostasvietas līdz augšai. Viņš atminējās Čaka stāstu par zēnu, kurš mēģināja nolaisties šahtā pēc tam, kad Kaste ir aizbraukusi, un tika pārgriezts uz pusēm. Stiklā bija ieskrāpēti tik tikko salasāmi vārdi:

Lai šis pusšvalis kalpo par brīdinājumu visiem.

Pa Kastes šahtu aizbēgt nevar.

Dīvainā kārtā Tomasam gandrīz sanāca smiekli tas viss šķita pārāk absurdi, lai būtu patiesība. Viņš tūlīt pat nokaunējās par savu cinismu un, nogrozījis galvu, atkāpās no kapa, lai iepazītos ar pārējo apbedīto vārdiem. Pēkšņi atkal atskanēja lūstoša zara troksnis, šoreiz pavisam tuvu, aiz kokiem kapsētas pretējā malā.

Pārlūza vēl viens zars. Un vēl viens. Kāds viņam tuvojās, bet mežā bija pārāk tumšs, lai kaut ko saredzētu.

Kas tur ir? viņš iesaucās nedrošā balsī, kas tūlīt pat noslāpa biežņā, izklausījās, it kā Tomass kliegtu tukšā tunelī. Kas tie par stulbiem jokiem!? Par nožēlu sev pašam viņš bija ne pa jokam nobijies.

Tā vietā, lai atbildētu, neredzamais trokšņotājs pārstāja lavīties un metās skriešus, brāžoties aiz kokiem pa meža iekšmalu apkārt izcirtumam, aizvien tuvāk Tomasam. Panikas pārņemts, viņš sastinga. Kad starp zēnu un nelūgto viesi bija palikuši vairs tikai daži metri, Tomass pustumsā beidzot saskatīja izģindušu stāvu, kas pieklibodams savādā, ļodzīgā solī pārvietojās viņa virzienā.

Kas pie…

Pirms viņš paspēja pabeigt, nācējs ielauzās izcirtumā. Tomass paspēja saskatīt tikai bālu ādu un milzīgas, izvalbītas acis patiesi spokainu skatu -, viņš iekliedzās un mēģināja bēgt, bet bija jau par vēlu. Rēgam līdzīgais stāvs palēcās un uzklupa viņam, triekdamies pret zēna pleciem un sagrābdams tos negaidīti spēcīgā tvērienā. Tomass atmuguriski nogāzās zemē. Starp lāpstiņām iedūrās kapa krusts un pārlūza uz pusēm zem viņu svara, sāpīgi nobrāžot muguras ādu.

Tomass pūlējās atbrīvoties, grūžot un dauzot ar dūrēm neatlaidīgo kaulu un ādas murskuli, kas kārpījās virs viņa, cenzdamies iegūt pārsvaru. Uzbrucējs atgādināja briesmoni, drausmīgu tēlu no ļaunākajiem murgiem, bet Tomass zināja, ka tam jābūt kādam no klajumniekiem kādam, kurš pavisam sajucis prātā. Viņš dzirdēja zobus cērtamies vaļā un ciet ar šaušalīgiem klakšķiem: klak, klak, klak. Tie beidzot sasniedza mērķi, un asas sāpes caururba Tomasa plecu, kas bija nokļuvis starp satracinātā zēna žokļiem.

Tomass iekliedzās; reizē ar sāpēm asinīs ieplūda adrenalīns. Viņš atspieda plaukstas pret uzbrucēja krūtīm un, sasprindzinājis muskuļus, no visa spēka stūma to prom. Pēc neilgas cīņas Tomasam izdevās nogrūst pretinieku un tas aizstreipuļoja pretējā virzienā. Atskanēja skaļš krakšķis: vēl vienam kapa krustam bija pienācis gals.

Tomass, drudžaini elsodams, ar kājām un rokām kārpījās atpakaļ un tikai tad pirmoreiz kārtīgi saskatīja uzbrucēju.

Tas bija sadzeltais zēns. Bens.

11. nodaĻa

i

Kopš Tomass pēdējoreiz redzēja Benu Mājoklī, viņš bija tikai nedaudz atkopies. Zēns bija gandrīz kails, tērpts vienīgi šortos, bālum bālā āda tik cieši nostiepta pār kauliem, ka rumpis atgādināja palagā ietītu žagaru saišķi. Zem tās izspiedās virvēm līdzīgi asinsvadi zaļi un pulsējoši, bet ne tik izteikti kā iepriekšējā dienā. Asinīm pielijušās acis urbās Tomasā tā, it kā viņš uzlūkotu savu nākamo maltīti.

Bens saspringa, gatavojoties jaunam lēcienam. Satracinātā zēna labajā rokā nez no kurienes bija parādījies nazis. Tomasu pārņēma šķebinošas bailes, viņš nespēja noticēt, ka tas viss notiek pa īstam.

-Ben!

Tomass pārsteigts lūkojās balss virzienā un atviegloti uzelpoja, ieraudzījis starp kokiem izcirtuma malā Albiju, kura stāvs palsajā gaismā vairāk atgādināja rēgu. Vadonis rokās turēja lielu šaujamloku un ar stiegrā atvilkto bultu tēmēja tieši uz Benu.

Ben, atkārtoja Albijs, stāvi un nekusties, vai arī nesagaidīsi rītdienu.

Tomass palūkojās uz Benu, kurš ar negantu skatienu blenza Albijā, mēlei nepārtraukti šaudoties starp lūpām, lai tās samitrinātu. Kas viņam kaiš? Tomass brīnījās. Zēns no cilvēka bija pārvērties par briesmoni. Kāpēc?

-     Ja tu mani nošausi, ieķērcās Bens, siekalām šķīstot no mutes tik tālu, ka dažas lāses sasniedza Tomasa seju, būsi izvēlējies nepareizo mērķi. Viņa skatiens atgriezās pie Tomasa. Viņš ir tas, kurš tev jānogalina! Bena balsī bija skaidri saklausāms ārprāts.

-     Nerunā muļķības, Ben, rāmā balsī atbildēja Albijs, turpinot tēmēt uz viņu. Tomass tikko šeit ieradās par viņu nav jāuztraucas. Tev vēl aizvien rādās murgi no Pārvēršanas. Nevajadzēja kāpt laukā no gultas.

-    Viņš nav tāds kā mēs! Bens iekliedzās. Es viņu redzēju. Viņš… viņš ir ļauns. Mums viņš jānogalina. Ļauj man

uzšķērst vinu!

> >

Tomass nevilšus pakāpās atpakaļ, neprāša teiktā izbiedēts. Kā saprast to, ka Bens bija viņu redzējis? Kāpēc viņš domāja, ka Tomass ir ļauns?

Albijs ne par sprīdi nebija pakustinājis ieroci un turpināja tēmēt. Atstāj to manā un uzraugu ziņā, klunkšķpauri. Loks viņa rokās ne mirkli nenodrebēja, it kā balstītos pret koka zaru. Bet tagad kustini savu kaulaino pakaļu un taisies, ka tiec atpakaļ uz Mājokli.

-        Viņš mēģinās mūs glābt, Bens nelikās mierā. Viņš mēģinās izvest mūs no Labirinta. Labāk uzreiz nolēkt no Kraujas! Labāk vienā rāvienā izlaist sev zarnas!

-    Par ko tu ru… iesāka Tomass.

-    Aizver muti! Bens ieķērcās. Aizver savu pretīgo nodevēja muti!

-    Ben, Albijs mierīgā balsī teica. Es skaitu līdz trīs.

-    Viņš ir ļauns, viņš ir ļauns, viņš ir ļauns… Bens čukstēja, gluži kā skaitīdams mantru, un draudīgi šūpojās uz priekšu un atpakaļ, pārliekot nazi no vienas rokas otrā. Viņa acis bija piekaltas Tomasam.

-    Viens…

-    Ļauns, ļauns, ļauns, ļauns, ļauns… Bens atieza zobus smaidā. Meža blāvajā gaismā tie spīdēja un izskatījās zaļgani.

Tomass gribēja novērsties, celties un bēgt, bet nespēja pat pakustēties. No bailēm viņš bija kā pārakmeņojies.

-    Divi… Albija balss kļuva skaļāka un draudīgāka.

-     Ben, Tomass drudžaini centās apkopot domas. Es neesmu… Es pat nesaprotu, ko…

Viņš nepaspēja pabeigt. Bens nelabā balsī iekaucās un metās uz priekšu ar gaisā paceltu nazi.

-    Trīs! iekliedzās Albijs un atlaida stiegru.

Tomass sadzirdēja gaisu šķeļošās bultas švīkstu un nelāgo, mitro plakšķi, ar kuru tā sasniedza mērķi. Bena galva neganti noraustījās pa kreisi, viss ķermenis sagriezās tai līdzi, un viņš nokrita zemē uz vēdera, ar kājām pret Tomasu, vairs neizdvesdams ne skaņas.

Tomass uztrausās kājās un pastreipuļoja uz priekšu. Bulta bija iedūrusies Bena vaigā; pa tās garo kātu lēnām ritēja asinis, kas tumsā izskatījās melnas kā darva. Nez kāpēc Tomass bija iedomājies, ka to būs vairāk. Bens neizrādīja nekādas dzīvības pazīmes, izņemot labās rokas mazo pirkstiņu, kas brīdi pa brīdim krampjaini noraustījās. Tomass apspieda vēlmi izvemties. Vai tiešām Bens būs gājis bojā viņa dēļ? Vai tā bija viņa vaina?

Ejam, teica Albijs, paunotāji par viņu parūpēsies rīt.

Kas tikko notika? Tomass domāja, blenžot uz nedzīvo ķermeni. Šķita, ka visa pasaule pazūd zem kājām. Par ko? Kā es tam zēnam biju nodarījis pāri?

Tomass pacēla galvu, cerot saņemt kādu atbildi, bet Albijs jau bija prom. Par viņa neseno klātbūtni liecināja tikai vientuļa zara šūpošanās.

Iznākot no meža, Tomasu apžilbināja spožie saules stari un viņš samiedza acis. Zēns gāja pieklibodams, neizturami smeldza potīte, lai gan viņš neatcerējās, kā to savainojis. Ar vienu roku Tomass saudzīgi piesedza sakosto plecu, bet otru bija piespiedis vēderam, it kā spētu tā aizturēt nu jau nenovēršamo vemšanu. Viņa acu priekšā atgriezās nedabiski savērptā Bena galva, pa bultas kātu lēnām slīdošās asinis, kas krājās lāsēs un pilēja uz zemes…

Ar to arī pietika.

Tomass nokrita četrrāpus pie viena no nīkuļojošajiem kokiem meža pamalē un vēma, rīstīdamies un klepodams, kamēr nebija atbrīvojies no visa kuņģa satura un izspļāvis pēdējās skābenās žults paliekas. Viņa ķermenis nevaldāmi raustījās, šķita, ka vemšana nekad nepāries.

Tad, it kā paša smadzenes par viņu ņirgātos, Tomasam ienāca prātā kāda doma. Viņš bija pavadījis Klajumā aptuveni divdesmit četras stundas. Tikai vienu diennakti. Bet bija noticis jau tik daudz, patiešām daudz briesmīgu lietu. Šķita, ka ļaunāk jau vairs nekļūs.

Tātad situācija varēja tikai uzlaboties.

Tonakt Tomass gulēja uz muguras, vērdamies zvaigžņotajās debesīs un šaubīdamies, vai spēs vēl jebkad iemigt. Ikreiz, kad zēns aizvēra acis, viņam virsū šaušalīgs un pārgrieztu seju lēca Bens. Tomass varēja apzvērēt, ka joprojām dzird miklo skaņu, ar kādu bulta ietriecās Bena vaigā.

Viņš zināja, ka nekad nespēs aizmirst pāris šausmu pilnās minūtes Mironmežā.

>

-    Nu, saki taču kaut ko, Čaks atkārtoja jau piekto reizi, kopš zēni bija ielīduši guļammaisos.

-    Nē, Tomass atbildēja tieši tāpat kā iepriekšējās reizes.

-    Visi tāpat zina, kas notika. Tas nav pirmais gadījums, kad bēdnešu sadzelts švalis sajucis prātā un uzbrucis kādam. Vienu vai divas reizes tā jau ir bijis. Nevajag domāt, ka tu esi īpašs.

Līdz šim Čaka sabiedrība Tomasam šķita tikai mēreni kaitinoša, bet nu tā bija kļuvusi neizturama. Čak, priecājies, ka man pa rokai nav Albija loka.

-    Es tikai…

-    Aizveries, Čak. Arlabunakti. Tomasam nebija ne mazākās vēlēšanās iesaistīties sarunā.

Pēc neilga brīža viņa draugs iesnaudās, un, spriežot pēc ritmiskās krākšanas, tas pats notika arī ar pārējiem Klajuma iemītniekiem. Pagāja vairākas stundas, un Tomass vienīgais vēl aizvien bija nomodā. Gribējās raudāt, bet viņš to nedarīja. Gribējās uzmeklēt Albiju un tāpat vien iekraut tam pa seju, bet viņš to nedarīja. Gribējās kliegt, spārdīties, spļaudīties, atvērt Kasti un ielēkt tās melnajā caurumā. Bet Tomass to nedarīja.

Aizvēris acis un ar varu patriecis no apziņas drūmās domas un vīzijas, viņš beidzot aizmiga.

Nākamajā rītā Čakam bija krietni jānopūlas, lai izdabūtu Tomasu no guļammaisa, aizstumtu līdz dušai un pēc tam atkal izvilktu laukā. Visu šo laiku viņš jutās nomākts un vienaldzīgs, galva vai plīsa no sāpēm, bet ķermenis pieprasīja vēl pāris stundas miega. Brokastis pagāja kā miglā, un jau brīdi vēlāk Tomass vairs nespēja atcerēties, ko ēdis. Viņa smadzenes bija tik nogurušas, ka likās galvā kāds ierāpies un pārdesmit vietās pienaglojis tās galvaskausa iekšpusei. Sirdi plosīja skumjas.

Bet, kā varēja noprast, milzu rosīgajā skudru pūznī, ko dēvēja par Klajumu, slaistiem un guļavām nebija vietas.

Viņš stāvēja kopā ar Ņūtu pie Asinsnama kūts, gatavodamies savai pirmajai pārbaudes dienai pie uzrauga. Par spīti smagajam rītam Tomass priecājās par iespēju uzzināt kaut ko jaunu, kā arī novērst domas no Bena un kapos piedzīvotā. Visapkārt viņiem māva govis, blēja aitas un kvieca cūkas. Kaut kur netālu ierējās suns Tomass cerēja, ka Cepetis nav piešķīris jaunu jēgu vārdam hotdogs. Kad es pēdējoreiz ēdu hotdogu? viņš aizdomājās. Un ar ko kopā?

Tomij, tu vispār klausies, ko es tev stāstu?

Viņš pēkšņi attapās un atkal pievērsa uzmanību Ņūtam, kurš jau bija runājis nez cik ilgi; Tomass nebija dzirdējis ne vārda no zēna sacītā. Jā, piedod. Šonakt slikti gulēju.

Ņūts notēloja saprotošu smaidu. Es nebrīnos. Vakardiena tev noteikti bija gatavais murgs. Tu droši vien uzskati mani par pēdējo klunkšķi, jo es dzenu tevi strādāt pēc tāda pārdzīvojuma.

Tomass paraustīja plecus. Gan jau darbs man nāks par labu. Vismaz nebūs vairs par to jādomā.

Ņūts piekrītoši pamāja, un viņa smaids kļuva patiesāks. Es skatos, ka tev galva ir savā vietā, Tomij. Tas arī ir viens no iemesliem, kāpēc uzturam šo vietu kārtībā un visiem ir smagi jāstrādā. Sāksi slinkot, domāt skumjas domas uznāks dzīves apnikums un beigās pavisam padosies. Ļoti vienkārši.

Tomass palocīja galvu, ar kāju bezmērķīgi aizsperdams no saplaisājušās Klajuma grīdas izdrupušu akmeni. Vai ir kādi jaunumi par meiteni? Ja kaut kas tomēr spēja atdzīvināt vienmuļo rītu, tad tās bija domas par viņu. Tomass vēlējās uzzināt vairāk, saprast savādo saikni, ko bija sajutis vakar.

-   Vēl aizvien guļ komā. Cepetis izvārījis kaut kādu zupu, medbrāļi baro viņu ar karoti, kontrolē pulsu, elpošanu un visu pārējo. Izskatās, ka viņa ir vesela, tikai pagaidām atrodas citā pasaulē.

-     Tas bija baigi jocīgi… Tomass nešaubījās ja ne atgadījums ar Benu Miroņmežā, viņa domas būtu aizņemtas ar meiteni vien. Varbūt vakarnakts bezmiegam bija pavisam cits cēlonis. Viņu mocīja ziņkāre, kas ir šī meitene un vai viņi patiešām agrāk ir tikušies.

-    Jā, atteica Ņūts. Jocīgi gan. Un baigi arī.

Tomass izstūma no prāta domas par jaunpienācēju un palūkojās pāri Ņūta plecam uz lielo rūsgano kūts ēku.

-    Ar ko man būs jāsāk? Jāizslauc govis vai jānokauj kāds mazs nevainīgs jēriņš?

Ņūts iesmējās. Tomass jau bija ievērojis, ka šī skaņa Klajumā ir rets viesis. Jauniņos mēs vienmēr no sākuma sūtām uz Asinsnamu. Neuztraucies, izejvielu sagāde Cepetim ir tikai niecīga gaļinieku darba daļa. Viņu pienākumos ietilpst pilnīgi viss, kam ir kāds sakars ar lopiem.

-    Žēl, ka es neatceros savu agrāko dzīvi. Varbūt man patīk nogalināt dzīvniekus, Tomass pajokoja, bet izskatījās, ka Ņūts to uztvēra nopietni.

O, līdz saulrietam gan jau būsi sapratis, Ņūts pamāja uz kūts pusi. Nāc, iepazīstināšu tevi ar Vinstonu viņš ir Asinsnama uzraugs.

Vinstons bija īss, bet plecīgs zēns ar pūtītēm izraibinātu seju. Tomasam šķita, ka šim uzraugam pat pārāk patīk savs darbs. Varbūt viņš šurp nosūtīts par sērijveida slepkavībām, zēns pie sevis domāja.

Pirmā stunda pagāja, Vinstonam izrādot Asinsnama teritoriju kuri aploki domāti kuriem dzīvniekiem, kur atradās vistu un tītaru būri, kur un kam bija vieta kūtī. Tomass ātri iepatikās Klajuma sunim uzmācīgam melnam labradoram, vārdā Vaukšķis, kurš visu šo laiku neatkāpās no viņa ne soli. Kad Tomass pavaicāja Vinstonam, no kurienes Klajumā uzradies suns, viņš saņēma atbildi, ka Vaukšķis te bijis vienmēr. Par laimi, šķita, ka pie sava vārda tas bija ticis pa jokam, jo izrādījās samērā kluss.

Otrā stunda pagāja, strādājot ar pašiem lopiem barojot, tīrot, labojot žogu, šķūrējot klunkšķi. Klunkšķi. Tomass pieķēra sevi arvien biežāk lietojam klajumnieku žargonu.

Trešā stunda Tomasam bija visgrūtākā. Viņam nācās noskatīties, kā Vinstons nokauj cūku un sadala to neskaitāmos gabalos turpmākai patērēšanai. Dodoties pusdienu pārtraukumā, Tomass apsolīja sev divas lietas. Pirmkārt, viņa karjera nebūs saistīta ar gaļiniekiem. Otrkārt, viņš vairs nekad mūžā neēdīs neko, kas nācis no cūkas.

Vinstons bija vēlējis viņam iet vienam, aizbildinoties ar darāmo Asinsnamā. Tomasam nebija iebildumu. Soļojot uz Austrumu vārtu pusi, viņš nepārtraukti iztēlojās Vinstonu kādā tumšā kūts stūrī graužam jēlu cūkas kāju. Tas zellis viņam uzdzina drebuļus.

Ejot garām Kastei, Tomass pa kreisi no sevis pamanīja kādu ierodamies Klajumā caur Rietumu vārtiem. No Labirinta izskrēja pēc skata par Tomasu nedaudz vecāks aziātu zēns ar spēcīgām rokām un īsiem melniem matiem. Trīs soļus aiz vārtiem skrējējs apstājās, pieliecās, atspieda rokas pret ceļgaliem un, smagi elsodams, centās atgūt elpu. Viņš izskatījās tā, it kā tikko būtu noskrējis kādus trīsdesmit kilometrus seja sasarkusi, sviedru izmērcētās drēbes pielipušas ādai.

Tomass ar ziņkāri vēroja zēnu līdz šim viņam nebija gadījies tuvumā redzēt kaut vienu skrējēju, ne arī runāt ar kādu. Turklāt, spriežot pēc pagaidām novērotā, skrējējs bija atgriezies Klajumā vairākas stundas par agru. Nopriecājies par radušos izdevību, Tomass apņēmīgi paspēra soli zēna virzienā.

Bet, pirms viņš bija paspējis atvērt muti, skrējējs sabruka zemē.

12. nodaĻa

i

Tomass uz mirkli sastinga. Skrējējs gulēja, sarāvies čokurā, un gandrīz nekustējās, bet Tomass cīnījās ar neizlēmību, viņam bija bail iesaistīties. Ja nu ar svešo zēnu atgadījies kaut kas patiešām nopietns? Ja nu viņš Labirintā ticis… sadzelts? Ja nu…

Tomass sapurinājās skrējējam acīmredzami bija nepieciešama palīdzība. Albij! Ņūt! viņš skaļi iekliedzās. Pasauciet viņus kāds! Tomass skriešus metās pie saļimušā zēna un nometās blakus uz ceļiem. Klau, tev viss kārtībā?

Skrējējs gulēja, atbalstījis galvu uz izstieptajām rokām, krūtīm smagi cilājoties. Viņš bija pie samaņas, bet Tomass nekad agrāk nebija redzējis kādu, kas izskatītos tā nomocījies.

-     Jā… viss… kārtībā… skrējējs ar mokām izdvesa, tad paskatījās uz Tomasu. Kas tu par klunkšķi?

-        Jauniņais. Tomass atskārta, ka pa dienu skrējēji atradās Labirintā, tāpēc neko no pēdējā laikā notikušā nebija vērojuši klātienē. Vai viņš vispār zināja par meiteni? Visticamāk. Kāds noteikti bija skrējējus informējis. Mani sauc Tomass. Esmu te tikai pāris dienas.

Skrējējs ar grūtībām pieslējās sēdus. Melnie mati bija pielipuši sasvīdušajai pierei. Ak, jā, Tomass, viņš norūca.

-    Jauniņie. Tu un tā meitene…

Pie zēniem norūpējies piesteidzās Albijs. Kas noticis, Minjo? Kāpēc tu tik agri esi atpakaļ?

-     Pagaidi, Albij. Šķita, ka ar katru ieelpu skrējēja spēki pamazām atgriežas. Esi tik labs un aizteci pēc ūdens. Kaut kur pa ceļam pazaudēju savu somu.

Albijs ij nedomāja klausīt un iespēra Minjo pa kāju pārāk stipri, lai tas būtu pa jokam. Stāsti, kas noticis!

-      Es knapi spēju parunāt, pāli! Minjo nikni iesēcās.

-    Atnes padzerties!

Albijs palūkojās uz Tomasu. Par pārsteigumu viņam, vecākā zēna sejā uz mirkli pavīdēja kaut kas līdzīgs smaidam. To tūlīt nomainīja ierasti sarauktā piere. Minjo ir vienīgais švalis, kurš tā ar mani drīkst runāt. Citi par mutes palaišanu tūlīt tiktu nomesti no Kraujas. Vēl vairāk Tomasu izbrīnīja tas, ka pēc šiem vārdiem Albijs patiešām pagriezās un aizskrēja, visticamāk, pēc prasītā ūdens.

Tomass paskatījās uz Minjo. Viņš ļauj tev sevi tā izrīkot? Minjo vienaldzīgi paraustīja plecus un notrausa no pieres sviedru lāses. Tu gribi teikt, ka tas niekkalbis tevi biedē? Vecīt, tev vēl tik daudz jāiemācās. Stulbie zaļknābji…

Ņemot vērā, ka Tomass pazina skrējēju tikai trīs minūtes, pēdējā piezīme viņu sāpināja vairāk, nekā vajadzētu. Vai tad viņš nav jūsu vadonis?

-    Vadonis? Minjo nicīgi nosprauslājās. Ja gribi, vari saukt viņu par vadoni. Vai vēl labāk par prezidentu! Nē, admirāli. Admirālis Albijs. Ideāli. Viņš smīkņādams saberzēja acis.

Tomass nesaprata, vai Minjo runā nopietni vai joko.

-    Kurš tad šeit ir vadonis, ja ne viņš?

-    Zaļknābi, apklusti, pirms neesi kļuvis pavisam smieklīgs. Minjo garlaikoti nopūtās, tad noņurdēja: Kāpēc tie jauniņie vienmēr uzdod tik stulbus jautājumus? Sāk jau apnikt.

-     Kas tad mums būtu jādara?! Tomasā uzvirmoja dusmas. Varētu padomāt, ka pats biji citādāks, kad te ieradies, viņam gribējās atcirst.

-     Tas, ko jums liek! Un jāklusē tā, lūk, izrunājot pēdējo frāzi, Minjo pirmoreiz cieši ieskatījās Tomasa acīs. Zēns nevilšus parāvās par sprīdi atpakaļ un tūlīt saprata, ka pieļāvis kļūdu, ļaujot ar sevi tā runāt.

Viņš pieslējās uz ceļgaliem un tagad raudzījās uz Minjo no augšas. Jā, protams, tu arī pats noteikti tā darīji, kad biji jauniņais.

Minjo rūpīgi nopētīja Tomasu. Es esmu viens no pirmajiem klajumniekiem, švali, viņš atbildēja, cieši lūkodamies Tomasam acīs. Neplāti muti, pirms nezini, par ko runā.

Nu jau Minjo šķita nedaudz biedējošāks, bet Tomasam bija apnikusi tāda attieksme. Viņš jau grasījās celties kājās, kad skrējējs sagrāba viņu aiz rokas.

-      Apsēdies, vecīt. Neņem pierē, es tikai āzēju tevi. Tas taču ir tik izklaidējoši pats redzēsi, kad ieradīsies nākamais jaun… Minjo apklusa un samulsis sarauca uzacis. Tāda nākamā gan laikam vairs nebūs, ko?

Tomass paklausīja un apsēdās, pārsteigts par to, cik viegli Minjo izdevies viņu nomierināt. Viņš atcerējās par meiteni un zīmīti, kas vēstīja, ka viņa ir pēdējā. Laikam jau ne.

Vecākais zēns piemiedza acis, it kā vērtēdams Tomasu. Tu redzēji to skuķi, ja? Visi runā, ka jūs laikam esat pazīstami.

Tomass kļuva piesardzīgs. Redzēju. Bet man viņa nemaz nelikās pazīstama, viņš atbildēja un uzreiz sajutās vainīgs par melošanu, pat ja tie nebija nekādi lielie meli.

-    Kāda vina ir? Ņemama?

> »

Tomass samulsa. Viņš nebija domājis par meiteni tādās kategorijās vismaz ne kopš brīža, kad viņa bija atmodusies un pārbiedējusi visus ar savu zīmīti un dramatiskajiem vārdiem Viss mainīsies. Taču viņš atcerējās, ka meitene bija skaista. Jā, laikam jau… ņemama.

Minjo atgūlās uz muguras un aizvēra acis. Kā tad, ņemama… ja dod priekšroku meitenēm komā, vai ne? viņš atkal iesmējās.

-    Laikam. Tomasam bija grūti saprast, vai Minjo viņam patīk vai ne šķita, ka skrējēja raksturs mainās teju ar katru sekundi. Pēc ilgāka klusuma brīža viņš nolēma mēģināt vēlreiz.

-      Nu… Tomass uzmanīgi iesāka, vai atradi kaut ko jaunu šodien?

Minjo plaši atvēra acis un ieskatījās Tomasa sejā. Zini, zaļknābi, parasti tas ir pats stulbākais, ko jautāt skrējējam. Viņš atkal aizvēra acis. Bet ne šodien.

-    Kā to saprast? Tomass uzdrīkstējās cerēt uz kādu kripatu noderīgas informācijas. Atbildi, viņš lūdzās pie sevis. Lūdzu, vienkārši atbildi man…

-      Pagaidi, kamēr atgriezīsies mūsu smalkais admirālis. Man nepatīk atkārtot divreiz. Turklāt varbūt viņš nemaz negribēs, lai tu to uzzini.

Tomass nopūtās. Viņu vairs ne mazākajā mērā nepārsteidza tas, ka atkal palicis neziņā. Labi, tad vismaz pasaki, kāpēc tu izskaties tik piekusis? Vai tad tu neskrien tur laukā katru dienu?

Minjo stenēdams pieslējās sēdus un sakrustoja zem sevis kājas. Jā, zaļknābi, es skrienu tur katru dienu. Teiksim tā, šodien es nedaudz satraucos, tāpēc atpakaļ skrēju īpaši ātri.

-     Kāpēc? Tomass nelikās mierā. Viņš izmisīgi vēlējās uzzināt, kas noticis Labirintā.

Minjo pameta rokas gaisā. Vecīt! Pacieties! Es taču tev teicu. Pagaidīsim ģenerāli Albiju.

Par spīti sašutumam viņa balss nemaz neizklausījās tik draudīga, un Tomass pieņēma lēmumu: Minjo viņam patīk. Viss, es klusēju. Bet, lūdzu, dari tā, lai Albijs arī man ļauj dzirdēt jaunumus.

Minjo brīdi vēroja Tomasu. Labi, zaļknābi. Kā teiksi, tā būs.

Pēc brīža ieradās Albijs, nesot rokā lielu plastmasas glāzi, kas bija līdz malām pilna ar ūdeni. Viņš pasniedza to Minjo, kurš iztukšoja tās saturu vienā rāvienā, pat neapstādamies, lai ievilktu elpu.

-    Labi, teica Albijs. Sper vaļā! Kas notika?

Minjo pacēla uzacis un jautājoši pašķielēja uz Tomasa pusi.

-    Viss kārtībā, atbildēja Albijs. Man vienalga, ko tas švalis dzird. Stāsti!

Tomass klusēdams sēdēja un gaidīja, kamēr Minjo piecēlās kājās. Tas viņam sagādāja manāmas grūtības pie katras kustības zēns saviebās, šķita, ka ikviena viņa ķermeņa šūna vēsta par bezgalīgu pārpūli. Beigu beigās skrējējs atspiedās ar muguru pret sienu un abus nopietni uzlūkoja. Es atradu vienu beigtu.

-    Ko? Albijs pārvaicāja. Beigtu ko?

Minjo pasmaidīja. Beigtu bēdnesi.

13. nodaĻa

i

Izdzirdējis Minjo pieminam bēdnesi, Tomass saausījās. Doma par nešpetno radījumu bija biedējoša, bet viņu vairāk izbrīnīja, ka tā līķa atrašana ir kaut kas īpašs. Vai tiešām agrāk nekas tāds nebija atgadījies?

Albijs stāvēja ar tādu izteiksmi sejā, it kā pēkšņi būtu uzzinājis, ka viņam pieauguši spārni un devuši spēju lidot. Nav īstais laiks jokiem, viņš teica.

-     Skaidrs, ka nav, Minjo atbildēja. Es arī tavā vietā nekam tādam neticētu. Bet es runāju nopietni atradu vienu no tiem pretekļiem nosprāgušu. Lielu, treknu un beigtu.

Acīmredzot tas tiešām notiek pirmoreiz, Tomass nosprieda.

-    Tu atradi beigtu bēdnesi, Albijs atkārtoja.

-    Jā, Albij, Minjo atbildēja ar manāmu aizkaitinājumu balsī. Pāris kilometrus no šejienes, netālu no Kraujas.

Albijs pavērās laukā pa Labirinta vārtiem, tad atkal pievērsās Minjo. Nu, un kāpēc nepaņēmi to sev līdzi?

Minjo pa pusei iesmējās, pa pusei iekunkstējās. Vecīt, ko tev Cepetis piebēris brokastīm? Tas monstrs taču sver vismaz kādu pustonnu. Turklāt es neskartos tam klāt, pat ja man apsolītu brīvbiļeti prom no šīs vietas.

-     Kā tas izskatījās? Albijs turpināja izvaicāšanu. Vai durkļi bija ķermeņa ārpusē vai ievilkti? Tas nemaz nekustējās? Āda bija mitra vai sausa?

Tomass vai sprāga pušu no ziņkāres. Durkļi? Mitra āda? Ko tas viss nozīmē? Taču viņš pievaldīja mēli, nevēlēdamies lieki atgādināt savu klātbūtni, lai tikai abi vecākie zēni nenospriestu turpināt sarunu bez viņa.

-     Rimsties taču, Minjo pārtrauca Albiju. Tev tas jāredz pašam. Tas izskatās… dīvaini.

-    Dīvaini? Albijs pauda neizpratni.

-     Vecīt, es esmu noskrējies, izbadējies un pārcepies saulē. Bet, ja vēlies tūlīt pat doties tam pakaļ un vilkt šurp, mēs droši vien paspētu vēl pirms vārtu aizvēršanās.

Albijs ielūkojās pulkstenī. Labāk pagaidīt līdz rītdienai.

-     Tas ir prātīgākais, ko esi pateicis pēdējās nedēļas laikā! Minjo atgrūdās no sienas, uzsita vadonim pa plecu un, viegli pieklibodams, devās Mājokļa virzienā. Izskatījās, ka viņam sāp visas maliņas. Aizejot skrējējs pāri plecam izmeta: Man droši vien būtu jādodas atpakaļ Labirintā, bet pie velna. Labāk iešu un ieēdīšu to pretīgo Cepeša sautējumu.

Tomass bija vīlies. Viņš saprata, ka Minjo ir pelnījis atpūtu un kaut ko uzkost, bet labprāt būtu uzzinājis vairāk.

Albijs negaidīti pagriezās pret Tomasu. Ja tu kaut ko zini un nestāsti man…

Tomasu jautājums pārsteidza. Viņam bija apnicis nepārtraukti tikt apvainotam kaut kā zināšanā. Vai tad problēma nebija tieši tā, ka viņš neko nezināja? Zēns cieši ieskatījās Albijam acīs un vienkārši pavaicāja: Par ko jūs mani tā ienīstat?

Albija sejas izteiksme kļuva neaprakstāma tajā sajaucās izbrīns, dusmas un sašutums. Ienīstam? Sasodīts, puis, kopš izrāpies no Kastes, tu neko neesi sapratis! Tam nav nekāda sakara ar naidu vai mīlu, patikšanu vai draudzību. Mums rūp tikai viens izdzīvošana. Beidz tēlot upuri un sāc domāt ar smadzenēm, ja tev tādas ir!

Tomass sajutās kā iepļaukāts. Bet… kāpēc mani visu laiku tur aizdomās?

Jo tā nevar būt sakritība, pāli! Vispirms parādies tu, nākamajā dienā mēs kā jauniņo dabūjam meiteni ar traku zīmīti, Bens tevi sakož, Labirintā vāļājas beigti bēdneši. Te notiek kaut kas savāds, un es nelikšos mierā, kamēr nesapratīšu, kas.

Es neko nezinu, Albij! Es pat nezinu, kur biju pirms trim dienām, kur nu vēl to, kāpēc tas Minjo Labirintā atradis kaut kādu beigtu bēdnesi. Atšujies! Bija patīkami beidzot saviem vārdiem piešķirt asumu.

Albijs paliecās atpakaļ, kādu mirkli vienaldzīgi nolūkojās Tomasā un tad teica: Nomierinies, zaļknābi. Uzvedies kā pieaugušais un sāc domāt ar galvu. Neviens tev neko nepārmet un ne par ko neapsūdz. Bet, ja tev izdodas kaut ko atcerēties, ja kaut kas liekas kaut vai nedaudz pazīstams, nemaz nemēģini noklusēt, skaidrs? Apsoli!

Tikai tad, ja tā būs pilnvērtīga atmiņa, Tomass domāja. Tikai tad, ja gribēšu ar to dalīties. Jā, labi, bet…

-    Vienkārši apsoli!

Tomass klusēja. Albija attieksme viņam jau bija līdz kaklam.

-    Nu, labi, viņš beidzot piekrita. Apsolu.

Sagaidījis atbildi, Albijs pagriezās un aizgāja, vairs neteikdams ne vārda.

Tomass Miroņmeža ārmalā uzmeklēja kādu kuplāku koku, kura lapotne deva pietiekami daudz ēnas. Doma par atgriešanos Asinsnamā pie Vinstona viņam uzdzina šausmas; bija pusdienlaiks, un ēdiens nebūtu nācis par ļaunu, bet Tomass nevēlējās atrasties neviena sabiedrībā tik ilgi, cik vien tas bija iespējams. Viņš atspiedās ar muguru pret koka stumbru, cerot uz kādu svaigāku vēsmiņu, taču Klajumā valdīja pilnīgs bezvējš.

Tomasa plakstiņi kļuva aizvien smagāki un gurdenāki, kad viņa mieru iztraucēja Čaks.

-    Tomas! Tomas! skriedams viņa virzienā, zeņķis bļāva un manāmi satraukts vēcināja rokas.

Tomass saberzēja acis un novaidējās. Par visu vairāk pasaulē viņš vēlējās pusstundiņu nosnausties. Tikai tad, kad Čaks, smagi elsodams, jau stāvēja viņa priekšā, Tomass palūkojās augšup. Kas ir?

Vārdi lēnām vēlās pār Čaka lūpām, zeņķim pūloties atgūt elpu: Bens… Bens… viņš… ir dzīvs.

Tomasa nogurums bija kā ar roku atņemts. Viņš acumirklī pielēca kājās un ar acīm ieurbās Čakā. Ko?

-      Bens… ir dzīvs. Paunotāji aizgāja viņu savākt… bulta nebija skārusi smadzenes… medbrāļi viņu pārsaitēja.

Tomass palūkojās uz mežu, kur vakar bija piedzīvojis slimā zēna uzbrukumu. Tu joko. Es pats viņu redzēju… Bens nebija miris? Tomass nezināja, ko jūt vairāk pārsteigumu, atvieglojumu vai bailes no tā, ka viņam uzbruks vēlreiz.

-     Es arī, atteica Čaks. Tuptūzī ar milzīgu apsēju pār galvu.

-   Tuptūzī? Tomass atkal paskatījās uz Čaku. Kas tas tāds?

-      Mūsu cietums, Mājokļa ziemeļu pusē. Čaks pacēla roku tajā virzienā. Benu tur iemeta tik ātri, ka medbrāļiem nācās viņu pārsiet iekšā.

Tomass saberzēja acis. Viņam uzmācās sirdsapziņas pārmetumi par to, ka patiesībā jutis atvieglojumu, domājot, ka Bens ir miris un viņiem vairs nebūs jāsastopas. Un kas ar

vinu notiks tālāk?

>

-      Šorīt jau tika sasaukta uzraugu Sapulce. Cik var noprast, lēmums bijis vienbalsīgs. Laikam Benam nāksies nožēlot, ka tā bulta tomēr netrāpīja viņam smadzenēs.

Tomass sarauca pieri, Čaka vārdu samulsināts. Ko tu ar to gribi teikt?

-    Šovakar viņš tiks izraidīts. Par slepkavības mēģinājumu.

-     Izraidīts? Ko tas nozīmē? Tomass vaicāja, lai gan nojauta, ka nekas labs tas nevarēja būt, ja pat nāvi Caks uzskatīja par patīkamāku alternatīvu.

Un tad Tomass ieraudzīja to, kas viņu satrauca, iespējams, vairāk par visu pārējo, kas bija redzēts kopš ierašanās Klajumā Čaks neatbildēja: tikai pasmaidīja. Pasmaidīja, par spīti draudīgajai pieskaņai, ar kādu bija pavēstījis jaunumus. Zeņķis pagriezās un aizskrēja tālāk, visticamāk, lai dalītos satraucošajās ziņās ar kādu citu.

Tovakar Ņūts un Albijs sapulcināja visus klajumniekus pie Austrumu vārtiem apmēram pusstundu pirms to aizvēršanās. Debesīs bija manāmas pirmās mijkrēšļa pazīmes. Skrējēji bija tikko atgriezušies un patvērušies noslēpumainajā Karšu telpā, aizklaudzinot aiz sevis smagās dzelzs durvis; Minjo jau gaidīja viņus iekšā. Albijs mudināja skrējējus pasteigties un nokārtot savas darīšanas divdesmit minūšu laikā.

Tomasam joprojām nedeva mieru savādais smaids, ar kādu Čaks bija paziņojis par Bena izraidīšanu. Viņš gan nezināja, ko tieši tas nozīmē, bet, ņemot vērā, ka zēni bija sapulcējušies tik tuvu ieejai Labirintā, minējumiem atlika maz vietas. Vai tiešām viņu izdzīs laukā? Tomass prātoja. Vienu pašu pie bēdnešiem?

Pārējie klajumnieki sarunājās savā starpā pieklusinātās balsīs, pāri visiem kā bieza migla gūlās spēcīga, ļaunu vēstoša priekšnojauta. Tomass stāvēja klusēdams ar sakrustotām rokām un gaidīja, kas notiks tālāk. Beidzot no bunkura iznāca skrējēji, visi kā viens izskatīdamies noguruši, no saspringtas domāšanas izmocītām sejām. Minjo iznāca pirmais, liekot Tomasam secināt, ka tieši viņš ir skrējēju uzraugs.

-    Vediet viņu laukā! Albijs skaļi iesaucās, iztrūcinot Tomasu no pārdomām.

Tomasa rokas noslīga gar sāniem, un viņš sāka tramīgi lūkoties apkārt, ar acīm meklēdams Benu un jūtot aizvien pieaugošu nemieru. Diez kā Bens reaģēs, kad ieraudzīs viņu?

Ap tālāko Mājokļa stūri parādījās trīs no plecīgākajiem Klajuma zēniem, burtiski vilkdami Benu sev līdzi. Viņa drēbes bija skrandās un knapi turējās pie miesas; pusi sejas klāja liels asiņains pārsējs. Zēns nepretojās, bet arī atteicās jebkādi piedalīties kustībā, ļaujot kājām ļengani šļūkt pa zemi; Bens izskatījās tikpat nedzīvs kā pēdējoreiz, kad Tomass viņu redzēja. Izņemot vienu.

Viņa acis bija atvērtas, un tajās vīdēja neviltotas šausmas.

-    Ņūt, Albijs turpināja daudz klusākā balsī; ja Tomass nestāvētu tikai pāris metru attālumā, viņš to nemaz nedzirdētu. Atnes mietu!

Ņūts pamāja un aizsteidzās uz nelielu šķūnīti, kurā glabājās Dārziem paredzētie darbarīki; izskatījās, ka viņš jau bija gaidījis Albija pavēli.

Tomass atkal pievērsa uzmanību Benam un sargiem. Bālais nožēlojamā paskata zēns vēl aizvien neizrādīja nekādu pretestību, ļaujot vilkt sevi pāri pagalma putekļainajam akmens klājumam. Sasnieguši pūli, sargi ar varu uzrāva viņu kājās un nostādīja Albija priekšā. Bens stāvēja nekustēdamies, nokāris galvu, zemē nodurtām acīm.

Tu pats esi pie visa vainīgs, Ben, sacīja Albijs un palūkojās uz to pusi, kur bija devies Ņūts.

Tomass sekoja viņa skatienam un ieraudzīja Ņūtu iznākam pa šķībajām šķūņa durvīm. Viņa rokās bija vairāki gareni alumīnija stieņi, kurus zēns veikli savienoja kopā, lai izveidotu apmēram septiņus metrus garu kārti. Pabeidzis viņš satvēra kārti aiz dīvainas formas veidojuma vienā no tās galiem un sāka vilkt pārējo virzienā. No skrapstoņas, metālam trinoties pret akmens grīdu, Tomasam pār muguru pārskrēja tirpas.

Savādais rituāls uzdzina šausmas gribot vai negribot viņš jutās atbildīgs, pat ja nebija darījis neko, lai izprovocētu Benu. Kā gan tā varēja būt mana vaina? zēns vaicāja pats sev, bet tā ari netika skaidrībā. Taču mokošā vainas sajūta viņu nepameta.

Tikmēr Ņūts bija sasniedzis Albiju un nodeva garo kārti viņa rokās. Tomass beidzot saskatīja savādo veidojumu tās galā tā bija no biezas ādas strēmeles darināta cilpa, piestiprināta pie kāta ar pamatīgu metāla skavu. Liela aizpogājama sprādze liecināja, ka cilpu var atvērt un aizvērt, un pēkšņi tās nolūks tapa skaidrs.

Tā bija kaklasiksna.

14. nodaĻa

i

Tomass noskatījās, kā Albijs atsprādzē siksnu un apliek to Benam ap kaklu. Brīdī, kad ādas cilpa ar skaļu klikšķi aizvērās, notiesātais zēns beidzot pacēla galvu acīs asaras, nopuņķojies… Klajumnieki vēroja notiekošo mēmā klusumā.

Albij, lūdzu, Bens iesmilkstējās drebošā balsī; Tomasam bija grūti noticēt, ka vēl vakar šī nožēlojamā nelaimes čupiņa grasījās pārkost viņam rīkli. Es zvēru, ka negrasījos viņu nogalināt. Pēc Pārvēršanas man galvā viss bija sagājis šķērsām. Es negribēju, es tikai uz mirkli sajuku prātā. Lūdzu, Albij, lūdzu…

Katrs Bena vārds Tomasam bija kā sitiens pakrūtē, vainas izjūta un apjukums pieņēmās spēkā.

Albijs neatbildēja; viņš paraustīja siksnu, lai pārliecinātos, ka tā ir kārtīgi aizsprādzēta un stingri turas pie kāta, tad, apmetis loku Benam, pacēla kārti no zemes un nogāja gar to visā tās garumā, slidinot cauri savai plaukstai. Sasniedzis kārts galu, viņš stingri satvēra to rokās un pagriezās pret pārējiem. Vadoņa acis zvēroja, seja bija dusmās saviebta, krūtis smagi cilājās. Tomasam pēkšņi šķita, ka viņš ir pats ļaunuma iemiesojums.

Ari kārts otrā galā skats nebija no patīkamajiem: Bens, trīcošs un raudošs, raupjā ādas siksna cieši savilkta ap bālo, izstīdzējušo kaklu, piekniedēta garajam alumīnija kātam, kas stiepās no viņa līdz Albijam desmit soļu attālumā. Kārts vidū bija nedaudz ieliekusies, bet tik un tā izskatījās pārsteidzoši izturīga.

Albijs ierunājās skaļā, gandrīz svinīgā balsi, neskatīdamies ne uz vienu atsevišķi, bet vēršoties pie visiem reizē: Būvniek Ben! Tu tiec izraidīts par jauniņā Tomasa slepkavības mēģinājumu. Uzraugi ir runājuši, un viņu lēmums ir nelokāms. Tev nav vietas starp mums. Tu vairs neatgriezīsies Klajumā. Nekad. Sekoja ilga pauze. Uzraugi, ieņemiet savas vietas pie mieta!

Tomasam nepatika tas, ka viņa saistība ar Benu tiek izziņota publiski un liek justies atbildīgam par notiekošo. Kārtējo reizi nokļūstot uzmanības centrā, viņš varēja vienīgi izraisīt papildu aizdomas. Vainas izjūta pārauga dusmās un kaunā. Nu jau vairāk par visu Tomass vēlējās, lai Bens būtu prom un tam ātrāk pienāktu beigas.

Cits pēc cita vairāki zēni atdalījās no pūļa, pienāca klāt garajai kārtij un stingri satvēra to abās rokās, gluži kā gatavodamies virves vilkšanas sacīkstēm. Tur bija gan Ņūts, gan Minjo, apstiprinādams Tomasa aizdomas, ka viņš ir skrējēju uzraugs. Arī Vinstons no Asinsnama nostājās blakus kārtij.

Kad visi desmit uzraugi bija ieņēmuši savas vietas un izretinājušies vienādos attālumos starp Albiju un Benu,

Klajumā iestājās pilnīgs klusums. Vienīgā dzirdamā skaņa bija Bena šņuksti; viņš bez apstājas slaucīja acis un degunu, lūkodamies pa labi un pa kreisi, cik tālu to ļāva ap kaklu savilktā siksna. Taču pagriezt galvu pavisam, lai saskatītu kārti un uzraugus, kuri atradās aiz Bena muguras, nebija iespējams.

Tomasam atkal uzvilnīja citas izjūtas. Ar Benu acīmredzami kaut kas nebija kārtībā. Vai tiešām viņš ir pelnījis šādu likteni? Vai tiešām nekas nav darāms viņa labā? Vai tiešām vainas izjūta turpinās vajāt Tomasu visu atlikušo dzīvi? Pasteidzieties taču! viņš iekšēji kliedza. Kaut nu tas viss ātrāk beigtos!

-      Lūdzu! Bens īdēja ar aizvien pieaugošu izmisumu balsī. Llūūūūdzūū! Atbrīvojiet mani! Jūs nedrīkstat tā darīt!

-    Aizveries! no aizmugures ieaurojās Albijs.

Bens neklausīja. Viņš turpināja lūgt žēlastību, ar abām rokām iekrampējās ādas cilpā ap savu kaklu un sāka to raustīt. Apturiet viņus! Palīgā! Lūdzu! Bens ar izmisuma pilnām acīm lūkojās uz sanākušajiem, bet visi kā viens novērsās. Tomass ātri paslēpās aiz muguras kādam garākam klajumniekam, lai izvairītos no lūdzošā skatiena. Es vairs nespēju ielūkoties tajās acīs, viņš domāja.

-    Ja mēs ļautu tādiem švaļiem kā tu palikt nesodītiem, turpināja Albijs, mēs nebūtu izdzīvojuši tik ilgi. Uzraugi, sagatavojieties!

-     Nē, nē, nē, nē, Bens klusu vaimanāja. Es zvēru, es darīšu visu. Tas vairs neatkārtosies. Llllllūūūūūū…

Viņa smeldzīgās gaudas noslāpēja baisais dārds, kas vēstīja par Austrumu vārtu aizvēršanos. Dzirksteles šķīda pret akmeņiem, masīvajai sienai ar pērkonam līdzīgu rīboņu slīdot no labās puses uz kreiso, lai uz nakti nošķirtu Klajumu no Labirinta. Zeme drebēja zem viņu kājām, un Tomass šaubījās, vai vēlas būt par liecinieku tam, kam tūlīt bija jānotiek.

-    Uzraugi, aiziet! iesaucās Albijs.

Kad Benu pagrūda uz priekšu, viņa galva strauji parāvās atpakaļ. Uzraugi reizē mērķtiecīgi stūma kārti vārtu virzienā, ārā no Klajuma. No izraidāmā rīkles izlauzās spalgs ķērciens, kas bija vēl skaļāks par šļūcošo sienu dārdu. Bens nokrita uz ceļiem, bet vistuvāk stāvošais uzraugs drukns melnmatains zēns ar nicinājuma pilnu izteiksmi sejā viņu nekavējoties uzrāva atpakaļ kājās.

-      Nēēēēēēēēēē! Bens kliedza, siekalām šķīstot. Viņš panikā raustījās uz visām pusēm, ar rokām grābstīja siksnu ap savu kaklu, taču nespēja viens pats pretoties visu uzraugu spēkam un neizbēgami virzījās aizvien tuvāk Klajuma malai, kamēr labā siena tuvojās savam galamērķim. Nēēēē! viņš turpināja kliegt, vēl un vēl.

Bens centās atspiest papēžus pret pirmās Labirinta plāksnes malu, bet tas izdevās tikai uz īsu mirkli, un spēcīgs grūdiens pārsvieda viņu pāri slieksnim. Nu jau Bens bija veselu metru ārpus Klajuma, kur turpināja kārpīties un spārdīties, no visa spēka cenzdamies atbrīvoties no siksnas. Bija atlikušas tikai dažas sekundes, līdz vārti būs aizvērušies.

Ar pēdējiem spēkiem Benam beidzot izdevās izkustināt kaklu cilpā un pagriezties ar seju pret pārējiem klajumniekiem. Tomasam bija grūti noticēt, ka tas, ko viņš uzlūko, ir cilvēks Bena acīs gailēja ārprāts, no mutes šļācās gļotas, kauli un asinsvadi bija nedabiski izspiedušies cauri bālajai ādai. Viņš izskatījās apmēram tā, kā Tomass būtu iztēlojies citplanētieti.

Stāt! iesaucās Albijs.

Tagad Bens sāka kliegt bez pārtraukuma un tik spalgi, ka Tomasam bija jāaizspiež ausis. Tas bija zvērīgs, šaušalīgs brēciens, kas noteikti sarāva zēna balssaites lupatu lēveros. Pašā pēdējā brīdī priekšējais uzraugs kaut kādā veidā atkabināja Benam piestiprināto kārts daļu no pārējā kāta, kas tūlīt tika ierauts atpakaļ Klajumā, atstājot izraidīto zēnu Labirintā. Bena pēdējos kliedzienus apslāpēja dobjais vārtu aizvēršanās dārds.

Tomass aizmiedza acis. Pašam par pārsteigumu pār vaigiem sāka ritēt asaras.

15. nodaĻa

r

Jau otro nakti pēc kārtas, ejot gulēt, Tomasam acu priekšā rādījās un nedeva mieru Bena tēls. Viņš prātoja par to, kā tagad justos, ja starpgadījums ar izraidīto zēnu būtu izpalicis, un gandrīz spēja pārliecināt sevi, ka jau būtu samierinājies ar savu jauno dzīvi, varbūt pat justu zināmu entuziasmu un dzīvesprieku, turpinot tiekties uz savu mērķi kļūt par skrējēju. Taču dvēseles dziļumos Tomass saprata, ka izraidītais zēns bija tikai viena no viņa daudzajām problēmām.

Nu Bens bija prom uz visiem laikiem, izraidīts pie bēdnešiem, notverts, sadzelts, kritis par upuri negantajiem radījumiem un neiedomājamām manipulācijām, kam tie pakļāva savu medījumu. Lai gan Tomasam netrūka iemeslu ienīst Benu, vairāk par visu viņam tomēr bija viņa žēl.

Bija grūti iztēloties, kas naktī notika Labirintā, bet, spriežot pēc Bena pēdējiem mirkļiem paniskās pretošanās, kliegšanas un spļaudīšanās, Tomasam vairs nebija iegansta apšaubīt galveno Klajuma likumu, kas ikvienam, izņemot skrējējus, aizliedza doties Labirintā, un arī tiem tikai dienas laikā. Turklāt Bens jau vienreiz bija sadzelts, tātad droši vien daudz labāk par pārējiem zināja, kas tieši viņu sagaida.

Nabaga zēns, Tomass domāja. Nabaga, nabaga zēns…

Viņš nodrebinājās un pagriezās uz sāniem. Jo vairāk Tomass par to lauzīja galvu, jo apņemšanās kļūt par skrējēju šķita mazāk prātīga doma. Bet neizskaidrojamā kārtā tā viņu vilināja vairāk par visu.

Nākamā diena bija tikko sākusi aust, kad Klajuma rosīgās skaņas uzmodināja Tomasu no visdziļākā miega, kādu viņam bija laimējies baudīt kopš savas ierašanās. Zēns pieslējās sēdus un berzēja acis, cenšoties aizgaiņāt smago rīta reiboni. Visbeidzot viņš padevās un atkrita atpakaļ guļus, cerēdams,

ka neviens vinu netraucēs. >

Nekā nebija.

Nepagāja ne minūte, kad kāds viņam piesita pie pleca. Tomass atvēra acis un ieraudzīja līdzās Ņūtu, kurš lūkojās lejup uz viņu. Ko tev atkal no manis vajag? Tomass īgni nodomāja.

-    Celies augšā, slīmest!

-    Jā. Labu rītu tev arī. Cik pulkstenis?

-   Jau septiņi, zaļknābi, Ņūts atbildēja ar smīnu. Domāju, ļaušu tev pagulēt ilgāk, ņemot vērā, cik sūri tev klājies līdz šim.

Tomass vēlreiz uztrausās sēdus. Viņš būtu atdevis pusi karaļvalsts par vēl pāris stundiņām miega. Pagulēt ilgāk? Kas jūs esat kaut kādi laucinieki, vai? Interesanti, kā viņš tik daudz zināja par lauku dzīvi? Kārtējo reizi savādais atmiņas trūkums samulsināja Tomasu.

-    Ē… jā, ja tu par to… Ņūts nometās blakus Tomasam, sakrustoja zem sevis kājas un bridi klusēdams vēroja jaunas darba dienas rīta kņadu Klajumā. Šodien sūtīšu tevi pie rušķiem, zaļknābi. Redzēsim, varbūt tas tev ies pie sirds vairāk par mazu cūcēnu slaktēšanu.

-     Klau, cik ilgi tu mani turpināsi tā saukt? Tomasam bija apnicis, ka pret viņu izturas kā pret bērnu.

-    Kā? Par mazu cūcēnu?

Tomass samocīti iesmējās un papurināja galvu. Nē, par zaļknābi. Es taču vairs neesmu pats jaunākais jauniņais, vai ne? Visjaunākā ir tā meitene komā. Sauciet viņu par zaļknābi! Mans vārds ir Tomass. Domas par meiteni atkal ielauzās zēna apziņā, liekot atcerēties savādo saikni, kādu bija izjutis. Tomasu pārņēma negaidītas skumjas, it kā viņam meitenes pietrūktu un viņš ilgotos redzēt to vēlreiz. Kaut kas nesaprotams, Tomass brīnījās. Es taču pat nezinu, kā viņu sauc.

Ņūts paliecās atpakaļ un pārsteigumā pacēla uzacis. Paskat tik, kādam pa nakti izauguši pauti! Kas to būtu domājis!

Tomass ignorēja viņa komentāru. Kas jādara rušķiem?

-      Tā mēs saucam tos, kas plēš pakaļas Dārzos rok, kaplē, ravē, stāda un tā tālāk.

-     Kurš tur ir uzraugs? Tomass pamāja ar galvu Dārzu virzienā.

-    Zārts. Lāga zellis, protams, ja vien tu nemētā gurķi darba laikā. Viņš bija tas milzenis, kurš stāvēja priekšgalā vakar, ja atceries.

Tomass neatbildēja, cerēdams vismaz šodien izvairīties no sarunām par Benu un izraidīšanu. Atmiņas par to raisīja tikai nelabumu un vainas izjūtu, tāpēc viņš centās pēc iespējas ātrāk mainīt tematu. Tad kāpēc mani modini tu?

-    Kas tad nu? Nepatīk sākt rītu ar manu seju?

-      Ne pārāk. Labāk… Tomass nepaspēja pabeigt, kad viņu pārtrauca ikrīta sienu atvēršanās dārdoņa. Viņš palūkojās Austrumu vārtu virzienā, it kā gaidīdams, ka aiz tiem stāvēs Bens. Tā vietā viņš ieraudzīja Minjo, kurš, slinki izstaipījies, aizslāja līdz vārtiem un kaut ko pacēla no zemes.

Tas bija izraidāmā mieta priekšējais posms ar ādas apkakli. Šķita, ka Minjo atradums neizraisa nekādas emocijas. Viņš pasvieda kaklasiksnu kādam no skrējējiem, kurš aizgāja nolikt to atpakaļ darbarīku šķūnītī pie Dārziem.

Tomass izbrīnīts paraudzījās uz Ņūtu. Viņu pārsteidza Minjo acīmredzamā vienaldzība. Ko tad tas nozīmē?

-     Esmu bijis klāt tikai trīs izraidīšanās, Tomij. Visas bija tikpat nepatīkamas kā tā, ko tu redzēji vakar. Un katru reizi, bez izņēmuma, bēdneši atstāj cilpu pie pašām durvīm. Baisi, vai ne?

Tomasam nācās piekrist. Un ko tie dara ar tiem, kurus notver? viņš vaicāja, lai gan nebija drošs, ka patiešām vēlas zināt.

Ņūts paraustīja plecus uzspēlētā vienaldzībā, kas nebija diez ko pārliecinoša, izskatījās, ka viņš vienkārši nevēlas par to runāt.

-    Labi, tad pastāsti man par skrējējiem, Tomass negaidīti ievaicājās, pārsteidzot pats sevi. Likās, ka vārdus mutē ielicis kāds cits. Viņš tūlīt sajuta neizskaidrojamu vēlmi atvainoties un mainīt tematu, taču neizrādīja to. Pat pēc iepriekšējā vakarā redzētā, pat pēc sastapšanās ar bēdnesi pie loga ziņkāre bija spēcīgāka par bailēm, un viņš īsti nesaprata, kāpēc. Tomass vienkārši zināja, ka viņam ir lemts kļūt par skrējēju.

-    Par skrējējiem? Kāpēc? Ņūts izskatījās apjucis.

-    Tāpat vien. Interesē.

Ņūts ar aizdomām paskatījās uz Tomasu. Par skrējējiem kļūst tikai paši labākie no labākajiem. Citādi nevar. No viņiem ir atkarīgs viss. Viņš pacēla no zemes mazu akmentiņu un aizsvieda projām, pavadot to ar vienaldzīgu skatienu.

-    Kāpēc tu neesi viens no viņiem?

Ņūta acis strauji atgriezās pie Tomasa. Es biju. Iekams nesavainoju kāju pirms pāris mēnešiem. Tā arī nav līdz galam sadzijusi. Viņš paliecās uz priekšu un pavirši paberzēja labo potīti. Uz mirkli zēna sejā pavīdēja sāpju izteiksme Tomasam gan šķita, ka tās cēlonis bija nevis īstas fiziskas sāpes, bet drīzāk atmiņas par tām.

-    Kā tu to savainoji? viņš turpināja izjautāšanu, sapratis jo vairāk liks Ņūtam runāt, jo vairāk uzzinās.

-      Bēgot no tiem sasodītajiem bēdnešiem, kā tad vēl? Gandrīz notvēra mani. Viņš brīdi klusēja. Bail pat iedomāties, kā būtu, ja man nāktos pārciest Pārvēršanu.

Pārvēršana. Tomass nojauta, ka šis sarunas pavediens varētu viņam sniegt vairāk atbilžu nekā jebkurš cits. Kas tā Pārvēršana īsti ir? Kāpēc to tā sauc? Vai pēc tam visi sajūk prātā tāpat kā Bens un metas kādu nogalināt?

-     Bens bija smagākais gadījums līdz šim. Bet vai tad tu negribēji runāt par skrējējiem? Spriežot pēc Ņūta izteiksmes, Pārvēršanas tēma bija izsmelta.

Tas Tomasu darīja tikai ziņkārīgāku, bet viņam nebija iebildumu arī atgriezties pie skrējējiem. Labi, es klausos.

-    Kā jau teicu, labākie no labākajiem.

-     Un kā jūs to noskaidrojat? Pārbaudāt, kuri skrien visātrāk?

Ņūts ar riebumu paskatījās uz Tomasu un novaidējās. Domā taču ar galvu, zaļknābi Tomij, vai kā tevi tur. Tam, cik ātri tu skrien, nav izšķirošas nozīmes. Patiesībā tas nozīmē ļoti maz.

Tomasa interese tikai pieauga. Kā to saprast?

-    Sakot labākie no labākajiem, es domāju itin visā. Lai izdzīvotu Labirintā, jābūt gudram, ātram un izturīgam. Jāprot pieņemt lēmumus, jāzina, cik var atļauties riskēt. Nedrīkst zaudēt modrību, nedrīkst vilcināties. Ņūts izstiepa kājas un atbalstījās uz rokām. Būt tur ārā ir tīrās šausmas, tici man. Nemaz pēc tā neilgojos.

-    Man likās, ka bēdneši parādās tikai naktīs. Pat ja kļūt par skrējēju bija Tomasa aicinājums, viņam nebija ne mazākās vēlēšanās sastapties ar kādu no šiem radījumiem.

-    Tā ir, parasti.

-    Tad kāpēc tur ir tik šausmīgi? Ko vēl viņš nezināja?

Ņūts nopūtās. Spriedze. Stress. Labirints katru dienu ir

citāds. Visu laiku jādomā, jānodarbina iztēle, jāpatur prātā atpakaļceļš un reizē jāmēģina atrast izeju. Jārūpējas par tām sasodītajām kartēm. Pats ļaunākais nepārtraukti jāuztraucas, vai paspēsi laikā tikt atpakaļ. Jau tāpat, parastā labirintā būtu gana sarežģīti, bet šis vēl katru nakti mainās. Pāris loģikas kļūdas, un atā! tu paliec laukā pie asinskāriem nezvēriem. Nejēgām un pārgalvjiem tur nav ko meklēt.

Tomass sarauca pieri. Viņš nespēja izskaidrot nepārvaramo dzinuli sevī, it sevišķi pēc iepriekšējā vakara. Bet viņš joprojām to juta, stiprāk par visu pārējo.

-    Kāpēc tas tevi tā interesē? Ņūts jautāja.

Tomass brīdi vilcinājās ar atbildi, prātodams, vai ir vērts izrunāt to skaļi. Es gribu kļūt par skrējēju.

Ņūts pagriezās un ieskatījās viņam acīs.

-    Tu vēl neesi te bijis pat nedēļu, švali! Nav tā kā par agru pašnāvnieciskām domām?

-    Es nejokoju.

Tomasam pašam bija grūti sevi saprast, bet viņš tiešām nejokoja. Taisnību sakot, vēlme kļūt par skrējēju bija viņa vienīgā motivācija, vienīgais apsvērums, kas palīdzēja samierināties ar savu likteni.

Ņūts nenolaida no viņa acis. Es arī ne. Aizmirsti par to. Neviens vēl nav kļuvis par skrējēju pirmajā mēnesī, kur nu vēl nedēļā. Tev sevi ir pamatīgi jāpierāda, pirms tiksi ieteikts uzraugam.

Tomass piecēlās kājās un sāka locīt savu guļammaisu. Ņūt, es runāju nopietni. Es nevaru visu dienu ravēt nezāles es vienkārši sajukšu prātā. Man nav ne jausmas, ko es darīju, pirms mani iebāza tajā dzelzs kārbā un atsūtīja šurp, bet esmu pārliecināts, ka tas ir tas, kas man šeit jādara jākļūst par skrējēju. Es to varu.

Ņūts turpināja sēdēt, skatīdamies uz Tomasu. Šķiet, viņam nenāca ne prātā piedāvāt savu palīdzību. Neviens nesaka, ka nevari. Bet tam vēl par agru.

Tomasu pārņēma nepacietība. Bet…

-     Uzklausi manu padomu, Tomij. Ja tu sāksi tagad skraidīt apkārt, stāstot visiem, cik spējīgs esi, cik piemērots skrējējiem un ka parastie darbi nav domāti tev, ātri iegūsi daudz ienaidnieku. Tāpēc silti iesaku pagaidām likties mierā.

Lai nu ko, bet ienaidniekus Tomasam nevajadzēja. Viņš nolēma izmēģināt citu pieeju. Labi, tad es vērsīšos pie Minjo.

-    Vēlu veiksmi, prātvēder. Skrējējus ieceļ Sapulcē, un, ja tev liekas, ka es esmu skarbs, tad viņi tev tur vienkārši iesmies sejā.

-    Bet jūs nevarat zināt varbūt man patiešām ir dotības! Kāpēc zaudēt laiku, liekot man gaidīt?

Ņūts pielēca kājās un notēmēja ar rādītājpirkstu Tomasam sejā. Klausies, ko es tev teikšu, zaļknābi! Klausies uzmanīgi un iegaumē labi, jo otrreiz es neatkārtošu, dzirdi?

Pārsteidzošā kārtā Tomass nemaz nejutās tik iebiedēts. Viņš pabolīja acis, tad paklausīgi pamāja ar galvu.

-     Izmet no galvas šīs muļķības, pirms par to izdzirdējis kāds cits. Pie mums šeit tā nenotiek. Pie mums viss notiek pēc noteikumiem, jo no tā ir atkarīga izdzīvošana.

Ņūts apklusa, bet Tomass neko neteica, nojaušot, ka lekcija vēl nav beigusies.

-     Kārtība, Ņūts turpināja. Kārtība. Atkārto šo vārdu pie sevis tik ilgi, kamēr būsi iekalis savā klunkšķa pauri. Tas ir vienīgais iemesls, kāpēc vēl esam saglabājuši veselo saprātu jo plēšam pakaļas, lai uzturētu kārtību. Arī Benu mēs izlikām aiz durvīm kārtības dēļ nevar taču pieļaut, ka tādi psihopāti kā viņš skraida apkārt, apdraudot citu dzīvību, vai ne? Kārtība. Tā tikai vēl trūka, lai arī tu mēģinātu to izjaukt.

Tomass padevās, sapratis, ka ar ietiepību neko nepanāks. Skaidrs.

Ņūts draudzīgi uzsita viņam pa muguru. Man tev ir piedāvājums.

-    Kāds? Tomasā pamodās cerība.

-     Tu vairs par to nerunāsi, bet es tevi iekļaušu potenciālo kandidātu sarakstā, tikko būsi parādījis sevi no labākās puses. Taču, ja nenāksi pie prāta un neaizvērsies, pats personīgi parūpēšos, lai tas nekad nenotiktu. Sarunāts?

Tomasam doma par gaidīšanu, nezinot, cik ilgi, nemaz nebija pa prātam. Diezgan draņķīgs piedāvājums.

Ņūts izbrīnā iepleta acis.

-    Sarunāts. Tomass beidzot piekrita.

-    Ejam. Palūkosim, ko Cepetis mums sagādājis brokastīs. Jācer, ka pēc tam nenāksies vemt.

Torīt Tomass pirmoreiz redzēja arī pašu izslavēto Cepeti, kaut arī tikai no attāluma puisis bija pārāk aizņemts, cenšoties pabarot veselu armiju izbadējušos klajumnieku. Viņam nevarēja būt vairāk par sešpadsmit gadiem, bet jau auga pieklājīga bārda; apmatojums klāja arī visu pārējo ķermeni un spraucās laukā gar taukaino, ar ēdienu notraipīto drēbju malām. Tomass pie sevis nodomāja, ka cilvēkam, kurš atbild par pārtiku, gan būtu jāizskatās nedaudz higiēniskāk, un nosolījās turpmāk pirms maltītēm pārliecināties, vai ēdienā nav melnu saru.

Viņi ar Ņūtu bija tikko piebiedrojušies Čakam pie ēdamgalda, kad daļa klajumnieku pēkšņi pielēca kājās un aizskrēja Rietumu vārtu virzienā, kaut ko satraukti pārrunādami savā starpā.

-     Kas atkal noticis? Tomass vaicāja, pats brīnoties par savu vienaldzību. Negaidīti pavērsieni jau bija kļuvuši par ikdienišķu parādību Klajumā.

Ņūts tikai paraustīja plecus un pievērsās savai omletei.

-     Droši vien pavada Albiju un Minjo. Šie dodas uzmest aci tam beigtajam bēdnesim.

-     Klau, ierunājās Čaks; no viņa mutes izlidoja mazs speķa gabaliņš. Man ir viens jautājums šajā sakarā.

-     Tiešām, Čakij? Ņūts pārvaicāja ar sarkasmu balsī.

-    Un kāds tas būtu?

Šķita, ka Čaks par to domājis īpaši ilgi. Viņi atrada Labirintā beigtu bēdnesi, vai ne?

-    Jā, Ņūts atbildēja. Paldies, ka atgādināji.

Zeņķis pāris sekundes izklaidīgi bakstīja galda virsmu ar dakšiņas kātu. Ja tā, tad kas to lopu nogalināja?

Lielisks jautājums, nodomāja Tomass un nepacietīgi gaidīja Ņūta atbildi. Bet velti viņam acīmredzot nebija ne mazākās nojausmas.

16. nodaĻa

i

Tomass pavadīja rītu, kā teiktu Ņūts, plēšot pakaļu kopā ar Dārzu uzraugu to pašu, kurš izraidīšanas laikā atradās vistuvāk Benam. Zārts bija augumā padevies melnmatains puisis, kurš nez kāpēc oda pēc ieskābuša piena. Daudz nerunādams, viņš ierādīja Tomasam, ko un kā darīt, lai tas varētu strādāt patstāvīgi ravēt, apcirpt aprikožu krūmus, stādīt ķirbjus un kabačus, novākt gatavos dārzeņus. Tomass par darbu nebija īpašā sajūsmā un pārsvarā nepievērsa uzmanību pārējiem rušķiem, bet tas tik un tā bija krietni patīkamāk nekā darāmais Asinsnamā pie Vinstona.

Viņi ravēja garu vagu ar jauniem kukurūzas stādiem, kad Tomass nolēma, ka ir piemērots brīdis Zārta iztaujāšanai. Šis uzraugs viņam šķita daudz pieejamāks par citiem.

-    Klau, Zārt… viņš iesāka.

Zārts uz mirkli pacēla acis pret Tomasu, tad nolaida galvu un turpināja strādāt. Viņam bija smagi plakstiņi un sagurusi sejas izteiksme tā vai cita iemesla dēļ zellis izskatījās līdz nāvei nogarlaikojies. Jā, zaļknābi? Ko gribēji?

-        Cik pavisam kopā ir uzraugu? Tomass vaicāja, cenšoties neizklausīties pārāk ieinteresēts. Un kādi vēl šeit ir pieejamie amati?

-    Nu, mums te ir būvnieki, slauķi, paunotāji, pavāri, kartogrāfi, medbrāļi, rušķi, gaļinieki. Protams, skrējēji. Nezinu, varbūt vēl pāris. Es par citiem diez ko neinteresējos, pašam gana savu rūpju.

Vairākums vārdu bija pašsaprotami, bet par dažu nozīmi Tomasam tomēr nebija skaidrības. Kas ir slauķi? Viņš zināja, ka ar to nodarbojas Čaks, taču zeņķis nebija gribējis par to stāstīt. Faktiski atteicās stāstīt.

-     Slauķi ir tie švaļi, kas neder nevienam citam darbam. Tīra tualetes, dušas, virtuvi, sakopj Asinsnamu pēc slaktiņa un visu pārējo. Pastrādāsi dienu ar tiem plikadīdām, un tev pietiks ilgam laikam. To es tev varu garantēt.

Tomasam kļuva žēl Čaka. Nabaga zēns tik ļoti centās būt draugos ar visiem, bet neviens viņam pat nepievērsa uzmanību. Jā, brīžiem Čaks varēja šķist pārlieku pļāpīgs un uzmācīgs, taču Tomass tik un tā novērtēja viņa sabiedrību.

-    Un kas jādara rušķiem? viņš vaicāja, izraudams milzīgu nezāli, pie kuras saknēm kūļājās melnas zemes pikas.

Zārts nokremšļojās un, turpinādams strādāt, atbildēja: Visi smagie darbi Dārzos jārok, jāar zeme un tā tālāk. Kad tādu darbu nav, jāpalīdz citur Klajumā. Vispār jau lielākajai daļai šeit ir vairāk par vienu pienākumu. Vai to tev kāds ir teicis?

Tomass izlikās nedzirdam, apņēmies izspiest no Zārta tik daudz informācijas, cik iespējams. Un ko dara paunotāji? Es zinu, ka viņi apbedī mirušos, bet tas taču nav jādara katru dienu, vai ne?

O, no tiem tipiem gribas turēties pēc iespējas tālāk. Tie ir tādi kā apsargi jeb vietējā policija. Pie paunotājiem tev ies jautri, vecīt. Zārts iesmējās; Tomass nebija dzirdējis viņu to darām iepriekš, bet kaut kas uzrauga smieklos šķita ļoti simpātisks.

Viņam bija vēl daudz jautājumu. Ļoti daudz. Čaks un pārējie klajumnieki vienmēr skopojās ar atbildēm, bet Zārts atšķirībā no viņiem bija ļoti pretimnākošs. Taču Tomasam pēkšņi pārgāja vēlme sarunāties. Nez no kurienes prātā ielauzās domas par meiteni; tad viņš atcerējās Benu un galu galā beigto bēdnesi Labirintā, kam it kā vajadzēja būt kaut kam labam, lai gan pārējo izturēšanās liecināja par pretējo.

Viņa jaunā dzīve bija diezgan nožēlojama.

Tomass ievilka dziļu elpu. Nedomā un strādā, viņš teica pats sev un tā arī darīja.

Jau pāris stundas pēc pusdienlaika Tomass bija tā pārguris, ka tik tikko spēja nostāvēt kājās. Visa tā locīšanās un rāpošana uz ceļiem bija gatavā elle. Gaļinieki un rušķi tas bija galīgi garām.

Kaut nu es ātrāk varētu kļūt par skrējēju, Tomass pie sevis domāja, dodoties pārtraukumā. Lai cik šī iecere liktos absurda un lai ari viņš nezināja, no kurienes tā cēlusies, tās vilinājumam pretoties šķita neiespējami. Tikpat neatlaidīgas bija arī domas par meiteni, bet no tām Tomass pagaidām centās izvairīties.

Noguris, sūrstot visām maliņām, viņš devās uz virtuvi padzerties ūdeni un sameklēt kaut ko uzkožamu. Neskatoties uz to, ka pusdienas bija tikai pirms divām stundām, Tomass nebūtu atteicies no vēl vienas līdzvērtīgas maltītes un varbūt pat nesmādētu cūkgaļu.

Viņš iekodās ābolā un, izgājis ārā, nometās uz zemes blakus Čakam. Turpat bija arī Ņūts, taču sēdēja nostāk un viens, nepievērsdams uzmanību pārējiem. Viņa acis bija piesārtušas, piere saraukta dziļās grumbās, zēns nervozi grauza nagus. Tomass pirmoreiz redzēja Ņūtu darām kaut ko tādu.

Čaks pamanīja to pašu un pirmais izteica arī Tomasa galvā radušos jautājumu. Kas tad šim lēcies? viņš čukstēja. Izskatās pēc tevis, kad biji tikko izlīdis no Kastes.

-   Nezinu, atbildēja Tomass. Aizej un pavaicā viņam pats.

-     Es visu dzirdu, velns parāvis! Ņūts uzsauca viņiem skaļā balsī. Nav brīnums, ka neviens negrib gulēt blakus jums, pļāpām!

Tomass sajutās tā, it kā būtu pieķerts zagšanā, bet bija patiešām norūpējies Ņūts tomēr bija viens no retajiem klajumniekiem, kas viņam kaut cik patika.

-    Bet nopietni, kas tev kaiš? Čaks pavaicāja. Neapvainojies, bet tu izskaties pēc klunkšķa.

-    Viss, ko vien var iedomāties, vecākais zēns atbildēja, tad apklusa un ilgi raudzījās tālumā. Tomass jau pavēra muti, lai uzdotu jaunu jautājumu, bet tad Ņūts turpināja: Meitene no Kastes tikai vaid miegā un runā dīvainas lietas, bet augšā kā nemostas, tā nemostas. Medbrāļi baro viņu kā mācēdami, bet ar katru reizi viņa ēd aizvien mazāk. Es jums saku, kaut kas tur galīgi nav kārtībā.

Tomass paskatījās uz ābolu savā rokā un nokoda kumosu. Tagad tas šķita skābs. Viņš pēkšņi saprata, ka ir noraizējies par meiteni un uztraucas par viņas labklājību. Tā, it kā viņi būtu labi pazīstami.

-     Bļāviens… Ņūts gari nopūtās. Bet ne jau tas mani satrauc visvairāk.

-    Kas tad? vaicāja Čaks.

Tomass paliecās uz priekšu. Domas par meiteni acumirklī izgaisa.

Ņūts piemiedza acis un palūkojās tālumā uz vienu no ieejām Labirintā. Albijs un Minjo, viņš nomurmināja. Viņiem jau sen bija jābūt atpakaļ.

Tomass nepaspēja pat attapties, kad jau atkal atradās Dārzos un raustīja nezāles, skaitīdams minūtes līdz darba dienas beigām. Ik pa brīdim viņš pacēla acis, lai palūkotos Rietumu vārtu virzienā, cerēdams tur ieraudzīt Albiju un Minjo Ņūta bažas bija pielipušas arī Tomasam.

Ņūts teica, ka viņiem bija jāatgriežas jau ap pusdienlaiku tik laika vajadzētu, lai nokļūtu līdz mirušajam bēdnesim, stundu vai divas to papētītu un tad atgrieztos. Nav brīnums, ka viņš izskatījās tik noraizējies. Kad Čaks ieminējās, ka varbūt Albijs un Minjo palikuši Labirintā ilgāk, lai vēl nedaudz paskraidītu un izklaidētos, Ņūts veltīja viņam tik bargu skatienu, ka Tomasam likās zeņķis uzliesmos pats no sevis.

Taču visvairāk Tomasu satrauca Ņūta reakcija uz jautājumu, kāpēc viņš nepaņem līdzi pāris klajumnieku un nedodas meklēt pazudušos draugus. Vecākā zēna acīs parādījās neviltotas šausmas, vaigi ierāvās uz iekšu, sejas āda satumsa un ieguva slimīgi dzeltenu nokrāsu. Pēc brīža viņš atguvās un paskaidroja, ka sūtīt meklētājus Labirintā ir aizliegts, lai neriskētu ar vēl lielākiem upuriem, bet šaubu nebija: Labirints Ņūtu šausmināja.

Ar viņu tajā bija noticis kaut kas patiešām briesmīgs ļoti iespējams, tas bija saistīts ar potītes ievainojumu.

Tomass centās par to vairs nedomāt un tā vietā koncentrējās uz nezāļu raušanu.

Vakariņu laikā pie Mājokļa valdīja drūms noskaņojums, un ēdiens pie tā nebija vainojams. Cepetis un viņa pavāri cēla galdā karalisku maltīti ceptu gaļu ar kartupeļu biezeni un zaļajām pupiņām. Tomass ātri bija sapratis, ka joki par Cepeša kulinārajām dotībām nav nekas vairāk kā joki. Parasti klajumnieki izlaizīja savus šķīvjus tukšus un vēl diedelēja papildporciju. Taču tovakar visi ēda kā miroņi, kas uzcelti no kapa pēdējai maltītei pirms došanās uz elli.

Skrējēji bija atgriezušies sev ierastajā laikā, un, vērojot Ņūtu, kurš sagaidīja tos, neslēptā panikā skraidot no vieniem vārtiem pie citiem, Tomasa nemiers auga augumā. No Albija un Minjo nebija ne miņas. Ņūts lika klajumniekiem doties godam nopelnītajās vakariņās, bet pats palika dežurēt pie Rietumu vārtiem un gaidīt pazudušos zēnus. Lai gan neviens par to skaļi neieminējās, Tomass zināja, ka drīz sienām ir jāaizveras.

Tāpat kā pārējie, viņš negribīgi bija klausījis Ņūta pavēlei un nu sēdēja Mājokļa dienvidu pusē pie viena galda ar Čaku un Vinstonu. Taču Tomass spēja norīt tikai pāris kumosus, kad viņa pacietībai pienāca gals.

Es nevaru nosēdēt uz vietas, kamēr viņi nav atgriezušies, zēns teica un nometa savu dakšiņu uz šķīvja. Iešu gaidīt pie Labirinta kopā ar Ņūtu. Tomass piecēlās un devās prom no galda. Kā jau bija sagaidāms, Čaks sekoja pa pēdām.

Ņūts nemierīgi staigāja gar Rietumu vārtiem, braucīdams pirkstus caur matiem. Tuvojoties Tomasam un Čakam, viņš pacēla acis. Bļāviens, kur viņi ir?! Ņūta balsi bija jaušams izmisums.

Tomasu aizkustināja tas, ka Ņūts raizējās par Albiju un Minjo kā par ģimenes locekļiem. Varbūt tiešām izsūtīt meklētājus? viņš vēlreiz ierosināja. Likās muļķīgi stāvēt, neko nedarot un uztraucoties līdz nelabumam, tā vietā, lai vienkārši dotos Labirintā un sameklētu pazudušos zēnus.

-    Velns pa… Ņūts iesāka, bet aprāvās, uz mirkli aizvēra acis un ievilka dziļu elpu. Nedrīkst. Saproti? Tas ir pilnīgi un absolūti pret noteikumiem. It īpaši, kad tie sasodītie vārti kuru katru brīdi grasās aizvērties.

-      Bet kādēļ? Tomass nepiekāpās, nespēdams saprast Ņūta stūrgalvību. Ja viņi paliks tur ārā, abiem taču uzbruks bēdneši. Mums kaut kas jādara.

Ņūts pagriezās pret viņu ar pietvīkušu seju un dusmās liesmojošām acīm.

-    Aizver pāksti, zaļknābi! viņš iekliedzās. Tu neesi te bijis pat nedēļu! Tavuprāt, man būtu bail riskēt ar savu dzīvību, lai glābtu tos nejēgas?

-    Nē… es… piedod, es nedomāju… Tomass nezināja, ko teikt, viņš tikai vēlējās palīdzēt.

Ņūts mazliet atmaiga. Tu vēl neesi to sapratis, Tomij, bet doties Labirintā naktī ir vistīrākā pašnāvība. Tā mēs zaudētu tikai vēl vairāk dzīvību. Ja tie švaļi nepaspēs atpakaļ… viņš apklusa, šķiet, nevēlēdamies skaļi izrunāt to, no kā baidījās visi. Gan Albijs, gan Minjo ir devuši zvērestu, tāpat kā es. Tāpat kā mēs visi. Tev arī būs jāzvēr savā pirmajā Sapulcē, kad tev tiks izraudzīts uzraugs. Nekad nedoties Labirintā naktī. Lai kas arī notiktu. Nekad.

Tomass palūkojās uz Čaku, kurš izskatījās tikpat bāls kā Ņūts.

-     Ņūts tev to nesaka, tāpēc pateikšu es. Ja viņi šovakar neatgriežas, tas nozīmē, ka ir miruši. Minjo ir pārāk gudrs, lai apmaldītos. Tas nav iespējams. Viņi ir pagalam…

Ņūts klusēja, bet Čaks pagriezās un lēnām slāja atpakaļ uz Mājokļa pusi ar zemu nokārtu galvu. Miruši? Tomass nespēja noticēt. Situācija bija kļuvusi tik bēdīga, ka viņš nezināja, kā reaģēt. Sirdī izpletās bezgalīgs tukšums.

-     Švalim ir taisnība, Ņūts drūmi noteica. Tāpēc arī mēs nedrīkstam doties viņus meklēt. Nevaram atļauties, ka viss kļūst vēl ļaunāk.

Ņūts uzlika roku uz Tomasa pleca, tad ļāva tai nošļukt gar sāniem. Zēna acis bija valgas no asarām, un Tomass nešaubījās, ka pat vistumšākajos sev nepieejamās atmiņas nostūros neatrastu skumjāku skatu. Biezējošais mijkrēslis visu padarīja vēl drūmāku.

-     Vārti aizveras pēc divām minūtēm, Ņūts sacīja ar tādu nolemtību balsī, ka vārdi šķita atbalsojamies gaisā līdzīgi bēru zvanam. Tad viņš pagriezās un, pavisam sašļucis, klusējot devās prom.

Tomass nogrozīja galvu un vēlreiz palūkojās Labirintā. Albiju un Minjo viņš pazina pavisam īsu mirkli, tomēr krūtīs iesmeldzās, iedomājoties, ka tie krituši par upuri tik šaušalīgiem radījumiem, kādu viņš bija redzējis caur logu savā pirmajā rītā Klajumā.

Skaļi dārdi no visām pusēm iztrūcināja Tomasu no pārdomām. Tiem sekoja jau zināmā dārdošā, gurkstošā skaņa, ar kādu akmens berzās pret akmeni, vārtiem veroties ciet uz nakti. Labā siena rūkdama slīdēja pretī kreisajai, saceļot putekļus no Klajuma grīdas, šķiļot akmeņus un dzirksteles. Vertikālā savienojumu rinda, kas šķita sniedzamies līdz pašām debesīm, tuvojās sev paredzētajām atverēm pretējā vārtu pusē, lai līdz nākamajam rītam aizzīmogotu ieeju Labirintā. Kārtējo reizi Tomass ar bijību vēroja prātam neaptveramo skatu, kas bija pretrunā ar visiem fizikas likumiem. Kā kaut kas tāds bija iespējams?

Pēkšņi ar kreisās acs kaktiņu viņš pamanīja kustību.

Labirinta dziļumā, taisnā gaiteņa pašā galā kaut kas kūņojās.

Sākumā Tomasu pārņēma panika un viņš paspēra soli atpakaļ, nobijies, ka tas varētu būt bēdnesis. Bet tad skatienam atklājās divi neskaidri Klajuma virzienā streipuļojoši stāvi. Cauri sākotnējo baiļu plīvuram viņš beidzot pazina Minjo, kurš, pārmetis vienu Albija roku pāri savam plecam, gandrīz vilkšus vilka otru zēnu sev līdzi.

Minjo pacēla galvu un ieraudzīja Tomasu, kuram likās, ka viņa acis tūdaļ izsprāgs no pieres. Viņu sadzēla! skrējējs iesaucās sažņaugtā, no pārguruma drebošā balsī. Šķita: katrs viņa spertais solis būs pēdējais.

Negaidītais notikumu pavērsiens tā pārsteidza Tomasu, ka pagāja vairākas sekundes, pirms viņš saprata, ka jārīkojas. Ņūt! viņš iekliedzās, ar varu atrāvis acis no Minjo un Albija un apgriezies pretējā virzienā. Viņi nāk! Es viņus redzu! Tomasam instinktīvi gribējās mesties Labirintā, lai palīdzētu zēniem, bet viņu atturēja stingrais aizliegums pamest Klajumu.

Ņūts tikmēr jau bija sasniedzis Mājokli, bet, izdzirdējis Tomasa kliedzienu, nekavējoties apsviedās riņķī un pieklibodams skriešus metās uz vārtu pusi.

Tomass pagriezās pret Labirintu, un viņu pārņēma šausmas. Albijs bija izslīdējis no Minjo tvēriena un saļimis zemē. Kādu brīdi Minjo izmisīgi centās viņu atkal piesliet kājās, bet tad padevās un sāka vilkt aiz rokām pa cieto akmens grīdu.

Taču līdz vārtiem bija vēl vismaz trīsdesmit metri.

Labā siena nepielūdzami tuvojās. Jo vairāk Tomass vēlējās ar domu spēku palēnināt tās gaitu, jo ātrāk tā šķita pārvietojamies. No pilnīgas vārtu aizvēršanās viņus šķīra tikai dažas sekundes. Albijam nebija nekādu cerību paspēt laikā. Pat ne vismazāko.

Tomass palūkojās atpakaļ uz Ņūtu. Ar savu savainoto potīti zēns bija paspējis noskriet tikai pusceļu.

Viņš paskatījās uz Labirintu, uz tuvojošos sienu. Vēl tikai pāris metri, un vārti būs ciet.

Minjo paklupa un nogāzās uz Labirinta grīdas. Viņi nepaspēs. Tas nu bija skaidrs. Laika vairs nepietika.

Tomass dzirdēja Ņūtu kaut ko kliedzam no aizmugures.

Nedari to, Tomij! Nemaz nedomā!

Metāla stieņi labajā vārtu pusē kā izstieptas rokas nenovēršami sniedzās pretī savām naktsmājām apaļajos dobumos. Sienu saceltais troksnis bija apdullinošs.

Vēl divi metri… pusotrs… metrs… pusmetrs…

Tomass zināja, ka viņam nav izvēles. Viņš spēra soli uz priekšu un, pašā pēdējā mirklī paslīdējis garām smailajiem stieņiem, iespraucās Labirintā.

Vārti aizvērās aiz viņa muguras ar dobju dunu, kas atbalsojās no efejām klātajām akmens sienām kā vājprātīgi, saraustīti smiekli.

17. nodaĻa

t

Pirmajā mirklī Tomasam šķita, ka pasaule ir apstājusies. Dārdam, ar kuru aizvērās vārti, sekoja nāves klusums it kā debesis būtu pārklājis tumsas plīvurs un pat saule paslēpusies no Labirintā uzglūnošajām briesmām. Krēslā gigantiskās sienas atgādināja pārdabiska izmēra kapakmeņus nezālēm aizaugušā milžu kapsētā. Tomass atspiedās ar muguru pret raupjo akmeni, nespēdams noticēt tam, ko nupat izdarījis.

Šausmās par iespējamām sekām.

Albija sāpju kliedziens lika viņam atgriezties realitātē; netālu smagi iestenējās Minjo. Tomass atgrūdās no sienas un metās pie abiem klajumniekiem.

Minjo bija atguvis spēkus un nostājies uz kājām, bet izskatījās briesmīgi pat mijkrēšļa trūcīgajā apgaismojumā nosvīdis, netīrs, viscaur noskrāpējies. Zemē gulošais Albijs bija daudz sliktākā stāvoklī drēbes skrandās, rokas vienās brūcēs un nobrāzumos. Tomass nodrebēja. Vai tiešām Albijam uzbrucis bēdnesis?

Zaļknābi, sacīja Minjo. Ja tu domā, ka tas, ko paveici, ir kaut kas izcili drosmīgs, tu smagi maldies. Tu esi pats stulbākais stulbenis visā stulbajā pasaulē. Vari droši atvadīties no savas dzīvības. Tāpat kā mēs.

Tomass pietvīka. Viņš bija gaidījis kaut nedaudz atzinības. Es taču nevarēju tā vienkārši stāvēt un neko nedarīt!

-     Un kāds mums no tevis te labums? Atradies varonis! Minjo nosprauslājās. Man jau vienalga. Pats vainīgs, ka pārkāpi galveno Klajuma noteikumu. Kāda man vairs gar to daļa?

-    Nav par ko! Es tikai vēlējos palīdzēt. Tomasam gribējās iespert viņam pa seju.

Minjo rūgti iesmējās un nometās ceļos blakus Albijam. Tomass palūkojās tuvāk uz bezsamaņā saļimušo zēnu un tikai tad saprata, cik bēdīgs ir viņa stāvoklis. Izskatījās, ka Albijs ir tikai par mata tiesu no nāves. Vadoņa ierasti tumšā āda strauji zaudēja krāsu, elpošana bija kļuvusi ātra un sekla.

Tomasu pārņēma izmisums. Kas notika? viņš vaicāja, cenzdamies savaldīt dusmas.

-     Es negribu par to runāt, atbildēja Minjo, pārbaudot Albija pulsu un pieliekot ausi krūtīm, lai saklausītu elpošanu. Teiksim tā bēdneši tīri labi māk izlikties par beigtiem.

Šī atziņa Tomasu pārsteidza nesagatavotu. Tad viņu… sakoda? Vai sadzēla, kā jūs sakāt? Un tagad ar viņu notiek Pārvēršana?

-    Tu vēl neko nesaproti, Minjo vienkārši atteica.

Tomasam gribējās kliegt. Viņš pats labi zināja, ka neko

nesaprot, tieši tāpēc jau arī jautāja.

-     Vai viņš mirs? Tomass piespieda sevi uzdot vēl vienu jautājumu, nošausminoties, cik tukši un bezcerīgi tas izklausījās.

-    Ņemot vērā, ka nepaspējām atgriezties pirms saulrieta, visticamāk. Varbūt jau pēc stundas būs miris es nezinu, cik drīz tas notiek, ja sadzeltais nedabū serumu. Protams, mēs arī mirsim, tāpēc par viņu vien vari īpaši nepārdzīvot. Tieši tā, jau pavisam drīz mēs visi trīs būsim beigti un pagalam. Minjo balss skanēja tik lietišķi, ka Tomasam bija grūti uzreiz aptvert teiktā nozīmi.

Bet pamazām viņš sāka apzināties situācijas drūmās perspektīvas, un zēna kuņģī viss sagriezās šķērsām. Kā? Mēs patiešām mirsim? viņš vaicāja, atsakoties tam ticēt. Tu gribi teikt, ka mums nav nekādu izredžu?

-    Ne mazāko.

Tomasu sāka kaitināt Minjo negatīvā attieksme. Nu, beidz! Jābūt taču kaut kādai izejai. Ar cik bēdnešiem mums būs darīšana? Viņš bažīgi palūkojās dziļāk Labirintā vedošajā koridorā, it kā gaidīdams, ka briesmoņi parādīsies tūlīt, sava vārda skaņas piesaukti.

-    Es nezinu.

Tomasam prātā iešāvās doma, kas deva pēkšņu cerību. Bet… kā tad bija ar Benu? Un Galliju, un visiem pārējiem sadzeltajiem, kas izdzīvojuši?

Minjo paskatījās uz Tomasu ar tādu izteiksmi, kas nepārprotami liecināja, ka viņš uzskata: zēns ir vēl neaptēstāks par govs klunkšķi. Tu nedzirdēji, ko es teicu? Viņi visi paspēja tikt atpakaļ pirms saulrieta, pāli, laikus atgriezās Klajumā un dabūja serumu. Visi.

Tomasu ieintriģēja atkārtoti pieminētais serums, bet viņam bija pārāk daudz citu jautājumu, kas tobrīd šķita svarīgāki. Es domāju, ka bēdneši parādās tikai naktīs.

-    Tītars arī domā, švali! Tie vienmēr parādās naktīs. Tas nenozīmē, ka tie nekad neparādās dienas laikā.

Tomass atteicās ļauties Minjo pesimismam nedrīkstēja nolaist rokas un samierināties ar nāves neizbēgamību. Vai agrāk kāds ir palicis ārā pa nakti un izdzīvojis?

-    Nekad.

Tomass sarauca pieri. Viņam bija jāatrod kaut vismazākais cerības stariņš. Cik daudzi jau ir gājuši bojā?

Minjo nekustīgi blenza grīdā, atbalstījis elkoni pret celi. Viņš bija acīmredzami pārpūlējies un izskatījās kā transā. Vismaz divpadsmit. Vai tad tu Miroņmežā neesi bijis?

-    Esmu. Tad, lūk, kāds bija viņu nāves cēlonis, Tomass nodomāja.

-     Nu, tur ir tikai tie, kurus mēs atradām. Vairākus pazudušos tā arī neuzgājām. Minjo vāri pamāja uz Klajuma pusi. Ne velti tā sasodītā kapsēta atrodas vistālākajā meža stūrī. Katru dienu staigāt garām savu mirušo draugu līķiem būtu pārāk demoralizējoši.

Minjo piecēlās, satvēra Albija rokas un pamāja ar galvu uz kājām. Ķeries klāt. Aiznesīsim līdz vārtiem, lai vismaz viens no mums rīt nav ilgi jāmeklē.

Tomass nespēja noticēt, cik bezcerīgs izklausījās Minjo ierosinājums. Kā tas var būt?! griežoties ap savu asi un jūtot, ka tūlīt sajuks prātā, viņš uzkliedza sienām.

-    Beidz pinkšķēt! Vajadzēja klausīt noteikumiem un palikt iekšā. Nāc šurp un ņem viņu aiz kājām.

Saviebies no aizvien spēcīgākajiem krampjiem pakrūtē, Tomass pienāca klāt un paklausīgi satvēra Albiju aiz kājām. Divatā viņi te nesa, te vilka gandrīz nedzīvo vadoņa ķermeni pārdesmit metrus līdz vertikālajai vārtu plaisai, kur Minjo atstutēja to pret sienu pussēdus pozā. Albija krūtis smagi cilājās, plaušām cīnoties par katru elpas vilcienu, bet ādu klāja sviedri un izskatījās, ka ilgi viņš vairs nebūs dzīvotājs.

-    Kur tieši viņam iekoda? Tomass vaicāja. Vai to var redzēt?

-    Bēdneši nekož, sasodīts! Tie iedur. Un, nē, to nevar redzēt. Ļoti iespējams, ka viņš sadzelts vismaz desmit vietās.

-    Minjo sakrustoja rokas un atspiedās ar muguru pret sienu.

Nez kāpēc vārds iedur Tomasam izklausījās daudz ļaunāks par iekož. Iedur? Kā tas notiek?

-    Vecīt, kad tev pašam iedurs, tad tu sapratīsi.

-     Kāpēc tad tie neiedūra tev? Tomass norādīja uz skrējēja rokām un kājām.

-    Varbūt iedūra. Minjo palūkojās uz savām plaukstām.

-    Varbūt es kuru katru brīdi sabrukšu.

-   Vai tie… Tomass iesāka, bet nezināja, kā pabeigt. Viņš nevarēja saprast, vai Minjo joko vai runā nopietni.

-    Nebija nekādu to tikai tas viens, kuru mēs noturējām par mirušu. Tas satrakojās, iedzēla Albijam un aizmuka. Minjo palūkojās uz Labirintu, kurā bija jau gandrīz tik tumšs kā naktī. Bet es nešaubos, ka tas maita atgriezīsies kopā ar veselu baru citu, lai piebeigtu mūs ar savām adatām.

-    Adatām? Jo vairāk Tomass uzzināja, jo lielākas šausmas tas viņam uzdzina.

>

-     Jā, adatām. Minjo sīkāk nepaskaidroja un, spriežot pēc sejas izteiksmes, negrasījās to darīt.

Tomass palūkojās uz milzīgajām sienām, kuras blīvā slānī klāja resnas efeju liānas. Tuvojošos briesmu ietekmē viņa smadzenes beidzot bija pārslēgušās izdzīvošanas režīmā. Vai mēs nevaram pa tām uzrāpties? Viņš paskatījās uz Minjo, kurš turpināja klusēt. Pa liānām? Vai jūs esat mēģinājuši…

Minjo aizkaitināti nopūtās. Goda vārds, zaļknābi, tu droši vien uzskati mūs par pilnīgiem idiotiem. Tev tiešām liekas, ka mums nekad nav ienākusi prātā ģeniālā doma uzkāpt pa sienām?

Pirmoreiz Tomasā dusmas ņēma virsroku pār bailēm. Es tikai cenšos risināt situāciju. Tu varētu beigt piesieties katram vārdam un runāt ar mani normāli.

Minjo strauji pielēca pie Tomasa un sagrāba viņu aiz krekla. Tu neko nesaproti, pāli! Tu ne velna nezini un tikai padari visu ļaunāku, lolojot veltas cerības. Mēs esam pagalam! Tikpat kā miruši, saprati?

Tomass nezināja, ko jūt vairāk dusmas vai žēlumu. Viņaprāt, Minjo pārāk viegli padevās.

Minjo nolaida acis uz savās dūrēs sažņaugto Tomasa kreklu, un skrējēja sejā parādījās kauns. Viņš lēnām palaida zēnu vaļā un atkāpās soli. Tomass dusmīgi nogludināja saburzītās drēbes.

Piedod, vecīt, Minjo nočukstēja, tad sakņupa zemē un paslēpa seju sažņaugtajās dūrēs. Man vēl nekad nav bijis tik ļoti bail. Nekad.

Tomasam gribējās kaut ko viņam teikt lai saņemas un uzvedas kā pieaugušais, lai domā, lai pastāsta viņam visu, ko zina. Vismaz kaut ko!

Viņš jau pavēra muti, lai ierunātos, bet tūlīt aizvēra, izdzirdējis savādu troksni. Minjo strauji pacēla galvu un ielūkojās vienā no tumšajiem akmens koridoriem. Tomass sāka elpot straujāk.

No Labirinta dzīlēm nāca klusa, spokaina skaņa. Nepārtraukta dūkoņa, kuru ar pāris sekunžu intervālu papildināja metāliska šķinda, it kā viens pret otru tiktu trīti divu nažu asmeņi. Ar katru mirkli tā kļuva aizvien skaļāka, un tad tai pievienojās dīvaina klikšķēšana. Tomasam tā izklausījās kā garu nagu grabināšanās pret stikla rūti. Tālumā atskanēja dobjš vaids un kaut kas līdzīgs ķēžu žvadzoņai.

Skaņas bija biedējošas, un Tomasu pamazām sāka pamest pēdējās drosmes paliekas.

Minjo piecēlās stāvus. Skopajā apgaismojumā viņa seja gandrīz nebija saskatāma, bet Tomasam nebija grūti iztēloties, ka skrējēja acis ir šausmās plaši ieplestas. Mēs nedrīkstam palikt kopā tā ir mūsu vienīgā iespēja. Galvenais, visu laiku kusties! Nepaliec uz vietas!

To pateicis, Minjo pagriezās un metās prom. Viņš pazuda vienā mirklī, Labirinta un tumsas aprīts.

18. nodaĻa

t

Tomass nekustīgi skatījās uz vietu, kur bija izgaisis Minjo.

Viņu pārņēma pēkšņa nepatika pret šo zēnu. Minjo taču šeit skaitījās veterāns, skrējējs, uzraugs. Kurpretim Tomass vēl bija jauniņais, Klajumā pavadījis tikai dažas dienas, bet Labirintā pāris minūtes. Tomēr tieši Minjo bija tas, kurš salūza: krita panikā un aizmuka līdz ar pirmajām nepatikšanu pazīmēm. Kā viņš varēja mani te atstāt? Tomass dusmojās. Kā viņš to spēja!?

Trokšņi kļuva skaļāki. Mehānisko dūkoņu caurvija ritmiski švirksti un graboņa, kas atgādināja sarūsējušu iekārtu ķēžu tarkšķus vecā, nolaistā rūpnīcā. Gaisā uzvēdīja degošas mašīneļļas smaka. Tomass no tiesas nespēja iztēloties, kas viņu sagaida. Viņš bija redzējis bēdnesi jau agrāk, bet tikai uz īsu brīdi un caur noputējuša loga stiklu. Ko tie ar viņu darīs? Cik ilgi viņš noturēsies?

Izbeidz! Tomass sev pavēlēja. Viņš vairs nevarēja atļauties tērēt laiku, gaidot neredzamos briesmoņus un drebot par savu dzīvību.

Tomass pagriezās pret Albiju, kura nekustīgais ķermenis vēl aizvien balstījās pret akmens sienu nu jau vairs tikai melns siluets sabiezējušajā tumsā. Nometies ceļos, viņš sameklēja zēna kaklu un ar pirkstiem centās uztaustīt pulsu. Sajutis kaut ko vārgu, Tomass piespieda galvu vadoņa krūtīm, kā to bija darījis Minjo.

Tuk-tuk… tuk-tuk… tuk-tuk…

Dzīvs.

Tomass piecēlās kājās un ar roku pārbrauca pierei, lai noslaucītu sviedrus. Un tajā brīdī, tikai dažu sekunžu laikā, viņš pēkšņi kaut ko saprata par veco Tomasu. Par to Tomasu, kāds bijis agrāk.

Viņš nespētu pamest biedru nelaimē. Pat kādu tik kašķīgu kā Albijs.

Tomass pieliecās un satvēra vadoni aiz abām rokām, tad notupās un pagriezies aplika tās ap savu kaklu no aizmugures. Uzvilcis nekustīgo ķermeni sev mugurā, viņš no visa spēka atspērās un, piepūlē iestenējies, mēģināja piecelties kājās.

Taču Tomass bija pārvērtējis savus spēkus un sabruka. Albijs nošļuka no viņa muguras un ar smagu būkšķi novēlās uz sāniem.

Biedējošās bēdnešu skaņas tuvojās ar katru sekundi, atbalsodamās pret Labirinta drūmajām akmens sienām. Tomasam šķita, ka pamana attālas gaismas atspulgu naksnīgajās debesīs. Viņš nevēlējās sastapties ar šo skaņu un gaismas avotu klātienē.

Tomass izmēģināja jaunu pieeju atkal satvēra Albiju aiz rokām un sāka vilkt pa zemi. Taču vadoņa ķermenis bija neticami smags, un pietika ar kādiem trīs metriem, lai saprastu, ka nekas prātīgs no tā nesanāks. Turklāt uz kurieni gan Tomass viņu vilktu?

Grūžot un stumjot viņš nogādāja Albiju atpakaļ sākotnējā vietā un vēlreiz pieslēja sēdus ar muguru pret akmens sienu blakus plaisai, kas norādīja uz ieeju Klajumā.

Tomass apsēdās blakus arī pats un, smagi elsdams, domāja. Veroties tumšajās Labirinta ejās, zēns saspringti meklēja kādu risinājumu. Viņš gandrīz neko neredzēja, turklāt labi saprata, ka būtu muļķīgi klausīt Minjo teiktajam un kaut kur skriet, pat ja Albiju panest būtu iespējams. Risks apmaldīties bija pārāk liels, turklāt varēja izrādīties, ka tā vietā, lai bēgtu no bēdnešiem, viņš patiesībā skrien tieši to ķetnās.

Viņš iedomājās par sienu un liānām. Minjo netika paskaidrojis, kāpēc, bet, spriežot pēc viņa sacītā, pa tām uzkāpt nebija iespējams. Tomēr…

Tomasa prātā brieda plāns. Tā izdošanās gan bija atkarīga no vēl neiepazītajām bēdnešu spējām, bet tas bija labākais, ko viņš spēja izdomāt.

Zēns pagājās pāris soļus gar sienu, līdz atrada vietu, kur efejas auga tik biezā slānī, ka gandrīz pilnībā nosedza akmens virsmu. Viņš pieliecās un satvēra plaukstā vienu no stīgām, kas stiepās līdz pašai zemei. Tā bija resnāka un stingrāka, nekā viņam bija šķitis varbūt pusotru centimetru diametrā. Tomass pavilka liānu uz savu pusi, un ar plīstoša papīra skaņu tā atdalījās no pārējās lapotnes. Neizlaižot stīgu no rokām, Tomass kāpās atpakaļ un apstājās trīs metrus no sienas, kad vairs neredzēja tās turpinājumu: tas slēpās tumsā virs galvas. Taču atsvabinātā auga daļa nekrita zemē, tātad kaut kur augšā tā turējās pietiekami stingri.

Brīdi vilcinājies, Tomass samierinājās ar nenovēršamo un no visa spēka parāva liānu.

Tā turējās.

Viņš paraustīja to vēlreiz. Tad vēl un vēl, ar abām rokām. Visbeidzot Tomass atrāva kājas no zemes un iekārās liānā ar visu svaru; viņa ķermenis aizšūpojās uz priekšu.

Efeja izturēja.

Tomass steidzīgi sāka raut stīgu pēc stīgas, iegūstot virkni kāpšanai derīgu virvju. Viņš pārbaudīja katru no tām, un visas izrādījās tikpat stipras kā pirmā. Nedaudz iedrošināts, Tomass devās atpakaļ pie Albija un aizvilka viņu līdz liānām.

No Labirinta puses atskanēja skaļš krakšķis, kam sekoja drausmīgs saplacināta metāla troksnis. Tomass salēcās un apsviedās riņķī, paniski lūkodamies visos trīs virzienos, aizrāvies ar liānām, viņš uz mirkli bija izstūmis bēdnešus no savas apziņas. Neko vēl nevarēja redzēt, taču skaņas dūkoņa, švirkstoņa, spocīgie vaidi nepārprotami tuvojās. Arī apkārtne bija kļuvusi tik tikko manāmi gaišāka; Tomass spēja saskatīt vairāk Labirinta detaļu nekā pirms pāris minūtēm.

Viņš atcerējās savādās gaismas, ko tika redzējis caur logu kopā ar Ņūtu. Bēdneši vairs nebija tālu.

Tomass apspieda augošo paniku un ķērās pie darba.

Viņš satvēra vienu no stigām un vairākas reizes aptina to Albija labajai rokai. Liāna sniedzās tikai līdz zemei, tāpēc, lai tas izdotos, viņam nācās pacelt zēna ķermeni pēc iespējas augstāk. Apmetis vairākas cilpas, viņš sasēja kārtīgu mezglu, pēc tam ķērās pie nākamās liānas un atkārtoja tās pašas darbības ar Albija kreiso roku, tad ar abām kājām, katru stingri nosiedams. Tomass nedaudz bažījās, vai tādējādi nenosprostos klajumnieka asinsriti, bet nosprieda, ka ir vērts riskēt.

Cenšoties aizgaiņāt uzmācīgās šaubas par savas ieceres izdošanos, Tomass turpināja darboties. Nu bija pienākusi kārta viņam pašam.

Ar abām rokām satvēris vienu no liānām, kas karājās tieši virs piesietā Albija ķermeņa, viņš sāka kāpt. Tvirtās, gaļīgās efeju lapas palīdzēja plaukstām neslīdēt lejup, un viņš ar prieku konstatēja, ka akmenī ir gana daudz plaisu, kas kalpo par lielisku atbalstu kājām. Tomass iedomājās, cik viegli tas būtu, ja vien…

Viņš neļāva sev pabeigt šo domu. Par Albija pamešanu nevarēja būt ne runas.

Pakāpies apmēram metru virs vadoņa, Tomass pagrāba citu liānu, vairākas reizes aptina sev ap krūtīm un cieši nosēja, savelkot zem padusēm. Tad viņš uzmanīgi palaida vaļā abas rokas un ļāva ķermenim iekārties liānā, pirms tam stabili atbalstījies ar pēdu purngaliem sienas plaisā. Augs izturēja, un Tomass atviegloti uzelpoja.

Tagad bija kārta pašam grūtākajam.

Viņš karājās tieši pa vidu starp četrām stingri nostieptām liānām, kuras zemāk bija piestiprinātas Albija locītavām. Satvēris kreisajai kājai piesieto, Tomass mēģināja vilkt to augšup. Viņš padevās jau pēc pārdesmit centimetriem. Albijs bija pārāk smags. Tas nebija Tomasam pa spēkam.

Viņš nokāpa atpakaļ uz Labirinta grīdas un nosprieda, ka tā vietā, lai vilktu augšup, prātīgāk būtu stumt no apakšas. Lai pārbaudītu savu ieceri, viņš sākumā mēģināja pacelt Albiju tikai par pusmetru un pakāpeniski, vienu ekstremitāti pēc otras. Vispirms pastūma augšup kreiso kāju, tad aptina tai jaunu liānu. Pēc tam labo. Kad abas kājas bija droši piesietas, Tomass atkārtoja to pašu ar Albija rokām vispirms labo, tad kreiso.

Tomass elsodams pakāpās atpakaļ, lai novērtētu situāciju.

Albijs karājās liānās, neizrādot nekādas dzīvības pazīmes, bet nu jau metru augstāk nekā pirms piecām minūtēm.

Trokšņi Labirintā nemitējās. Dūkoņa. Klikšķi. Žvadzoņa. Vaidi. Tomasam šķita, ka viņš redz vairākus sarkanas gaismas uzplaiksnījumus pa kreisi no sevis. Bēdneši tuvojās, un nu jau vairs nebija šaubu, ka to ir vairāk nekā viens.

Viņš turpināja iesākto.

Izmantojot to pašu metodi, pa vienai paceļot katru kāju un roku, Tomass lēnām virzījās augšup gar sienu. Vispirms viņš parāpās tieši zem Albija, aptina sev ap krūtīm liānu, tad pa vienam loceklim pastūma zēnu, cik augstu vien spēja, un kārtīgi nosaitēja ar vīnstīgām. Pēc tam atkārtoja šo procesu vēlreiz.

Pakāpās, aptina, pastūma, nosēja.

Pakāpās, aptina, pastūma, nosēja. Labi, ka bēdneši Labirintā nemaz tik ātri nepārvietojās, dodot viņam nedaudz laika.

Soli pa solim, pa mazam gabaliņam Tomass cēla Albiju aizvien augstāk. Tas prasīja neiedomājamu piepūli; katra ieelpa nāca ar grūtībām, viņa ādu no vienas vietas klāja sviedri. Mitrās plaukstas sāka slīdēt pa vīteņa stīgām. Pēdas smeldza no nepārtrauktās balstīšanās akmens plaisās. Necilvēcīgās, asinis stindzinošās bēdnešu skaņas turpināja tuvoties. Tomēr Tomass nepadevās.

Apmēram desmit metrus virs zemes viņš apstājās un iekārās ap krūtīm apsietajā liānā. Ar nogurušajām, nejūtīgajām rokām atgrūdies no sienas, Tomass pagriezās pret Labirintu. Katru viņa ķermeņa šūnu pārņēma vēl nepieredzēts spēku izsīkums. Sāpēja visas maliņas, muskuļi trīcēja no pārpūles. Viss. Viņš vairs nespēja pakustināt Albiju ne par mata tiesu. Te viņi slēpsies. Vai aizstāvēsies.

Tomass zināja, ka sasniegt sienas virsotni nav nekādu izredžu viņš vienīgi cerēja, ka bēdneši vai nu nespēj paskatīties, vai neskatīsies uz augšu. Sliktākajā gadījumā viņš cerēja, ka, esot augstākā vietā, varēs atkauties no tiem pa vienam tā vietā, lai cīnītos ar skaitlisku pārspēku uz zemes.

Tomasam nebija ne jausmas, kas viņu sagaida; viņš pat nezināja, vai sagaidīs rītdienu. Šeit, efejās iekārtiem, viņiem ar Albiju bija lemts stāties pretī savam liktenim.

Pagāja vēl pāris minūtes, pirms Tomass uz Labirinta sienas gaiteņa galā ieraudzīja atspīdam pirmās gaismas. Šausminošajām skaņām, kas bija tuvojušās visu pēdējo stundu, pievienojās spalga, mehāniska kaukoņa, kas atgādināja trakojoša robota kaujas saucienu.

Viņa uzmanību piesaistīja sarkanas gaismas uzplaiksnījums uz sienas pa kreisi. Tomass pagrieza galvu un gandrīz iekliedzās tikai pāris sprīžu attālumā no viņa sejas atradās spiegvabole. Garie, tievie taustekļi spraucās cauri efejām un kaut kādā veidā turēja to pie sienas. Acs vietā mirdzošā sarkanā uguntiņa bija kā maza saule pārāk spilgta, lai uz to skatītos neapžilbstot. Tomass samiedza acis un centās fokusēt skatienu uz vaboles ķermeni.

Tai bija iegarens, sudrabots cilindrveida rumpis aptuveni astoņu centimetru diametrā un divdesmit piecu garumā. No pavēderes uz abām pusēm stiepās divpadsmit posmainas kājas, liekot radījumam izskatīties pēc lielas, sienai pieplakušas ķirzakas. Vaboles galvu nebija iespējams saskatīt spilgti sarkanā gaismas stara dēļ, tas spīdēja Tomasam tieši acīs, lai gan pats stars bija šaurs un šķita, ka tā vienīgā funkcija ir redzamības nodrošināšana.

Bet tad Tomass ievēroja pašu biedējošāko. Viņš atminējās, ka kaut ko tādu bija manījis jau agrāk, Klajumā, kad nešķīstais radījums paskrēja viņam garām un nozuda kokos. Tagad vairs nebija šaubu acis nebija viņu mānījušas sarkanais stars no spiegvaboles redzokļa meta spokainu, asiņu krāsas atspīdumu uz pieciem tās korpusā iegravētiem burtiem:

VELNS

Tomass nespēja iedomāties, kāpēc uz metāliskā kukaiņa muguras ir uzrakstīts kaut kas tāds varbūt, lai brīdinātu klajumniekus, ka spiegvaboles ir bīstamas un labāk ar tām neielaisties?

Tomass zināja, ka tās kalpo par spiegiem tiem, kuri bija nosūtījuši viņus šurp. Albijs tika teicis, ka tā viņus novēro Radītāji. Katram gadījumam zēns sastinga un aizturēja elpu, cerēdams, ka spiegvabole uztver tikai kustību. Nākamās sekundes vilkās mokoši ilgi. Plaušās sāka aptrūkties gaisa.

Vabole noklikšķēja, noklabēja un ātri pazuda starp efeju lapām. Tomass iekampa milzīgu malku gaisa, tad vēl vienu un sajuta, kā krūtīs sāpīgi iegriežas apjoztās liānas.

No Labirinta atskanēja vēl viens mehānisks kauciens, taču šoreiz jau pavisam tuvu. Tam sekoja kaut kas līdzīgs tikko iedarbinātu motoru rēkoņai. Tomass, atdarinot Albiju, ļāva savam ķermenim ļengani iekārties liānās.

Un tad no pagrieziena gaiteņa galā kaut kas iznira un sāka virzīties uz viņu pusi.

Kaut kas jau agrāk redzēts, tikai necaursitama stikla drošajā aizsegā.

Kaut kas vārdos neaprakstāms. Bēdnesis.

19. nodaĻa

r

Tomass ar šausmām vēroja pa garo koridoru tuvojošos briesmoni.

Tas izskatījās pēc neveselīga, greizi nogājuša eksperimenta ar katastrofālām sekām. Kaut kas no murgu valstības ne īsti dzīvnieks, ne īsti mašīna bēdnesis. Tas dūkdams un klikšķēdams vēlās tuvāk pa akmens gaiteni. Milzīgam gliemezim līdzīgo ķermeni klāja reti sari un spīdīgas gļotas, mitrā āda ritmiski pulsēja groteskā radījuma elpas ritmā. Bēdnesim nebija izteiktas galvas vai astes, bet kopumā tā rumpis bija vismaz divus metrus garš un vairāk nekā metru plats.

Ik pēc desmit piecpadsmit sekundēm no uzblīdušās miesas izšāvās smaili metāla durkļi, radījums savilkās kamolā un strauji paripoja uz priekšu. Tad tas apstājās, šķiet, lai sakārtotu savus piederumus, un asmeņi ievilkās atpakaļ slidenajā rumpī ar pretīgu, žļurkstošu skaņu. Bēdnesis atkārtoja tās pašas darbības, vienā reizē pārvietodamies tikai par dažiem metriem.

No nezvēra ķermeņa laukā spraucās ne tikai sari un durkļi, bet ari vairāki gari, nesimetriski izvietoti mehāniski taustekļi, kas šķita paredzēti atšķirīgiem nolūkiem. Daži no tiem bija aprīkoti ar spožām gaismām. Citiem galā rēgojās smailas, draudīga izskata adatas. Viens beidzās ar trīspirkstu spīlēm, kas bez redzama iemesla virinājās vaļā un ciet. Radījumam veļoties uz priekšu, taustekļi salocījās un veica sarežģītus manevrus, lai izvairītos no saskares ar Labirinta grīdu. Tomass nespēja iedomāties, kas vai kurš būtu radījis tik kroplīgas, atbaidoša izskata būtnes.

Noskaidrojās arī līdz šim dzirdēto skaņu izcelsme. Mehāniskā dūkoņa un rotējošam ripzāģim līdzīgā švirkstoņa radās, bēdnesim ripojot uz priekšu. Metāla iesmu un taustekļu klaboņa pret akmeni izskaidroja savādos klikšķus. Taču visšausminošākie bija dobjie aizkapa vaidi, kas nezināmā veidā izlauzās no nezvēra ķermeņa brīžos, kad tas nepārvietojās: tie līdzinājās daudzbalsīgai kaujas laukā mirstošu kareivju nopūtai.

Ieraugot bēdnesi visā pilnībā skaņu ar attēlu kopā, Tomass bija pārliecināts, ka pat visļaunākajā pagātnes murgā nav redzējis neko biedējošāku. Pretodamies panikai, viņš piespieda sevi turpināt nekustīgi karāties liānās. Bez šaubām, zēnu vienīgā cerība bija palikt nepamanītiem.

Varbūt tas mūs neieraudzīs, Tomass cerēja. Varbūt. Taču kā smags akmens viņu nospieda apziņa, ka ar to rēķināties nevarēja. Spiegvabole jau bija atklājusi pusaudžu atrašanās vietu.

Bēdnesis ripoja un klikšķēja arvien tuvāk, līkumodams un grozīdamies, vaidēdams, žvadzēdams. Katrā apstāšanās reizē briesmonis izslēja gaisā savus metāla taustekļus un snaikstīja tos uz visām pusēm līdzīgi pašgājējrobotam, kas meklē dzīvības pazīmes uz svešas planētas. Radījuma izstarotā gaisma uz Labirinta sienām meta spokainas ēnas. No Tomasa pagātnes slēgtajiem kambariem izlauzās sena atmiņa bērnības bailes no ēnām uz sienas. Viņš vēlējās, kaut spētu atgriezties tur laikā un vietā, par kuru vairs neko nezināja, skriet un meklēt glābiņu pie mammas un tēta, kuri, cerams, vēl bija dzīvi un kaut kur tālumā uztraucās un gaidīja viņu mājās…

Nāsīs iecirtās pretīga pārkarsuša motora un gruzdošas miesas smaka. Tomasam bija grūti noticēt, ka cilvēki spējuši radīt kaut ko tik šausmīgu, lai pēc tam uzrīdītu bērniem. Viņš centās par to nedomāt, uz mirkli aizvēra acis un veltīja visas pūles tam, lai paliktu kluss un nekustīgs. Radījums tuvojās, vrrrrrrrrrrrr klik-klik-klik vrrrrrrrrrrrr klik-klik-klik

Tomass, nekustinot galvu, pavēra plakstiņus un pašķielēja lejup. Bēdnesis jau bija sasniedzis sienu, pie kuras viņi abi ar Albiju karājās. Tas apstājās tieši pretī aizvērtajiem vārtiem, kas veda uz Klajumu, tikai dažus metrus pa labi no Tomasa. Griezies pa kreisi, Tomass klusībā lūdzās. Pagriezies.

Ej prom.

Uz otru pusi.

Lūdzu!

Bēdnesis izlaida durkļus, tā ķermenis pavēlās uz Tomasa un Albija pusi.

vrrrrrrrrrrrr

klik-klik-klik

Radījums apstājās, tad apmeta vēl vienu kūleni, pieripodams pie pašas sienas.

Tomass aizturēja elpu, bīdamies izdvest kaut vismazāko skaņu. Bēdnesis atradās tieši zem zēniem. Ļoti gribējās paskatīties lejup, taču viņš neiedrošinājās, zinādams, ka pat vissīkākā kustība var viņus nodot. Nezvēra lukturu mestie gaismas kūļi taustījās gar sienu, ne mirkli neapstādamies vienā vietā.

Pēkšņi, bez brīdinājuma, tie apdzisa.

Pasaule acumirklī kļuva tumša un klusa. Šķita, ka bēdnesis ir izslēdzies. Nebija manāma nekāda kustība, no lejas nenāca ne skaņa pat spokainie vaidi bija apklusuši. Turklāt, izdziestot gaismām, Tomass zaudēja spēju jebko saredzēt.

Visapkārt valdīja akla tumsa.

Zēna nāsis piesardzīgi tvēra gaisu; auļojošā sirds izmisīgi pieprasīja skābekli. Vai bēdnesis viņu dzirdēja? Varbūt saoda? Tomasa mati, rokas, drēbes itin viss mirka sviedros. Vēl nepazītas bailes bija novedušas viņu tuvu ārprātam.

Nekas nemainījās. Ne kustība, ne skaņa, tikai tumsa. Tomass juka prātā, mēģinādams uzminēt nākamo bēdneša gājienu.

Pagāja vairākas sekundes. Minūtes. Raupjā liāna dziļi griezās Tomasa krūtis, padarot tās nejūtīgas. Gaidīšana kļuva neizturama. Viņam gribējās uzkliegt mošķim: Ko tu gaidi!? Nogalini mani vai velcies atpakaļ uz savu alu!

Ar pēkšņu gaismas uzplaiksnījumu mehānismi atkal iedūcās un bēdnesis klikšķot un pulsējot atdzīvojās.

Briesmeklis sāka rāpties augšup pa sienu.

20. NODAĻA

r

Durkļiem graužoties sienā, bēdnesis kārpījās augšup, uz visām pusēm šķaidot saplosītu efeju driskas un akmens šķembas. Posmainie taustekļi kustējās līdzīgi spiegvaboles kājām; daži no tiem beidzās ar asiem dzelkšņiem, kas dziļi ieurbās akmenī un stabili turēja nezvēra ķermeni pie sienas. Spilgts luktura stars cita taustekļa galā bija notēmēts tieši uz zēniem, tikai šoreiz tas vairs nenovērsās.

Tomasā nodzisa pēdējā cerības dzirksts.

Bija atlikusi tikai viena izvēle bēgt. Piedod, Albij, viņš nodomāja, atmudžinot resno stīgu mezglu sev uz krūtīm. Ar kreiso roku stingri ieķēries liānā virs galvas, Tomass atsaitēja sevi un sagatavojās kustībai. Kāpt augstāk vairs nedrīkstēja, jo tad viņš atstātu Albiju tieši bēdneša ceļā. Lejupvirziens, protams, bija pieņemams tikai tad, ja Tomass vēlētos pēc iespējas ātrāku nāvi.

Atlika vienīgi doties uz sāniem.

Viņš pastiepa roku un satvēra vīteņa stīgu apmēram pusmetru tālāk no vietas, kur karājās. Tad aptina to sev ap plaukstu un asi parāva. Liāna izturēja, tāpat kā visas pārējās.

Pametis ātru skatienu lejup, Tomass konstatēja, ka bēdnesis jau veicis pusceļu starp zemi un viņiem, turklāt sācis pārvietoties ātrāk, vairs ne uz mirkli neapstādamies.

Tomass palaida vaļā liānu, kurā bija karājies līdz šim, un, šļūcot gar sienu, aizšūpojās pa labi. Pirms svārsta princips bija paspējis viņu aiznest atpakaļ pie Albija, Tomass sagrāba citu liānu vēl tālāk pa labi tā patrāpījās īpaši resna un tvirta. Šoreiz viņš satvēra to ar abām rokām un pagriezās tā, lai ar pēdām varētu atsperties pret sienu. Tad, satverot nākamo liānu un palaižot vaļā iepriekšējo, vēlreiz puslokā aizšūpojās tik tālu, cik augs viņam ļāva. Un atkal. Kā pa kokiem lēkājošs pērtiķis Tomass atklāja, ka spēj pārvietoties krietni ātrāk nekā bija cerējis.

Pakaļdzīšanās skaņas nemitējās, tikai tagad tām pievienojās šermuļus uzdzenoša skrapstoņa un drūpoša akmens trokšņi. Tomass vēl pāris reizes atkārtoja savu akrobātisko manevru, pēc iespējas vairāk attālinoties pa labi, līdz uzdrošinājās palūkoties atpakaļ.

Bēdnesis bija mainījis kursu. Tas vairs nerāpās Albija virzienā, bet taisnā ceļā pakaļ Tomasam. Beidzot, viņš nodomāja, vismaz kaut kas notiek pēc plāna. No visa spēka atgrūžoties ar pēdām, tverdams liānu pēc liānas, viņš turpināja bēgt no atbaidošā radījuma.

Tomasam nevajadzēja skatīties atpakaļ, lai zinātu, ka atstatums starp viņu un vajātāju sarūk ar katru sekundi. To varēja pateikt pēc bēdneša radītā trokšņa. Viņam bija steidzami jātiek atpakaļ uz zemes, citādi tas viss draudēja drīz beigties.

Pirms iekāršanās nākamajā liānā Tomass brīdi ļāva tai slīdēt starp plaukstām. Raupjā stīga apsvilināja ādu, bet nu viņš bija pāris soļus tuvāk zemei. Tāpat viņš rīkojās ar nākamo liānu un arī nākamo un pēc vēl trīs šļūcieniem jau bija veicis pusi ceļa līdz Labirinta grīdai. Tomass juta dedzinošas sāpes abās plaukstās; sūrstēja līdz jēlumam nobrāztā āda. Organismā dāsni pieplūdušais adrenalīns palīdzēja uzveikt bailes viņš turpināja pārvietoties, cik ātri vien spēja.

Pavisam negaidīti zēna acu priekšā iznira jauna siena; tumsa liedza viņam laikus saskatīt, ka te koridors beidzas un pagriežas pa labi.

Tomass ietriecās mūrī un izlaida no plaukstām liānu. Pametis rokas uz sāniem, viņš izmisīgi centās kaut kam pieķerties, lai apturētu kritienu pretī cietajai grīdai zem sevis. Tajā pašā brīdī viņš ar kreiso acs kaktiņu pamanīja bēdnesi, kurš bija veikli mainījis virzienu un jau atradās gandrīz blakus, sniedzoties pēc viņa ar garo spīļveida taustekli.

Aptuveni pusceļā virs zemes Tomasam beidzot izdevās satvert brīvu liānu, tik strauji apturot savu kritienu, ka rokas teju izrāvās no plecu locītavām. Nekavēdamies ne mirkli, zēns no visa spēka ar pēdām atgrūdās no sienas un pašā pēdējā brīdī izvairījās no bēdneša spīļu un dzeloņu uzbrukuma.

Viņš spēra ar labo kāju, trāpīdams garajam tausteklim ar trīspirkstu spīlēm. Ass krakšķis vēstīja par mazu uzvaru tiesa, priecāties par to nebija laika tagad liāna nesa viņu atpakaļ tieši virsū radījumam un sadursme bija nenovēršama.

Adrenalīnam pulsējot vēnās, Tomass sakļāva potītes un pievilka ceļgalus pie krūtīm. Tiklīdz viņa pēdas atdūrās pret bēdneša ķermeni, pāris centimetrus iegrimstot pretīgajā, recekļainajā masā, viņš sparīgi iztaisnoja reizē abas kājas un atgrūdās no tā, locīdamies kā slieka, lai izvairītos no visapkārt ņudzošajiem dzeloņiem un adatām. Aizšūpojies pa kreisi prom no briesmoņa, Tomass palaida vaļā rokas un lēca pretī Labirinta sienai, lūkodams notvert citu liānu. Bēdneša negantie taustekļi klabēdami sniedzās nopakaļ, un kāds no tiem dziļi ieskrāpēja zēna mugurā.

Krītot ar ieplestām rokām, Tomass ķēra un grāba, līdz satvēra jaunu liānu. Šoreiz viņš nevis cieši sažņaudza to, bet, ignorējot neprātīgo sviloņu, ļāva liānai slīdēt starp plaukstām un nošļūca līdz pašai zemei. Tiklīdz pēdas pieskārās cietajai akmens grīdai, zēns metās skriešus par spīti svina smagumam locekļos.

Aiz muguras atskanēja skaļš būkšķis, kam tūlīt sekoja bēdneša ripošana, klikšķi un švirkstēšana. Tomass neuzdrošinājās lūkoties atpakaļ, apzinādamies, ka dārga ir katra sekunde.

Viņš nogriezās ap vienu stūri, tad vēl vienu. Pēdām dunot pret cieto akmens grīdu, Tomass skrēja, ko kājas nes, arvien tālāk un dziļāk Labirintā, vienlaikus cenšoties paturēt prātā veiktos manevrus un uzdrīkstēdamies cerēt, ka izdzīvos tik ilgi, lai šī informācija noderētu vēlāk, meklējot atpakaļceļu uz Klajumu.

Vispirms pa labi, tad pa kreisi. Taisni līdz gara koridora galam, tad atkal pa labi. Pa kreisi. Pa labi. Divreiz pa kreisi. Vēl viens garš koridors. Pakaļdzīšanās skaņas neatkāpās un neapklusa, taču Tomasam bija izdevies nedaudz atrauties no sekotāja.

Viņš skrēja neapstādamies, aizvien tālāk un dziļāk. Sirds krūtīs joņoja kā neprātīga. Raujot plaušās skābekli ar garām, sēcošām ieelpām, Tomass zināja, ka ilgi tā turpināt vairs nespēs. Viņam ienāca prātā, ka vieglāk būtu uzreiz pagriezties un stāties pretī bēdnesim, lai tam visam ātrāk pienāktu gals.

Nogriezies ap nākamo stūri, Tomass strauji nobremzēja, ieraudzījis priekšā pavērušos skatu. Smagi elsodams, viņš stāvēja un nespēja noticēt savām acīm.

Gaiteņa galā viņu gaidīja vēl trīs bēdneši.

Pamanījuši Tomasu, tie iedūcās, sakustināja taustekļus un sāka ripot uz zēna pusi.

21. nodaĻa

r

Tomass atskatījās uz savu sākotnējo vajātāju. Bēdnesis bija samazinājis ātrumu, taču turpināja nesteidzīgi tuvoties un, kā zobodamies par viņu, virināja vienu no saviem metāla taustekļiem.

Tas saprot, ka ar mani ir cauri, Tomass nodomāja. Par spīti visiem pūliņiem te nu viņš bija nonācis bēdnešu ielenkumā. Tās bija beigas. Pat ne nedēļas tiesa vērā ņemamu atmiņu, un viņa dzīvei pienācis gals.

Satriekts līdz pēdējam, Tomass pieņēma lēmumu. Viņš kritīs cīnoties.

Daudz labprātāk dodot priekšroku vienam triju vietā, Tomass skriešus metās pretim savam līdzšinējam vajātājam. Neglītais radījums sprīdi parāvās atpakaļ un pārtrauca kustināt taustekli izskatījās, ka to pārsteigusi negaidītā zēna apņēmība. Šāda saminstināšanās Tomasu tikai iedrošināja viņš sāka kliegt un turpināja skriet tieši virsū mošķim.

Bēdnesis atguvās, durkļi izšāvās no glumās miesas, un tas atsāka ripot uz priekšu, nepārprotami nobriedis frontālai sadursmei ar pretinieku. Pēkšņā kustība gandrīz lika Tomasam apstāties, pārgalvīgās drosmes uzplūds acumirklī noplaka kā nebijis, bet viņš turpināja skriet.

Pēdējā brīdī, kad līdz sadursmei bija atlicis mazāk par sekundi un bēdneša durkļi, sari un gļotas jau rēgojās pašā acu priekšā, Tomass strauji nobremzēja un lēca pa labi, piezemēdamies garšļaukus pie Labirinta sienas. Briesmonis, nespēdams pretoties inercei, panesās viņam garām un tikai tad apstājās Tomass ievēroja, ka tas sācis pārvietoties daudz ātrāk. Ar metālisku kaucienu bēdnesis apgriezās ap savu asi un gatavojās klupt virsū upurim. Taču nu Tomass vairs nebija ielenkts un negrasījās laist garām radušos izdevību.

Viņš steigšus pietrausās kājās un metās atpakaļ virzienā, no kura bija atskrējis. Vajātāji sekoja cieši aiz muguras nu jau viņam pakaļ dzinās visi četri bēdneši. Tomass skrēja, cik vien spēka, nerēķinādamies ar milzu fizisko pārslodzi, cenzdamies atkratīties no bezcerīgās sajūtas, ka agrāk vai vēlāk viņu tik un tā panāks. Tas bija tikai laika jautājums.

Pēc trešā pagrieziena viņu pēkšņi sagrāba spēcīgu roku pāris un ierāva blakus ejā. Tomasa sirds gandrīz izlēca pa muti, viņš izmisīgi pūlējās atbrīvoties no tvēriena un rimās tikai tad, kad pazina Minjo.

-    Ko tu…

-     Aizveries un seko man! Minjo uzkliedza Tomasam, velkot sev līdzi, pirms tas bija paspējis atgūt līdzsvaru.

Domāt nebija laika; Tomass skriešus sekoja Minjo, kurš traucās tālāk no gaiteņa uz gaiteni, nogriezdamies te pa labi, te pa kreisi. Šķita, ka viņš precīzi zina, ko dara un kurp jāskrien, ne reizi neapstājoties un nevilcinoties, lai apdomātu nākamo soli.

Pēc kārtējā pagrieziena Minjo centās ierunāties.

Es redzēju… tavu gājienu… pirms brīža… man radās doma… mums jāiztur… vēl nedaudz… viņš izdvesa starp saraustītām ieelpām.

Tomass netērēja spēku jautājumiem; viņš tik tikko spēja turēties līdzi Minjo. Nemaz nebija jāatskatās, lai saprastu, ka bēdneši tuvojas satraucošā ātrumā. Sāpēja visas maliņas, kājas lūgtin lūdzās apstāties, taču Tomass nepadevās un turpināja skriet, cerēdams, ka viņa sirds to izturēs.

Pēc dažiem pagriezieniem Tomass ieraudzīja kaut ko tādu, ko viņa prāts atteicās saprast. Tas šķita… nepareizi. Blāvā gaisma, ko izstaroja viņu vajātāji, padarīja anomāliju vēl uzkrītošāku.

Gaiteņa galā nebija vēl viena akmens siena.

Gaiteņa galā nebija nekā.

Tomass samiedza acis, mēģinādams saprast, kas ir tas, kam viņi tuvojas. Izskatījās, ka efejām klātās sienas abpus viņiem atduras pilnīgā tukšumā. Viņš pamanīja zvaigznes. Skrienot aizvien tuvāk, Tomass saprata, ka acis viņu nemāna te Labirints beidzās.

Kā tas ir iespējams? viņš brīnījās. Pēc gadiem ilgas meklēšanas kā mums ar Minjo izdevās tik viegli to atrast?

-    Nesapriecājies par agru, gluži kā sadzirdējis viņa domas, Minjo ar pūlēm izdvesa.

Pāris metrus pirms gaiteņa beigām skrējējs nobremzēja un izstiepa roku uz sāniem, lai apturētu ari Tomasu. Tomass pārgāja uz soļiem un uzmanīgi pietuvojās vietai, kur Labirints pārtapa atklātās debesīs. Bēdnešu trokšņi aiz muguras kļuva aizvien skaļāki, bet viņam tas bija jāredz.

Viņi patiešām bija sasnieguši izeju no Labirinta, bet, kā jau Minjo teica, priecāties te nebija par ko. Lai kur Tomass lūkotos uz augšu, uz leju un uz abām pusēm -, viņš redzēja tikai debesis un lēnām dziestošas zvaigznes. Tas bija savāds un neomulīgs skats, it kā viņš stāvētu pasaules malā. Tomasam uz mirkli noreiba galva un saļodzījās ceļgali, bet viņš steigšus saņēmās.

Debesīs bija manāmas pirmās rītausmas pazīmes. Pēdējās minūtes laikā bija kļuvis ievērojami gaišāks. Tomass skatījās ar ieplestu muti, nespēdams noticēt savām acīm. Kā kaut kas tāds ir iespējams? Šķita, kāds ir uzbūvējis Labirintu un atstājis to uz visiem laikiem karāties tukšumā.

-     Es nesaprotu… Tomass nočukstēja, nebūdams drošs, vai Minjo maz viņu dzird.

-      Uzmanies, skrējējs atbildēja. Nebūsi jau pirmais švalis, kas nokritis no Kraujas. Viņš satvēra Tomasu aiz pleca. Tu neesi kaut ko aizmirsis? Minjo pamāja ar galvu Labirinta virzienā.

Krauja. Tomass jau iepriekš bija dzirdējis šo vārdu, bet nespēja atcerēties, kur un kad. Plašais debesjums virs galvas un bezdibenis zem kājām bija burtiski nohipnotizējuši, apstulbinājuši viņu. Zēns piespieda sevi atgriezties realitātē un atskatījās uz bēdnešiem, kas strauji tuvojās. Tagad tie bija vairs tikai pārdesmit metru attālumā un, izkārtojušies kolonnā, ripoja viņiem virsū neticamā ātrumā.

Pēkšņi Tomasa galvā viss nostājās savās vietās, un Minjo pat nebija jāpaskaidro, kas darāms.

-    Tie mošķi ir neganti, Minjo ierunājās, bet stulbi bez gala. Stāvi man blakus, ar seju pret…

-    Sapratu, Tomass viņu pārtrauca. Esmu gatavs.

Zēni nostājās plecu pie pleca pašā koridora vidū ar seju

pret bēdnešiem. Viņu papēži atradās tikai pāris sprīžus no Kraujas malas, tālāk aiz muguras pletās vienīgi tukšums.

Tagad viņiem neatlika nekas cits kā vien paļauties uz savu drosmi un veiklību.

-      Mums jārīkojas vienlaicīgi! Minjo iesaucās, balsij gandrīz noslāpstot apdullinošajā troksnī, ko radīja durkļu un taustekļu graboņa pret akmeni. Pēc manas komandas!

Bija grūti saprast, kāpēc bēdneši uzbruka kolonnā. Iespējams, Labirints bija pārāk šaurs, lai slepkavnieciskie mehānismi spētu bez grūtībām pārvietoties blakus. Cits aiz cita tie ripoja aizvien tuvāk pa akmens gaiteni, klikšķēdami un vaidēdami, gatavi ietriekties gaidošajos zēnos. Nu jau no bēdnešiem viņus šķīra mazāk par desmit metriem. Līdz sadursmei bija atlikušas tikai dažas sekundes.

-     Uzmanību, Minjo lēnām novilka caur zobiem. Gatavību…

Katra sekundes simtdaļa Tomasam bija gatavās mocības. Viņš vēlējās tikai vienu aizvērt acis un vairs nekad mūžā neredzēt nevienu bēdnesi.

-    Tagad! iekliedzās Minjo.

Brīdī, kad pirmā uzbrucēja izstieptais tausteklis jau sniedzās pēc zēniem, Minjo un Tomass lēca pretējos virzienos, katrs uz sev tuvākās gaiteņa sienas pusi. Šī taktika jau iepriekš Tomasam bija palīdzējusi izvairīties no bēdneša uzbrukuma, un, spriežot pēc griezīgā kauciena, kas sekoja, arī šoreiz manevrs bija veiksmīgs. Nepaspēdams apstāties, briesmonis pārvēlās Kraujas malai un pazuda tukšumā. Dīvainā kārtā tā kaujas sauciens nevis turpinājās, pakāpeniski izgaisdams tālumā, bet strauji aprāvās pavisam īsu mirkli pēc kritiena.

Tomass piezemējās blakus sienai un apgriezās tieši laikā, lai paspētu ieraudzīt arī otru bēdnesi pārveļamies pāri Kraujas malai. Trešais uzbrucējs iegrūda grīdā atskabargainu taustekli un centās nobremzēt, bet kustības inerce bija pārāk liela. Nervus kutinošā čirkstoņa, asmeņiem skrāpējot akmeni, lika matiem uz Tomasa pakauša sacelties stāvus, bet mirkli vēlāk arī šis bēdnesis ievēlās bezdibenī. Gluži tāpat kā pirmie divi, tas apklusa uzreiz pēc pazušanas no redzesloka, tā, it kā nevis kristu, bet izgaistu nebūtībā.

Ceturtais un pēdējais uzbrucējs paspēja apstāties laikus. Ar durkli un dzeloni ieurbies akmenī, tas grīļojās uz pašas Kraujas malas.

Tomass instinktīvi saprata, kas jādara. Viņš saskatījās ar Minjo, pamāja ar galvu un pielēca stāvus. Abi zēni reizē metās virsū bēdnesim un palēcienā taranēja to ar kājām, ielīkdami spērienā visu atlikušo spēku un aizraidot briesmoni pretī iznīcībai.

Tomass steigšus aizrāpoja līdz bezdibeņa malai un pabāza tai pāri galvu, cerot vēl saskatīt krītošos bēdnešus. Dīvaini, taču no tiem vairs nebija ne miņas. Zemāk pletās vienīgi mēms tukšums.

Viņa prāts nebija spējīgs aptvert ne to, kas atradās aiz Labirinta robežām, ne to, kur pazuduši briesmīgie radījumi. Ķermeni pameta pēdējās spēka paliekas, Tomass saritinājās čokurā uz grīdas un beidzot ļāvās asarām.

22. NODAĻA

i

Pagāja pusstunda.

Ne Tomass, ne Minjo nebija pakustējušies ne par sprīdi.

Tomass beidzot bija pārstājis raudāt. Gribot vai negribot viņu sāka uztraukt, ko par to padomās Minjo, vai stāstīs citiem un sauks viņu par ņuņņu. Tikko pārdzīvotais bija atņēmis viņam pēdējās paškontroles spējas: Tomass zināja, ka nenovaldītu asaras, pat ja censtos. Par spīti atmiņas zudumam viņš nešaubījās, ka nupat aizvadījis vistraumējošāko nakti savā mūžā. Ari sūrstošās plaukstas un visaptverošais nespēks pašsajūtu neuzlaboja.

Viņš vēlreiz aizrāpoja līdz Kraujas malai un palūkojās pāri, cerot saskatīt ko vairāk nu jau strauji austošā rīta gaismā. Debesis no tumši violetām pakāpeniski pārvērtās spilgti zilās, pamali oranžos toņos iekrāsoja saule, kurai drīzumā bija jāparādās virs nenosakāmā tālumā vīdošā apvāršņa.

Tomass palūkojās lejup un redzēja, ka zemāk Labirinta sienas pāriet stāvā akmens nogāzē, kas turpinās tālu jo tālu uz leju. Pat austošās dienas gaisma nelīdzēja saskatīt, kur tā beidzas. Izskatījās, ka Labirints uzbūvēts uz kādas milzīgas konstrukcijas un atrodas vairāku kilometru augstumā virs zemes.

Bet tas taču nav iespējams, viņš nodomāja. Tā noteikti ir ilūzija.

Tomass atgūlās uz muguras un sāpēs ievaidējās. Smeldza vietas un muskuļi, par kuru eksistenci līdz šim viņš nemaz nebija nojautis. Vismaz drīz atvērsies vārti un viņi varēs atgriezties Klajumā. Tomass palūkojās uz Minjo, kurš sēdēja, atspiedies ar muguru pret koridora sienu. Es brīnos, ka mēs

vēl esam dzīvi, viņš teica.

7 >

Minjo neko neatbildēja, tikai pamāja, sejā nepakustoties ne vaibstam.

-    Vai to vēl ir daudz? Vai mēs nogalinājām visus?

Minjo pasmīnēja. Nesaprotu, kā, bet mēs izturējām

līdz saullēktam. Citādi agrāk vai vēlāk būtu klāt vēl vesela varza. Zēns stenot un vaikstoties nomainīja pozu. Man pašam tam grūti noticēt. Nopietni. Līdz šim nevienam tas nav izdevies.

Tomass saprata, ka viņam nāktos lepoties, justies kā varonim. Tā vietā viņu pārņēma tikai nogurums un atvieglojums. Ko mēs darījām citādāk?

-    Nezinu. Nav viegli pavaicāt mironim, kur tieši viņš kļūdījies.

Tomasam joprojām nedeva mieru doma par to, ka bēdnešu dusmu kaucieni apklusa, tiklīdz tie pārvēlās Kraujas malai, turklāt viņš nebija redzējis nevienu no tiem krītam bezdibenī. Kaut kas tajā šķita ļoti aizdomīgs. Tev arī likās, ka pēc kritiena tie pazuda tukšā gaisā?

-    Jā, tas gan ir traki. Dažiem no Klajuma bija teorija, ka arī citas lietas te pazūd bez pēdām, bet mēs pierādījām, ka tā nav taisnība. Skaties.

Minjo pacēla no grīdas akmeni un aizsvieda pāri Kraujas malai. Tomass ar acīm sekoja tā kritienam. Akmens attālinājās, kļūstot aizvien mazāks un mazāks, līdz pazuda pavisam. Viņš paskatījās uz Minjo. Kā tad tas pierāda, ka viņiem nav taisnība?

Minjo paraustīja plecus. Nu, akmens taču neizgaisa, vai

ne?

-    Bet kas, tavuprāt, ar tiem notiek? Tomass nojauta, ka atbilde uz šo jautājumu slēpj kaut ko nozīmīgu.

Minjo vēlreiz paraustīja plecus. Nezinu, varbūt kāda burvestība. Man pārāk stipri sāp galva, lai tagad par to domātu.

Pēkšņi visas domas par Krauju pazuda kā nebijušas. Tomass atcerējās par Albiju.

-    Mums jādodas atpakaļ, zēns, saņēmis spēkus, piecēlās kājās. Jādabū Albijs lejā no sienas.

Pamanījis apjukumu Minjo sejā, Tomass īsumā izstāstīja, ko bija paveicis ar efeju liānām.

-   Viņš noteikti jau būs miris. Minjo sadrūmis nodūra acis.

Tomass atteicās tam ticēt. Kā tu to vari zināt? Ejam. Viņš pieklibodams sāka soļot atpakaļ uz Klajuma pusi.

Jo līdz šim neviens vēl nav izdziv… Minjo apklusa.

Tomass nojauta viņa domu gājienu. Tāpēc, ka visus, kurus atradāt vēlāk, bēdneši jau bija nogalinājuši. Albiju taču tikai sadzēla, vai ne?

Minjo piecēlās un gurdā soli sekoja Tomasam. Es nezinu. Liekas, ka agrāk nekas tāds vēl nav gadījies. Tos, kuri izdzīvoja, sadzēla dienas laikā. Viņi visi uzreiz saņēma serumu un izcieta Pārvēršanu. Pa nakti laukā palikušo līķus mēs uzgājām tikai pēc tam reizēm pat pēc vairākām dienām, ja vispār. Bēdneši bija tos piebeiguši, un, tici man, tu negribētu uzzināt, kā.

Tomass noskurinājās. Pēc tā, ko nupat piedzīvojām, man šķiet, ka es varu iztēloties.

Minjo pacēla acis. Viņa sejā bija manāms pārsteigums. Klau, bet tev varētu būt taisnība! Iespējams, ka mēs esam kļūdījušies vismaz es ceru, ka esam. Neviens no sadzeltajiem, kas netika atpakaļ līdz saulrietam, neizdzīvoja, tāpēc mēs automātiski pieņēmām, ka tad jau ir par vēlu un ari serums vairs nevar līdzēt.

Izskatījās, ka šī doma uzmundrināja skrējēju. Zēni nogriezās ap vēl vienu stūri, Minjo pielika soli un pārņēma vadību. Tomass sekoja uzraugam pa pēdām un ar nelielu izbrīnu konstatēja, ka arī pats tīri labi izjūt virzienu, bieži vien tiecoties uz pareizo pusi, vēl pirms Minjo bija izdarījis izvēli.

-     Labi, bet kas tas par serumu? Tomass vaicāja. Esmu par to dzirdējis jau vairākas reizes. Kur jūs to dabūjat?

-    Tas ir tas, pēc kā izklausās, švali. Serums. Bēdu serums.

Tomass samocīti iesmējās. Un man jau sāka likties, ka

zinu visu par šo stulbo vietu! Bet kāpēc to tā sauc? Un kāpēc bēdneši ir bēdneši?

-      Es nezinu, kurš izdomāja vārdus, bet serumu mums sūta Radītāji vismaz tā mēs viņus saucam, Minjo skaidroja, turpinot ceļu cauri neskaitāmajiem Labirinta līkločiem; nu jau viņi soļoja blakus. To katru nedēļu piegādā Kastē kopā ar citām mantām. Tas vienmēr tur ir bijis zāles, pretinde vai kaut kas tāds, jau iepildīts šļircē un sagatavots injekcijai. Minjo ar roku attēloja adatas ieduršanu vēnā. Iešauj to draņķi tādam, ko sadzēlis bēdnesis, un viņš izveseļosies. Protams, nāksies izciest Pārvēršanu un tas nav nekas patīkams -, bet mirt arī nemirs.

Viena vai divas minūtes pagāja klusumā, Tomasam apdomājot jauniegūto informāciju. Zēni nogriezās vēl pāris reizes. Viņš domāja par Pārvēršanu un ko tā nozīmē. Tad nez kāpēc atcerējās meiteni.

-     Bet tas ir dīvaini, Minjo beidzot pārtrauca klusumu. Mēs nekad par to neesam runājuši. Ja Albijs vēl ir dzīvs, nav pamata domāt, ka serums nevarētu viņu glābt. Mēs kaut kā bijām iestāstījuši sev, ka, tikko kā vārti aizveras, ārā palikušajiem vairs nav nekādu izredžu izdzīvot. Es gribu to karāšanās triku redzēt pats savām acīm. Man liekas, ka tu mani āzē.

Zēni turpināja iet. Minjo oma bija manāmi uzlabojusies, bet Tomasu vēl aizvien grauza kāda doma. Viņš centās to aizdzīt, bet tā nedeva mieru.

-    Ja nu Albiju atradis cits bēdnesis pēc tam kad aizvilināju to pirmo, kas dzinās man pakaļ?

Minjo pavērās viņā ar neizteiksmīgu skatienu.

-     Es tikai gribēju teikt pasteigsimies, Tomass piebilda, klusībā cerot, ka visi viņa pūliņi glābt Albiju nebūs izrādījušies veltīgi.

Zēni centās iet ātrāk, bet nogurums neļāva ilgi uzturēt uzņemto tempu; par spīti satraukumam jau drīz viņi atkal bija pārgājuši uz lēniem soļiem. Pēc kārtējā pagrieziena Tomasa sirds pēkšņi salēcās, tālumā pamanot kustību. Viņš atviegloti uzelpoja, kad pazina Ņūtu un vairākus klajumniekus pulcējamies pie Rietumu vārtiem, kuri jau bija atvērušies un slējās augstu virs to galvām. Viņi bija atgriezušies.

Pamanījis zēnus, Ņūts pieklibodams steidzās tiem pretī. Kur jūs bijāt? viņš izklausījās gandrīz dusmīgs. Kas notika? Kā, pie velna…

-     Pēc tam pastāstīsim, Tomass viņu pārtrauca, vispirms mums jāglābj Albijs.

-     Ko tas nozīmē? Ņūts nobālēja. Vai tad viņš vēl ir dzīvs?

-    Paskaties pats. Tomass pagriezās pa labi, atgāza galvu un ar acīm sameklēja vietu, kur bija pametis Albiju karājamies aiz rokām un kājām iesietu efejās. Klusēdams viņš parādīja ar pirkstu augšup. Bija jārēķinās ar ļaunāko. Vadonis vēl aizvien atradās vietā, kur Tomass bija to atstājis, taču ne kustējās, ne izrādīja kādas citas dzīvības pazīmes.

Ņūts beidzot pamanīja liānās iekārto Albiju un pārsteigts pagriezās pret Tomasu. Vieglo izbrīnu viņa sejā bija nomainījis šoks.

-    Tu saki, ka viņš… ir dzīvs?

Lūdzu, esi, Tomass nodomāja.

-    Nezinu. Bija, kad es viņu tur atstāju.

-     Kad tu viņu tur atstāji? Ņūts nogrozīja galvu. Labi, tagad abi divi mudīgi velcieties iekšā un pa taisno pie medbrāļiem uz pārbaudi. Jūs izskatāties drausmīgi. Kad viņi tiks ar jums galā un būsiet atpūtušies, es gaidīšu izsmeļošu atskaiti.

Tomass negribēja nekur iet, iekams nebija pārliecinājies, ka ar Albiju viss ir kārtībā, un jau pavēra muti, lai protestētu, bet Minjo sagrāba viņu aiz rokas un aizvilka sev līdzi uz Klajuma pusi. Mums vajag miegu. Un daudz plāksteru. Nāc.

Tomass zināja, ka Minjo ir taisnība. Viņš padevās un, uzmetis pēdējo skatienu Albijam, sekoja skrējējam laukā un projām no Labirinta.

Tomasam šķita, ka ceļš no vārtiem līdz Mājoklim turpinās veselu mūžību; zēnus no abām pusēm ielenca klajumnieki un blenza uz viņiem mēmā apbrīnā tā, it kā uzlūkotu divus spokus, kas atgriezušies no aizkapa pasaules. Tomass saprata, ka viņi paveikuši kaut ko vēl nebijušu, bet pārmērīgā uzmanība viņu mulsināja.

Ieraudzījis Galliju, kurš gabaliņu priekšā stāvēja sakrustotām rokām un glūnēja uz viņu, Tomass gandrīz apstājās, bet tad saņēmās un gāja tālāk. Tas prasīja ārkārtīgu gribasspēku, bet viņš ielūkojās savam nelabvēlim tieši acīs un turpināja ceļu, ne mirkli nenovērsdams skatienu. Kad starp viņiem bija atlicis mazāk par diviem metriem, Gallijs neizturēja un nodūra acis.

Tomasam tas tik ļoti patika, ka viņš gandrīz sajutās neērti. Gandrīz.

Nākamās piecas minūtes pagāja kā miglā. Medbrāļi ieveda viņus Mājoklī, augšup pa kāpnēm, garām puspavērtām durvīm, aiz kurām kāds baroja komā guļošo meiteni, Tomass uzreiz sajuta neticami spēcīgu vēlmi aplūkot viņu, vismaz apjautāties par viņas veselību, tad tālāk uz viņu pašu istabām un gultām, kur zēni tika paēdināti, padzirdīti un pārsieti. Sāpēja.

Visbeidzot Tomasu atstāja vienu.

Galvai atdusoties uz mīkstākā pēļa, kādu viņš spēja atcerēties, un pamazām ļaujoties miegam, Tomasu joprojām nodarbināja divas domas. Pirmā par savādo uzrakstu uz spiegvaboles muguras. Vārds VELNS atkal un atkal atgriezās viņa apziņā.

Otrā doma bija par meiteni.

Vairākas stundas vēlāk tikpat labi tās varēja būt dienas Tomasu no miega uzpurināja Čaks. Pavēris acis un tikai pēc neilga brīža ar pūlēm atguvis sajēgu, viņš novaidējās. Ļauj taču man gulēt, švali.

-    Es iedomājos, ka tu gribēsi to zināt.

Tomass izberzēja acis un nožāvājās. Ko? viņš vaicāja, palūkojies uz Čaku un samulsis, ieraugot platu smaidu žeņķa sejā.

-     Albijs ir dzīvs, tas atbildēja. Viss kārtībā. Serums iedarbojās.

Tomasa miegainumu acumirklī nomainīja dziļš atvieglojums. Neticami, bet viņš vēl spēja no sirds priecāties. Taču Čaka nākamie vārdi lika noskaņojumam nedaudz mainīties.

-    Viņam nupat sākās Pārvēršana.

Gluži kā apstiprinājums zēna teiktajam no tālākās gaiteņa istabas atskanēja asinis stindzinošs kliedziens.

23. NODAĻA

i

Tomasam nedeva mieru domas par Albiju. Vēl nupat viņam šķita, ka, izglābjot klajumnieku vadoni un neļaujot tam naktī aiziet bojā Labirintā, viņš ir paveicis varoņdarbu, taču nu zēns par to vairs nebija tik drošs. Vai tas bija tā vērts? Pašlaik Albiju mocīja mežonīgas sāpes, viņa ķermenis pārcieta to pašu procesu, kas Benam pirms pāris dienām bija licis zaudēt saprātu. Ja nu ar Albiju notiks tas pats? Priecāties nudien vēl bija par agru.

Pienāca vakars, bet šaušalīgie Albija kliedzieni turpināja terorizēt Klajumu. No tiem nekur nebija iespējams patverties, pat pēc tam, kad Tomass pierunāja medbrāļus izlaist viņu no Mājokļa vēl pavisam vārgu, neizgulējušos un nosaitētu no galvas līdz kājām -, taču izturēt Albija necilvēcīgos kaucienus šķita vēl grūtāk. Kad Tomass izrādīja vēlmi apraudzīt puisi, kura dēļ bija riskējis ar savu dzīvību, Ņūts pret to stingri iebilda. No tā nevienam nekļūs labāk, viņš teica un palika nelokāms.

Tomasam nepietika spēka, lai strīdētos. Viņš jutās tik noguris kā nekad mūžā, pat pāris miegā pavadītās stundas nebija līdzējušas. Nekādam darbam zēns arī nebija derīgs, tāpēc lielāko atlikušās dienas daļu pavadīja uz soliņa pie Miroņmeža, slīgstot arvien dziļākā izmisumā. Prieks par brīnumaino izglābšanos jau sen bija izplēnējis, aiz sevis atstājot vienīgi sāpes un grūtsirdību. Tomasam smeldza katrs muskulis, visu ķermeni klāja skrambas un nobrāzumi, bet tas bija nieks salīdzinājumā ar pagājušās nakts notikumu emocionālajām sekām. Šķita, ka viņš tikai tagad beidzot līdz galam apzinājies skaudro patiesību par to, kāda dzīve viņu sagaida Klajumā. Sajūta bija tāda, it kā viņam nupat būtu diagnosticēts vēzis pēdējā stadijā.

Kā gan ir iespējams samierināties ar tādu eksistenci? viņš domāja. Cik ļaunam un nežēlīgam jābūt, lai tā rīkotos ar mums? Tomass vairāk nekā jebkad spēja saprast klajumnieku kaismīgo vēlmi atrast izeju no Labirinta. Tas nebija tikai bēgšanas jautājums. Viņš pirmoreiz izjuta patiesas alkas atriebties cilvēkiem, kas nolēmuši vinu šādam liktenim.

Taču pārdomas tikai kārtējo reizi uzjundīja visaptverošu bezpalīdzības apjautu. Ja jau Ņūtam un pārējiem divus gadus nebija izdevies atrast izeju no Labirinta, kādas gan ir izredzes, ka tas vispār ir iespējams? Tas, ka klajumnieki līdz šim vēl nebija padevušies, vairāk stāstīja par viņu raksturu, nevis reālajām perspektīvām.

Un nu Tomass bija kļuvis par vienu no viņiem.

Tāda ir mana dzīve, viņš domāja, gigantiska labirinta gūstā, šaušalīgu nezvēru ielenkumā. Kā smaga inde viņa sirdi pildīja skumjas. Attālie, bet joprojām skaidri dzirdamie Albija kliedzieni garastāvokli padarīja vēl drūmāku. Ikreiz, kad tie atkārtojās, Tomasam nācās ar rokām aizspiest ausis.

Diena pamazām tuvojās beigām, un līdz ar saules norietu viņš sagaidīja arī nu jau labi pazīstamo sienu dārdoņu, Klajuma vārtiem aizveroties uz nakti. Tomass neatcerējās savu dzīvi pirms Kastes, bet nešaubījās, ka tikko aizvadījis visgrūtākās divdesmit četras stundas savā mūžā.

Drīz pēc saulrieta Čaks atnesa viņam vakariņas un lielu glāzi auksta ūdens.

-     Paldies, Tomass sajuta piepešu siltuma uzplūdu pret jaunāko puiku un ķērās klāt gaļai un makaroniem, cilādams dakšiņu tik ātri, cik vien sāpošās rokas ļāva. Man tas bija vajadzīgs, viņš ņurdēja ar pilnu muti, noskaloja sakošļāto kumosu ar lielu malku ūdens un atkal uzklupa ēdienam. Tikai tagad viņš saprata, cik patiesībā ir izsalcis.

-     Man pretīgi skatīties, kā tu ēd. Čaks piemetās viņam blakus uz soliņa. Kā izbadējies ruksis, kas rij pats savu klunkšķi.

-     Ļoti asprātīgi, Tomass sarkastiski atburkšķēja. Negribi to pateikt bēdnešiem? Varbūt arī tiem tas liksies smieklīgi.

Čaka sejā uz mirkli atplaiksnīja aizvainojums, liekot Tomasam sajusties nelāgi, taču tas pazuda tikpat ātri, kā parādījies. Starp citu, labi, ka atgādināji par tevi runā viss ciems.

-     Kāpēc? Tomass apsēdās taisnāk, nezinādams, kā uztvert Čaka teikto.

-    Mi un žē, ļauj padomāt… vispirms tu bez atļaujas ienesies Labirintā, pie tam vēl pašā vakarā. Tur tu pēkšņi pārvērties par kaut kādu tarzānu, kāpelē pa sienām un cilā cilvēkus ar liānām. Pēc tam kļūsti par vienu no pirmajiem, kas izdzīvojis pēc nakts ārpus Klajuma, un, it kā ar to vēl nepietiktu, pie viena nogalini četrus bēdnešus. Tiešām nespēju iztēloties, par ko tie švaļi varētu runāt…

Tomasu uz mirkli pārņēma lepnums, bet tūliņ arī pagaisa. Viņš nokaunējās par tikko izjusto pacilātību. Albijs vēl aizvien bija piekalts gultai, no sāpēm auroja kā traks un droši vien vēlējās būt miris. Pārvilināt bēdnešus pāri Kraujai bija nevis mana, bet Minjo ideja.

-       Minjo saka ko citu. Viņš vispirms pamanījis tavu gaidīt-un-lēkt-sāņus manevru un tikai tad iedomājies atkārtot to pie Kraujas.

-    Gaidīt-un-lēkt-sāņus manevru? Tomass pārjautāja un nobolīja acis. Katrs muļķis manā vietā darītu tāpat.

-     Neesi nu tik pieticīgs. Tas, ko tu… ko jūs abi ar Minjo paveicāt, ir vienkārši neticami.

Tomass pēkšņi sadusmojās un nosvieda izēsto šķīvi zemē. Tad pasaki man, kādēļ es jūtos tik draņķīgi, Čak?

Viņš brīdi meklēja atbildi Čaka sejā, bet izskatījās, ka tam nav ko teikt. Zeņķis vienkārši sēdēja, sakņupis uz priekšu, sažņaugtām rokām un nokārtu galvu. Pēc kāda laika Čaks tikko sadzirdami nomurmināja: Tādēļ, ka mēs visi tā jūtamies.

Pāris minūtes abi sēdēja klusumā, līdz pie viņiem pienāca Ņūts, atgādinādams staigājošu mironi. Viņš nometās sēdus uz zemes, it kā būtu rūpju nomāktākais cilvēks pasaulē. Taču Tomass tik un tā priecājās par viņa sabiedrību.

Liekas, ka pats ļaunākais ir garām, Ņūts ierunājās.

-    Tagad viņš pāris dienas pagulēs, tad pamodīsies un būs vesels. Varbūt vēl pakliegs šad un tad.

Pārvēršana Tomasam vēl aizvien bija mīkla pat gribēdams viņš nespēja iztēloties, cik mokošam jābūt šim procesam. Ņūt, kas tieši ar Albiju tagad notiek? Nopietni, man nav ne jausmas, kas tā Pārvēršana tāda ir, viņš vērsās pie vecākā zēna, cenšoties izklausīties pēc iespējas ikdienišķāk.

Atbilde Tomasu pārsteidza: Tu domā, ka mums ir!? Ņūts izsaucās, pametis rokas gaisā un uzsitis ar plaukstām pa ceļgaliem. Bļāviens, mēs zinām tikai to: ja bēdneši tevi sadzeļ ar savām draņķa adatām, atliek divas iespējas injicēt bēdu serumu vai mirt. Ja tomēr tiec pie seruma, tavs ķermenis lokās un raustās kā traks, āda uzpūšas un paliek pretīgi zaļā krāsā, un tu novem sevi no galvas līdz kājām. Ar to pietiks, Tomij?

Tomass sarauca pieri. Viņš negribēja vēl vairāk uzbudināt Ņūtu, bet šī informācija nekādi nepapildināja jau zināmo.

-    Klau, es saprotu tev nepatīk, ka tas notiek ar tavu draugu.

Man arī ne, un es tikai gribu zināt, kas īstenībā notiek. Kāpēc jūs to saucat par Pārvēršanu?

Ņūts nomierinājās, nedaudz saguma, tad iztaisnoja muguru un nopūtās. Tā liek atcerēties. Neko daudz, tikai mazus fragmentus, un tomēr konkrētas atmiņas no dzīves, pirms ieradāmies šajā drausmīgajā vietā. Visi, kas pārcietuši Pārvēršanu, pēc tam kādu laiku uzvedas kā izkūkojuši prātu tiesa, ne tik traki kā nelaiķa Bens. Galu galā, tas varētu būt tā, kā uz brīdi atgūt savu veco dzīvi un pēc tam atkal to pazaudēt.

Tomasa smadzenes darbojās drudžainā tempā. Tu to droši zini? viņš vaicāja.

Ņūts izskatījās samulsis. Ko tieši? Nesapratu.

-     Vai viņi tā pārdzīvo tāpēc, ka vairs nevar atgriezties agrākajā dzīvē, vai tāpēc, ka saprot tā ne ar ko nav bijusi labāka par tagadējo?

Ņūts mirkli vēroja Tomasu, tad novērsa acis un likās iegrimstam dziļās pārdomās. Švaļi, kas pārcietuši Pārvēršanu, nekad par to nerunā. Viņi mainās, kļūst… savādāki. Nepatīkami. Klajumā tādi ir vairāki, un es nevaru ciest viņu klātbūtni. Ņūta balss skanēja atsvešināti, acis klīda kaut kur tukšumā starp kokiem. Tomass nojauta, ka viņš domā par Albiju, kurš varētu vairs nekad nebūt tāds pats kā agrāk.

-     Gluži manas domas! iejaucās Čaks. Gallijs ir pats neizturam ākais.

-    Vai ir kādi jaunumi par meiteni? Tomass mainīja tematu. Viņam nebija ne mazākās vēlēšanās runāt par Galliju, turklāt domas pašas no sevis turpināja atgriezties pie mīklainās Klajuma viešņas. Es redzēju medbrāļus ēdinām viņu augšstāvā.

-     Nav, atbildēja Ņūts. Vēl aizvien guļ bez samaņas, komā, vai kas nu tas ir. Brīžiem miegā kaut ko murmina pārsvarā bezsakaru, it kā sapņotu. No ēdiena neatsakās, norij, ko dod, un visādi citādi izskatās, ka viņai nekas nekaiš. Ej nu sazini.

Starp zēniem iestājās klusums, it kā visi trīs vienlaikus meklētu izskaidrojumu savādajai meitenei. Tomass atcerējās īpatnējo, neizskaidrojamo saikni, kuru bija izjutis, tagad tā šķita nedaudz vājāka, bet varbūt tikai tāpēc, ka viņa uzmanību aizņēma tik daudz citu notikumu. >

-    Lai nu kā, tagad mums jāizdomā, ko iesākt ar tevi, Tomij, Ņūts pārtrauca ieilgušo pauzi.

Tomass satrūkās, šis paziņojums viņu samulsināja. Ar mani? Par ko tu runā?

Ņūts piecēlās un izstaipījās. Tu taču te visu esi apgriezis ar kājām gaisā, dullais švali! Puse klajumnieku tevi uzskata par dievu, otra puse labprāt iemestu tavu pakaļu Kastes šahtā. Mums daudz kas pārspriežams.

-     Piemēram, kas? Tomass nesaprata, kas viņu satrauc vairāk tas, ka kāds viņu uzskata par varoni, vai tas, ka kāds vēlas viņa nāvi.

-    Pacieties, Ņūts atteica. Rīt no rīta uzzināsi.

-    Rīt? Kāpēc? Tomasam nepatika, kā tas izklausās.

-     Esmu izsludinājis Sapulci. Tev arī tajā būs jāpiedalās. Patiesībā tu esi vienīgais jautājums darba kārtībā.

To pateicis, viņš pagriezās un devās prom, atstājot Tomasu neizpratnē par to, kāpēc Sapulce būtu jāsasauc tikai viņa viena dēļ.

24. NODAĻA

i

Nākamajā rītā Tomass, satraukts, nervozs un nosvīdis, tika nosēdināts krēslā vienpadsmit citu zēnu priekšā. Tie arī sēdēja krēslos, izkārtotos puslokā ap viņu. Ieņēmis savu vietu, Tomass redzēja, ka visi sanākušie ir uzraugi, un sarūgtināts konstatēja, ka to starpā bija arī Gallijs. Krēsls, kas atradās tieši pretī Tomasam, stāvēja tukšs arī bez vaicāšanas bija skaidrs, ka tas pienācās Albijam.

Viņi atradās lielā Mājokļa pirmā stāva telpā, kurā Tomasam iepriekš nebija nācies būt. Izņemot krēslus un nelielu koka galdiņu pašā stūrī, tajā nebija nekādu citu mēbeļu. Telpas sienas un grīda bija no koka, un nelikās, ka kādam jelkad būtu rūpējis, lai te izskatītos mājīgi. Istabai nebija logu, tā oda pēc pelējuma un vecām grāmatām. Tomasam nesala, bet viņš tik un tā trīcēja.

Vienīgais mierinājums bija Ņūta klātbūtne. Klibais zēns sēdēja krēslā pa labi no Albija tukšās vietas.

Mūsu vadoņa vietā, kurš šobrīd ir sasirdzis, es pasludinu šo Sapulci par atklātu, Ņūts nodeklamēja, viegli pašķielēdams augšup, it kā apliecinādams, cik ļoti viņam riebās viss, kam ir kaut attāla saistība ar formalitātēm. Kā jūs visi jau labi zināt, pēdējās dienās ir noticis pilnīgs ārprāts, un vairākumā notikumu tā vai citādi bijis iesaistīts zaļknābis Tomijs, kurš šobrīd atrodas mūsu priekšā.

Tomass nosarka un sajutās ārkārtīgi neērti.

-     Viņš vairs nav nekāds zaļknābis, iečerkstējās Gallijs klusā un pārspīlēti ļaunā, gandrīz komiskā balsī. Tagad viņš ir tikai un vienīgi likumpārkāpējs!

Zēnu rindai pārvēlās čukstu un pieklusinātu balsu murdoņa, bet Ņūts viņus apsauca. Tomass piepeši vēlējās atrasties pēc iespējas tālāk no šis istabas.

-      Gallij, Ņūts stingri noskaldīja. Pacenties ievērot vismaz kaut kādu kārtību, velns parāvis! Ja tu grasies virināt savas pretīgās žaunas pēc katra mana teikuma, vari droši staigāt, kur acis rāda, jo es šodien neesmu pārāk jautrā omā!

Tomasam gribējās uzgavilēt Ņūtam.

Gallijs sakrustoja rokas un atgāzās krēslā, saviebis seju tik samāksloti naidīgā grimasē, ka Tomasam gandrīz sanāca smiekli. Viņam kļuva arvien grūtāk noticēt, ka vēl vakar bija baidījies no šī āksta šodien Gallijs izskatījās muļķīgs un nožēlojams.

Ņūts nomērīja bezkauņu ar stingru skatienu un turpināja: Prieks, ka esam par to vienojušies. Viņš atkal pašķielēja augšup. Mēs esam sapulcējušies tādēļ, ka pēdējo divu dienu laikā katrs Klajuma švalis vismaz reizi vai divas nācis ar mani runāt, lai vai nu pieprasītu sodīt Tomasu, vai lūgtu viņa roku. Mums jānospriež, ko mēs iesāksim.

Gallijs paliecās uz priekšu, bet Ņūts pārtrauca viņu, pirms tas bija paspējis ierunāties.

-     Tev būs iespēja izteikties, Gallij. Gaidi savu kārtu. Un tev, Tomij, jāklusē kā mēmam, līdz dosim tev vārdu. Sarunāts? Ņūts gaidīja, līdz Tomass negribīgi, bet piekrītoši pamāja ar galvu, tad norādīja uz zēnu, kurš sēdēja vistālāk labajā ieloka pusē. Zārt, kam pirdiens klāt, tu sāc!

Šur tur kāds iesmējās. Zārts, druknais un klusais Dārzu uzraugs, nemierīgi pagrozījās savā krēslā. Tomasaprāt, viņš istabā iederējās vēl sliktāk par burkānu tomātu ķekarā.

-     Nu, Zārts iesāka, acīm šaudoties apkārt, it kā gaidītu, ka sakāmo kāds viņam pateiks priekšā. Es nezinu… švalis pārkāpa vienu no mūsu galvenajiem noteikumiem. Nedrīkst ļaut visiem domāt, ka tas ir kaut kas pieļaujams, rušķis apklusa, paskatījās uz savām plaukstām, saberzēja tās. No otras puses… viņš ir daudz ko mainījis. Tagad mēs zinām, ka Labirintā ir iespējams izdzīvot un ka bēdneši nav neuzvarami.

Tomass atviegloti uzelpoja. Vismaz vēl kāds bija viņa pusē. Viņš pie sevis nosolījās turpmāk būt īpaši laipns pret Zārtu.

-     Tikai nevajag! sašutis iesaucās Gallijs. Varu derēt, ka tas viss bija Minjo nopelns.

-    Aizver muti, Gallij! iebļāvās Ņūts, šoreiz pieceldamies kājās; Tomasam atkal sagribējās uzgavilēt. Tagad es esmu Padomes priekšsēdētājs, sasodīts! Ja vēlreiz dzirdēšu no tavas puses kaut vienu vārdu ārpus rindas kārtības, būšu spiests sarīkot vēl vienu Izraidīšanu arī tavai smirdīgajai pakaļai.

-      Kā tad… Gallijs nicīgi nošņācās un, sašķobījis seju naidpilnā grimasē, atgāzās krēslā.

Ņūts apsēdās un pamāja Zārtam. Tas bija viss? Vai tev ir kādi īpaši priekšlikumi vai ieteikumi?

Zārts papurināja galvu.

-    Labi. Cepeti, tu nākamais.

Klajuma pavārs nosmīnēja bārdā un izslējās. Es saku, ka tam švalim ir vairāk iekšu nekā visām manis šogad uzceptajām govīm un cūkām kopā! Viņš ieturēja pauzi, it kā gaidīdams, vai kāds nesmiesies, bet visi klusēja. Kas tas par sviestu? Puisis izglābj Albija dzīvību, novāc vairākus bēdnešus, bet mēs te sēžam un spriežam, kā viņu sodīt. Vai nav stulbums? Pilnīgs klunkšķis, kā teiktu Čaks!

Tomass labprāt būtu piecēlies un paspiedis Cepetim roku. Pavārs tikko vārds vārdā bija paudis viņa paša domas par notiekošo.

-    Ko tad tu ierosini? Ņūts vaicāja.

Cepetis sakrustoja rokas uz krūtīm. Iecelt viņu Padomē, pie velna! Un likt iemācīt mums to pašu, ko viņš darīja tur ārā.

Atkal no visām pusēm atskanēja balsu murdoņa, un Ņūtam vajadzēja kādu pusminūti, lai apklusinātu zēnus. Tomass sadrūma. Ar savu priekšlikumu Cepetis bija krietni pāršāvis pār strīpu, gandrīz vai atceļot jēgu paša visnotaļ prātīgajam situācijas novērtējumam pirms tam.

-    Labi, pierakstām, Ņūts noteica un sāka skricelēt kaut ko savā bloknotā. Un tā, lai visi turētu muti! Runāsiet pēc kārtas un pa vienam, sapratāt? Man nav jums jāatgādina mūsu noteikumi katra ideja tiks ņemta vērā pēc tam varēsiet paust par to savu viedokli balsojot. Ņūts beidza rakstīt un norādīja uz trešo Padomes locekli zēnu ar melniem matiem un vasarraibumainu seju. Viņu Tomass vēl nepazina.

-    Man patiesībā nav viedokļa, tas teica.

-    Ko? Ņūts dusmīgi pārjautāja. Interesanti, kāda tad Padomei no tevis ir jēga?

-     Piedod, bet man patiešām nav. Uzraugs paraustīja plecus. Ja baigi vajag, tad visdrīzāk es piekrītu Cepetim. Kāpēc sodīt kādu par cita dzīvības glābšanu?

-    Tātad tev tomēr ir viedoklis? Ņūts neatlaidās, virpinādams pirkstos zīmuli.

Zēns piekrītoši pamāja ar galvu, un Ņūts atkal kaut ko pierakstīja. Tomass arvien vairāk nomierinājās šķita, ka vairākums uzraugu bija labvēlīgi noskaņoti. Neskatoties uz to, viņam nebija viegli nosēdēt uz vietas un neciešami gribējās izteikties pašam savā vārdā. Taču Tomass nolēma, ka klausīs Ņūta pavēlei un klusēs.

Nākamais runāja Vinstons, pumpainais Asinsnama uzraugs: Es domāju, ka viņš ir jāsoda. Neapvainojies, zaļknābi, bet Ņūt, tu pats esi tas, kurš visu laiku cepas par kārtību. Ja nesodīsim viņu, mēs rādīsim sliktu piemēru pārējiem. Viņš tomēr pārkāpa mūsu galveno noteikumu.

-    Labi. Ņūts atkal kaut ko pierakstīja bloknotā. Tātad tu iesaki sodu. Kādu?

-    Es teiktu, ka viņš nedēļu jāpatur Tuptūzī pie maizes un ūdens un vēlams, lai visi par to zinātu un izdarītu attiecīgos secinājumus.

Gallijs sāka aplaudēt, izpelnoties dusmīgu acu uzmetienu no Ņūta. Tomasa dūša nedaudz sašļuka.

Izteicās vēl divi uzraugi, viens no tiem atbalstīja Cepeša, otrs Vinstona viedokli. Pienāca Ņūta kārta.

-     Pagaidām es piekrītu jums visiem. Viņš ir jāsoda, bet mums arī jāizdomā, kā varam viņu izmantot. Es pataupīšu savu priekšlikumu un izteikšos, kad būšu uzklausījis visus. Nākamais!

Tomasam riebās visas šīs runas par sodu, pat vairāk nekā riebās piespiedu klusēšana. Taču, lai cik dīvaini tas liktos, viņš nevarēja nepiekrist uzraugiem pat ņemot vērā visu sasniegto, Tomass bija pārkāpis ļoti svarīgu Klajuma noteikumu.

Zēni cits pēc cita turpināja izteikties. Kāds uzskatīja, ka Tomass pelnījis uzslavu, kāds ka viņam pienākas sods. Vēl kāds ka abi divi. Viņš tik tikko spēja izsekot līdzi sakāmajam, nepacietīgi gaidot pēdējo divu uzraugu Gallija un Minjo komentārus. Pēdējais nebija bildis ne vārda kopš Tomasa ierašanās un sēdēja savā krēslā ar nokārtu galvu, izskatoties tā, it kā nedēļu nebūtu gulējis.

Gallijs sāka pirmais: Es domāju, ka mana nostāja visiem ir skaidra.

Lieliski, nodomāja Tomass. Tad vari nemaz neturpināt.

-    Ļoti labi. Ņūts atkal teatrāli pašķielēja augšup. Vārds tev, Minjo.

-    Nē! Gallijs iebļāvās tik negaidīti, ka daži uzraugi salēcās savās vietās. Es tik un tā vēlos izteikties!

-    Tad izsakies, velns parāvis! Ņūts atcirta. Tomasu nedaudz mierināja tas, ka ari Padomes pagaidu priekšsēdētājs acīmredzami nicina Galliju tikpat stipri kā viņš. Lai gan agresīvais zēns vairs ne tuvu nebiedēja Tomasu kā agrāk, nepatika pret viņu nebija mazinājusies.

-     Padomājiet paši! Gallijs sāka. Tas nejēga tikai nupat izlīda no Kastes un bija tikpat apjucis un nobijies kā visi pārējie. Bet nepaiet ne pāris dienas un šis jau dzīvojas pa Labirintu kopā ar bēdnešiem tā, it kā viņam te viss piederētu.

Tomass ierāvās dziļāk krēslā, cerot, ka neviens cits neko tādu nedomā.

Gallijs turpināja: Manuprāt, tas viss ir iestudēts. Kaut ko tādu nav iespējams paveikt, ja esi bijis Klajumā tikai pāris dienas. Es tam vienkārši neticu.

-     Ko tu ar to gribi teikt, Gallij? Ņūts vaicāja. Varbūt beidz muldēt tukšu un izsakies sakarigāk?

-     Es domāju, ka viņš ir spiegs no tiem, kuri mūs šeit sagūstījuši.

Telpā atkal uzvirmoja balsis; Tomass spēja tikai sēdēt un šūpot galvu viņam nebija ne jausmas, no kurienes Gallijs rauj savas vājprātīgās idejas. Pēc brīža Ņūtam izdevās apklusināt zēnus, bet Gallijs vēl nebija beidzis.

-    Tam švalim nedrīkst uzticēties, viņš turpināja. Tikai dienu pēc viņa ierašanās uzrodas kaut kāda pustraka meitene ar zīmīti un murgiem, ka viss mainīsies. Labirintā parādās beigts bēdnesis, Albiju sadzeļ, un Tomass tīšām paliek laukā pa nakti, lai pēc tam varētu pārliecināt visus, ka ir varonis. Ne Minjo, ne kāds cits taču neredzēja, ko tas zaļknābis darīja ar liānām. Kā mēs varam zināt, ka tas bija viņš, kurš uzsēja Albiju pie sienas?

Gallijs apklusa; pāris sekundes neviens neko neteica, un Tomasa pakrūtē sāka augt nemiers. Vai patiešām kāds noticēs Gallijam? Viņš nevarēja vien sagaidīt, kad pats varēs izteikties savai aizstāvībai, un gandrīz jau pārtrauca klusumu, bet tad Gallijs turpināja.

-      Pēdējā laikā ir noticis pārāk daudz dīvainu lietu, un tās visas sākās pēc tam, kad tas klunkšķabrālis te ieradās. Kāda sagadīšanās, ka viņš arī ir pirmais, kas izdzīvo pa nakti Labirintā! Kaut kas te nav tīrs, un, kamēr mēs nebūsim noskaidrojuši visus lietas apstākļus, ierosinu iemest viņu Tuptūzī uz mēnesi, ja tas nepieciešams. Un tad sasaukt vēl vienu Sapulci.

Telpā atsākās murdoņa. Ņūts kaut ko pierakstīja savā bloknotā, visu laiku komiski šūpojot galvu, vismaz tas Tomasā viesa vāju cerību.

-    Esi beidzis, kapteini Gallij? viņš vaicāja.

-    Netēlo tādu prātvēderu, Ņūt! Gallijs nošņācās un piesarka. Es runāju nopietni. Kā tu vari tam švalim uzticēties, ja vēl nav pagājusi pat nedēļa, kopš viņš ir te? Nevajag nolikt manu viedokli, pirms neesi pat padomājis par to, ko es saku!

Tomass pirmoreiz sajuta kaut ko līdzīgu žēlumam pret Galliju. Ņūts patiešām izturējās aizspriedumaini. Gallijs tomēr bija viens no uzraugiem. Bet es tik un tā viņu ienīstu, Tomass nodomāja.

-     Labi, Gallij, Ņūts teica. Atvaino. Mēs esam tevi uzklausījuši, un tavs priekšlikums tiks ņemts vērā. Esi beidzis?

-    Jā, esmu beidzis. Un man ir taisnība.

Kad Gallijs bija apklusis, Ņūts norādīja uz Minjo. Lai runā pēdējais, bet ne mazāk svarīgais.

Tomass priecājās, ka pienākusi Minjo kārta; viņš nešaubījās, ka skrējējs aizstāvēs viņu ar visām četrām.

Minjo strauji uzrāvās kājās, iztrūcinot tuvāk sēdošos. Es biju klāt un redzēju, kā šis švalis rīkojās! Viņš nezaudēja drosmi un sajēgu, kad man pašam dūša bija saskrējusi papēžos. Goda vārds. Es netaisos te bezgalīgi dzesināt muti kā Gallijs, tāpēc tikai izvirzīšu savu priekšlikumu un viss. Tomass nepacietībā aizturēja elpu. Ļoti labi, Ņūts teica. Mēs klausāmies. Minjo palūkojās uz Tomasu. Es ierosinu iecelt viņu manā vietā par skrējēju uzraugu.

25. NODAĻA

ī

Telpā valdīja tāds klusums, it kā gaiss būtu sasalis ledū. Visu Padomes locekļu acis bija pievērstas Minjo. Tomass apstulbis sēdēja un gaidīja, ka skrējēju uzraugs kuru katru brīdi atzīsies, ka tikai pajokojis.

Beidzot Gallijs neizturēja un pielēca kājās. Tā taču ir ņirgāšanās! Viņš apsviedās pret Ņūtu un ar pirkstu norādīja uz Minjo, kurš pa to laiku bija atkal apsēdies krēslā. Galīgi nojūdzies! Ierosinu izmest viņu no Padomes par tik stulbu priekšlikumu!

Pirms mirkļa Tomass vēl bija jutis kaut ko līdzīgu labvēlībai pret Galliju, bet pēc šī izteikuma no tās vairs nebija ne

minas.

>

Daži uzraugi pat šķita atbalstām Minjo ierosinājumu, piemēram, Cepetis, kurš, lai pārtrauktu Galliju, sāka aplaudēt un skaļi pieprasīja balsojumu. Bija tādi, kas nepiekrita. Vinstons sašutis purināja galvu un pie sevis bubināja kaut ko Tomasam nesaprotamu. Kad visi istabā sāka runāt vienlaikus, viņš satvēra galvu rokās un gaidīja, pārbijies un saviļņots reizē, vēl aizvien nespēdams noticēt tam, ko bija dzirdējis.

Kāpēc gan Minjo ierosināja kaut ko tik radikālu? Tas noteikti ir joks, viņš domāja. Ņūts bija teicis, ka jāpaiet nez cik ilgam laikam, lai kļūtu par skrējēju, kur nu vēl par to uzraugu. Viņam atkal izmisīgi sagribējās atrasties pēc iespējas tālāk no smacīgās telpas.

Beigu beigās Ņūts nolika pie malas savu bloknotu, iznāca pusloka priekšā un sāka kliegt uz pārējiem, lai tie aizveras. Pagāja krietns brīdis, iekams kāds viņu vispār pamanīja un sadzirdēja, taču pamazām kārtība tika atjaunota un visi zēni atkal sasēdās savās vietās.

-     Bļāviens, Ņūts nolamājās. Man kauns skatīties, kā vesels bars švaļu uzvedas kā nenobrieduši zīdaiņi. Varbūt mēs pēc tādiem vēl neizskatāmies, bet šajos apstākļos un ar šiem nosacījumiem mūsu pienākums ir rīkoties kā pieaugušajiem. Tāpēc palūgšu tā ari uzvesties, citādi būs jālikvidē šī sasodītā Padome un jāsāk viss no nulles. Runādams Ņūts lēnām soļoja gar puslokā sēdošajiem uzraugiem un visiem pēc kārtas ieskatījās acīs. Skaidrs? Iestājās klusums. Tomass gaidīja vēl kādus iebildumus, bet par brīnumu visi, pat Gallijs, piekrītoši pamāja.

-     Ļoti labi. Ņūts atgriezās pie sava krēsla, apsēdās un atkal nolika klēpī bloknotu. Viņš kaut ko no pierakstītā izsvītroja, tad paskatījās uz Minjo. Tu tikko izbīdīji vienu nopietnu klunkšķi, vecīt. Piedod, bet tev nāksies to pamatot.

Tomass saausījās un nepacietīgi gaidīja atbildi.

Minjo izskatījās pārguris, bet sāka aizstāvēt savu priekšlikumu: Skaidrs, ka jums, švaļiem, jau ir viegli te tā sēdēt un gudri spriest par to, par ko jums nav nekādas sajēgas. Es esmu vienīgais skrējējs šajā Padomē, un ārā Labirintā ir bijis vēl tikai Ņūts…

-    Ja neskaita to reizi, kad es… iejaucās Gallijs.

-    Neskaita! Minjo iebļāvās. Tici man ne tev, ne kādam citam nav ne mazākās nojausmas par to, kā patiesībā ir atrasties Labirintā. Turklāt tevi sadzēla tikai tāpēc, ka pārkāpi tieši to pašu noteikumu, par kuru tu tagad apvaino Tomasu. Vai tā nav liekulība, tu apdauzītais pāli?

-    Pietiek! Ņūts viņu pārtrauca. Aizstāvi savu priekšlikumu, un miers.

Spriedze telpā bija kļuvusi teju taustāma; šķita, ka gaiss pārvērties par stiklu un kuru katru brīdi sašķīdīs tūkstoš drumslās. Gallija un Minjo sejas bija tā pietvīkušas, ka likās to āda tūlīt pārsprāgs. Pagāja kāds brīdis, iekams viņi atrāva skatienu viens no otra.

-     Labi, klausieties, Minjo turpināja, apsēdies savā vietā. Es nekad nebiju redzējis neko tamlīdzīgu. Viņš nekrita panikā. Neraudāja, nesūdzējās un ne mirkli neizrādīja bailes. Bļāviens, viņš taču te bijis tikai pāris dienas! Atcerieties, kādi mēs paši bijām sākumā apjukuši, noraudājušies, slapstījāmies pa stūriem, nevienam neuzticējāmies un nebijām ne uz ko spējīgi. Un mēs tādi bijām nedēļām, pat mēnešiem ilgi, līdz sapratām, ka mums neatliek nekas cits kā saņemties un mēģināt dzīvot.

Minjo piecēlās kājās un norādīja uz Tomasu. Bet šis zellis tikai pāris dienas pēc ierašanās pats pēc savas iniciatīvas devās laukā Labirintā, lai glābtu dzīvību diviem švaļiem, kurus tik tikko pazina. Pārmest viņam kaut kādu noteikumu pārkāpšanu ir pilnīgs stulbums. Pie velna noteikumus! Viņš vēl nav tos iemācījies. Bet gana daudzi viņam bija stāstījuši par to, cik bīstams ir Labirints, it īpaši naktīs. Neraugoties uz to, viņš devās laukā mirklī, kad vērās ciet vārti, tikai tāpēc, ka diviem cilvēkiem bija nepieciešama palīdzība. Minjo dziļi ievilka elpu. Šķita, ka runājot viņa spēki atgriežas.

Un tas ir tikai sākums. Pēc tam viņš redzēja, kā es atmetu ar roku cerībai izglābt Albiju un atstāju nabagu vienu likteņa varā. Turklāt šajā situācijā vecākais biju es pieredze un zināšanas bija man, bet es padevos. Kad Tomass to redzēja, viņam nebija pamata šaubīties, ka tieši tā ir jārīkojas. Bet viņš tā nedarīja. Padomājiet, cik gribasspēka un neatlaidības vajadzēja, lai paceltu Albiju augšup pa sienu, centimetru pa centimetram. Tas taču ir vājprāts! Kaut kas neiedomājams!

Bet tas vēl nav viss. Kad nāca bēdneši, es viņam teicu, ka mums jāšķiras, un sāku pārbaudītos izvairīšanās manevrus skriet cilpās pēc noteiktas shēmas. Tomasam jau sen vajadzēja pieslapināt bikses, bet tā vietā viņš izaicināja visus dabas un fizikas likumus, pārvarēja Zemes pievilkšanas spēku, piekāra Albiju sazin cik augstu, aizvilināja bēdnešus sev līdzi, vienu atvairīja, pamanījās…

-    Labi, labi, sapratām! Gallijs neizturēja. Tavs Tomijs ir dzimis laimes krekliņā.

Minjo apsviedās pret Galliju. Nē, tu nekam nederīgais pāli! Tu neko nesaproti! Es esmu te jau divus gadus un kaut ko tādu redzu pirmoreiz. Kā tu vispār vari spriest…

Minjo apklusa, saberzēja acis un aizkaitināti iekunkstējās. Tomass aptvēra, ka vēro notiekošo ar atplestu muti. Viņa emocijas svaidījās starp pateicību Minjo par to, ka tas iestājās par viņu, starp nespēju noticēt Gallija neizsīkstošajai bezkaunībai un bailēm no Padomes galējā lēmuma…

-     Gallij, Minjo turpināja jau rāmākā balsī. Tu neesi nekas vairāk kā pēdējais zaķpastala, kurš ne reizi ne reizi! nav pieteicies skrējēja amatam vai pat izrādījis par to interesi. Tev nav nekādu tiesību runāt par lietām, kuras tu nesaproti. Tāpēc turi muti, šmurguli!

Gallijs sašutis pielēca kājās. Ja tu vēlreiz mani nosauksi kaut kādā stulbā vārdā, es tev apgriezīšu sprandu tepat un tūlīt, visu acu priekšā! No viņa mutes šķīda siekalas.

Minjo nicīgi iesmējās, tad pacēla roku un ar plaukstu spēcīgi atgrūda Gallija seju. Tomass pieslējās kājās, vērojot, kā klajumnieks atmuguriski ielido savā krēslā, apgāzdams to un salauzdams uz pusēm. Gallijs izplājās garšļaukus uz grīdas un ar visām četrām kārpījās augšā, bet Minjo ātri pienāca viņam klāt un ar kāju cieši piespieda zemei.

Tomass apstulbis apsēdās.

-     Dieva dēļ, Gallij, Minjo šņāca caur atņirgtiem zobiem. Nekad vairs nedraudi man! Nekad vairs nerunā ar mani! Nekad! Ja ne, es apgriezīšu tavu sprandu, goda vārds, bet vispirms salauzīšu abas kājas un rokas.

Pirms Tomass spēja aptvert notiekošo, Ņūts un Vinstons jau bija kājās un, satvēruši Minjo aiz pleciem, kopīgiem spēkiem vilka skrējēju nost no Gallija. Tas pielēca kājās un apmetās riņķī ar niknumā pietvīkušu seju, bet nemaz nemēģināja uzbrukt Minjo, tikai stāvēja izriezis krūtis un smagi elsoja.

Visbeidzot Gallijs paspēra soli atpakaļ un klibodams sāka virzīties uz izejas pusi, naidā kvēlojošām acīm nemierīgi šaudoties pāri istabai. Tomasam ienāca prātā nepatīkama doma, ka tā noteikti izskatās cilvēks, kas nolēmis pastrādāt slepkavību. Gallijs sasniedza durvis un satvēra rokturi sev aiz muguras.

-    Tev nevajadzēja tā darīt, Minjo, viņš teica un nospļāvās uz grīdas. Tu vēl to nožēlosi. Nekas vairs nebūs tā kā agrāk. Gallija maniakālais skatiens pievērsās Ņūtam. Es zinu, ka tu mani nevari ciest ne acu galā, nekad neesi varējis, bet tevi pašu vajadzētu izraidīt par katastrofālo nespēju vadīt šo Sapulci. Tu esi nožēlojams, un visi, kas paliks šeit, nav ne ar ko labāki. Bet viss mainīsies. To es jums varu apsolīt.

Tomasam kļuva pavisam nelāgi ap dūšu. Izskatījās, ka nepatikšanas tikai turpina krāties cita pie citas.

Gallijs atrāva durvis un izgāja gaitenī, bet, pirms kāds bija paspējis reaģēt, atkal iebāza galvu istabā. Un tu, viņš teica, ļauni lūrot uz Tomasu. Zaļknābi, kurš iedomājies, ka ir pats Dievs… neaizmirsti, ka esmu tevi redzējis jau agrāk. Es esmu pārcietis Pārvēršanu. Tam, ko tie jefiņi izlems, nav galīgi nekādas nozīmes.

Gallijs apklusa un vēlreiz nopētīja katru zēnu telpā. Beigās viņa naidpilnais skatiens atgriezās pie Tomasa. Vienalga, lai kāds arī būtu tavs nolūks šeit, zvēru pie savas dzīvības es tevi apturēšu. Ja vajadzēs, nogalināšu.

To pateicis, viņš pagriezās un aizcirta aiz sevis durvis.

26. NODAĻA

i

Tomass sastindzis sēdēja krēslā. Kopš ierašanās Klajumā viņš bija piedzīvojis veselu emociju gammu bailes, pamestību, izmisumu, skumjas, pat kaut ko radniecīgu priekam, bet dzirdēt, ka kāds tevi ienīst tik ļoti, ka varētu nogalināt, tas bija kaut kas jauns.

Gallijs ir traks, Tomass teica pats sev. Garīgi slims, par to šaubu nav. Bet šīs domas tikai vairoja viņa satraukumu. Garīgi slimi cilvēki taču ir spējīgi uz visu.

Pārējie Padomes locekļi drūmi klusēja. Šķita, ka nupat redzētais tos satriecis ne mazāk kā Tomasu. Ņūts ar Vinstonu beidzot palaida Minjo vaļā; visi trīs nesteidzīgi atgriezās savās vietās un apsēdās.

-     Švalim galīgi aizbraucis jumts, Minjo klusu, gandrīz čukstus nomurmināja pie sevis. Tomasam bija grūti spriest, vai tas paredzēts arī citu ausīm.

-    Lai nu kurš to teiktu, atsaucās Ņūts. Varētu padomāt, ka pats rīkojies kā veselā saprāta iemiesojums! Tev nešķiet, ka tas bija drusku par skarbu?

Minjo iepleta acis un atgāza galvu, it kā Ņūta komentārs būtu radījis viņā neizpratni. Tikai nevajag, ja! Varu derēt, ka visi klātesošie ar prieku noskatījās, kā tas klunkšķis beidzot saņem pēc nopelniem. Jau sen bija laiks nolikt viņu pie vietas.

-    Gallijs tomēr ir Padomes loceklis, Ņūts iebilda.

-      Vecīt, tu pats dzirdēji viņš draudēja apgriezt man sprandu un nogalināt Tomasu! Tas švalis nav pie pilna prāta, un es tavā vietā tūlīt pat sūtītu kādu viņam pakaļ un iemestu Tuptūzī. Gallijs ir bīstams.

Tomass domāja tieši tāpat un atkal gandrīz vai pārtrauca sev piespriesto klusēšanu, taču pēdējā mirklī savaldījās. Viņš nevēlējās iedzīvoties vēl lielākās nepatikšanās, bet nezināja, cik ilgi vēl spēs nociesties.

-    Gallijam varētu ari būt taisnība, gandrīz nesaklausāmi ierunājās Vinstons.

-    Ko? Minjo pārvaicāja, precīzi atbalsojot Tomasa domas.

Vinstons izskatījās pārsteigts, ka vispār ticis sadzirdēts. Pēc neveikla klusuma brīža, kurā viņa acis haotiski šaudījās pāri telpai, Asinsnama uzraugs sāka skaidrot: Nu… viņš taču ir pārcietis Pārvēršanu. Bēdnesis sadzēla Galliju dienas vidū, tepat aiz Rietumu vārtiem. Tātad viņam ir atmiņas, un švalis apgalvo, ka atceras zaļknābi. Kāpēc lai viņš kaut ko tādu izgudrotu?

Tomass aizdomājās par Pārvēršanu un to, ka tā liek atgriezties atmiņām. Prātā uzradās līdz šim vēl neuzdots jautājums vai būtu vērts ļauties bēdneša dzēlienam un pārciest šausminošo procesu tikai tāpēc, lai kaut ko atcerētos? Viņš atminējās Bena drudžaino raustīšanos gultā, Albija necilvēcīgos kliedzienus. Nē, nekādā gadījumā.

-     Vinston, tu vispār redzēji, kas tikko notika? neticīgi ievaicājās Cepetis. Gallijs ir traks. Nedomāju, ka viņa vājprāta murgiem jāpiešķir liela vērība. Varbūt tev liekas, ka Tomass ir nomaskējies bēdnesis?

Tomasam beidzot bija gana. Nospļauties par noteikumiem! Viņš nespēja klusēt ne sekundi ilgāk.

-    Vai es arī drīkstu kaut ko teikt? zēns vaicāja no aizkaitinājuma paceltā balsī. Man apnicis klausīties, ka jūs runājat tā, it kā manis te nebūtu!

Ņūts paskatījās uz viņu un pamāja ar galvu. Lai notiek, runā! Šī sasodītā Sapulce jau sen vairs nenotiek pēc protokola.

Tomass ātri apkopoja domas, meklēdams pareizos vārdus uzbudinājuma, apmulsuma un dusmu virpulī, kas plosījās viņa prātā. Es nezinu, par ko Gallijs mani tā ienīst. Man vienalga. Manuprāt, viņš nav normāls. Savukārt par to, kas es patiesībā esmu, jūs zināt tieši tikpat daudz, cik es. Bet, ja pareizi atceros, šī Sapulce tika sasaukta tādēļ, ka es bez atļaujas atrados Labirintā, nevis tādēļ, ka viens idiots domā, ka esmu sliktais.

Kāds iesmējās, un Tomass apklusa, cerot, ka ir saprasts.

Ņūts palocīja galvu, izskatīdamies apmierināts. Piekrītu. Pabeigsim šo sanāksmi un par Galliju uztrauksimies vēlāk.

-     Mēs nevaram balsot, ja visi Padomes locekļi nav klāt, iebilda Vinstons. Izņemot gadījumus, kad kādam ir patiešām slikti tā kā Albijam.

-    Dieva dēļ, Vinston! iesaucās Ņūts. Es teiktu, ka arī Gallijs šodien nejūtas īsti vesels, tāpēc nāksies vien turpināt bez viņa. Aizstāvi sevi, Tomas, un tad mēs balsosim, ko ar tevi darīt.

Tomass pamanīja, ka sažņaudzis klēpī saliktās rokas dūrēs. Iztaisnojis un noslaucījis sasvīdušās plaukstas biksēs, viņš sāka savu aizstāvības runu, nemaz vēl droši nezinādams, ko sacīt.

-    Es neesmu izdarījis neko sliktu. Es tikai pamanīju divus cilvēkus, kas centās laikus atgriezties Klajumā un vieni paši to nespēja. Nepalīdzēt viņiem tikai tāpēc, ka to aizliedz kaut kāds stulbs noteikums, būtu gļēvi, savtīgi un… vienkārši stulbi. Ja gribat iemest mani cietumā par to, ka glābu kādam dzīvību, uz priekšu! Nākamreiz tādā gadījumā nelikšos ne zinis, pasmiešos, pamāšu ar roku un iešu noskaidrot, kas Cepetim

vakariņās.

>

Tomass necentās būt asprātīgs. Viņš vēl aizvien uzskatīja, ka viss notiekošais ir absurds.

-    Lūk, mans priekšlikums, ierunājās Ņūts. Tu pārkāpi mūsu pašu svarīgāko noteikumu, un par to tev pienākas viena diena Tuptūzī. Tāds būs tavs sods. Vēl es ierosinu iecelt tevi par skrējēju, sākot ar brīdi no šīs Sapulces beigām.

Vienas nakts laikā tu esi pierādījis sevi daudz pārliecinošāk, nekā vairākums mūsu labāko kandidātu spējuši nedēļās. Par uzrauga pakāpi gan pagaidām aizmirsti. Ņūts pašķielēja uz Minjo pusi. Tur nevar nepiekrist Gallijam stulba doma.

Pēdējais komentārs Tomasu mazliet sarūgtināja, lai gan nepiekrist tam tiešām nevarēja. Viņš paskatījās uz Minjo. Skrējējs nebūt nešķita pārsteigts, bet tik un tā iespītējās: Kāpēc? Viņš ir pats labākais no visiem, goda vārds. Un labākajam ir jābūt uzraugam.

-    Labi, atbildēja Ņūts. Ja tā ir, tad par to lemsim citreiz. Bet pagaidām dosim viņam vienu mēnesi pārbaudes laika.

Minjo paraustīja plecus. Es neiebilstu.

Tomass pie sevis atviegloti nopūtās. Neskatoties uz visu Labirintā piedzīvoto, viņš vēl aizvien vēlējās kļūt par skrējēju. Bet uzreiz par uzraugu? Tas nemaz neizklausījās nopietni.

Ņūts pārlaida acis telpai. Labi. Esam uzklausījuši vairākus priekšlikumus. Izteiksimies pēc kārtas par katru no tiem…

-     Eu, izbeidz, iejaucās Cepetis. Vienkārši balsojam, un miers! Es atbalstu tavu priekšlikumu.

-    Es arī, piebalsoja Minjo.

Arī pārējie Padomes locekļi steidza paust savu piekrišanu; Tomasu pārņēma atvieglojums un pat zināms lepnums. Vinstons bija vienīgais, kurš balsoja pret.

Ņūts paskatījās uz viņu. Tava balss neko neizšķir, bet pastāsti, kas tev sagādā raizes.

Vinstons vispirms uzmanīgi nopētīja Tomasu, tad pagriezās pret Ņūtu. Principā man nav iebildumu, bet mums nevajadzētu pilnībā ignorēt Gallija vārdus. Tajos varētu būt sava daļa patiesības. Es neticu, ka viņš to tā vienkārši izdomāja. Un tā ir taisnība, ka kopš Tomasa ierašanās te viss ir sagājis galīgā grīstē.

-     Sarunāts, Ņūts teica. Mēs varam apņemties katrs īpaši piedomāt par to. Varbūt, kad kādreiz kļūs garlaicīgi, sasauksim vēl vienu Sapulci, lai to pārrunātu. Labi?

Vinstons pamāja ar galvu.

Tomass atkal sajutās neredzams. Kad jūs vienreiz beigsiet runāt tā, it kā manis te nebūtu? viņš ievaidējās.

-     Paklau, Tomij, Ņūts atbildēja. Mēs tikko iecēlām tevi par skrējēju. Beidz čīkstēt un sāc iesildīties. Minjo tev daudz būs jāiemāca.

Tikai tobrīd Tomass to aptvēra līdz galam viņš būs skrējējs un katru dienu dosies ārpus sienām izlūkot Labirintu. Par spīti visam viņš sajuta patīkamu uzbudinājumu un nešaubījās, ka turpmāk spētu izvairīties no palikšanas laukā naktī. Varbūt aizpagājusī nakts bija pirmā un pēdējā reize, kad viņam tā nepaveicās.

-    Un kad man būs jāizcieš sods?

-    Rīt, Ņūts atbildēja. No saullēkta līdz saulrietam.

Viena diena, Tomass nodomāja. Varēja būt arī ļaunāk.

Sapulce tika pasludināta par slēgtu, un visi, izņemot Ņūtu

un Minjo, steigšus pameta telpu. Ņūts palika sēžam savā vietā un kaut ko vēl pierakstīja. Mjā, tā tik bija izklaide, viņš norūca pie sevis.

-    Un tas viss pateicoties mūsu zaļknābim. Minjo pienāca klāt un draudzīgi iedunkāja Tomasa plecu.

Tomass iedunkāja viņam pretī. Par uzraugu? Tu gribi mani iecelt par uzraugu? Tu esi vēl vairāk izkūkojis prātu nekā Gallijs.

Minjo notēloja ļaunu smīnu. Bet tas nostrādāja, vai ne? Tēmē augstu, trāpi zemu. Paldies teiksi vēlāk.

Tomass nenovaldījās un pasmaidīja par skrējēja viltīgo taktiku. Viņa uzmanību piesaistīja skaļš klauvējiens pie atvērtajām durvīm. Tajās stāvēja Čaks, izskatoties tā, it kā tikko būtu bēdzis no bēdneša. Smaids pazuda no Tomasa sejas.

-     Kas noticis? Ņūts vaicāja, piecēlies kājās; viņa balss intonācija raisīja Tomasā vēl lielākas bažas.

Čaks nemierīgi žņaudzīja rokas. Mani sūtīja medbrāļi.

-    Kāpēc?

-    Cik saprotu, Albijs ir galīgi satrakojies, visu laiku ārdās un pieprasa, ka viņam jārunā ar kādu.

Ņūts devās uz durvju pusi, bet Čaks pacēla roku. Ē… viņš nesauc tevi.

-    Kā to saprast?

Čaks norādīja uz Tomasu. Albijs grib runāt ar viņu.

27. nodaĻa

t

Jau otro reizi todien Tomass no pārsteiguma pazaudēja balsi.

-    Nu, tad ejam. Ņūts satvēra viņu aiz rokas. Tu taču nedomā, ka es neiešu tev līdzi.

Čaks sekoja viņiem pa pēdām. Zēni izgāja no Sapulces telpas un devās pāri vestibilam uz šaurām vītņveida kāpnēm, kuras Tomass iepriekš nebija pamanījis. Ņūts uzlika kāju uz pirmā pakāpiena, pagriezās un veltīja bargu skatienu Čakam. Tu paliec tepat.

Pārmaiņas pēc tas tikai pamāja ar galvu un neko neteica. Tomass nojauta, ka zeņķis nebūt nekāro redzēt Albiju.

-      Nenokar degunu, Tomass viņam uzsauca, sekojot Ņūtam, kurš jau devās augšup pa kāpnēm. Mani tikko iecēla par skrējēju. Nu tu esi čomos ar eliti, zēns centās jokot, negribēdams atzīt, ka viņu biedē tikšanās ar Albiju. Ja nu klajumnieku vadonis izteiks tādus pašus apvainojumus kā Bens? Vai vēl ļaunākus?

-    Jā, kā tad… Čaks nočukstēja, apstulbis blenzdams uz koka pakāpieniem.

Tomass paraustīja plecus un sāka kāpt. Zēna plaukstas kļuva miklas, gar deniņiem noslīdēja sviedru lāsīte. Viņš nudien nealka sastapt Albiju.

Ņūts, pavisam drūms un nopietns, gaidīja kāpņu augšā. Viņi atradās otrā galā garajam, tumšajam gaitenim, kas sākās pie galvenajām kāpnēm tām pašām, pa kurām Tomass pirmajā dienā bija nokļuvis pie Bena. Šīs atmiņas uzdzina nelabumu. Tomass cerēja, ka Albijs būs paspējis pilnībā atgūties no Pārvēršanas un viņam nebūs atkal jāpieredz visas tās šausmas slimīgi zaļganā āda, izspiedušās vēnas, raustīšanās gultā. Taču bija jāsagatavojas visļaunākajam. Tomass saņēma dūšu.

Viņš sekoja Ņūtam, kurš apstājās pie otrajām durvīm pa labi un viegli pieklauvēja. No istabas atskanēja vaids, un Ņūts pagrūda durvis. Vārgais eņģu čiksts atkal uzmodināja Tomasā tik tikko tveramas bērnības atmiņas par spoku apsēstām mājām šausmu filmās. Tas bija tikai mirklīgs, fragmentārs pagātnes uzplaiksnījums. Viņš atcerējās filmas, bet ne aktieru sejas vai to, ar ko kopā tās vērojis. Viņš atcerējās kinoteātrus, bet ne to, kādi tie izskatījās no ārpuses. Šīs sajūtas nebija iespējams izskaidrot.

Ņūts iegāja istabā un ar žestu aicināja Tomasu sekot. Kāpdams pāri slieksnim, viņš bija gatavs visļaunākajam. Taču, pacēlis skatienu, ieraudzīja gultā tikai ārkārtīgi novārgušu pusaudzi ar aizvērtām acīm.

-    Vai viņš ir aizmidzis? Tomass iečukstējās, lai gan patiesībā vēlējās vaicāt ko citu: viņš taču nav miris, vai ne?

-    Es nezinu, Ņūts klusi atbildēja. Viņš piegāja pie gultas un apsēdās koka krēslā, kas stāvēja tai blakus. Tomass ieņēma vietu pretējā pusē.

-    Albij? Ņūts nočukstēja. Pēc tam skaļāk: Albij! Čaks teica, ka tu gribi runāt ar Tomiju.

Vadoņa plakstiņi trīsēdami pavērās, atklājot asinīm pielijušus acu baltumus, kas mikli spīdēja dienas gaismā. Albijs paskatījās uz Ņūtu, tad uz Tomasu. Smagi stenēdams, viņš pieslējās sēdus un atbalstīja pakausi pret dēļiem gultas galvgalī. Jā, vadonis iesēcās aizsmakušā balsī.

-    Čaks teica, ka tu esot plosījies kā nelabais. Ņūts pieliecās tuvāk. Kas par lietu? Tev vēl ir slikti?

Nākamos vārdus Albijs izrunāja ar tādām grūtībām, ka likās katrs no tiem saīsina viņa mūžu par veselu nedēļu.

-    Viss… mainīsies… Meitene… Tomass… Es redzēju viņus… Albija plakstiņi nodrebēja un aizvērās, tad atkal atvērās; viņš noslīdēja atpakaļ guļus pozā un nekustīgi blenza griestos.

-    Es nejūtos pārāk labi.

-    Kā to saprast tu redzēji viņus? Ņūts vaicāja.

-    Es saucu Tomasu! Albijs pēkšņi iebļāvās ar tādu sparu, kas pirms mirkļa vēl šķita neiespējams. Es nesaucu tevi, Ņūt, bet Tomasu! Tomasu, velns parāvis!

Ņūts jautājoši palūkojās uz gultas otrā pusē sēdošo zēnu, bet tas spēja tikai paraustīt plecus, ar katru sekundi juzdamies aizvien neomulīgāk. Kāda velna pēc Albijam vajadzēja tieši viņu?

-    Nomierinies, vecais īgņa, Ņūts atbildēja. Te viņš ir. Vari runāt.

-    Izej ārā, Albijs izdvesa acīm ciet, smagi elpodams.

-    Nekā nebija! Es arī gribu dzirdēt.

-    Ņūt… Albijs ieturēja pauzi. Izej. Ārā.

Tomass jutās ārkārtīgi neērti, satraucies par to, ko tagad padomās Ņūts, bet vēl vairāk par to, ko Albijs grasījās viņam pavēstīt.

-    Bet… Ņūts protestēja.

-     Ārā! Albijs ieķērcās, balsij no piepūles aizlūstot. Vadonis pieslējās sēdus un vēlreiz atspiedās pret gultas galvgali. Vācies!

Ņūta sejā parādījās skaidri redzams aizvainojums, bet, par pārsteigumu Tomasam, tajā nebija dusmu. Pēc ilga un saspringta klusuma brīža Ņūts piecēlās, devās pie durvīm un atvēra tās. Vai viņš tiešām aizies? Tomass nespēja tam noticēt.

-     Piemini šo brīdi, kad vēlāk nāksi atvainoties. Ņūts uzmeta pēdējo skatienu Albijam un izgāja gaitenī.

-    Aizver durvis! Albijs kliedza viņam nopakaļ, aizskardams Ņūtu vēl vairāk, bet tas paklausīgi aizcirta durvis.

Tomasa sirds sāka sisties straujāk. Viņš bija atstāts divatā ar zēnu, kurš izcēlās ar savu vieglo aizkaitināmību vēl pirms krišanas par upuri bēdneša uzbrukumam un mokpilnās bēdu seruma terapijas. Tomass cerēja, ka Albijs ātri pateiks, kas viņam sakāms, un viss būs galā. Taču iestājās ilgs klusums, kas turpinājās vairākas minūtes, Tomasam no bailēm sāka trīcēt rokas.

-    Es zinu, kas tu esi, Albijs beidzot ierunājās, pārtraukdams klusumu.

Tomass centās atrast vārdus, lai atbildētu, bet spēja tikai kaut ko nesakarīgi nomurmināt. Viņš bija neiedomājami apmulsis. Un nobijies.

-     Es zinu, kas tu esi, Albijs lēnām atkārtoja. Es redzēju. Visu. Gan to, no kurienes nākam, gan to, kas esi tu. Es zinu, kas ir meitene. Es atminos svēli.

Svēli? Tomass piespieda sevi ierunāties: Es nesaprotu, par ko tu runā. Ko tu redzēji? Es ļoti priecātos uzzināt, kas es esmu.

-      Tas nebūs patīkami, Albijs atbildēja un pirmoreiz kopš Ņūta aiziešanas cieši ieskatījās Tomasa sejā. Viņa tumšajos, dziļi iekritušo acu dobumos vīdēja skumjas un izmisums. Zini, tas ir šausmīgi. Nesaprotu, kāpēc tie kretīni grib, lai mēs atceramies? Kāpēc mēs nevaram vienkārši dzīvot tepat un būt laimīgi?

-     Albij… Tomass vēlējās, kaut varētu ieskatīties zēna domās un redzēt to pašu, ko viņš. Atceries Pārvēršanu! Ko tu redzēji? Izsakies sakarīgāk.

-     Tu… Albijs sāka, bet tad negaidīti sagrāba pats sevi aiz rīkles un izgrūda samocītu, gārguļojošu skaņu. Viņa kājas noraustījās, ķermenis apmetās uz sāniem un sāka locīties uz priekšu un atpakaļ tā, it kā Albiju žņaugtu kāds cits. Zēna mēle bija izkārusies no mutes, un viņš nemitīgi, atkal un atkal koda tajā.

Tomass pielēca kājās un šausmās atsprāga no gultas. Likās, ka vadoni piemeklējusi kāda lēkme; viņa ķermenis svaidījās uz visām pusēm, tumšā sejas āda, kas pirms brīža vēl izskatījās pelēkbāla, bija pielijuši asinīm, acis tik tālu pārgrieztas redzokļos, ka uz āru rēgojās tikai to baltumi.

-    Albij! Tomass iekliedzās, neiedrošinādamies pieskarties nabaga zēnam. Ņūt! Viņš salika plaukstas pie mutes un iesaucās vēl skaļāk: Ņūt, nāc palīgā!

Istabas durvis atsprāga vaļā, pirms viņš bija paspējis aizvērt muti.

Ņūts piesteidzās pie Albija, sagrāba aiz pleciem un ar visu svaru piespieda pie gultas. Turi viņu aiz kājām!

Tomass sakustējās, bet Albija kājas kūla gaisu tik enerģiski, ka gultai nemaz nebija iespējams pietuvoties. Spēcīgs spēriens trāpīja Tomasam pa žokli un galvaskausu caururba asas sāpes. Viņš atkāpās, taustīdams cietušo zodu.

-    Pasteidzies, velns parāvis! Ņūts iekliedzās.

Tomass saņēmās un ar sparu metās virsū Albijam, sagrāba abas viņa kājas pie potītēm un, cieši apvijis rokas augšstilbiem, piespieda tās gultai. Tikmēr Ņūts ar vienu celi uzgūlās Albija plecam un ķērās klāt vadoņa plaukstām, ar kurām tas vēl aizvien žņaudza pats savu kaklu.

-    Laid vaļā! Ņūts kliedza, cenšoties atsvabināt dzelžaino tvērienu. Tu taču dari sev pāri!

Tomass redzēja, kā Ņūta muskuļi piebriest un zem ādas izspiežas asinsvadi, no visa spēka pūloties atlauzt Albija krampjaini sažņaugtos pirkstus. Pamazām, centimetru pa

centimetram, viņam izdevās atvilkt rokas no kakla un cie-

* >

ši piespiest tās zēna krūtīm. Albija ķermenis vēl pāris reizes noraustījās, viduklim nedabiski izliecoties virs gultas, bet tad pakāpeniski norima un pārstāja pretoties. Jau mirkli vēlāk vadoņa elpošana bija izlīdzinājusies un viņš nekustīgi gulēja, stiklainām acīm veroties tukšumā.

Tomass joprojām stingri turēja zēnu aiz kājām, baidoties pakustēties un izprovocēt jaunu trakuma lēkmi. Ņūts nogaidīja veselu minūti un tikai tad uzmanīgi palaida vaļā Albija rokas. Pagāja vēl viena minūte, pirms viņš noņēma ceļgalu no vadoņa pleca un atkal nostājās blakus gultai. Tomass sekoja viņa piemēram, cerēdams, ka lēkme ir pārgājusi.

Albijs ar pūlēm pavēra smagos plakstiņus un palūkojās augšup, izskatīdamies tā, it kā grasītos ieslīgt dziļā miegā. Piedod, Ņūt, viņš nočukstēja. Es nezinu, kas notika. Man likās… ka mani kontrolē kāds cits. Atvaino…

Tomass dziļi ieelpoja, uzdrīkstoties cerēt, ka nekas tamlīdzīgs vairs neatkārtosies. Vismaz ne viņa klātbūtnē.

-    Kam tu atvainojies? Ņūts vaicāja. Tu pats sevi gandrīz nožņaudzi.

-    Tas nebiju es, goda vārds, Albijs nomurmināja.

Ņūts pameta rokas gaisā. Kā to saprast nebiji tu?

-    Es nezinu… Tas… tas bija kāds cits. Albijs izskatījās ne mazāk apjucis kā Tomass.

Acīmredzot Ņūts neuzskatīja par vajadzīgu vairs iedziļināties notikušajā, vismaz ne tobrīd. Viņš pacēla cīņas laikā uz grīdas nokritušās segas un atkal uzklāja tās Albijam. Mēģini aizmigt, jupis tevi rāvis. Parunāsim, kad būsi izgulējies. Viņš uzlika roku uz zēna pieres un piebilda: Tu neesi vesels, švali.

Bet Albija acis jau pašas lipa ciet un viņš spēja vien tikko manāmi paklanīt galvu.

Ņūts pārtvēra Tomasa skatienu un pamāja uz durvju pusi. Tomasam nebija ne mazāko iebildumu pamest šo trakonamu, un viņš paklausīgi sekoja Ņūtam uz izeju. Jau kāpjot pāri istabas slieksnim, Albijs gultā kaut ko neskaidri nomurmināja. Abi zēni reizē apstājās.

-    Ko? Ņūts pārvaicāja.

Albijs uz īsu mirkli pavēra plakstiņus un nedaudz skaļāk atkārtoja: Uzmanieties ar meiteni. Tad viņa plakstiņi atkal aizkrita.

Atkal jau tā meitene! Visi pavedieni agrāk vai vēlāk noveda pie viņas… Ņūts jautājoši paskatījās uz Tomasu, bet tas spēja tikai paraustīt plecus. Viņam nebija nekādas saprašanas par to, ko tas nozīmē.

-    Ejam, Ņūts nočukstēja.

-    Ņut? Albijs atkal ierunājas, šoreiz pat necenzdamies atvērt acis.

-Jā?

-   Sargājiet kartes. Albijs pārvēlās uz sāniem, ar uzgriezto muguru liekot noprast, ka pieņemšana ir beigusies.

Tomasam nepatika, kā tas izklausījās. Nemaz nepatika. Zēni izgāja no istabas un klusām aizvēra aiz sevis durvis.

28. NODAĻA

r

Tomass steigšus sekoja Ņūtam lejā pa kāpnēm un laukā no Mājokļa spilgtajā pēcpusdienas gaismā. Kādu brīdi neviens no abiem neteica ne vārda. Tomasam likās, ka viss kļūst arvien sliktāk.

-    Esi izsalcis, Tomij? Ņūts vaicāja.

-    Izsalcis? Tomasam jautājums šķita dīvains. Es varētu vemt pēc visa tā, ko redzēju. Skaidrs, ka es neesmu izsalcis!

Ņūts plati pasmaidīja. Es gan esmu, švali. Ejam, sameklēsim kaut ko, kas palicis pāri pēc pusdienām. Mums jāparunā.

-     Man jau likās, ka tu teiksi ko tādu. Tomass vairs nebrīnījās, ka gribot vai negribot arvien vairāk tiek iesaistīts Klajuma darīšanās. Viņš pat bija sācis ar to rēķināties.

Zēni devās taisnā ceļā uz virtuvi, kur par spīti Cepeša burkšķēšanai tika pie pāris siermaizēm un svaigiem dārzeņiem. Tomass nespēja nepamanīt dīvaino skatienu, kādu viņam ik pa brīdim veltīja pavārs, ātri novēršot acis ikreiz, kad Tomass palūkojās pretī.

Viņš noprata, ka šāda izturēšanās turpmāk būs norma. Tā vai cita iemesla dēļ Tomass atšķīrās no pārējiem klajumniekiem. Šķita, kopš atmiņas zuduma viņš jau ir paspējis nodzivot veselu mūžu, lai gan bija pavadījis šeit tikai nedēļu.

Zēni nolēma ieturēties svaigā gaisā un jau pāris minūtes vēlāk sēdēja, atspieduši muguras biezā efeju pudurī, kas klāja rietumu sienu, vērodami dienišķo darbu rosmi Klajumā. Tomass piespieda sevi ēst spriežot pēc tā, kā attīstījās notikumi, viņam bija nepieciešama katra kalorija, lai nepietrūktu spēka kārtējam vājprātīgajam pavērsienam.

-    Vai tu agrāk kaut ko tādu biji redzējis? pēc kādas minūtes Tomass ievaicājās.

-    To, kas notika ar Albiju? Ņūts negaidīti nopietni paskatījās uz viņu. Nē. Nekad. Bet, ja tā padomā, neviens sadzeltais ne reizi nav centies mums pastāstīt to, ko redzējis Pārvēršanas laikā. Viņi vispār atsakās par to runāt. Albijs mēģināja un varbūt tieši tāpēc uz brīdī sajuka prātā.

Tomass uz mirkli pārstāja gremot. Vai tiešām Labirinta radītāji spēja viņus kaut kā kontrolēt? Tā bija biedējoša doma.

-     Vajadzēs sameklēt Galliju, Ņūts mainīja tēmu, iekožoties burkānā. Tas ķēms ir aizbēdzis un kaut kur noslēpies. Tiklīdz kā būsim paēduši, man viņš jāatrod un jādabū aiz restēm.

-    Nopietni? Ņūta izteikums ievērojami uzlaboja Tomasa omu. Viņš priecātos pats savām rokām aizcirst durvis aiz Gallija un izmest atslēgu.

-     Tas švalis taču draudēja tevi nogalināt, un mums jālūko, lai nekas tamlīdzīgs neatkārtotos. Viņš dārgi samaksās par savu uzvedību. Gallijam paveicies, ka mēs viņu neizraidām. Atceries, ko es teicu par kārtību?

-    Jā. Tomass bažījās tikai par to, ka, nokļuvis cietumā, Gallijs noteikti ienīdīs viņu vēl vairāk. Vienalga, viņš nodomāja. Mani tas zellis vairs nebiedē.

-      Lūk, kā tagad viss notiks, Tomij, Ņūts turpināja. Atlikušo dienas daļu tu pavadīsi ar mani mums šis tas ir jānoskaidro. Rīt Tuptūzis. Pēc tam būsi Minjo rīcībā, un es priecāšos, ja kādu laiku tu turētos nostāk no pārējiem švaļiem. Skaidrs?

Tomasam nebija iebildumu. Viņš jau sen vēlējās pavadīt vairāk laika vienatnē. Skan burvīgi. Tātad mani mācīs Minjo?

-    Tieši tā. Tu tagad esi skrējējs, bet Minjo tavs treneris. Tev būs daudz jāapgūst viss par Labirintu, kartēm un pārējo. Nāksies plēst pakaļu ne pa jokam. Nekādas slinkošanas.

Tomass bija pārsteigts, ka doma par atgriešanos Labirintā viņu nemaz tik ļoti nebiedēja. Viņš apņēmās klausīt Ņūtam, cerot ar centību un atdevi novērst domas no visa liekā. Vēl vairāk viņu vilināja iespēja biežāk būt projām no Klajuma. Izvairīšanās no citiem bija kļuvusi par viņa dzīves jauno vadmotīvu.

Zēni pabeidza ēst klusēdami, un tikai tad Ņūts nonāca līdz tam, par ko bija vēlējies runāt. Noslaucījis muti ar salveti un saņurcījis to, viņš pagriezās pret Tomasu.

-     Tomas, viņš iesāka. Tev jāatzīst kaut kas svarīgs. Mēs esam to dzirdējuši tik daudz reižu, ka vairs nav jēgas to noliegt. Ir laiks nopietni aprunāties.

Tomass jau nojauta, kas sekos, bet vienalga bijās to izdzirdēt skaļi.

-     To teica Gallijs. To teica Albijs. To teica Bens, Ņūts turpināja. Arī meitene, kad izvilkām viņu no Kastes.

Viņš uz mirkli apklusa, iespējams, gaidot, ka Tomass jautās, par ko ir runa. Bet Tomass jau to zināja.

-    Viņi visi teica, ka kaut kas mainīšoties.

Ņūts uz brīdi novērsās, tad atkal ieskatījās Tomasa sejā. Pareizi. Bet gan Gallijs, gan Albijs, gan Bens pēc Pārvēršanas teica, ka redzējuši tevi savās atmiņās. Un, cik var noprast, tu tur nestādīji puķes un nepalīdzēji vecām tantiņām šķērsot ielu. Spriežot pēc Bena un Gallija rīcības, tu esi pietiekami šaubīgs tips, lai radītu viņos slepkavnieciskas tieksmes.

-    Ņūt, es neko nezinu… Tomass iesāka, bet Ņūts viņu pārtrauca.

-    Beidz! Es zinu, ka tu neko neatceries, Tomas. Pietiks atkārtoties! Nekad vairs to nesaki. Neviens šeit neko neatceras, un mums ir apnicis, ka tu visu laiku to atgādini. Tas nemaina acīmredzamo tu kaut kādā veidā atšķiries no pārējiem, un ir pienācis laiks tikt ar to skaidrībā.

Tomasam lēnām piezagās dusmas. Labi, un kā tu plāno to paveikt? Es arī labprāt gribētu noskaidrot visu par sevi, ne mazāk kā jūs. Pats par sevi saprotams!

-    Es gribu, lai tu ieklausies sevi un esi atklāts. Ja kaut kas kaut vismazākais sīkums tev kaut ko atgādina, neslēp to.

-    Nekas man neko ne… Tomass aprāvās pusvārdā. Pa šo laiku bija noticis tik daudz, ka viņš jau gandrīz bija paspējis aizmirst, cik savādi pazīstams Klajums likās pirmajā naktī, guļot blakus Čakam. Cik ērti un mājīgi viņš bija juties. Tā vietā, lai drebētu no šausmām un izmisuma.

-    Es redzu, ka tavi zobrati sāk griezties, Ņūts klusu noteica. Stāsti.

Tomass brīdi vilcinājās, nobažījies par sekām, kādas varēja būt tam, ko grasījās teikt. Bet viņam bija apnicis glabāt noslēpumus.

-    Nu… es neatceros neko konkrētu… viņš sāka lēnām un apdomīgi. Bet, kad ierados Klajumā, man patiešām šķita, ka esmu te bijis jau agrāk. Tomass ieskatījās vecākā zēna sejā, cerot pamanīt tajā kaut ko līdzīgu sapratnei. Vai tad jums tā nebija?

Bet Ņūta izteiksmē nekas nemainījās. Viņš tikai nobolīja acis. Vispār ne, Tomij. Lielākā daļa no mums vismaz nedēļu klunkšķināja biksēs un pinkšķēja kā mazi bērni.

-    Jā, nu… Tomass satraukts apklusa un negaidīti nokaunējās. Ko gan tas varēja nozīmēt? Kāpēc viņš nav tāds pats kā pārējie? Varbūt ar viņu kaut kas nav kārtībā? Man viss likās pazīstams, un es uzreiz zināju, ka gribu kļūt par skrējēju.

-    Tas gan ir interesanti. Ņūts brīdi ar neslēptām aizdomām pētīja viņu. Turpini meklēt atbildi. Sasprindzini savu prātu. Pavadi katru brīvo bridi, cenšoties atcerēties, domājot par šo vietu. Ierocies savās smadzenēs un pārmeklē tur katru stūri. Pacenties, mūsu visu dēļ.

-    Labi, centīšos. Tomass aizvēra acis un sāka taustīties savas apziņas tumšajās dzīlēs.

-    Ne jau tagad, dullais. Ņūts iesmējās. Es saku, dari to turpmāk, nākotnē. Brīvajos brīžos, ēdienreižu laikā, vakarā, ejot gulēt, staigājot apkārt, trenējoties, strādājot. Ziņo man par visu, kas tev kaut nedaudz liekas pazīstams. Saprati?

-    Jā, sapratu. Tomasu gribot vai negribot satrauca tas, ka Ņūts tagad uzlūko viņu ar lielāku neuzticību nekā izrāda un tikai slēpj savas patiesās aizdomas.

-    Ļoti labi, Ņūts noteica, izskatoties gandrīz pārāk apmierināts. Sāksim ar to, ka apraudzīsim kādu.

-     Ko? Tomass vaicāja, bet jau zināja atbildi, pirms bija aizvēris muti. Viņu kārtējo reizi pārņēma drūma priekšnojauta.

-     Meiteni. Es gribu, lai tu skaties uz viņu, kamēr tev sāk asiņot acis. Varbūt tad tavās draņķa smadzenēs kaut kas saslēgsies. Ņūts savāca savu pusdienu atliekas un piecēlās kājās. Bet pēc tam tev vārds vārdā būs man jāatstāsta viss, ko tev teica Albijs.

-     Labi, Tomass nopūtās un sekoja Ņūtam. Viņu sāka mākt šaubas, vai spēs atklāt visu patiesību par Albija teikto, nemaz nerunājot par to, kādas sajūtas viņam izraisīja meitene. Izskatījās, ka noslēpumu glabāšanai tomēr vēl nebija pienākušas beigas.

Zēni devās atpakaļ uz Mājokli, kur meitene vēl aizvien gulēja komā. Tomasam nekādi neizdevās apslāpēt savas bažas par to, ko tagad domā Ņūts. Viņš bija centies būt atklāts, un viņam patiešām patika šis uzraugs. Ja Ņūts tagad uzgrieztu Tomasam muguru, nez vai viņš spētu ar to tikt galā.

Ja nekas cits neizdosies, vecākais zēns ierunājās, pārtraucot viņa domu gaitu, sūtīsim tevi pie bēdnešiem, lai sadzeļ un vari izciest Pārvēršanu. Mums par katru cenu jātiek klāt tavām atmiņām.

Tomass sarkastiski iesmējās par šādu risinājumu, taču Ņūta sejā nebija ne miņas no smaida.

Šķita, ka meitene ir mierīgi aizmigusi un kuru katru mirkli pamodīsies. Tomass jau bija sagatavojies ieraudzīt skeletam līdzīgas cilvēka atliekas viņš bija iedomājies, ka meitene atrodas teju vai uz nāves sliekšņa. Bet viņas krūtis vienmērīgi cilājās, sejas āda bija veselīgā krāsā.

Istabā atradās augumā īsākais medbrālis Tomass neatcerējās viņa vārdu un tobrīd dzirdināja meiteni, pilinot tai mutē ūdeni pa pāris lāsēm reizē. Uz galdiņa blakus gultai stāvēja bļodiņa un šķīvis ar pusdienu pārpalikumiem zupu un kartupeļu biezeni. Medbrāļi acīmredzami darīja visu iespējamo, lai uzturētu savu aprūpējamo pie dzīvības un veselības.

-    Sveiks, Klint, Ņūts ierunājās tik ierastā toni, it kā būtu šeit biežs viesis. Kā pacients?

-    Dzīvs, atbildēja Klints. Liekas, ka ar viņu viss ir kārtībā, tikai nepārtraukti runā pa miegam. Mēs domājam, ka drīz jau modīsies.

Tomasam mati uz skausta sacēlās stāvus. Nez kāpēc viņš ne reizi nebija apsvēris iespēju, ka meitene varētu pamosties un sākt runāt ar citiem. Šī doma padarīja viņu ļoti nemierīgu.

-    Vai jūs pierakstāt visu, ko viņa saka? Ņūts vaicāja.

Klints pamāja ar galvu. Lielāko daļu tāpat nav iespējams saprast. Bet, jā, kad varam pierakstām.

Ņūts palūrēja uz bloknotu, kas stāvēja uz naktsgaldiņa malas. Dod man kādu piemēru.

-    Nu… visbiežāk viņa atkārto to pašu, ko teica, kad izvilkām no Kastes, ka viss mainīsies, nekas vairs nebūs kā agrāk un tamlīdzīgi… kaut ko par Radītājiem un ka visam drīz pienāks beigas. Un vēl… Klints pašķielēja uz Tomasu, it kā negribētu turpināt viņa klātbūtnē.

-    Viss kārtībā. Viņš drīkst dzirdēt visu to pašu, ko es, Ņūts nomierināja medbrāli.

-    Labi… es gan visu nespēju saprast, bet… Klints vēlreiz palūkojās uz Tomasu. Viņa visu laiku piemin viņa vārdu.

Tomass gandrīz paģība. Atkal viņš! Kad tas vienreiz beigsies? Kāpēc viņš atcerējās meiteni? Kā tracinoša, nepārejoša kņudoņa galvā šis jautājums šķita sekojam viņam it visur.

-    Paldies, Klint, Ņūts teica, liekot noprast, ka medbrālis var būt brīvs. Esi tik laipns un sagatavo mums detalizētu atskaiti, ja?

-      Tiks darīts. Klints ar galvas mājienu atvadījās no abiem zēniem un izgāja pa durvīm.

-     Apsēdies, Ņūts aicināja, pats piemetoties uz gultas malas. Tomass, nopriecājies, ka vēl netiek ne par ko apsūdzēts, savāca pie galda stāvošo krēslu, novietoja to blakus gultas galvgalim, apsēdās un pieliecās tuvāk, lai varētu labi nopētīt meitenes seju.

-    Nu? Jūti kaut ko? Ņūts ievaicājās. Vienalga ko…

Tomass neatbildēja un turpināja vērot, pavēlot smadzenēm nojaukt barjeru uz pagātni un uzmeklēt tajā meiteni. Viņš atsauca atmiņā to īso brīdi uzreiz pēc izcelšanas no Kastes, kad meitene bija atvērusi acis.

Tās bija zilas. Tomass nekad nebija redzējis acis, kas būtu tik spilgtā krāsā. Viņš centās tās iztēloties aizmigušās meitenes plakstiņu vietā, saplūdināt abus attēlus savā apziņā. Melnos matus, nevainojami gludo ādu, pilnīgās lūpas… Skatoties uz viņu, Tomass vēlreiz apjēdza, ka meitene ir neticami skaista.

Pēkšņi kā neredzamas, bet skaidri sajūtamas spārnu vēdas tumsā viņa prātā atplaiksnija kaut kas pazīstams. Šī sajūta ilga tikai īsu mirkli un tūlīt pat pazuda bezdibenī starp pārējām sagūstītajām atmiņām. Bet tā nenoliedzami bija īsta.

-    Es pazīstu viņu, Tomass nočukstēja un atviegloti atspiedās pret krēsla atzveltni bija patīkami to beidzot atzīt skaļi.

Ņūts piecēlās kājās. Ko? Kas viņa ir?

-     Nav ne jausmas. Bet kaut kas uzpeldēja. Esmu saticis viņu jau agrāk. Tomass aizkaitināti saberzēja acis. Viņš juta saikni, bet tā bija pārāk vāja.

-    Tad roc dziļāk. Neapstājies, velns parāvis! Koncentrējies!

-    Es cenšos, apklusti! Tomass aizvēra acis un turpināja taustīties tumsā un tukšumā, meklējot tur meitenes seju. Kas viņa ir? Tomass iedomājās, cik ironisks bija šis jautājums viņš taču nemaz nezināja, kas ir pats.

Beigu beigās viņš padevās, dziļi ievilka elpu un palūkojās uz Ņūtu, noraidoši purinādams galvu. Piedod, es nezinu…

Terēza.

Tomass strauji pielēca kājās, apgāžot krēslu, un apsviedās riņķī, meklēdams tikko dzirdētās skaņas avotu.

-    Kas notika? Ņūts vaicāja. Kaut ko atcerējies?

Tomass neatbildēja, acis apjukumā šaudījās pa istabu, tad

atgriezās pie meitenes. Viņš bija pārliecināts, ka nupat dzirdējis balsi.

-    Es… Tomass apsēdās atpakaļ krēslā, pieliecās un vēlreiz ielūkojās meitenes sejā. Ņūt, vai tu kaut ko teici, pirms es piecēlos kājās?

-Nē.

Protams, ka ne.

-     Man likās, ka es kaut ko dzirdēju… Es neesmu drošs, varbūt tas bija tikai manā galvā… Varbūt viņa kaut ko teica?

-    Viņa? Ņūta acis iespidējās. Nē. Ko tu dzirdēji?

Tomasam bija bail atzīties. Es… es varu apzvērēt, ka

dzirdēju vārdu Terēza.

-     Terēza? Nē, es neko tādu nedzirdēju. Tas noteikti izsprucis no tavu atmiņu dziļākajiem slāņiem. Tam jābūt viņas vārdam, Tomij. Viņu noteikti sauc Terēza!

Tomass sajutās dīvaini… neomulīgi tā, it kā tikko būtu noticis kaut kas pārdabisks. Savādi… Es zvēru, ka to dzirdēju, bet ne ar ausīm savās domās, vecīt. Es nemāku paskaidrot…

Tomas!

Šoreiz viņš pielēca kājās un atkāpās no gultas tik tālu, cik iespējams, nogāzdams uz galda stāvošo lampu: tā piezemējās ar plīstoša stikla troksni. Viņš bija dzirdējis balsi. Meitenes balsi! Čukstošu, maigu, pārliecinātu… Viņš zināja, ka viņam nerādās.

-    Bļāviens, kas ar tevi notiek? Ņūts neizpratnē skatījās uz zēnu.

Tomasa sirds auļoja kā traka, deniņos dunēja, bet kuņģa saturs apmetās kājām gaisā. Viņa… ārprāts, viņa runā ar mani! Manā galvā. Viņa tikko nosauca mani vārdā!

-Ko?

-     Goda vārds! Tomasam šķita, ka pasaule ap viņu sagriežas virpulī un gāžas virsū no visām pusēm. Es… es dzirdu viņas balsi savā galvā… Tā pat nav balss…

-    Tomij, apsēdies. Ko tu tur muldi, velns parāvis?

Ņūt, es nemuldu. Tā… īsti nav balss… tomēr ir.

Tom, mēs esam pēdējie. Drīz viss beigsies. Tam tā ir jānotiek.

Vārdi atbalsojās Tomasa smadzenēs, pieskārās bungādiņām viņš dzirdēja tos skaidri un gaiši. Taču tie nenāca no ārpasaules, bet pavisam burtiski skanēja viņa prātā.

Tom, nebaidies no manis!

Viņš aizspieda ausis ar rokām, cieši aizmiedza acis. Tas bija pārāk savādi, viņa racionālais prāts pretojās, atteikdamies pieņemt notiekošo.

Tom, mana atmiņa lēnām dziest. Kad pamodīšos, gandrīz visu būšu aizmirsusi. Mēs varam izturēt Atlasi. Beigas jau ir tuvu. Mani atsūtīja kā ierosinātāju.

Tomass vairs nespēja to izturēt. Nepievēršot uzmanību Ņūta jautājumiem, viņš klupdams un krizdams piesteidzās durvīm, atrāva tās vaļā, izskrēja gaitenī un bēga. Lejā pa kāpnēm, laukā pa ārdurvīm, prom no uzmācīgās balss. Bet to tik un tā nebija iespējams apklusināt.

Viss mainīsies, meitene teica.

Tomass gandrīz sāka kliegt, viņam gribējās skriet līdz pilnīgam spēku izsīkumam. Sasniedzis Austrumu vārtus, viņš metās taisni tiem cauri, ārā no Klajuma, un tikai skrēja un skrēja. Neapstādamies, no koridora uz koridoru, arvien dziļāk Labirinta sirdī. Pie velna noteikumus viņam bija jātiek prom. Bet no meitenes balss nekur nebija glābiņa.

Tie bijām mēs, Tom. Tu un es. Mēs esam tie, kas to izdarīja

ar viņiem. Ar mums.

>

29. nodaĻa

r

Tomass neapstājās, iekams balss galvā nebija pilnīgi apklususi.

Viņš pārsteigts atskārta, ka skrējis jau gandrīz stundu, sienu mestās ēnas stiepās tālu uz austrumiem, tuvojās saulriets un vārtu aizvēršanās laiks. Bija jādodas atpakaļ. Tomass sāka apzināties, ka spēj nešauboties, bez domāšanas precīzi noteikt debespuses un diennakts laiku tātad saviem instinktiem varēja uzticēties.

Bija jādodas atpakaļ.

Bet Tomass nezināja, vai spēs izturēt vēl vienu sastapšanos ar meiteni, viņas balsi savā galvā un dīvainās lietas, ko tā teica.

Viņam nebija izvēles. Noliegšana neko neatrisinātu. Un, lai cik neizturama un savāda šķita svešās apziņas invāzija viņa domās, tā jebkurā gadījumā bija patīkamāka alternatīva vēl vienam randiņam ar bēdnešiem.

Skrienot atpakaļ uz Klajumu, Tomass uzzināja par sevi daudz jauna. Bēgdams no meitenes balss, viņš, pats to neapzinādamies, bija precīzi iegaumējis visu noskrieto ceļu.

Atpakaļceļā jaunieceltais skrējējs ne tikai ne reizi nenomaldījās, bet pat nevilcinājās, izvēloties pareizo virzienu: viņš nogriezās te pa labi, te pa kreisi un viegli pieveica vienu garu koridoru pēc cita pretējā secībā šurpceļam. Tas varēja nozīmēt tikai vienu.

Minjo bija taisnība. Drīz Tomass būs pats labākais skrējējs.

Vēl viņš uzzināja, ka ir teicamā fiziskā formā, lai gan to pierādīja jau Labirintā pavadītā nakts. Vēl vakardien Tomasam sāpēja visas maliņas un zēns tik tikko spēja pakustēties. Bet šodien viņš jau bija atguvis spēkus un skrēja gandrīz bez piepūles, kaut arī nebija apstājies gandrīz divas stundas. Nebija jābūt matemātikas ģēnijam, lai, sareizinot aptuveno skriešanas laiku un ātrumu, izrēķinātu, ka, atgriežoties Klajumā, viņš būs veicis apmēram pusi maratona distances.

Tikai tagad viņš patiesi aptvēra milzīgos Labirinta apmērus. Tā eju kopējais garums noteikti bija mērāms vairākos desmitos kilometru. Turklāt sienas katru nakti pārvietojās. Tomasam beidzot kļuva skaidrs, kāpēc atrast izeju no Labirinta ir tik sarežģīts uzdevums. Līdz šim viņš nekādi nebija spējis saprast, kā klajumniekiem tas vēl nav izdevies.

Viņš turpināja skriet pa kreisi, pa labi, taisni uz priekšu, sekodams savam iekšējam kompasam. Ierodoties Klajumā, līdz ikvakara vārtu aizvēršanās brīdim bija atlikušas vien pāris minūtes. Pamatīgi noguris, Tomass devās taisnā ceļā uz Miroņmežu, dziļi biežņā, un neapstājās, iekams nebija sasniedzis biezo koku puduri, kas auga pašā Klajuma dienvidrietumu stūrī. Vairāk par visu viņš vēlējās palikt viens.

Šai vēlmei bija lemts piepildīties. Klajumnieku sarunas, aitu blēšana un govju māvieni palika tālu aiz muguras; Tomass sameklēja vietu, kur abas milzīgās sienas sastapās, un nometās stūrī, lai atvilktu elpu. Neviens nerādījās un netraucēja viņu. Kad pēc neilga brīža dienvidu siena pārvietojās, aizvērdamās uz nakti, viņš vienkārši paliecās uz priekšu un nogaidīja, kamēr kustība beigsies, tad, ērti atbalstījis muguru mīkstajā efeju pēlī, aizvēra acis un pāris minūtes vēlāk jau bija cieši iemidzis.

Nākamajā rītā kāds saudzīgi uzpurināja viņu augšā.

-     Tomas, mosties! Tas bija Čaks; šķita, ka zeņķis spēj viņu atrast jebkurā laikā un vietā.

Tomass ņurdēdams pieslējās sēdus, iztaisnoja muguru un izstaipījās. Viņš ievēroja, ka pa nakti ticis apsegts ar pāris segām, acīmredzot kāds no klajumniekiem tēloja gādīgo

māmiņu.

>

-    Cik pulkstenis? Tomass vaicāja.

-     Ja nepasteigsies, nokavēsi brokastis. Čaks nepacietīgi paraustīja viņu aiz piedurknes. Celies augšā, un ejam. Tev jāsāk uzvesties kā normālam cilvēkam, citādi tas labi nebeigsies.

Tomasa apziņā ar joni atgriezās vakardienas notikumi un vēderā viss apgriezās kājām gaisā. Ko viņi ar mani iesāks?

viņš iedomājās, atceroties meitenes savādos vārdus. Viņa teica, ka mēs esam tie, kas nodarījuši to viņiem. Ko gan tas varēja nozīmēt?

Tomasu pārņēma nelāgas aizdomas. Ja nu viņš ir garīgi slims? Varbūt Labirintā piedzīvotais atņēmis viņam veselo saprātu? Tā vai citādi, tikai viņš bija dzirdējis balsi savā galvā. Neviens cits nezināja, ko Terēza bija viņam teikusi un kādos nodarījumos apsūdzējusi. Neviens pat nezināja, ka viņa bija atklājusi Tomasam savu vārdu. Neviens, izņemot Ņūtu.

Tomass vēlējās, lai tas tā ari paliek. Situācija jau tāpat bija pietiekami sarežģīta. Tā tikai vēl trūka, lai viņš sāktu stāstīt klajumniekiem par balsīm savā galvā. Vienīgā problēma bija Ņūts. Tomasam nāksies kaut kā pārliecināt uzraugu, ka stress bija ņēmis virsroku pār viņu un pēc kārtīgas izgulēšanās viss ir pārgājis. Es neesmu traks, viņš nodomāja. Protams, ka ne.

Čaks vēroja viņu paceltām uzacīm.

-     Piedod. Tomass attapās un piecēlās kājās, cenšoties izturēties tik normāli, cik iespējams. Es aizdomājos. Ejam ēst. Esmu izbadējies.

-    Domāts darīts! Čaks braši noteica, uzsitot Tomasam pa muguru.

Pa ceļam uz Mājokli zeņķis vārījās vienā laidā. Tomasam nebija iebildumu Čaka muldēšana bija kļuvusi par vienu no retajām normālajām parādībām viņa dzīvē.

-      Vakar vakarā tevi atrada Ņūts un piekodināja visiem, lai liek tevi mierā un ļauj izgulēties. Vēl viņš mums paziņoja Padomes pieņemto lēmumu viena diena aiz restēm, un tad tu sāksi skrējēju mācību programmu. Daži švaļi kaut ko kurnēja, daži skaļi aplaudēja, bet izskatījās, ka lielākajai daļai viss ir pie vienas vietas. Kas attiecas uz mani, es domāju, ka tas ir vienkārši kolosāli! Čaks apstājās, ievilka elpu un turpināja: Pirmajā naktī, kad tu gvelzi, ka būsi skrējējs un visu to pārējo klunkšķi, nevarēju vien beigt pie sevis smieties un domāt, ka šim nu gan nāksies smagi aplauzties. Redz, izrādījās, ka man tomēr nebija taisnība!

Taču Tomasam nebija nekādas vēlēšanās par to runāt. Es tikai darīju to, ko manā vietā darītu jebkurš. Nav mana vaina, ka Minjo un Ņūts gribēja, lai es būtu skrējējs.

-    Jā, stāsti vien. Nav ko būt tik pieticīgam.

Patiesībā Tomasa prātu nodarbināja pavisam kas cits. Viņš nespēja nedomāt par Terēžu: par meitenes balsi savā galvā un to, ko tā vēstīja.

-    Nu, labi, nav jau tā, ka es nemaz nepriecātos. Tomass izmocīja smaidu, lai gan doma, ka pirms tam vesela diena būs jāpavada Tuptūzī vienam, nešķita diez ko vilinoša.

-      Redzēsim, ko teiksi, kad būsi noskrējies līdz nelabumam. Lai nu kā, ņem vērā, ka vecais Čakijs ar tevi lepojas.

Tomass pasmaidīja par sava drauga entuziasmu. Ja vien tu būtu mana mamma, viņš noņurdēja, dzīve būtu īsta medusmaize. Mamma… viņš aizdomājās. Pasaule uz brīdi satumsa viņš nespēja atcerēties pat savu māti. Tomass aizgaiņāja drūmās domas, pirms tās paspēja viņu sagrābt savā varā.

Tikuši līdz virtuvei, zēni ātri paķēra kaut ko ēdamu un ieņēma divas brīvas vietas pie lielā galda iekšpusē. Katrs garāmejošais klajumnieks uzskatīja par vajadzīgu kārtīgi nopētīt Tomasu; daži pat pienāca klāt un apsveica viņu. Ja neskaita pāris nenovīdīgus skatienus, lielākā daļa šķita esam viņa pusē. Bet tad Tomass atcerējās Galliju.

-     Klau, Čak, notiesājis gabalu omletes, viņš ievaicājās, cenšoties izklausīties pēc iespējas nepiespiestāk. Vai viņiem izdevās atrast Galliju?

-    Nē. Es tieši grasījos tev stāstīt kāds esot redzējis viņu ieskrienam Labirintā uzreiz pēc Sapulces pamešanas. Kopš tā brīža nav rādījies.

Tomasam no rokām izkrita dakšiņa. Viņš nezināja, ko bija gaidījis un uz kādu atbildi cerējis, bet šī vēsts viņu pārsteidza. Ko? Nopietni? Viņš ieskrēja Labirintā?

-     Jā. Visi tāpat zina, ka Gallijam vakar aizbrauca jumts. Viens švalis pat apgalvoja, ka tu esot ieskrējis Labirintā, lai sameklētu un piebeigtu viņu.

-     Grūti noticēt… Tomass teica, blenžot savā šķīvī un cenšoties saprast, kāpēc gan Gallijs būtu darījis ko tādu.

-    Neuztraucies, vecais. Gallijs tāpat nevienam šeit nepatika, ja neskaita pārīti viņa glumo roklaižu. Tie arī ir tie paši, kas apsūdz tevi.

-    Tu saproti, ka viņš, visticamāk, ir miris? Tomasam likās dīvaini, ka Čaks runā tā, it kā nebūtu noticis nekas īpašs. Pēc tevis izklausās, ka šis vienkārši devies atvaļinājumā.

Čaks apcerīgi paskatījās uz Tomasu. Es nedomāju, ka viņš ir miris.

-    Ko? Kur tad viņš ir? Vai tad mēs ar Minjo neesam vienīgie, kam izdevies izdzīvot naktī Labirintā?

-     Tieši to jau es saku. Manuprāt, Gallija drauģeļi noslēpuši viņu kaut kur tepat Klajumā. Viņš ir idiots tas tiesa, bet ne jau tik stulbs, lai paliktu laukā pa nakti. Tā kā tu.

Tomass papurināja galvu. Varbūt viņš darīja to tieši tāpēc. Lai pierādītu, ka neesmu vienīgais, kas to spēj. Tas zellis taču ienīst mani… Tomass saminstinājās. Ienīda.

-    Kāda atšķirība? Čaks vienaldzīgi paraustīja plecus, it kā viņi strīdētos par to, ko ēst brokastīs. Ja Gallijs ir miris, jūs droši vien agrāk vai vēlāk viņu atradīsiet. Tas ir, viņa līķi. Ja ne, švalim sagribēsies ēst un viņš izlīdīs uz vakariņām. Man viss viens.

Tomass pacēla savu šķīvi un aiznesa līdz letei. Es vēlos tikai vienu normālu dienu vienu dienu, lai mierīgi atpūstos…

-    Tādā gadījumā tava vēlēšanās ir piepildījusies, no aizmugures atskanēja kāda balss.

Tomass pagriezās un ieraudzīja Ņūtu, kurš smīnēdams stāvēja virtuves durvīs. Vecākā zēna smaids Tomasam uzreiz lika sajusties labāk tā, it kā pasaulē atkal viss būtu nostājies savās vietās.

Nāc šurp, cietumniek, Ņūts teica. Varēsi veselu dienu mierīgi atpūsties Tuptūzī. Ejam, Čakijs tev vēlāk atnesīs pusdienas.

Tomass paklausīgi sekoja Ņūtam laukā pa durvīm. Pēkšņi viena diena cietumā izklausījās pavisam rožaini. Vesela diena sēdēšanai uz vietas un nekā nedarīšanai.

Taču Tomass saprata, ka drīzāk Gallijs atnesīs viņam ziedu pušķi, nekā paies vesela diena, nenotiekot nekam neparastam.

30. NODAĻA

t

Tuptūzis atradās neuzkrītošā vietā starp Mājokli un Klajuma ziemeļu sienu aiz bieziem, ērkšķainiem krūmiem, kurus veselu mūžību neviens nebija apcirpis. Tas bija liels neapstrādāta betona klucis ar vienu šauru, aizrestotu lodziņu un koka durvīm, kas bija aizšautas ar draudīgu, kā no viduslaikiem nākušu sarūsējušu dzelzs bultu.

Ņūts izvilka no kabatas atslēgu un, atvēris durvis, ar žestu aicināja Tomasu doties iekšā. Tur ir tikai viens krēsls un nav pilnīgi nekā ko darīt. Lūdzu!

Tomass pārkāpa slieksnim un pie sevis novaidējās, ieraudzījis vienīgo mēbeli telpā neglītu, šķību ķebli, kam viena kāja bija krietni īsāka par pārējām visticamāk, tīšuprāt. Tuptūzī nebija pat pēļa.

Izklaidējies, Ņūts atvadījās un aizvēra durvis. Tomass pagriezās, lai nopētītu savu pagaidu dzīvesvietu, un dzirdēja, kā smagā bulta aiz viņa muguras aizšaujas, atslēgai noskrapstot slēdzenē. Ņūta seja parādījās pie mazā neiestiklotā loga. Tāda ir cena par noteikumu pārkāpšanu, viņš teica, caur restēm skatīdamies uz Tomasu. Tavā gadījumā pavisam niecīga. Protams, tu esi malacis, Tomij, ka izglābi dažas dzīvības, bet saproti pareizi…

-    Jā, es zinu. Kārtība.

Ņūts pasmaidīja. Tev nav ne vainas, švali. Neuztver to personīgi draugi vai ne, bet visam jānotiek pēc noteikumiem, citādi mēs aiziesim bojā. Padomā par to, kamēr sēdēsi te un blenzīsi uz sienām.

To pateicis, zēns aizgāja.

Pagāja pirmā stunda, un kā žurkas pa durvjapakšu Tomasam piezagās garlaicība. Otrās stundas beigās viņam jau gribējās dauzīt pieri pret sienu. Vēl pēc divām stundām Tomass sāka apsvērt domu, ka vakariņas ar Galliju un bēdnešiem būtu krietni patīkamāka izklaide par sēdēšanu šajā stulbajā ūķī. Lai īsinātu laiku, viņš pūlējās atsaukt atmiņā kaut ko no savas pagātnes, bet visi centieni bija veltīgi un izgaroja aizmirstības miglā, tā arī neieguvuši konkrētu formu.

Par laimi, ap divpadsmitiem ieradās Čaks ar pusdienām un deva viņam iespēju atpūsties no savām domām. Caur logu pasniedzis Tomasam pāris ceptas vistas gabalus un glāzi ūdens, zeņķis ķērās pie savas ierastās nodarbes runāšanas.

-      Klajumā viss pamazām atgriežas ierastajās sliedēs, viņš paziņoja. Skrējēji ir prom Labirintā, pārējie strādā kā vienmēr izskatās, ka kaut kā tomēr izdzīvosim. No Gallija vēl nav ne miņas Ņūts pavēlēja skrējējiem uz karstām pēdām jozt atpakaļ gadījumā, ja tie atrod viņa līķi. Ā, un vēl Albijs ir augšā no gultas un jau staigā apkārt. Izskatās normāli. Ņūts ir varen priecīgs, ka viņam vairs nav jātēlo lielais priekšnieks.

Izdzirdējis Albija vārdu, Tomass acumirklī aizmirsa par ēdienu. Atmiņā atausa vakardienas aina ar raustīšanos gultā un sevis žņaugšanu. Tad viņš atcerējās, ka neviens taču nezināja, ko Albijs bija teicis pirms lēkmes, kad Ņūts viņus atstāja divatā. Tas gan nenozīmēja, ka vadonis arī turpmāk to paturēs pie sevis, jo īpaši tagad, kad bija izveseļojies un runāja ar citiem.

Čaks turpināja spriedelēt, pavisam negaidīti uzsākot citu tēmu: Tomas, vecīt, man galvā ir pilnīga putra. Tas ir tik jocīgi it kā skumt un ilgoties pēc mājām, bet nezināt, kādas tās mājas ir un kur īsti es vēlos atgriezties, saproti? Es zinu tikai to, ka negribu būt šeit. Gribu atgriezties pie savas ģimenes, lai kur tā arī būtu. Visvairāk es gribu atcerēties.

Tomass bija mazliet pārsteigts. Čaks pirmoreiz bija pateicis kaut ko tik dziļu un patiesu. Es tevi saprotu, viņš nomurmināja.

Čaks bija pārāk īss, lai viņa acis būtu saskatāmas caur logu, bet Tomasam nebija grūti iztēloties, ka, izrunājot nākamos vārdus, tās piepildās ar dziļām skumjām, varbūt pat asarām: Agrāk es raudāju. Katru nakti.

Domas par Albiju pagaisa. Ja?

-    Jā, kā mazs bēbis, kas vēl slapina autiņos. Gandrīz līdz tai dienai, kad ieradies tu. Tad es laikam pieradu pie šīs vietas. Sāku uztvert Klajumu kā mājas, pat ja mēs aizvadām katru dienu, cenšoties tikt prom.

-     Es kopš ierašanās esmu raudājis tikai vienreiz, bet tas notika pēc tam, kad gandrīz tiku apēsts dzīvs. Laikam jau esmu galīgi sekls un nejūtīgs tips. Tomass diez vai atzītos, ja Čaks nebūtu pirmais izkratījis viņam savu sirdi.

-    Tu raudāji? Čaks vaicāja. Labirintā?

-    Jā. Kad pēdējais bēdnesis nogāzās no Kraujas, es sakņupu un šņukstēju tik ilgi, ka sāka sāpēt rīkle un plaušas. Tomass pat pārāk labi atcerējās šo epizodi. Vienā mirklī visa pasaule sabruka pār mani. Toties pēc tam es sajutos daudz labāk tāpēc nevajag kaunēties par raudāšanu. Nekad.

-    Raudāšana tiešām palīdz, vai ne? Jocīgi, ka tā.

Pāris minūtes pagāja klusumā. Tomass saprata, ka vēlas, lai Čaks vēl tik drīz neietu prom.

-    Klau, Tomas? zeņķis ievaicājās.

-Nu?

-    Kā tev liekas vai man ir vecāki? īsti vecāki?

Tomass iesmējās, galvenokārt, lai atgaiņātu skumjas, ko

uzvēdīja Čaka jautājums. Skaidrs, ka ir, švali. Vai man tev jāpaskaidro, kā rodas bērni? Viņam iesāpējās sirds zēns apjauta, ka arī pats reiz uzklausījis šādu lekciju tikai nespēja atcerēties, no kā lūpām tā nāca.

Ne jau to es gribēju teikt, Čaks atbildēja; viņa balsi nebija ne miņas no ierastās jautrības, tā bija drūma un klusa. Vairākums sadzelto Pārvēršanas laikā atceras tik briesmīgas lietas, ka nemaz negrib par tām stāstīt, tāpēc es stipri šaubos, vai mūs mājās gaida kaut kas labs. Tavuprāt, tiešām ir iespējams, ka man kaut kur pasaulē ir mamma un tētis, kuriem manis pietrūkst? Un, ja ir, vai ari viņi pa naktīm raud?

Tomass ar izbrīnu konstatēja, ka arī viņa acīs ir sariesušās asaras. Pēc ierašanās Klajumā notikumi bija attīstījušies tik drudžainā tempā, ka viņš ne reizi nebija uztvēris tās iemītniekus kā īstus cilvēkus ar īstām ģimenēm, kuras varbūt ilgojas pēc saviem bērniem un gaida atgriežamies mājās. Dīvaini, bet Tomass pat par sevi nebija domājis šādā kontekstā tikai par to, kur un kāpēc nokļuvis, kas ieslodzījis viņus šajā vietā un kā no tās aizbēgt.

Tomass juta līdzi Čakam un pirmoreiz saniknojās tik ļoti, ka gribēja kādu nogalināt. Zeņķim vēl būtu jāiet skolā, jādzīvo mājās un jāspēlējas ar kaimiņu bērniem. Čaks bija pelnījis mīlošu un gādīgu ģimeni mammu, kas katru vakaru liktu viņam iet dušā, tēti, kas palīdzētu izpildīt mājasdarbus…

Tomass no visas sirds ienīda cilvēkus, kas atrāvuši šo nabaga nevainīgo zēnu no viņa tuviniekiem. Tomass pat nezināja, ka ir iespējams just tik spēcīgu naidu. Viņš vēlējās, kaut tie nelieši mirtu mokpilnā nāvē. Viņš vēlējās, kaut Čaks būtu laimīgs.

Bet laime bija izsvītrota no viņu dzīvēm. Tāpat kā mīlestība.

-    Klausies, Čak, Tomass ierunājās un uz mirkli apklusa, lai savaldītu aizlūzt draudošo balsi. Es nešaubos, ka tev ir vecāki. Es zinu, ka ir. Varbūt tas izklausās briesmīgi, bet varu derēt, ka tava mamma pašlaik sēž tavā istabā, apkampusi tavu spilvenu, un skatās pa logu uz pasauli, kas nolaupījusi viņai tevi. Un, jā, varu derēt, ka viņa raud. Skaļi. Aizpampušām acīm un puņķainu degunu. Pa īstam, no visas sirds raud.

Čaks neko neteica, bet Tomasam šķita, ka viņš sadzirdēja klusu šņukstu.

-      Nepadodies, Čak. Mēs visu atrisināsim un izkļūsim no šejienes, apsolu. Es tagad esmu skrējējs un zvēru pie savas dzīvības, ka nogādāšu tevi atpakaļ tai tavā istabā, lai tava mamma var beigt raudāt. Tomass to domāja nopietni. Viņa sirdī kvēloja dedzīga apņemšanās.

-    Ceru, ka tev ir taisnība, Čaks atbildēja drebošā balsī, uz atvadām parādīja logā paceltu īkšķi un devās prom.

Tomass piecēlās un sāka nemierīgi soļot turp un atpakaļ pa mazo telpu, pilns apņēmības turēt doto solījumu. Es zvēru, Čak, viņš čukstēja pats sev. Es zvēru, ka nogādāšu tevi mājās.

31. nodaĻa

Uzreiz pēc tam, kad Klajuma vārti, smagajām akmens sienām rībot un dārdot, bija aizvērusies uz nakti, par pamatīgu pārsteigumu Tomasam viņu atbrīvot ieradās neviens cits kā Albijs. Slēdzenē noskrapstēja atslēga, noklaudzēja dzelzs aizbīdnis, un Tuptūža durvis atvērās.

-     Nu ko, švali, vēl dzīvs? vaicāja Albijs. Viņš izskatījās krietni labāk nekā vakardien tik ļoti, ka Tomass izbrīnā nespēja novērst skatienu. Vadoņa āda bija atguvusi savu dabisko krāsu, no acīm bija pazudis sārtais asinsvadu tīklojums; šķita, ka pēdējo divdesmit četru stundu laikā viņš pieņēmies svarā vismaz par pieciem kilogramiem.

Albijs pamanīja Tomasa izbolītās acis. Sasodīts, puis, uz ko tu lūri?

Tomass papurināja galvu, it kā tikko būtu atjēdzies no transa. Zēna prāts atsāka drudžaini darboties, cenšoties uzminēt, cik daudz Albijs atceras, ko zina un ko grasās viņam teikt. Ē-es? Neko, tāpat vien. Tu gan trakoti ātri atkopies! Vai tagad jūties labi?

-    Labāk nekā jebkad, Albijs demonstratīvi salieca labo roku elkonī, rādīdams savus bicepsus. Nāc nu laukā.

Tomass paklausīja un centās nemirkšķināt, lai neizrādītu uztraukumu.

Albijs aizvēra Tuptūža durvis, aizslēdza tās un pagriezās pret Tomasu. Ja godīgi, tie ir salti meli. Es jūtos kā divreiz atgremots bēdneša klunkšķis.

-    Vakar tā arī izskatījies. Albijs uzmeta Tomasam niknu skatienu, un tas, cerēdams, ka nav nopietni aizkaitinājis vadoni, steigšus piemetināja: Bet šodien gan izskaties kā no jauna piedzimis, goda vārds.

Albijs ielika atslēgas kabatā un atspiedās ar muguru pret Tuptūža durvīm. Nu ko, vakardien mums bija interesanta saruna.

Tomasa sirds salēcās. Viņam nebija ne mazākās nojausmas, ko tobrīd gaidīt no Albija. Ē… jā, atceros.

-     Es redzēju to, ko es redzēju, zaļknābi. Atmiņas pamazām bālē, bet es nekad neaizmirsīšu, cik briesmīgas tās bija. Mēģināju tev pastāstīt, bet kāds sāka mani žņaugt. Tagad tie attēli cits pēc cita izdziest un pazūd, tā, it kā tas pats kāds negribētu, lai es atceros.

Tomasa acu priekšā atausa vakardienas epizode, kad Albijs raustījās konvulsijās un žņaudza pats sevi. Viņš neticētu, ka kaut kas tāds var notikt, ja nebūtu redzējis pats savām acīm. Lai gan atbilde biedēja Tomasu, viņam bija jājautā: Ko tu tur teici par mani? Tu vairākas reizes atkārtoji, ka esi mani redzējis. Ko es darīju?

Albijs kādu laiku klusēdams skatījās tālumā, tad atbildēja. Tu biji… kopā ar Radītājiem. Tu palīdzēji viņiem. Bet ne jau tas bija pats baisākais.

Tomass sajutās tā, it kā kāds viņam būtu ar dūri iebelzis pakrūtē. Palīdzēju Radītājiem? Viņš nespēja atrast vārdus, lai pārvaicātu, ko tas īsti nozīmē.

Albijs turpināja: Iespējams, ka Pārvēršana nerāda mums to, kas ir noticis īstenībā, bet tikai iedēsta viltus atmiņas. Ir daži, kas tā uzskata cerams, ka viņiem ir taisnība. Jo, ja pasaule patiešām ir tāda, kādu es to atcerējos… vadonis apklusa, un iestājās draudīgs klusums.

Albija vārdi mulsināja Tomasu, bet viņš turpināja pratināšanu. Vai vari pastāstīt, ko tu redzēji par mani?

-     Nekādā gadījumā, švali, Albijs papurināja galvu. Labāk neriskēšu. Man nav ne mazākās vēlēšanās atkal sākt sevi žņaugt. Var būt, ka viņi ir kaut ko izdarījuši ar mūsu smadzenēm, lai kontrolētu mūs tāpat kā tad, kad izdzēsa

mūsu atminas.

>

-     Bet, ja reiz es esmu ļauns, vai nav drošāk atstāt mani ieslodzījumā? Tomass to domāja gandrīz nopietni.

-      Izbeidz, zaļknābi, tu neesi ļauns. Varbūt tu esi pēdējais pālis un nejēga, bet ļauns tu neesi. Albija bargajā sejā parādījās kaut kas līdzīgs smaidam. Tava rīcība, riskējot ar savu pakaļu, lai glābtu mani un Minjo, to pierāda. Nē, tas viss tikai liek man domāt, ka bēdu serums un Pārvēršana ir viena aizdomīga padarīšana. Vismaz tā es ceru gan sevis, gan tevis dēļ.

Tomass sajuta tik milzīgu atvieglojumu, ka Albijs neturēja viņu aizdomās, ka dzirdēja tikai kādu pusi no vecākā zēna teiktā. Cik tad briesmīga tā bija tā pasaule, ko tu redzēji?

-    Es atcerējos šo to no savas bērnības kur dzīvoju, tādas lietas. Un zini, zaļknābi, ja pats Dievs nokāptu no debesīm un piedāvātu man atgriezties mājās… Albijs nodūra acis un papurināja galvu. Ja tas, ko redzēju, bija īstenība, es, goda vārds, labāk pārvāktos uz dzīvi pie bēdnešiem.

Tomass nebija domājis, ka ir tik slikti. Viņš vēlējās, kaut Albijs spētu sīkāk aprakstīt redzēto vai vismaz pateikt kaut ko konkrētu, bet zināja, ka vakardienas lēkme vēl pārāk spilgti saglabājusies vadoņa prātā, lai zēns būtu uz to pierunājams.

-     Varbūt tās patiešām nav īstas atmiņas, Albij. Varbūt bēdu serums ir kaut kāda traka narkotika, kas izraisa halucinācijas? Tomass ķērās pie pēdējā salmiņa.

-      Narkotika… halucinācijas… Albijs brīdi padomāja, tad vēlreiz papurināja galvu. Šaubos.

Mēģināts nebija zaudēts. Mums tik un tā jātiek prom no šīs vietas.

-     Paldies par padomu, zaļknābi, Albijs sarkastiski noteica. Nemaz nezinu, ko mēs darītu bez taviem spīdošajiem ierosinājumiem. Viņš atkal gandrīz pasmaidīja.

Albija garastāvokļa maiņa aizgaiņāja Tomasa drūmās domas.

-    Beidz saukt mani par zaļknābi! Tagad zaļknābis ir meitene.

-     Labi, zaļknābi, Albijs nopūtās, likdams noprast, ka saruna ir beigusies. Ej un sameklē sev kaut ko vakariņām tavs bargais vienas dienas cietumsods ir galā.

-     Ar vienu bija gana. Par spīti neremdinātajai ziņkārei Tomass tikai priecājās pamest Tuptūzi. Turklāt viņš bija izbadējies. Uzsmaidījis Albijam, zēns devās taisnā ceļā uz virtuvi.

Vakariņas bija lieliskas.

Cepetis zināja, ka Tomass ieradīsies vēlāk, tāpēc bija atstājis viņam veselu šķīvi ar kartupeļiem un ceptu gaļu, kā arī zīmīti, kas vēstīja, ka virtuves skapītī atrodami cepumi. Izskatījās, ka Tomass arī turpmāk varēja rēķināties ar atbalstu, kādu Klajuma pavārs bija viņam izrādījis Sapulcē. Ēdot Tomasam pievienojās Minjo un īsumā sagatavoja viņu pirmajai mācību dienai pie skrējējiem: iepazīstināja ar statistiku, dažiem interesantiem faktiem un vispārīgiem jautājumiem, kurus pārdomāt pirms gulētiešanas.

Pēc vakariņām Tomass devās atpakaļ uz to pašu nomaļo vietu Miroņmeža stūri, kur bija pavadījis iepriekšējo nakti. Viņš atcerējās savu sarunu ar Čaku un aizdomājās par to, kā ir, kad tev ir vecāki, kas katru vakaru novēl arlabunakti.

Šur tur Klajumā vēl rosījās daži zēni, bet lielākoties valdīja miers un klusums: it kā visi vēlētos tikai ātrāk doties gulēt un beidzot pielikt punktu šai dienai. Tomasam nebija iebildumu tas bija tieši tas, kas viņam tobrīd bija vajadzīgs.

Segas, ar kurām kāds pagājušajā nakti bija apklājis Tomasu, vēl aizvien atradās turpat. Viņš ietinās tajās, ērti iekārtojās mīkstajās efejās vietā, kur sastapās abas akmens sienas, un mēģināja atslābināties. Ar dziļi ievilkto elpu viņu sveicināja tik dažādās meža smaržas. Gaiss bija ļoti patīkams, un tas lika Tomasam kārtējo reizi aizdomāties par šīs vietas klimatu. Te nekad nelija, nekad nesniga, nekad nebija pārāk auksts vai karsts. Ja neņemtu vērā faktu, ka viņi ir šķirti no saviem draugiem un ģimenēm un ieslodzīti milzīgā labirintā starp asinskāriem briesmoņiem, Klajums varētu būt paradīze.

Tomēr šis tas te bija pārāk nevainojami, lai neliktos aizdomīgi. Tomass to zināja, bet nemācēja izskaidrot.

Viņa domas atgriezās pie tā, ko Minjo vakariņu laikā bija stāstījis par Labirintu. Tomass jau reiz bija aptvēris tā milzīgos izmērus, lūkojoties pāri Kraujas malai, bet nekādi nespēja iztēloties, kā kaut ko tik grandiozu ir iespējams uzbūvēt. Labirints bija kilometriem garš un kilometriem plats. Skrējējiem bija jābūt gandrīz pārcilvēciskā formā, lai spētu to, ar ko tie nodarbojās ikdienā.

Tomēr viņi nebija spējuši atrast izeju. Un pat par spīti tam, par spīti viņu stāvokļa absolūtajai bezcerībai viņi vēl aizvien nebija padevušies.

Vakariņu laikā Minjo izstāstīja Tomasam senu stāstu kādu no tām nejaušajām atmiņām, ko uzraugs neizskaidrojamā kārtā atcerējās no savas pagātnes, par sievieti, kas apmaldījusies labirintā. Viņa bija atradusi izeju, turpinādama iet vienā virzienā, ne mirkli neatraudama labo roku no labirinta sienas. Tādējādi viņa vienmēr nogriezušies pa labi un paši elementārākie fizikas un ģeometrijas likumi nodrošinājuši to, ka ar laiku sieviete sasniegusi izeju. Tas izklausījās pavisam loģiski.

Bet ne šeit. Šeit visi ceļi veda atpakaļ uz Klajumu. Kaut kas noteikti bija paslīdējis garām zēnu uzmanībai.

Rīt būs viņa pirmā mācību diena ar skrējējiem. Rīt viņš pats varēs sākt meklēt to, ko pārējie vēl nebija atraduši. Tajā brīdī Tomass pieņēma lēmumu. Nedomāt par dīvaino. Nedomāt par ļauno. Nedomāt neko lieku. Nepadoties, kamēr viņš nebūs atrisinājis Labirinta mīklu un atradis ceļu mājup.

Rīt. Šis vārds plīvoja Tomasa apziņā, līdz viņš beidzot iemiga.

32. NODAĻA

r

Minjo pamodināja Tomasu pirms saullēkta, ar kabatas lukturīti aicinādams sekot sev līdzi uz Mājokli. Tomass bez grūtībām nokratīja rīta miegainumu, vēlēdamies pēc iespējas ātrāk apgūt skrējēju prasmes. Izlīdis no segapakšas, viņš sekoja savam uzraugam, lavierējot starp mauriņā gulošajiem klajumniekiem par to, ka tie ir dzīvi, liecināja tikai šur tur dzirdami reti krācieni. Lēni austošā rīta gaisma pamazām iekrāsoja apkārtni tumši zilos toņos un pusēnās. Kaut kur Asinsnamā iedziedājās gailis. Tomasam vēl nekad Klajums nebija šķitis tik mierīgs.

Viņi nogriezās ap Mājokļa tālāko stūri, kur Minjo izvilka no kabatas atslēgu un atslēdza sienas padziļinājumā noslēptas šķības durvis, aiz kurām atradās neliels pieliekamais kambaris. Tomass nevarēja vien sagaidīt, kad ieraudzīs, kas tajā atrodas. Krustām šķērsām zibošajā Minjo lukturīša gaismā viņš saskatīja virves, ķēdes un visvisādus krāmus. Beidzot staru kūlis apstājās pie atvērtas kastes, kas bija līdz augšai pilna ar sporta apaviem. Tomass gandrīz iesmējās. Viņš bija cerējis uz kaut ko neparastāku.

-    Tā te ir viena no galvenajām lietām, ko mums piegādā Radītāji, Minjo paziņoja. Vismaz skrējējiem noteikti. Kastē regulāri ir jaunas nodilušo vietā. Bez labiem apaviem mūsu pēdas izskatītos pēc Marsa virsmas. Viņš noliecās un sāka rakņāties kaudzē. Kāds ir tavs izmērs?

-     Izmērs? Tomass mirkli padomāja. Es… nezinu. Likās jocīgi, ka viņš nespēj atcerēties tik vienkāršu lietu. Tomass pieliecās, lai novilktu vienu no kurpēm, kas bija viņam kājās jau kopš ierašanās Klajumā, un ieskatījās tajā. Četrdesmit sestais.

-    Jēziņ, švali, tev gan ir lielas kājas! Bet izskatās, ka man tomēr būs kaut kas tev. Minjo iztaisnoja muguru, turēdams rokās spīdīgu, sudraba krāsas nagleņu pāri. Vecīt, ar šitām milzenēm taču var doties smaiļot!

-    Baigi smalkās. Tomass paņēma skrienamās kurpes un izgāja no pieliekamā, lai tās uzlaikotu. Minjo paķēra vēl šādas tādas mantas no kambara plauktiem un sekoja viņam.

-    Tādi ir tikai skrējējiem un uzraugiem. Pirms Tomass paspēja pacelt galvu, viņa klēpī iekrita plastmasas rokaspulkstenis. Tas bija melns un ļoti vienkāršs, elektroniskā ciparnīca rādīja tikai laiku un neko citu. Liec virsū un nekad neņem to nost. No tā var būt atkarīga tava dzīvība.

Tomass priecājās par pulksteni. Līdz šim gan viņam bija pieticis ar sauli un ēnām, lai noteiktu aptuveno laiku, bet skrējējiem noteikti bija jābūt punktuālākiem. Viņš aplika pulksteni ap plaukstas locītavu un atkal pievērsās jauno apavu pielaikošanai.

-     Te būs mugursoma, pudeles ūdenim, pusdienu iepakojums, daži šorti un T-krekli, vēl šis tas. Minjo piebikstīja Tomasam un tas paskatījās augšup. Uzrauga rokās bija vairākas elastīgas, no balta spīdīga materiāla darinātas apakšbikses. Šīs te skaistules mēs saucam par skrējējapenēm. Ērtas un neberž.

-    Neberž?

-    Nu, pats saproti… Tur.

-     Aha, sapratu. Tomass savāca apakšbikses un pārējo inventāru. Izskatās, ka jūs visu esat pamatīgi pārdomājuši.

-    Nūja. Gandrīz divus gadus katru dienu skrienot no rīta līdz vakaram, ar laiku saproti, kas ir nepieciešams, un to tad arī pasūti. Minjo sāka krāmēt savu mugursomu.

-     Kā? Tomass izbrīnīti paskatījās uz viņu. Tu gribi teikt, ka ir iespējams pasūtīt lietas? Šķita dīvaini, ka zēnu ieslodzītāji būtu tik izpalīdzīgi.

-     Protams. Vienkārši jāiemet Kastē zīmīte un darīts. Tas gan nenozīmē, ka viņi atsūta visu, ko prasām. Reizēm dabūjam, reizēm paliekam bešā.

-    Karti esat prasījuši?

Minjo iesmējās. Jā, šito jau mēģinājām. Pasūtījām arī televizoru, bet nekā. Acīmredzot tas nav viņu interesēs rādīt mums, cik dzīve ir lieliska, ja nav jādzīvo nolādētā Labirintā.

Tomasu gan māca šaubas par to, ka dzīve mājās ir tik jauka. Galu galā, kādai gan jābūt pasaulei, kurā iespējams tā rīkoties ar bērniem? Šī doma viņu pārsteidza šķita, ka tās avots ir viņa patiesās atmiņas. Kā malduguns tā uzplaiksnīja apziņas tumsā un tūlīt pazuda. Papurinājis galvu, Tomass pabeidza šņorēt jaunās naglenes, piecēlās kājās, paskraidīja pa apli un palēkāja uz vietas, lai izmēģinātu tās. Ir labu labās. Esmu gatavs skriet.

Minjo, kurš vēl aizvien ņēmās ap savu mugursomu, nicinoši palūkojās uz Tomasu. Tu izskaties pēc idiota, kas ieņēmis galvā, ka ir balerīna. Kā tu domā iztikt bez brokastīm? Pusdienām? Ūdens? Ieročiem?

Tomass pārtrauca dīdīties un sastinga uz vietas. Ieročiem?

Ieročiem. Minjo piecēlās un devās atpakaļ uz pieliekamo. Nāc, es tev parādīšu.

Tomass sekoja uzraugam iekšā mazajā kambari un noraudzījās, kā tas atvelk pāris kastes no tālākās sienas. Zem tām atradās nelielas lūkas durvis. Minjo tās atvēra, un skatienam atklājās koka kāpnes, kas veda lejup tumsā. Mēs glabājam ieročus pagrabā, lai pie tiem netiktu tādi švaļi kā Gallijs. Nāc šurp.

Minjo kāpa pirmais. Kāpnēm čīkstot zem katra soļa, viņi pieveica kādu duci pakāpienu, līdz kājas atdūrās pret cietu klona grīdu. Pagraba vēsais gaiss bija atsvaidzinošs par spīti putekļiem un spēcīgajai pelējuma smakai. Tomass gan neko neredzēja, iekams Minjo, parāvis aiz aukliņas, neieslēdza vienīgo spuldzi telpā.

Pagrabs bija plašāks, nekā viņš bija gaidījis, gandrīz desmit kvadrātmetrus liels. Gar tā sienām atradās plaukti un vairāki masīvi koka galdi. Viss no augšas līdz apakšai bija pārbāzts un nokrauts ar dažnedažādiem atbaidoša paskata rīkiem. Koka iesmi, metāla durkļi, lieli stiepļu sieta fragmenti tādi paši, no kādiem bija darināts vistu sprosts, dzeloņstiepļu rituļi, zāģi, naži, zobeni. Viena siena bija pilnībā veltīta lokšaušanas piederumiem no koka darinātiem lokiem, bultām, rezerves stiegrām. Ieraugot tos, Tomass acumirklī atcerējās gadījumu Miroņmežā, kad Albijs sašāva Benu.

-     Ej tu nost… Tomass izbrīnīts novilka, balsij strauji noslāpstot šaurajā telpā. Kādam gan nolūkam klajumniekiem vajadzēja tik daudz ieroču? No sākuma viņš sabijās, bet tad atvieglots pamanīja, ka lielāko daļu no tiem klāj bieza putekļu kārta.

-     Mēs maz ko no tā izmantojam, teica Minjo. Bet drošs paliek drošs. Parasti līdzi ņemam tikai pāris nažus.

Viņš pamāja ar galvu uz lielu koka lādi, kas stāvēja istabas stūrī; tās vāks bija atvērts un atsliets pret sienu. Iekšā līdz pašai augšai bija pa roku galam samesti dažādas formas un izmēru naži.

Tomass uzdrīkstējās cerēt, ka vairākums klajumnieku nezina par šo telpu. Vai tas nav bīstami glabāt tik daudz ieroču? viņš vaicāja. Ja nu Bens būtu te iegriezies tieši pirms tam, kad sajuka prātā un uzbruka man?

Minjo izvilka no kabatas atslēgu saišķi un pažvadzināja rokā. Tikai dažiem veiksminiekiem ir šāds te komplektiņš.

-    Bet tik un tā…

-    Beidz krist uz nerviem un izvēlies sev pārīti! Skaties, lai tie būtu labi asi. Pēc tam iesim brokastot un sagādāsim sev pusdienas līdzņemšanai. Pirms došanās Labirintā es gribu vēl nedaudz uzkavēties Karšu telpā.

Tomass uztvēra šo ziņu ar sajūsmu mīklainais bunkurs Klajuma vidū nodarbināja viņa ziņkāri jau kopš dienas, kad zēns pirmoreiz redzēja tajā nozūdam skrējējus. Viņš izvēlējās īsu, spīdīgu dunci ar gumijas rokturi un vēl vienu ar garu melnu asmeni. Tomēr sākotnējais entuziasms bija nedaudz noplacis. Tomass ļoti labi zināja, kādas briesmas draud Labirintā, taču viņš vienalga nevēlējās domāt par to, kā šos ieročus nāktos pielietot.

Pēc pusstundas, paēduši un sakravājuši mugursomas, zēni stāvēja pie masīvajām Karšu telpas durvīm. Tomass nepacietīgi gaidīja, kad viņi beidzot dosies iekšā. Tikmēr rīts bija sācies pilnā sparā un visapkārt rosījās klajumnieki, gatavojoties jaunajai dienai. Gaisā vēdīja grauzdētas cūkgaļas aromāts Cepetim un viņa komandai bija darba pilnas rokas, lai pabarotu vairākus dučus kurkstošu vēderu. Minjo atslēdza durvis un sāka griezt apaļo rokturi, līdz iekšpusē kaut kas skaļi noklaudzēja. Viņš pavilka durvis uz sevi, un ar smagu metālisku čīkstu tās atvērās.

-    Aiz jums, lūdzu. Minjo samāksloti paklanījās.

Tomass klusēdams iegāja ēkā. Viņu sagrāba ledainas bailes, jauktas ar spēcīgu zinātkāri, un nācās sev atgādināt, ka jāturpina elpot.

Gaiss tumšajā telpā bija mitrs un sastāvējies un tik spēcīgi oda pēc kapara, ka pamodināja Tomasā kādu tālu, izbālējušu atmiņu no bērnības, kad viņš mēdza bāzt mutē un sūkāt sīknaudas monētas.

Minjo nospieda slēdzi, un pie griestiem iemirguļojās vairākas dienasgaismas spuldzes, izgaismojot telpu.

Tomasu pārsteidza tās pieticīgais iekārtojums. Telpa bija apmēram astoņus metrus gara un tikpat plata, ar vienkāršām betona sienām, pie kurām nebija nekādu dekorāciju. Precīzi tās centrā stāvēja koka galds, ap kuru bija novietoti astoņi krēsli. Uz galda atradās vairāki zīmuļi un astoņas glīti sakārtotas papīru kaudzītes pa vienai pretī katram krēslam. Līdzās mēbelēm vienīgie objekti telpā bija astoņas lielas lādes tādas pašas kā tā, kurā ieroču pagrabā glabājās naži. Lādes bija aizvērtas un simetriski novietotas pa divām pie katras sienas.

-    Laipni lūgts Karšu telpā, Minjo sacīja. Vienā no laimīgākajām vietām zemes virsū.

Tomass sajuta nelielu vilšanos viņš bija gaidījis kaut ko iespaidīgāku. Zēns dziļi ievilka elpu. Žēl, ka te ož kā pamestās kapara raktuvēs.

-     Man tīri labi patīk tā smarža. Minjo izvilka no pagaldes divus krēslus un apsēdās uz viena no tiem. Piesēdi. Gribu, lai tu šo to iegaumē, pirms dodamies Labirintā. Uzraugs paņēma papīra lapu un zīmuli un sāka zīmēt.

Tomass apsēdās, pieliecās tuvāk Minjo un ieraudzīja, ka tas uzzīmējis lielu taisnstūri, kas aizņēma gandrīz visu lapu. Pēc tam viņš to sadalīja mazākos kvadrātos, un lapa sāka izskatīties pēc slēgta desu spēles lauciņa trīs reiz trīs vienāda izmēra kvadrāti. Vidējā viņš ar lieliem burtiem ierakstīja vārdu KLAJUMS, bet pārējos sanumurēja no viens līdz astoņi, sākot ar kreiso augšējo, pulksteņrādītāja virzienā. Beigās Minjo atsevišķām šķērslīnijām pārvilka vēl dažas īsas svītriņas.

-    Šie te ir vārti, viņš paskaidroja. Pagaidām tu zini tikai tos, kas ved laukā no Klajuma, bet dziļāk Labirintā ir vēl četri, pa kuriem var nokļūt Pirmajā, Trešajā, Piektajā un Septītajā sektorā. Vārti savu atrašanās vietu nekad nemaina, bet ceļš uz tiem katru dienu ir cits, tas atkarīgs no sienu pārvietošanās. Minjo beidza zīmēt un aizslidināja lapu līdz Tomasam.

Tomass pacēla vienkāršo karti un sāka to pētīt, brīnīdamies par Labirinta loģisko uzbūvi. Tikmēr Minjo turpināja stāstīt:

-     Tātad pašlaik mēs atrodamies Klajumā, kam apkārt ir astoņi Labirinta sektori. Tie visi ir savstarpēji izolēti, noslēgti kvadrāti, kuru noslēpumu tā ari neesam spējuši atrisināt jau divus gadus, kopš sākām šo sasodīto spēli. Vienīgais, kas kaut cik atgādina izeju, ir Krauja, bet tas nav pārāk labs variants, ja vien nevēlamies veikt masu pašnāvību nositoties. Minjo ar zīmuli iebakstīja kartē. Sienas pārvietojas katru vakaru, vienlaikus ar vārtu aizvēršanos. Vismaz mēs tā domājam, jo citā laikā nekādu kustību neesam dzirdējuši.

Tomass pacēla acis. Tonakt, kad palikām ārā, es arī neko neredzēju un nedzirdēju. Viņš nopriecājās, ka var sniegt noderīgu informāciju.

-    Galvenie koridori, kas sākas uzreiz aiz vārtiem, nemainās. Tie, kas atrodas nedaudz dziļāk, gan.

-    Ak, tā… Tomass atgriezās pie kartes pētīšanas, cenzdamies Minjo zīmēto līniju vietā iztēloties Labirinta stāvās akmens sienas.

-     Mūsu komandā vienmēr ir vismaz astoņi skrējēji, ieskaitot uzraugu, pa vienam skrējējam uz katru sektoru. Lai sastādītu Labirinta karti, nepieciešama vesela diena neskatoties uz visu, mēs aizvien ceram, ka kaut kur parādīsies izeja. Dienas beigās mēs atgriežamies un katrs uzzīmējam sava sektora karti, katru dienu uz atsevišķas lapas. Minjo uzmeta acis vienai no lādēm. Tāpēc tās sasodītās kastes ir pilnas līdz augšai.

Tomasam prātā ienāca drūma un reizē biedējoša doma. Vai es… aizvietošu citu skrējēju? Kādu, kas nesen nogalināts?

Minjo papurināja galvu. Nē, pagaidām mēs tevi tikai mācām. Kāds noteikti gribēs atpūsties. Neuztraucies, jau diezgan ilgu laiku neviens skrējējs nav gājis bojā.

Nez kāpēc Minjo pēdējais izteikums tomēr satrauca Tomasu. Cerot, ka tas nav pamanāms viņa sejā, zēns parādīja ar pirkstu uz Trešo sektoru. Vai tiešām vajadzīga vesela diena, lai izskraidītu vienu mazu kvadrātiņu?

-     Tu joko? Minjo piecēlās un, piegājis pie lādes, kas atradās zēniem tieši aiz muguras, atvēra tās vāku un atstutēja pret sienu. Nāc, paskaties.

Tomass piecēlās kājās un, pastiepis galvu pāri Minjo plecam, ielūkojās lādē. Tā bija gana liela, lai blakus ietilpinātu četras kārtīgas karšu grēdas, kas sniedzās gandrīz līdz pašām lādes malām. Virspusē esošās izskatījās ļoti līdzīgas gandrīz visu lapu aizņēma ne pārāk rūpīgi uzzīmēts kvadrāts, kurā ar roku bija ieskicētas Labirinta ejas un sienas. Katras kartes labajā augšējā stūrī bija rakstīts 8. sektors, Henks un kārtas skaitlis, kam sekoja vārds diena. Pati jaunākā no tām bija datēta ar 749. dienu.

-    To, ka sienas pārvietojas, mēs sapratām jau pašā sākumā, Minjo turpināja. Tikko to pamanījām, sākām sekot līdzi un atzīmēt izmaiņas. Visu šo laiku domājām, ka, salīdzinot dažādu dienu un nedēļu kartes, atradīsim kādu noteiktu paraugu, pēc kā Labirints darbojas. Un tā arī notika var teikt, ka reizi mēnesī Labirints atkārto pats sevi. Bet mums tik un tā nav izdevies atrast izeju, kas ļautu izkļūt no paša lielākā kvadrāta.

-    Pagājuši jau divi gadi, Tomass ieminējās. Vai jums ne reizi nav ienācis prātā palikt laukā pa nakti, lai pārbaudītu, vai kaut kas neatveras brīdī, kad sienas pārvietojas?

Minjo pacēla galvu, viņa acīs nozibsnīja dusmas. Vecīt, tas gan ir drusku aizvainojoši. Nopietni.

-    Kas? Tomass bija pārsteigts viņš nebija to tā domājis.

-     Mēs divus gadus diendienā plēšam pakaļas, un tu vēl vaicā, vai mums pietrūkst saprāta, lai paliktu laukā pa nakti? Pašā sākumā daži to mēģināja, bet pēc tam tika atrasti miruši. Gribi teikt, ka tev kārojas pavadīt vēl vienu nakti Labirintā? Pārbaudīt savu izdzīvotspēju, ko?

Tomass no kauna pietvīka. Nē. Atvaino. Viņš sajutās kā pēdējais klunkšķis. Nudien Minjo nevarēja nepiekrist daudz labāk bija katru vakaru mierīgi atgriezties Klajumā, nekā riskēt iekulties vēl vienā kaujā ar bēdnešiem. No šīs domas vien viņš nodrebēja.

-    Jā, redzi… par atvieglojumu Tomasam Minjo novērsa acis no viņa un atkal paskatījās uz lādē sakrautajām kartēm. Dzīve Klajumā varbūt nav no tām vieglākajām, bet te vismaz ir droši. Mums netrūkst ēdamā, un esam pasargāti no bēdnešiem. Bet likt kādam no skrējējiem riskēt un palikt laukā pa nakti tas būtu pārāk daudz prasīts. Vismaz pagaidām, kamēr mums nav drošu pierādījumu, ka kaut kur kaut vai uz īsu brīdi varētu atvērties izeja.

-    Un kā izskatās? Vai ir kādas cerības?

Minjo paraustīja plecus. Es nezinu. Jā, tas ir diezgan nomācoši, bet mēs nezinām, ko citu vēl darīt. Nevaram atļauties riskēt ar to, ka kādu dienu kaut kur tāda izeja tomēr parādās un mēs par to neuzzinām. Mēs nedrīkstam padoties. Nekad.

Tomass piekrītoši pamāja. Tāda attieksme viņam patika. Lai cik bezcerīga arī liktos situācija, padošanās visu padarītu vēl ļaunāku.

Minjo izvilka no lādes pāris pēdējo dienu kartes. Kā jau teicu, mēs salīdzinām dienas ar dienām, nedēļas ar nedēļām, mēnešus ar mēnešiem, viņš skaidroja, pāršķirstot tās. Katrs skrējējs atbild par sava sektora kartēm. Ja godīgi, mēs vēl neko neesam noskaidrojuši. Un, ja pavisam godīgi mēs pat nezinām, kas mums jāmeklē. Tas ir reāli stulbi, vecīt. Patiešām. Stulbi.

-     Bet mēs nedrīkstam padoties, Tomass piebilda lietišķā tonī, vēlēdamies paust savu atbalstu tam, ko Minjo bija teicis pirms brīža. Vārdu mēs viņš izrunāja bez domāšanas un saprata, ka nu jau droši var uzskatīt sevi par pilntiesīgu klajumnieku.

-     Tieši tā, brāl. Nedrīkstam. Minjo rūpīgi nolika kartes atpakaļ vietās, aizvēra lādi un piecēlās. Labi. Tagad gan mums jāsarauj, jo drusku pazaudējām laiku šeit. Pirmās pāris dienas tu vienkārši skriesi kopā ar mani. Esi gatavs?

Tomass juta, kā ap kuņģi sažņaudzas nemiera cilpa. Tas brīdis bija klāt viņi tūlīt skries Labirintā, pa īstam, vairs nekādas runāšanas un domāšanas. Ē… laikam.

-    Nekādus laikam! Esi vai neesi?

Tomass paskatījās uz Minjo un steigšus savilka tikpat apņēmīgu grimasi. Esmu.

-    Nu, tad aiziet! Paskraidīsim.

33. NODAĻA

i

Tomass sekoja Minjo, kurš pa Rietumu vārtiem ieskrēja Labirinta Astotajā sektorā un ātrā riksī devās cauri gaiteņiem, šķiet, bez domāšanas nogriežoties te pa labi, te pa kreisi un ne uz mirkli neapstājoties. Agrā rīta gaismai piemita savdabīgs dzidrums, kas lika visam efejām, ieplaisājušajām sienām, koridoru akmens grīdām izskatīties trauslam un nereālam. Lai gan līdz saules nonākšanai zenītā vēl bija vairākas stundas, par apgaismojuma trūkumu nevarēja sūdzēties. Tomass pēc labākās sirdsapziņas centās turēties līdzās Minjo, tomēr brīžiem viņam nācās pielikt soli, lai neatpaliktu no uzrauga.

Pēc kāda laika zēni sasniedza vertikālu taisnstūra izgriezumu garā sienā, kas veda uz ziemeļiem un izskatījās pēc durvju ejas bez durvīm. Minjo neapstājoties izskrēja tam cauri.

Šie ir vārti no Astotā vidējā kreisā sektora uz Pirmo kreiso augšējo. Kā jau teicu, to atrašanās vieta nemainās, bet ceļš šurp var nedaudz atšķirties atkarībā no sienu pārvietošanās.

Tomass sekoja uzraugam, pārsteigts par to, ka ir jau aizelsies. Viņš cerēja, ka tās ir tikai satraukuma sekas un elpošana drīz izlīdzināsies.

Viņi pagriezās pa labi un skrēja līdz gara koridora beigām, izlaižot dažus kreisos pagriezienus. Kad zēni bija sasnieguši gaiteņa galu, Minjo samazināja ātrumu, gandrīz pāriedams soļos, un, pastiepis roku aiz muguras, no somas sānu kabatas izvilka bloknotu un zīmuli. Viņš ātri kaut ko pierakstīja, tad nolika visu atpakaļ, ne bridi nepārtraucot kustību. Tas atmodināja Tomasa ziņkāri, bet Minjo atbildēja, pirms viņš bija paspējis uzdot jautājumu.

-    Es paļaujos… galvenokārt uz atmiņu, smagi dvešot, teica uzraugs; arī viņa balsī beidzot bija manāmas noguruma pazīmes. Bet apmēram pēc katra piektā pagrieziena šo to pierakstu, lai vēlāk būtu vieglāk atcerēties. Pārsvarā tikai to, kas mainījies kopš vakardienas. Tādējādi es varu izmantot iepriekšējās dienas karti, lai uzzīmētu šodienas. Vieglāk par vieglu, vecīt.

Tomass bija ieintriģēts. Minjo tiešām lika tam izklausīties pavisam vienkārši.

Pēc neilga brīža zēni sasniedza krustojumu. Viņiem bija trīs iespējas, kā turpināt ceļu, bet Minjo nevilcinādamies nogriezās gaitenī pa labi. To darot, zēns izvilka no kabatas vienu no saviem nažiem un veikli no sienas nošņāpa ap metru garu efejas stīgu. Viņš nometa to zemē un turpināja skriet.

-     Drupačas? Tomass vaicāja, piepeši atminoties vecum veco pasaku. Šie savādie pagātnes iespaidu atplaiksnījumi viņu jau sen vairs nepārsteidza.

-     Aha, drupačas, Minjo attrauca. Es esmu Ansītis,

tu Grietina.

>

Viņi skrēja tālāk, sekojot Labirinta līkločiem, reizēm izvēloties labo, reizēm kreiso virzienu. Pēc katra pagrieziena Minjo nošķēla un atstāja aiz sevis metru garu liānas fragmentu. Tomasu pārsteidza uzrauga izveicība, viņš to paveica, pat nesamazinādams ātrumu. Labi, pēc brīža Minjo teica, nu jau elpodams smagāk. Tagad tava kārta.

-    Ko? Tomass bija iedomājies, ka viņam pirmajā dienā būs tikai jāskrien un jāskatās.

-    Nogriez liānu. Tev jāiemācās to darīt neapstājoties. Atpakaļceļā mēs tās parasti aizmetam vai pasperam malā.

Tomass priecājās par savu jauno pienākumu vairāk nekā bija gaidījis, lai gan pagāja kāds laiciņš, līdz iemanījās to darīt bez aizķeršanās. Pēc pirmajām pāris reizēm zēnam bija krietni jāpasteidzas, lai panāktu Minjo, un vienu reizi viņš pamanījās iegriezt pirkstā. Taču jau ar desmito mēģinājumu Tomass spēja to paveikt gandrīz tikpat ātri kā vecākais skrējējs.

Viņi turpināja skriet. Pēc kāda laika Tomass nemācēja pateikt, cik ilga, bet, pēc viņa aprēķiniem, Astotajā sektorā bija noskrieti apmēram pieci kilometri, Minjo palēnināja tempu un pamazām pārgāja soļos, līdz apstājās pavisam. Pauze! viņš paziņoja un, nosviedis no pleciem mugursomu, izvilka no tās ābolu un ūdens pudeli.

Tomass nebija mudināms un sekoja Minjo piemēram. Viņš kāri rija malku pēc malka, ļaujot vēsajam šķidrumam veldzēt izkaltušo rīkli.

-     Lēnāk, dumiķi! iesmilkstējās Minjo. Pataupi kaut ko ari vēlākam laikam.

Tomass mitējās dzert, ar baudu dziļi ieelpoja un skaļi atraugājās, juzdamies pārsteidzoši atspirdzis. Viņš nokodās no sava ābola. Nezināma iemesla dēļ domas atgriezās pie dienas, kad Minjo ar Albiju bija devušies aplūkot beigto bēdnesi, dienas, kad viss sagāja klunkšķī.

-    Tu tā ari neesi man stāstījis, kas todien notika ar Albiju. Kāpēc viņš bija knapi dzīvs? Es saprotu, ka bēdnesis pamodās, bet kā tieši viss notika?

Minjo jau bija uzmetis mugursomu atpakaļ plecos un izskatījās gatavs turpināt ceļu. Nu, tas maitas gabals nebija beigts. Albijs kā pēdējais pālis pabikstīja to ar kāju, un negantnieks atdzīvojās, izšāva dzeloņus un pārripoja viņam pāri ar visu savu resno rumpi. Bet ar to bēdnesi kaut kas tomēr nebija kārtībā, jo tas neuzbruka kā parasti. Izskatījās, ka tas drīzāk cenšas tikt projām un nabaga Albijs vienkārši gadījies tam ceļā.

-    Tu gribi teikt, ka tas bēga no jums? Tomasam bija grūti tam noticēt pēc tā, ko bija pieredzējis pirms pāris naktīm.

-      Nezinu, laikam. Minjo paraustīja plecus. Varbūt tam vajadzēja uzlādēt baterijas vai kaut ko tādu.

-    Kas ar to varēja būt noticis? Varbūt tu pamanīji kādu ievainojumu vai defektu? Tomass pats nezināja, kādu atbildi meklē, bet bija pārliecināts, ka notikušajā ir atrodams kāds svarīgs pavediens vai vismaz kaut kas, ko no tā visa varētu mācīties.

Minjo mazu bridi padomāja. Nē. Stulbais lops vienkārši izskatījās miris. Nekustīgs kā vaska lelle. Un tad pēkšņi ņēma un atdzīvojās.

Tomasa prātā ņudzēja tik daudz jautājumu un minējumu, ka viņš pat nezināja, ar ko sākt. Mani tikai interesē, uz kurieni tas devās. Tevi ne? Kur bēdneši paliek pa dienu? Viņš mirkli paklusēja. Vai jums nekad nav ienācis prātā izsekot tos?

Bļāviens, tev tiešām ir pašnāvnieciskas tieksmes! Aiziet, mums vairs nav laika. Minjo pagriezās un metās skriešus.

Tomass mēģināja saprast, kas tieši tik ļoti urdīja viņa prātu. Kāpēc bēdnesis vienu brīdi bija beigts un tad vairs ne? Uz kurieni tas devās pēc tam, kad bija atdzīvojies? Nespēdams nonākt ne pie kādiem secinājumiem, viņš sapīcis meta pārdomas pie malas un ar strauju uzrāvienu panāca Minjo.

Zēni skrēja vēl divas stundas, ieturēdami neilgas atpūtas pauzes, kas ar katru reizi šķita arvien īsākas. Ar visu Tomasa labo fizisko sagatavotību slodze tomēr bija jūtama.

Visbeidzot Minjo apstājās un atkal noņēma mugursomu. Viņi apsēdās uz gaiteņa grīdas un, atbalstījuši muguras mīkstajā vīteņu slānī, daudz nerunādami, notiesāja līdzpaņemtās pusdienas. Tomass izbaudīja katru sviestmaižu un dārzeņu kumosu, cenšoties ēst pēc iespējas lēnāk. Viņš zināja, ka, līdzko ēdiens būs pazudis, Minjo liks viņam celties kājās un skriet tālāk, tāpēc nebūt nesteidzās.

-    Nu, vai šodien kaut kas ir mainījies? Tomass ieinteresēti vaicāja.

Minjo izstiepa roku un paplikšķināja pa mugursomu, kurā glabājās viņa piezīmes. Sienas ir pārvietojušās, kā jau parasti. Nekas tāds, par ko tavai kaulainajai pakaļai būtu jāiespringst.

Tomass iedzēra lielu malku ūdens, pacēla acis uz efejām klāto sienu viņu priekšā un jau kuro reizi todien pamanīja metālisku zibsni un sarkanas gaismas uzplaiksnījumu starp lapām.

-    Klau, kas ir ar tām spiegvabolēm? viņš ievaicājās. Likās, ka tās ir visur. Tomass atcerējās savā pirmajā naktī Labirintā redzēto; bija noticis tik daudz, ka viņš aizmirsa par to painteresēties. Kāpēc tām uz muguras rakstīts Velns7 .

-    Mums nekad nav izdevies kādu notvert. Minjo beidza ēst un iebāza tukšo pusdienu kārbu atpakaļ somā. Un mēs nezinām, kas ar to vārdu domāts. Gan jau tas tur ir, lai mūs iebiedētu. Bet tās noteikti mūs izspiego. Viņu uzdevumā. Tik daudz mēs esam sapratuši.

-     Kas ir tie viņi? Tomass vaicāja. Viņš ienīda cilvēkus, kas radījuši Labirintu. Vai jums ir kāda nojausma?

-     Mēs ne velna nezinām par stulbajiem Radītājiem, to es varu pateikt. Minjo seja piesarka un plaukstas sažņaudzās dūrēs, it kā viņš grasītos kādam padarīt galu. Nekas, kad es tikšu…

Taču, pirms Minjo paspēja pabeigt, Tomass pielēca kājās un pieskrēja sienai gaiteņa pretējā pusē. Kas tas tāds? viņš pārtrauca uzraugu, caur vlteņiem pamanījis blāvi pelēku spīdumu aptuveni galvas augstumā.

-    Ak, pareizi, tas… Minjo vienaldzīgi atteica.

Tomass ar rokām ierakās efejās, atvilka tās sāņus kā aizkarus un sastinga, blenzdams uz skatienam pavērušos metāla plāksni, kas bija piestiprināta Labirinta akmens sienai. Uz tās ar lieliem burtiem bija iegravēts uzraksts. Viņš pārslidināja burtiem pirkstus, kā nespēdams noticēt pats savām acīm.

VADOŠĀ EPIDEMIOLOĢISKĀ LABORATORIJA.

NĀVES SEKTORS

Tomass skaļi pārlasīja uzrakstu un palūkojās atpakaļ uz Minjo. Ko tas nozīmē? Pār zēna muguru pārskrēja tirpas. Tam acīmredzot bija kāds sakars ar Radītājiem.

-    Kā lai es zinu, švali? Varbūt tā viņi sauc šo jauko vietu, ko mums uzcēluši. Tādi te ir uz katra stūra. Jau sen vairs nepievēršu tiem uzmanību.

Tomass atkal pagriezās pret plāksni un nopētīja to, cenšoties apspiest augošo nolemtības un bezcerības sajūtu. Neizklausās pārāk labi. Nāve… Epidemioloģiskā… Vadošā? Nepavisam neizklausās labi.

-    Jā, ko tu neteiksi, zaļknābi. Aiziet, skrienam!

Negribīgi ļāvis vīteņiem nokrist atpakaļ vietā, Tomass

uzmeta plecos somu un sekoja Minjo, pieciem mīklainajiem vārdiem svilinot caurumus viņa smadzenēs.

Apmēram stundu pēc pusdienām Minjo apstājās gara, taisna gaiteņa galā, no kura neatzarojās neviena sāneja.

-     Pēdējais strupceļš, viņš paziņoja Tomasam. Laiks griezties atpakaļ.

Tomass dziļi ievilka elpu un centās nedomāt par to, ka noskrieta tikai puse ceļa. Nekā jauna?

-     Tikai parastās izmaiņas. Puse dienas jau galā, Minjo noteica, bez emocijām ielūkodamies savā rokaspulkstenl.

-      Jādodas mājās. Negaidot atbildi, uzraugs pagriezās un sāka skriet atpakaļ Klajuma virzienā.

Tomass sekoja, vīlies, ka viņi nebija veltījuši vairāk laika tuvākai sienu un Labirinta detaļu izpētei. Pielicis soli, viņš panāca Minjo un jau grasījās protestēt: Bet…

-    Nemaz nesāc, vecīt! Atceries, ko es tev teicu pirms tam,

-     mēs nedrīkstam riskēt. Turklāt padomā ar galvu! Tev tiešām liekas, ka te kaut kur varētu būt izeja? Slepenas durvis vai kaut kas tāds, ja?

-    Es nezinu… iespējams. Kāpēc tu tā jautā?

Minjo papurināja galvu un izspļāva lielu kamolu kaut kā pretīga pa kreisi. Nav nekādas izejas. Tikai siena pēc sienas… pēc sienas. Visur viens un tas pats.

Tomass saprata, ka skrējēja teiktais ir rūgta un pārbaudīta patiesība, bet vienalga nespēja samierināties. Kā tu to zini?

-     Jo tie nelieši, kas ir gatavi mums sūtīt virsū bēdnešus, nedotu mums vieglu izeju.

Tas lika Tomasam apšaubīt visa viņu darītā jēgu. Tad kāpēc vispār skriet Labirintā?

Minjo paskatījās uz viņu. Kāpēc? Jo tas te nav tāpat vien jābūt kādam iemeslam. Bet, ja tu domā, ka mēs atradīsim mazas jaukas durtiņas, kas ved uz laimīgo zemi, tu pīpē govs

klunkški.

>

Tomass pacēla acis un pavērās uz priekšu; viņš pēkšņi sajutās tik bezcerīgi, ka gandrīz apstājās. Baigi stulbi.

Tas ir gudrākais, ko tu līdz šim esi pateicis, zaļknābi.

Minjo skaļi izpūta no plaušām gaisu un skrēja tālāk. Tomasam neatlika nekas cits kā vien sekot.

Viņš bija tik nokausēts, ka atlikusī dienas daļa pagāja kā miglā. Atgriezušies Klajumā, abi ar Minjo devās uz Karšu telpu, kur pēc atmiņas un piezīmēm uzskicēja šīs dienas karti, tad salīdzināja to ar vakardienas. Tam sekoja vārtu aizvēršanās un vakariņas. Pie galda Čaks vairākas reizes mēģināja sākt sarunu, bet Tomass aiz paguruma pusi nedzirdēja, spēdams tikai klanīt un grozīt galvu.

Brīdi pirms mijkrēslis pārtapa tumsā, viņš jau atradās savā jaunajā iecienītajā vietā meža stūrī, ieritinājies pie efejām, šauboties, vai vēl kādreiz jaudās paskriet. Nespēdams iedomāties, kā rīt darīt to pašu. It sevišķi, kad tas šķita tik bezjēdzīgi. Skrējēja arods bija zaudējis savu valdzinājumu. Jau pēc vienas dienas.

Visi viņa cēlie nodomi, apņemšanās kaut ko mainīt, sev dotais solījums palīdzēt Čakam atgriezties pie ģimenes tas viss izšķīda nomācošā bezcerības un noguruma mākonī.

Tomass jau atradās uz miega sliekšņa, kad viņa galvā ierunājās balss jauka meitenes balss šķita, ka tā pieder feju dievietei, kas iesprostota viņa galvaskausā. Nākamajā rītā, kad viss sāka iet šķērsām, viņš vairs nespēja pateikt, vai tā bijusi īsta vai daļa no sapņa. Bet dzirdēja viņš to tik un tā un atcerējās katru vārdu:

Tom, es tikko izraisīju Beigas.

34. NODAĻA

t

Kad Tomass atvēra acis, apkārt valdīja vārga, nedzīva gaisma. Sākumā šķita, ka viņš ir pamodies agrāk nekā parasti un līdz rītausmai vēl atlikusi kāda stunda. Bet tad zēns izdzirdēja klaigāšanu. Un palūkojās augšup cauri zarainajai koku lapotnei.

Debesis bija vienmērīgi pelēcīgā krāsā. Tā nemaz nelīdzinājās dabiskajai, blāvajai rīta gaismai.

Tomass pielēca kājās, ar roku atbalstījies pret sienu, atgāza galvu atpakaļ un vēlreiz palūkojās augšup. Debesis nebija ne zilas, ne melnas, tajās nemanīja ne zvaigžņu, ne rītausmas sārto toņu. Likās, ka no vienas malas līdz otrai tās klāj bezkrāsains, pelēks līķauts.

Tomass ieskatījās pulkstenī kopš noteiktā celšanās laika bija pagājusi vesela stunda. Lecošās saules gaismai būtu bijis viņu jāpamodina kā līdz šim katru ritu kopš ierašanās Klajumā. Bet ne šodien.

Viņš atkal pavērās augšup, it kā gaidītu, ka debesis būs atguvušas pierasto izskatu. Bet tās joprojām bija pelēkas. Nevis apmākušās, krēslainas vai agrās rītausmas gaismā svīstošas. Vienkārši pelēkas.

Saule bija pazudusi.

Tomass sastapa lielāko daļu klajumnieku stāvam pie Kastes durvīm, ar pirkstiem rādot uz nedzīvajām debesīm un runājot visiem reizē. Spriežot pēc laika, zēniem jau vajadzēja būt pabrokastojušiem un sākušiem strādāt. Taču izskatījās, ka lielākā Saules sistēmas ķermeņa pazušana no debesīm ir iedragājusi parasto dienas režīmu.

Klusībā vērojot pagalmā valdošo kņadu, Tomass patiesībā nemaz nejutās tik satraukts un izbiedēts, kādam instinktīvi vajadzēja būt. Viņu pārsteidza tas, ka tik daudzi klajumnieki izskatās pēc cāļiem, kas nejauši izkļuvuši no putnu būra. Tas likās pat smieklīgi.

Skaidrs, ka saule nebija pazudusi tas vienkārši nebūtu iespējams.

Lai gan izskatījās, ka noticis ir tieši tas no liesmojošās uguns bumbas nekur nebija ne miņas, tāpat kā no slīpajām rīta ēnām. Taču Tomass bija pārāk prātīgs un racionāli domājošs, lai kaut ko tādu pieņemtu. Nē, šim fenomenam bija jābūt kādam zinātniski pamatotam izskaidrojumam. Un, lai kāds tas arī būtu, viņaprāt, saules iztrūkums debesīs varēja nozīmēt tikai vienu ka tā nekad tur nav bijusi. Tik liels spīdeklis nevarētu tā vienkārši ņemt un pazust. Viņu debesis noteikti bija viltotas. Mākslīgas.

Citiem vārdiem sakot, saule, kas divus gadus bija spīdējusi virs viņu galvām, nodrošinot siltumu un spēku visam dzīvajam, nemaz nebija īsta. Nekas šajā vietā nebija īsts.

Tomass nesaprata, ko tas nozīmē un kā kaut kas tāds ir iespējams, taču zināja, ka nemaldās tas bija vienīgais izskaidrojums, kuru viņa racionālais prāts spēja pieņemt. Pēc pārējo klajumnieku uzvedības gan varēja spriest, ka Tomass pagaidām ir vienīgais, kas nokļuvis līdz šādam secinājumam.

Pie viņa pienāca Čaks ar tik pārbijušos izteiksmi sejā, ka Tomasa sirds sažņaudzās.

-     Kā tev šķiet, kas noticis? balsij žēli iedreboties, Čaks vaicāja, ne mirkli neatraudams acis no debesīm. Tomass brīnījās, kā zeņķim nenolūst galva. Izskatās pēc milzīgiem pelēkiem griestiem pie tam tik zemiem, ka gandrīz vai var pieskarties.

-    Jā, šī vieta nebeidz pārsteigt. Tomass sekoja viņa skatienam un pacēla acis. Jau otro reizi pēdējo divu dienu laikā Čaks bija trāpījis naglai uz galvas. Debesis patiešām izskatījās pēc griestiem. Ārkārtīgi liela izmēra telpas griestiem. Varbūt viņiem tur kaut kas salūzis. Varbūt drīz viss atkal būs normāli.

Čaks pārstāja blenzt uz mirušajām debesīm un ieskatījās Tomasam acīs. Salūzis? Ko tu ar to domā?

Pirms Tomass paspēja atbildēt, atmiņā pēkšņi atgriezās Terēzas balss, kas pirms iemigšanas bija skanējusi viņa galvā. Meitene teica: Es tikko izraisīju Beigas. Tā taču nevarēja būt sakritība! Tomasu pārņēma nelāga priekšnojauta. Lai kāds tam visam būtu izskaidrojums, lai kas līdz šim būtu spīdējis Labirinta debesīs saule, īsta vai ne, tā vairs tur nebija. Un tas nevarēja nozīmēt neko labu.

-    Tomas? Čaks piebikstīja viņam pie pleca.

-Jā?

-    Ko tu domā ar salūzis? Čaks atkārtoja.

Tomasam vajadzēja vairāk laika pārdomām, bet prāts darbojās kā miglā. Es nezinu. Iespējams, kāds mehānisms, kuru mēs ne redzam, ne saprotam. Bet Saule nevar tā vienkārši pazust no kosmosa. Pie tam kaut kāds apgaismojums, lai cik arī vājš, te vēl ir. No kurienes tad tas nāk?

Čaka acis iepletās tā, it kā viņam nupat būtu atklāts pats tumšākais Visuma uzbūves noslēpums. Jā, no kurienes? Tomas, kas notiek?

Tomass uzlika roku uz Čaka pleca. Viņš jutās neērti. Čak, man nav ne jausmas. Ne mazākās. Bet es nešaubos, ka Ņūtam un Albijam būs kaut kas padomā.

-     Tomas! Pie viņiem pieskrēja Minjo. Pietiks tev te meņģēties ar Čakiju. Aiziet! Mēs jau kavējamies.

Tomass apstulba. Viņš nez kāpēc bija iedomājies, ka anomālija debesīs būs atcēlusi dienišķos plānus.

-    Jūs tik un tā skriesiet Labirintā? Čaks vaicāja, acīmredzot ne mazāk pārsteigts. Tomass nopriecājās, ka kāds uzdeva šo jautājumu viņa vietā.

-      Skaidrs, ka skriesim, švali, atbildēja Minjo. Tev arī iesaku ķerties pie darba. Uzraugs pievērsa skatienu

Tomasam. Tagad mums ir vēl vairāk iemeslu doties laukā. Ja saule patiešām ir prom uz neatgriešanos, nepaies ilgs laiks, kad arī augi un dzīvnieki sāks iet bojā. Es teiktu, ka spriedzes līmenis nupat pacēlies par vienu iedaļu.

Pēdējais paziņojums dziļi satrieca Tomasu. Par spīti visām savām idejām un ieteikumiem Minjo viņš nebūt nevēlējās mainīt kārtību, kādā dzīve Klajumā bija ritējusi jau divus gadus. Tomasu pārņēma bailes un pacilājums reizē, kad viņš saprata, ko uzrauga sacītais nozīmē. Tu gribi teikt, ka turpmāk paliksim laukā arī naktīs? Papētīsim sienas nedaudz tuvāk?

Minjo papurināja galvu. Nē, vēl ne. Bet varbūt drīz. Viņš paskatījās uz debesīm un novilka: Mjā, tas tik ir rīts… Aiziet, ejam!

Tomass klusēja, kamēr viņi ar Minjo sagatavojās skriešanai un ieturēja zibens ātras brokastis. Viņa domas bija pārāk aizņemtas ar pelēkajām debesīm un Terēzas teikto vismaz viņam šķita, ka tā bija meitenes balss lai iesaistītos jebkādās sarunās.

Ko gan viņa bija domājusi ar Beigām? Tomass nespēja atkauties no sajūtas, ka viņam par to kādam ir jāizstāsta. Iespējams, visiem.

Taču viņš nesaprata vārdu nozīmi un nevēlējās, lai pārējie zinātu, ka viņš dzird meitenes balsi savā galvā. Tie droši vien nodomātu, ka Tomass sajucis prātā, varbūt pat iemestu aiz restēm šoreiz uz visiem laikiem.

Pēc ilgas svārstīšanās viņš nolēma pagaidām turēt mēli aiz zobiem un devās līdzi Minjo savā otrajā skrējēju mācību dienā, kas aizritēja zem drūmām un nedzīvām debesīm.

Viņi pamanīja bēdnesi, pirms vēl bija sasnieguši vārtus, kas veda no Labirinta Astotā sektora uz Pirmo.

Minjo kā parasti skrēja dažus soļus priekšā Tomasam. Viņš tikko bija nogriezies ap stūri pa labi, kad pēkšņi strauji apstājās, gandrīz vai nogāzdamies no kājām, tad palēca atpakaļ, sagrāba Tomasu aiz krekla un piespieda sienai.

-    Ššš, Minjo čukstēja. Tur priekšā ir bēdnesis.

Tomass jautājoši iepleta acis, no skriešanas strauji pukstošā sirds sāk sisties vēl ātrāk.

Minjo tikai pamāja ar galvu un pielika pirkstu pie lūpām. Viņš palaida vaļā Tomasa kreklu un paspēra soli atpakaļ, tad klusām pielavījās pie stūra, aiz kura bija ieraudzījis bēdnesi, un lēnām paliecās uz priekšu, lai ieskatītos gaitenī. Tomasam gribējās viņam uzkliegt, lai uzmanās.

Minjo strauji parāva galvu atpakaļ un pagriezās pret Tomasu. Tas vienkārši tup uz vietas, viņš čukstēja. Gandrīz tāpat kā tas beigtais, kuru atradām toreiz.

-    Ko darīsim? Tomass vaicāja, cik klusu vien iespējams, cenšoties ignorēt panikas uzplūdu. Vai tas nāk uz mūsu pusi?

-    Nē, idiot, es taču teicu, ka tas tup uz vietas.

-    Un? Tomass aizkaitināti iepleta rokas. Ko mēs darīsim? Stāvēt tik tuvu bēdnesim nešķita diez ko laba ideja.

Minjo uz pāris sekundēm aizdomājās. Mums jātiek tam garām, lai nokļūtu mūsu sektorā. Pavērosim to maitu kādu bridi ja tas uzbruks, skriesim atpakaļ uz Klajumu. Viņš vēlreiz palūrēja ap stūri, tad ātri paskatījās pār plecu. Velns! Tā vairs tur nav. Aiziet!

Nemaz negaidot Tomasa reakciju un neredzot, kā šausmās iepletās viņa acis, Minjo metās virzienā, kurā bija redzējis nozūdam bēdnesi. Tomass sekoja, neklausīdams instinktiem, kas lika viņam darīt tieši pretējo.

Zēni aizskrēja līdz gaiteņa galam, nogriezās pa kreisi, pēc tam pa labi. Pie katra pagrieziena viņi samazināja ātrumu, lai Minjo varētu paglūnēt ap stūri, pirms turpināt ceļu. Katru reizi viņš atčukstēja Tomasam, ka redzējis bēdneša pakaļgalu pazūdam aiz nākamā pagrieziena. Tādā garā viņi turpināja izsekot radījumu vēl desmit minūtes, līdz sasniedza garo koridoru, kas veda uz Krauju un nedzīvajām debesīm, kas pletās aiz tās. Bēdnesis traucās tām tieši pretī.

Minjo apstājās tik strauji, ka Tomass gandrīz uzskrēja viņam virsū. Zēns sastinga uz vietas un apstulbis vēroja, kā bēdnesis, durkļiem urbjoties zemē, pieripo Kraujas malai un ieveļas pelēkajā bezdibenī, pazūdot no redzesloka kā ēna, kuru aprijusi cita ēna.

35. NODAĻA

!

-     Tas visu izskaidro, teica Minjo. Tomass stāvēja blakus uzraugam Kraujas malā un vērās pelēkajā tukšumā, kas pletās viņu priekšā. Ne pa kreisi, ne pa labi, ne augšā, ne uz leju cik tālu vien acis sniedzās, nekur nekas nebija redzams. Nekas, izņemot tukšumu.

-    Ko izskaidro? Tomass vaicāja.

-     Šī ir jau trešā reize, kad mēs to redzam. Kaut kam te ir jābūt.

-    Jā. Tomass saprata, ko Minjo ar to domā, bet tik un tā gaidīja paskaidrojumu.

-    Arī beigtais bēdnesis, ko toreiz atradu, aizbēga šajā virzienā, un pēc tam es vairs neredzēju to atgriežamies Labirintā. Un tad vēl tie četri, kurus pārmānījām pāri malai.

-     Pārmānījām? Tomass pārvaicāja. Varbūt tā mums

tikai šķita.

>

Minjo domīgi paskatījās uz viņu. Hmm… lai nu kā, tagad vēl šis. Viņš parādīja uz bezdibeni. Šaubu nav kaut kādā veidā bēdneši pa šejieni tiek laukā no Labirinta. Izskatās pēc burvestības, bet to pašu var teikt arī par saules pazušanu.

-      Ja bēdneši te tiek laukā, Tomass piebilda, turpinot Minjo domu gaitu, tad arī mēs to varam. Viņa sirdī iekvēlojās cerība.

-    Atkal tu ar savām pašnāvnieciskajām tieksmēm! Minjo iesmējās. Tiešām tā ilgojies apciemot bēdnešus? Ieskriet uz tēju un sviestmaizēm?

Tomass sadrūma. Tev ir kāda labāka doma?

-     Tikai mieru, zaļknābi. Visu pēc kārtas. Savāksim akmeņus un pamēģināsim vispirms kaut ko saprast. Tur jābūt kādai slepenai izejai.

Kopīgiem spēkiem zēni pārmeklēja visus gaiteņa kaktus un maliņas, salasot tik daudz zemē gulošu akmeņu, cik spēja atrast. Viņi papildināja krājumus, ar pirkstiem drupinādami plaisas sienās un metot šķembas uz grīdas. Savākuši vērā ņemamu kaudzi, zēni aizstūma to līdz Kraujas malai un apsēdās, pārkarot kājas pāri malai. Tomass palūkojās lejup, bet redzēja tur tikai pelēku bezgalību.

Minjo izvilka bloknotu un zīmuli un nolika sev blakus uz grīdas. Tā. Galvenais, visu kārtīgi atzīmēt. Bet turi abas acis vaļā un centies visu iegaumēt tāpat, skaidrs? Ja izeju slēpj kāda optiska ilūzija, es negribētu būt pirmā švaļa vietā, kam, lecot tur iekšā, kaut kas samisējas.

-    Un pirmajam, protams, būtu jālec skrējēju uzraugam, Tomass mēģināja jokot, lai slēptu savu nemieru. Atrodoties tik tuvu neredzamajai vietai, no kuras katru mīļu brīdi varēja iznirt bēdneši, viņš svīda baiļu sviedrus. Nenāks par ļaunu pirms tam apsiet sev pamatīgu virvi.

Jā. Minjo pacēla no kaudzes akmeni. Labi. Metīsim pēc kārtas. Uz priekšu, tad atpakaļ un tā šķērsām no vienas malas līdz otrai. Ja te ir kāda maģiska izeja, cerams, tā darbojas arī ar akmeņiem tiem būtu jāpazūd.

Tomass paņēma akmeni un, rūpīgi notēmējis, aizmeta pa kreisi, tikai soli uz priekšu no vietas, kur gaiteņa siena sastapās ar Kraujas malu. Tas krita un krita aizvien tālāk, līdz pagaisa pelēkajā tukšumā.

Tagad bija Minjo kārta. Viņš mērķēja akmeni apmēram pusmetru tālāk par Tomasa sviesto. Arī tas aizlidoja dziļumā. Tomass meta nākamo, vēl pusmetru tālāk. Tad Minjo. Abi akmeņi krita, līdz pazuda no acīm. Viņi turpināja pamīšus mest katru akmeni tālāk par nākamo, līdz bija pārbaudījuši vismaz piecus metrus garu joslu uz priekšu no Kraujas malas, tad pārvietoja iedomāto līniju pusmetru pa labi un pēc tāda paša parauga atgriezās atpakaļ.

Visi akmeņi krita. Vēl viena līnija uz priekšu, viena atpakaļ. Akmeņi turpināja krist. Jau drīz viņi bija pārbaudījuši visu kreiso pusi laukumam, kas sākās ar Kraujas malu un beidzās cilvēka vai bēdneša lēcienam sasniedzamā attālumā. Ar katru nākamo metienu Tomasa saviļņojums noplaka, līdz pārvērtās milzu sarūgtinājumā.

Gribot vai negribot nācās atzīt, ka ideja bijusi stulba.

Taču nākamais Minjo mestais akmens pazuda.

Tomass tik tikko spēja noticēt savām acīm viņš nekad nebija redzējis neko tamlīdzīgu.

Minjo bija metis lielu no sienas izlauztu šķembu. Tomass to uzmanīgi vēroja, tāpat kā visus līdz šim sviestos akmeņus. Pametusi Minjo plaukstu, atlūza lidoja taisnā līnijā gandrīz pret gaiteņa vidu, tad sāka krist lejup. Un pēkšņi pazuda kā ūdenī iekritusi.

Vienu bridi tā bija redzama, bet nākamo vairs ne.

Tomass uz mirkli zaudēja valodu.

-     Mēs jau agrāk esam te metuši visādu drazu, Minjo ierunājās. Kā mēs varējām to neievērot? Pirmo reizi redzu kaut ko pazūdam. Goda vārds.

Tomasa rīkle bija izkaltusi, viņš ieklepojās. Pamēģini vēlreiz. Ja nu mēs abi reizē samirkšķinājām acis?

Minjo aizsvieda vēl vienu akmeni, tēmējot uz to pašu vietu. Arī tas pazuda kā nebijis.

-     Varbūt agrāk jūs neskatījāties pietiekami uzmanīgi, ieminējās Tomass. Jo liekas taču neiespējami, ka tukšā vietā kaut kas varētu pazust. Reizēm mēs nemaz necenšamies ieraudzīt to, ko uzskatām par neiespējamu.

Ar pārējiem akmeņiem zēni rūpīgi izzondēja katru sprīdi ap mīklaino vietu. Tomass bija pārsteigts izrādījās, ka laukums, kurā akmeņi pazuda aiz pelēkās miglas sienas, ir mazāks par diviem kvadrātmetriem.

-    Nav brīnums, ka mēs to nepamanījām, Minjo teica, drudžaini skicējot savā bloknotā kaut ko līdzīgu kartei. Tas nav diez ko liels.

-    Izskatās, ka bēdneši tur knapi var izspraukties cauri. Tomass neatrāva acis no neredzamā četrstūra gaisā, cenzdamies pēc iespējas labāk ielāgot tā izmēru, attālumu, precīzo atrašanās vietu. Pēc izlīšanas viņi droši vien atsperas pret cauruma malu un pāri tukšumam ielec Labirintā. Ja es varu tik tālu aizlēkt, tad bēdnešiem tas noteikti nesagādā nekādas grūtības.

Minjo pabeidza zīmēt un pacēla acis uz īpatnējo vietu. Bet kā tas ir iespējams, vecīt? Uz ko mēs skatāmies?

-    Kā jau tu teici, tā nav burvestība. Varbūt kaut kas no tās pašas sērijas kā mūsu jaunās griestu dekorācijas. Kaut kāda optiska ilūzija vai hologramma, aiz kuras noslēpta izeja. Šī vieta ir baigi jocīga. Un sasodīti interesanta, Tomasam nācās atzīt. Viņam trakoti kārojās uzzināt, kādi mehānismi un tehnoloģijas to visu darbina.

-    Jocīga gan. Ejam. Minjo iestenējās, piecēlās kājās un uzmeta plecos mugursomu. Jāpaspēj izpētīt no Labirinta tik daudz, cik vien iespējams. Pieļauju, ka mainījušās ir ne tikai debesis. Vakarā par šo pastāstīsim Albijam un Ņūtam. Nezinu, kā tas var noderēt, bet vismaz tagad mēs zinām, no kurienes tie draņķi nāk.

-    Un kur paliek, Tomass piebilda, uzmetot pēdējo skatienu slēptajai ejai. Bēdnešu caurumā.

Jā, varētu to saukt ari tā. Aiziet.

Tomass turpināja sēdēt un blenzt, gaidot, kad Minjo uzsāks kustību. Bet pagāja vairākas minūtes klusumā, un zēns saprata, ka uzraugs ir tikpat aizgrābts ar jauno atklājumu kā viņš. Beigu beigās, neteikdams ne vārda, Minjo uzgrieza Kraujai muguru. Tomass negribīgi piecēlās un sekoja viņam tumši pelēkā Labirinta dzīlēs.

Todien viņi vairs neatrada neko jaunu tikai tās pašas akmens sienas un vīteņi.

Šoreiz gan liānu griešana, gan pierakstu veikšana bija Tomasa ziņā. Iesākumā viņam nebija viegli pamanīt, kas mainījies kopš vakardienas, bet Minjo bez domāšanas parādīja, kur un kā sienas ir pārvietojušās. Pēdējā aklā gaiteņa galā, kad bija pienācis laiks griezties atpakaļ, Tomasam uzmācās gandrīz neapvaldāma vēlme atmest visam ar roku un pārnakšņot turpat, lai redzētu, kas notiks.

Gluži kā nolasījis viņa domas, Minjo satvēra Tomasu aiz pleca. Vēl ne, vecīt. Vēl par agru.

Un tā viņi atgriezās Klajumā.

Tajā valdīja drūma noskaņa nekas pārsteidzošs, ņemot vērā apkārt valdošo pustumsu. Blāvais apgaismojums bija uz mata tāds pats kā no rīta, kad viņi pamodās, un tas viesa Tomasā šaubas, ka arī pēc saulrieta kaut kas varētu mainīties.

Pēc ieskriešanas pa Rietumu vārtiem Minjo devās taisnā ceļā uz Karšu telpu. Tomasu tas izbrīnīja. Viņaprāt, zēniem bija pavisam citas prioritātes. Vai mums nevajadzētu pēc iespējas ātrāk pastāstīt Albijam un Ņūtam par Bēdnešu caurumu?

Klau, švali, mēs joprojām esam skrējēji, Minjo atbildēja, un mūsu darba diena vēl nav galā. Tomasam neatlika nekas cits kā vien sekot. Sasniedzis betona bunkura dzelzs durvis, uzraugs pagriezās pret viņu un nedaudz pasmaidīja. Bet, jā, pabeigsim, cik ātri varēsim, un uzreiz uzmeklēsim viņus.

Pārējie skrējēji jau bija viņiem priekšā un sēdēja ap galdu, noliekušies pār savu sektoru kartēm. Neviens nebilda ne vārda, it kā par jaunajām debesīm viss jau būtu izrunāts. Telpā valdošā nomāktība lika Tomasam justies tā, it kā viņš bristu pa duļķainu ūdeni. Taču zēns bija pārāk uzbudināts, lai pievērstu uzmanību paša nogurumam, viņš nevarēja vien sagaidīt, kā reaģēs Ņūts un Albijs, uzzinot par viņu atklājumu pie Kraujas.

Tomass apsēdās pie galda un sāka zīmēt šodienas karti, vadoties pēc atmiņas un paša veiktajām piezīmēm. Minjo visu laiku skatījās viņam pār plecu un deva vadošus norādījumus: Manuprāt, šis gaitenis beidzās te, nevis te… Ievēro proporcijas… Zīmē taisnāk, švali. Tas bija kaitinoši, bet noderīgi, un jau pēc piecpadsmit minūtēm Tomass varēja lepni uzlūkot gala rezultātu. Izpildījuma ziņā viņa karte ne ar ko neatšķīrās no pārējām līdz šim redzētajām.

-    Nav slikti, sacīja Minjo. Zaļknābim, protams.

Uzraugs piecēlās, piegāja pie Pirmā sektora lādes un atvēra to. Tomass nometās ceļos tās priekšā, izvilka iepriekšējās dienas karti un pacēla to, turot blakus tikko uzzīmētajai.

-    Kas man jāmeklē? viņš vaicāja.

-     Likumsakarības. Bet, skatoties tikai uz divu dienu kartēm, tu ne velna nepamanīsi. Tad ir jāpēta vairākas nedēļas, jāmeklē līdzības, atšķirības, atkārtojošies raksti viss iespējamais, kas mums varētu palīdzēt. Es zinu, ka tur jābūt kādai norādei, bet mēs vēl neesam to atraduši. Kā jau teicu, stulbi.

Tomasa zemapziņā kaut kas sakustējās, līdzīgi kā pirmoreiz ienākot Karšu telpā. Labirinta sienas, to pārvietošanās, likumsakarības, visas tās taisnās līnijas vai tās varēja norādīt uz pavisam cita veida karti? Varbūt tā nemaz nebija karte? Tomasam uzmācās spēcīgas aizdomas, ka viņš nesaskata kaut ko acīmredzamu.

Minjo uzsita viņam pa plecu. Ja vēlies, pēc vakariņām vari te atgriezties un studēt tās līdz nelabumam. Bet vispirms mums jāparunā ar Ņūtu un Albiju. Ejam.

Tomass salika kartes atpakaļ lādē un aizvēra vāku. Nemierpilnā kņudoņa pakrūtē viņu tracināja. Sienas, līnijas, likumsakarības… Atbildei vai vismaz kādai norādei bija jābūt tepat, šajās kartēs. Labi, ejam.

Tikko zēni bija aizvēruši aiz sevis smagās Karšu telpas durvis, pie viņiem pienāca Ņūts un Albijs. Ne viens, ne otrs neizskatījās īpaši priecīgs. Tomasa pacilājums acumirklī pārvērtās bažās.

-    Sveiki, Minjo iesāka. Mēs tieši grasījāmies…

-    Nevelc garumā! Albijs rupji pārtrauca viņu. Mums nav tam laika. Kaut ko atradāt? Ko?

No tik nelaipnas sagaidīšanas Minjo nedaudz parāvās atpakaļ, bet Tomass viņa sejā manīja drīzāk apmulsumu, nevis dusmas vai aizvainojumu. Man arī prieks tevi redzēt. Jā, vispār atradām gan kaut ko.

Dīvaini, bet Albijs izskatījās vīlies. Bļāviens, izskatās, ka šī draņķa vieta tūlīt noies pa burbuli! Vadonis uzmeta niknu skatienu Tomasam, it kā tā būtu vina vaina.

Kas tad šim lēcies? Tomass nodomāja, un viņā ieplūda dusmas. Vai tādēļ viņi visu dienu bija rāvušies vaiga sviedros, lai sagaidītu šādu pateicību?

-    Ko tu ar to gribi teikt? Minjo vaicāja. Vai noticis vēl kaut kas?

Ņūts atbildēja Albija vietā, pamājot ar galvu uz Kastes pusi: Šodien tā arī nesagaidījām regulāro piegādi. Divus gadus tā pienākusi reizi nedēļā, vienā un tajā pašā dienā un laikā. Bet ne šodien.

Visi četri paskatījās uz grīdā iemūrētajām dzelzs durvīm. Tomasam likās, ka tām pāri krīt ēna, vēl tumšāka par pelēko gaisu, kas ietina Klajumu.

-    Mjā, nu gan mēs esam pakaļā, Minjo nočukstēja. Uzrauga reakcija lika Tomasam noprast, ka situācija kļuvusi pavisam nopietna.

-     Bez saules gaismas augiem, piebilda Ņūts, bez piegādēm no tā sasodītā cauruma jā, es teiktu, ka esam pilnīgā pakaļā.

Albijs tikmēr sakrustotām rokām un sarauktu pieri blenza uz Kasti, it kā vēlētos to atvērt ar domu spēku. Tomass cerēja, ka vadonis nesāks stāstīt, ko redzējis Pārvēršanas laikā, vismaz neko, kas būtu saistīts ar Tomasu. It īpaši tagad.

-    Jā, lai nu kā, Minjo turpināja, mēs atklājām kaut ko dīvainu.

Tomass cerēja, ka Albijs un Ņūts uz jaunumiem reaģēs pozitīvi un varbūt pat spēs piedāvāt papildu informāciju, kas izgaismotu kaut daļu neizskaidrojamā.

Ņūts pacēla uzacis. Ko?

Minjo bija nepieciešamas veselas trīs minūtes, lai izskaidrotu visu, sākot ar bēdneša izsekošanu un beidzot ar akmeņu mešanas eksperimenta rezultātiem.

-    Tas droši vien ved… nu… tur, kur bēdneši dzīvo, uzraugs pabeidza.

-     Uz Bēdnešu caurumu, Tomass piemetināja. Pārējie trīs klajumnieki aizkaitināti paskatījās uz zēnu, it kā viņam nebūtu tiesību izteikties. Taču šoreiz tas, ka pret viņu izturas kā pret zaļknābi, Tomasu īpaši nesatrauca.

-     Bļāviens, man tas jāredz savām acīm, teica Ņūts un nomurmināja: Grūti noticēt.

Tomass viņu ļoti labi saprata.

-      Es nezinu, ko mēs varētu tur darīt, sacīja Minjo. Varbūt uzbūvēt kaut ko priekšā, lai nobloķētu to koridoru.

-    Nav jēgas, Ņūts atteica. Tie mošķi prot rāpties pa sienām, atceries? Nekas tāds, ko mēs varētu uzbūvēt, neapturētu tos.

Negaidīta rosība pie Mājokļa novērsa viņu uzmanību no sarunas. Pie nama durvīm stāvēja bariņš klajumnieku un centās pārkliegt cits citu. To vidū bija ari Čaks. Ieraudzījis Tomasu un vecākos zēnus, zeņķis satraukts metās pie viņiem. Tomasam atlika tikai minēt, kāds trakums noticis šoreiz.

-     Kas par lietu? Ņūts vaicāja.

-    Viņa pamodās! Čaks iebļāvās. Meitene pamodās!

Tomasam sažņaudzās kuņģis, un viņš atspiedās pret Karšu telpas betona sienu. Meitene… Meitene, kuras balss skanēja viņa galvā. Tomasu pārņēma nevaldāma vēlme bēgt, pirms tas bija noticis atkal, pirms tā atkal sāka runāt ar viņu.

Bet bija jau par vēlu.

Tom, es nevienu te nepazīstu. Nāc, palīdzi man! Manas atmiņas dziest… Es aizmirstu visu, izņemot tevi… Man tev tik daudz jāpastāsta! Bet tas viss pazūd…

Tomass nesaprata, kā viņa to spēj, kādā veidā meitenei izdodas iekļūt viņa galvā.

Terēza brīdi klusēja un tad pateica kaut ko nesaprotamu.

Labirints ir kods, Tom. Labirints ir kods.

36. NODAĻA

r

Tomass negribēja viņu satikt. Ne viņu, ne kādu citu.

Tiklīdz Ņūts bija devies izjautāt meiteni, viņš klusītēm aizlavījās prom, cerēdams, ka netiks pamanīts apkārtējā juceklī. Visu domas bija pārņemtas ar tikko no komas modušos svešinieci, tāpēc tas nesagādāja lielas grūtības. Apmetis līkumu Klajumam, Tomass teciņiem devās uz ierasto patvēruma vietu aiz Miroņmeža.

Viņš nometās stūrī pie efejām, saritinājās un pārvilka segu pāri galvai, naivi cerēdams, ka spēs tādā veidā izsargāties no Terēzas iebrukuma smadzenēs. Pagāja pāris minūtes, un strauji joņojošā sirds pamazām norima.

Aizmirst par tevi bija visnepatīkamāk.

Sākumā Tomass noturēja to par kārtējo balss apciemojumu savā galvā un ar abām plaukstām aizspieda ausis. Bet, nē, šoreiz tā skanēja… citādi. Viņš dzirdēja to ar ausīm. Meitenes balsi. Saltām tirpām skrienot pār muguru, zēns lēnām pabāza galvu no segapakšas.

Pa labi no viņa, atspiedusies pret masīvo akmens sienu, stāvēja Terēza. Esot pie samaņas un vertikālā stāvoklī, viņa izskatījās krietni citādi. Meitenei mugurā bija balts krekls ar garām piedurknēm, kājās zili džinsi un brūnas kurpes. Neticami, bet tagad Terēza Tomasam šķita vēl skaistāka nekā guļam komā. Daiļo bālo seju ieskāva melni mati, spožās acis dega ar dzidru zilu liesmu.

-    Tom, vai tu patiešām neatceries mani? Terēza vaicāja maigā balsī, kas stipri atšķīrās no tās nedabiskās, atsvešinātās skaņas, kuru viņa bija izgrūdusi, pirmoreiz attopoties Klajumā un nododot draudīgo vēsti, ka viss mainīsies.

-    Tu gribi teikt… tu mani atceries? Tomass vaicāja un tūlīt nokaunējās, jo, izrunājot pēdējo vārdu, balss neveikli sažņaudzās.

-    Jā. Nē. Varbūt. Meitene izmisusi pameta gaisā rokas. Es nemāku paskaidrot.

Tomass iepleta muti, bet aizvēra, tā ari neko nepateicis.

-    Es atceros atcerēšanos, viņa nomurmināja, smagi nopūšoties, apsēdās, pievilka kājas pie vēdera un apvija rokas ap ceļgaliem. Sajūtas. Emocijas. Itin kā manā galvā būtu daudzum daudz plauktiņu ar nosaukumiem, atmiņām un sejām, bet tie visi būtu tukši. Itin kā viss, ko zināju līdz šim, atrastos otrpus baltam aizkaram. Ieskaitot tevi.

-    Bet kā tu mani pazīsti? Tomasam likās, ka sienas sagriežas ap viņu kā karuselī.

Terēza paskatījās uz zēnu. Es nezinu. Es atceros, ka mēs bijām pazīstami, pirms ieradāmies Labirintā. Bet tas plauktiņš ir tukšs, kā jau teicu.

-    Tu zini par Labirintu? Kāds tev jau pastāstīja? Tu taču tikko pamodies.

-     Es… man tagad ir grūti saprast. Viņa pastiepa roku. Bet es zinu, ka mēs bijām draugi.

Kā noreibis Tomass nometa segu, paliecās uz priekšu un paspieda Terēzas roku. Man patīk, ka tu mani sauc par Tomu, viņš piebilda un tūlīt saprata, ka tas ir pats stulbākais, ko bija varējis pateikt.

Terēza pabolīja acis. Tas taču ir tavs vārds, vai ne?

-      Jā, bet visi mani parasti sauc par Tomasu. Izņemot Ņūtu viņš mani sauc par Tomiju. Toms man liek justies… tā, it kā es būtu mājās. Lai gan es nezinu, kādas tās mājas ir. Viņš rūgti iesmējās. Mums pamatīgi izskalojuši smadzenes, vai ne?

Meitene pirmoreiz pasmaidīja, un Tomass gandrīz novērsās: it kā kaut kam tik jaukam nebūtu vietas tik drūmā un pelēkā vietā, it kā viņa acīm nebūtu tiesību baudīt tik patīkamu skatu.

-    Jā, pilnīgs ārprāts, viņa piekrita. Man bail.

-    Man arī, goda vārds. Bailes bija pārāk pieticīgs apzīmējums tam, kā Tomass tobrīd jutās.

Labu laiku valdīja klusums, abiem veroties zemē.

-    Kādā veidā… Tomass iesāka un saminstinājās, nebūdams drošs, kā to labāk pajautāt. Kā tu spēj runāt manā galvā?

Terēza paraustīja plecus un nosūtīja viņam domu: Man nav ne jausmas. Es vienkārši to daru. Tad turpināja parastā balsi: Iedomājies ja te būtu divritenis, tu noteikti prastu braukt ar to bez liekas domāšanas. Bet vai tu atcerētos, kā un kad esi to iemācījies?

-    Nē. Tas ir, jā… es atceros braukšanu ar riteni, bet ne mācīšanos. Tomass pieklusināja balsi, sajutis pēkšņu skumju uzplūdu. Ne to, kas mani mācīja.

-    Nu, lūk… Terēza samulsusi pamirkšķināja acis. Tas ir apmēram tā.

-    Ļoti izsmeļoši.

Meitene paraustīja plecus. Tu taču neesi par to nevienam teicis? Pārējie domātu, ka mēs esam traki.

-     Vispār… kad tas notika pirmoreiz, pateicu gan. Bet, man liekas, Ņūts vienkārši nodomāja, ka man rādās stresa un pārguruma dēļ.

Tomass vairs nevarēja nosēdēt uz vietas viņam likās, ka sajuks prātā, ja neizkustēsies. Zēns piecēlās kājās un sāka soļot turp un atpakaļ meitenes priekšā. Mums jāsaprot, ko tas viss nozīmē. Tā jocīgā zīmīte, kas tev bija rokā par to, ka tu esi pati pēdējā, tava koma, tas, ka tu spēj telepātiski sazināties ar mani. Tev ir kāda nojausma?

Terēza ar acīm sekoja Tomasam, kas šaudījās no vienas puses uz otru. Nomierinies un beidz uzdot jautājumus. Man ir palikuši tikai pavisam blāvi iespaidi. Bet es atceros, ka mēs abi bijām svarīgi, ka mūs kaut kā izmantoja. Ka mēs esam gudri. Ka esam šeit, lai paveiktu kaut ko īpašu. Es zinu, ka izraisīju Beigas, lai ko tas arī nozīmētu. Meitene aizkaitināti iekunkstējās un nosarka. No manām atmiņām ir tikpat maz jēgas kā no tavām.

Tomass nometās ceļos viņas priekšā.

-     Nē, tā nav. Tu, piemēram, jau zini, ka mana atmiņa ir izdzēsta un ka mēs atrodamies Labirintā, lai gan neviens tev to nav stāstījis. Tu atceries krietni vairāk par mani un pārējiem.

Viņu acis sastapās: izskatījās, ka Terēza saspringti domā, cenšoties atrast izskaidrojumu notiekošajam.

Es vienkārši nesaprotu, viņa beidzot teica domās.

-    Atkal tu to dari! Tomass iesaucās, bet reizē sajuta atvieglojumu, ka meitenes balss galvā vairs neizraisa paniku. Kā tev tas izdodas?

-    Vienkārši izdodas, un es nešaubos, ka tev arī izdotos.

-     Nevarētu teikt, ka man ļoti gribas to izmēģināt. Tomass iekārtojās pie sienas blakus meitenei un tāpat kā viņa pievilka kājas pie vēdera. Tu kaut ko teici manā galvā neilgi pirms tam, kad atradi mani te. Tu teici, ka Labirints ir kods. Ko tas nozīmē?

Terēza viegli papurināja galvu. Kad pamodos, man pirmajā brīdī likās, ka esmu nokļuvusi trakonamā tie svešie puiši stāvēja ap manu gultu, pasaule gāzās virsū, smadzenēs pilnīgs juceklis, atmiņas gaisa cita pēc citas. Šī bija viena no tām, kuru izdevās notvert un kaut brīdi paturēt. Es vairs neatceros, kāpēc to teicu.

-    Vai tu atceries vēl kaut ko?

-    Starp citu, jā. Terēza uzrotīja kreisās rokas piedurkni, atklājot augšdelmu. Uz tā ar maziem melniem burtiem bija kaut kas uzrakstīts.

-    Kas tas ir? Tomass vaicāja, paliecoties tuvāk, lai saskatītu uzrakstu.

-    Izlasi pats.

Burti bija šķībi un neskaidri, bet, piebāzis acis gana tuvu, viņš spēja tos salasīt.

VELNS ir labs

Tomasa sirds iepukstējās straujāk. Velns. Es jau agrāk esmu šeit redzējis to vārdu. Viņš centās saprast, ko gan ērmīgā frāze varētu nozīmēt. Uz tiem mazajiem radījumiem, kas te dzīvo. Spiegvabolēm.

-    Kas tās tādas? viņa vaicāja.

-      Ķirzakām līdzīgas mašīnītes, ar kurām Radītāji tie paši, kas mūs te atsūtīja, novēro mūs.

Terēza brīdi par to domāja, acīm veroties tālumā. Tad paskatījās uz savu roku. Es neatceros, kāpēc to uzrakstīju, viņa teica, saslapināja īkšķi un sāka berzt uzrakstu nost no ādas. Bet neļauj man par to aizmirst tas noteikti kaut ko nozīmē.

Trīs mīklainie vārdi neapstādamies turpināja riņķot Tomasa smadzenēs. Kad tu to uzrakstīji?

-      Uzreiz pēc pamošanās. Uz galdiņa pie gultas stāvēja bloknots un pildspalva. Es paķēru to un pa vidu visam tracim pierakstīju, lai neaizmirstu.

Tomasu meitene ārkārtīgi mulsināja pirmkārt jau savādā saikne, kuru viņš bija jutis kopš paša sākuma, tad runāšana domās un tagad šis… Tu esi tik dīvaina. Bet to jau tu pati zini, vai ne?

-    Spriežot pēc taviem slēpšanās paradumiem, arī tu neesi gluži normāls. Patīk dzīvot mežā, ja?

Tomass gribēja saviebties, bet tā vietā pasmaidīja. Viņš jutās neērti, ka pieķerts slēpjamies. Labi. Tu man liecies pazīstama un saki, ka mēs esam draugi. Būs vien tev jātic.

Tomass pastiepa roku vēl vienam sveicienam. Terēza to atņēma un ilgi nelaida vaļā zēna plaukstu. Viņam atkal pārskrēja saltas tirpas, kas šoreiz bija pārsteidzoši patīkamas.

-    Es tikai vēlos atgriezties mājās, meitene teica, beidzot atlaižot viņa plaukstu. Tāpat kā jūs visi.

Tomasa domas atgriezās realitātē, un viņš atkal sadrūma, atcerējies, cik bēdīgas kļuvušas klajumnieku izredzes. Jā, zini, te viss ir tik slikti kā vēl nekad. Saule ir pazudusi, debesis kļuvušas pelēkas, šodien nesaņēmām iknedēļas piegādi izskatās, tā vai citādi, visam drīz pienāks beigas.

Pirms Terēza paspēja atbildēt, caur kokiem izbrāzās Ņūts. Pa pēdām viņam sekoja Albijs un vēl pāris klajumnieku. Ņūts palūkojās uz Terēžu.

-     Kā, pie velna, tu te nokļuvi? Medbrālis teica, ka vienu brīdi tu biji istabā un nākamajā pēkšņi pazudi.

Terēza piecēlās kājās, pārsteidzot Tomasu ar savu apņēmību. Tad jau laikam būs izlaidis to daļu, kurā es iespēru viņam pa kājstarpi un izkāpu pa logu.

Tomass gandrīz iesmējās. Ņūts pagriezās pret vecāku zēnu, kas piesarcis stāvēja viņam aiz muguras.

-    Apsveicu, Džef! Ņūts svinīgā balsī teica. Tu esi oficiāli šeit kļuvis par pirmo švali, kuru piekāvusi meitene.

-    Ja turpināsi runāt ar mani tādā tonī, tu būsi nākamais, Terēza piebilda.

Ņūts pagriezās pret meiteni un Tomasu, bet puiša sejā nebija ne miņas no bailēm. Viņš stāvēja un klusēdams vēroja viņus. Tomass lūkojās pretī, mēģinot uzminēt, kas notiek vecākā zēna prātā.

Priekšā iznāca Albijs. Man tas ir piegriezies! Vadonis pacēla pirkstu un gandrīz iebakstīja Tomasam krūtīs. Es gribu zināt, kas tu esi, kas ir šī sasodītā meitene un kā jūs viens otru pazīstat!

Tomass smagi nopūtās. Albij, es zvēru…

-    Viņa pamodās un uzreiz uzmeklēja tevi, švali!

Tomasā uzvirmoja dusmas un satraukums viņš bažījās,

vai ar Albiju nenotiks tas pats, kas ar Benu. Nu un? Jā, mēs esam pazīstami vismaz agrāk bijām. Bet tas neko nenozīmē! Es tik un tā neko neatceros. Vina arī ne.

>

Albijs paskatījās uz Terēžu. Ko tu izdarīji?

Tomasu samulsināja vadoņa jautājums. Viņš pašķielēja uz Terēžu, lai redzētu, vai viņa saprot, par ko Albijs runā. Bet meitene neatbildēja.

-    Ko tu izdarīji?! Albijs iekliedzās. Vispirms debesis, tagad šis!

-      Es kaut ko izraisīju, viņa mierīgā balsī atbildēja. Beigas. Es nezinu, kā un ko tas nozīmē. Es nedarīju to tīšām, goda vārds.

-    Ņūt, kas par lietu? Tomass vaicāja, cerot izvairīties no sarunas ar vadoni. Kas noticis?

Bet Albijs sagrāba viņu aiz krekla. Kas noticis?! Es tev pateikšu, kas noticis, šmurguli! Jo tu acīmredzot esi pārāk aizņemts ar flirtēšanu, lai vispār paskatītos sev apkārt. Neesi pamanījis, cik ir pulkstenis?

Tomass uzmeta acis savam rokaspulkstenim un ar šausmām aptvēra, ko nebija ievērojis. Nu viņš zināja, ko Albijs sacīs.

-    Paskaties uz sienām, pāli! Vārti! Tie šovakar nav aizvērušies.

37. nodaĻa

r

Tomass bija zaudējis runas spējas. Viņš saprata, ka tagad bez saules, bez piegādēm, bez aizsardzības pret bēdnešiem nekas vairs nebūs tā kā agrāk. Terēzai bija taisnība jau pašā sākumā viss mainījās. Šķita, ka elpa viņa plaušās sacietē un strēgst rīklē.

Albijs norādīja uz meiteni. Viņa jāliek aiz restēm. Nekavējoties. Billij! Džekson! Vediet to skuķi uz Tuptūzi un nerunājiet ar viņu, lai ko viņa arī teiktu.

Terēza nekādi nereaģēja, taču Tomass negrasījās ar to samierināties. Par ko tu runā, Albij? Tu nedrīksti… viņš spēji aprāvās, pamanījis Albija dusmās liesmojošās acis. Kā jūs varat vainot viņu pie tā, ka sienas nav aizvērušās?

Klāt pienāca Ņūts un viegli pastūma vadoni malā. Kā gan citādi, Tomij? Viņa pati tikko to atzina.

Tomass paskatījās uz Terēžu un nobālēja, pamanījis skumjas meitenes zilajās acīs. Viņam likās, ka krūtīs ielauzusies sveša roka un cieši sažņaugusi sirdi.

Priecājies, ka mēs neiespundējam arī tevi, Tomas! Albijs teica, pēdējoreiz nomērīja abus ar aizdomu pilnu skatienu un devās prom.

Tomasam vēl nekad nebija tik ļoti gribējies kādam iesist.

Billijs un Džeksons pienāca pie Terēzas, satvēra meiteni aiz rokām un sāka vest prom. Taču, pirms paunotāji bija pazuduši aiz kokiem, Ņūts tos apturēja. Neatkāpieties no viņas ne soli, lai kas ari notiktu. Un tā, lai no viņas galvas nenokristu ne matiņš! Jūs atbildat par to ar savu dzīvību.

Abi sargi paklausīgi pamāja un devās prom, vedot Terēžu sev līdzi. Tomasam iesāpējās sirds, redzot, cik labprātīgi viņa ļaujas arestam. Bija grūti saprast, kāpēc viņš tik ļoti pārdzīvo meitenes apcietināšanu un to, ka saruna tika pārtraukta. Es taču tikai nupat pirmoreiz satiku viņu, Tomass domāja. Es viņu nemaz nepazīstu. Bet viņš zināja, ka tā nav patiesība. Neticamā tuvības izjūta varēja nozīmēt tikai to, ka viņi bija pazīstami vēl pirms atmiņas zuduma apzīmogotās eksistences Klajumā.

Atnāc vēlāk apraudzīt mani, domās ieskanējās Terēzas balss.

Tomass nemācēja, nezināja, kā atbildēt. Bet tik un tā mēģināja.

Labi, atnākšu. Tur vismaz tu būsi drošībā.

Meitene neatbildēja.

Terēza?

Klusums.

Nākamās trīsdesmit minūtes Klajumā valdīja vispārējs apjukums.

Lai gan kopš paša rīta, kad saule un zilās debesis bija kļuvušas par pagātni, apgaismojumā nebija manāmas nekādas izmaiņas, šķita, ka pāri pagalmam nolaidies tumsas plīvurs. Ņūts un Albijs sasauca uzraugus, deva tiem vadošus norādījumus un lika tuvākās stundas laikā sapulcināt visus savus padotos Mājoklī. Tomass jutās kā novērotājs, nezinādams, kā palīdzēt.

Būvniekiem, kuru uzraugs Gallijs vēl arvien nebija atradies, tika pavēlēts aizbarikādēt vaļā palikušos vārtus; viņi paklausīgi ķērās pie darba, bet Tomass zināja, ka tiem nepietiks ne laika, ne materiālu, lai no tā būtu kāda jēga. Vispār izskatījās, ka uzraugu galvenais mērķis ir pēc iespējas nodarbināt zēnus, lai novērstu masveida paniku. Tomass devās palīgā būvniekiem, kuri pa Klajuma stūriem vāca kopā visu, kas bija kustināms, krāva atverēs starp sienām un nagloja kopā kā mācēdami. Rezultāts izskatījās neglīts un nožēlojams un uzdzina šausmas nebija nekādu šaubu, ka bēdnešus tas neapturēs.

Strādājot Tomass ar acs kaktiņu vēroja citas darbības, kas norisinājās Klajumā. Tika apzināti visi kabatas lukturīši un izdalīti pēc iespējas lielākam cilvēku skaitam; Ņūts bija paziņojis, ka pusaudžiem būs jāguļ Mājoklī un nāksies izslēgt visas gaismas, izņemot ārkārtas gadījumus. Cepetim tika uzdots pārvietot visus ilgstoši uzglabājamās pārtikas krājumus no virtuves uz Mājokļa telpām gadījumam, ja viņi tiktu ieslodzīti namā, Tomass spēja iztēloties, cik drausmīgi tas būtu. Citi vāca vienkopus darbarīkus un saimniecības piederumus. Viņš ieraudzīja Minjo stiepjam ieročus no pagraba uz ēku. Albijs bija licis noprast, ka Mājoklis jāpārvērš par cietoksni un jādara viss iespējamais, lai to nosargātu.

Tomass aizšmauca no būvniekiem un piebiedrojās Minjo, palīdzot tam uznest augšā dažas kastes ar nažiem un klēpi dzeloņstieplēm notītu rungu. Taču tad skrējēju uzraugs, aizbildinoties ar īpašu rīkojumu no Ņūta, deva viņam nepārprotamu mājienu atšūties un atteicās atbildēt uz jebkādiem jautājumiem.

Tomasu tas nedaudz aizvainoja, bet viņš klausīja, patiesībā vēloties pats sameklēt Ņūtu, lai parunātu par ko citu. Pēc brīža viņš pamanīja puisi soļojam pāri Klajumam uz Asinsnama pusi.

-    Ņūt! Tomass iesaucās un skriešus metās viņam pakaļ. Man tev kaut kas jāsaka!

Ņūts apstājās tik pēkšņi, ka Tomass gandrīz uzskrēja viņam virsū. Vecākais zēns izskatījās aizkaitināts, un Tomasam nācās vēlreiz pārdomāt savu ieceri.

-    Runā, bet ātri! Ņūts noskaldīja.

Tomass saminstinājās, nezinot, kā ietērpt savas domas vārdos. Klau, jums jāatbrīvo tā meitene. Terēza. Viņš bija pārliecināts, ka viņa nav bīstama un varētu tikai palīdzēt, iespējams, atcerēties kaut ko nozīmīgu.

-     Ā, nu, apsveicu, ka esi atradis sev draudzeni. Ņūts turpināja ceļu. Netērē manu laiku, Tomij.

Tomass saķēra vinu aiz rokas. Uzklausi mani! Vina ir

> > >

īpaša man liekas, ka mēs abi esam atsūtīti šurp, lai palīdzētu jums izbeigt šo visu.

-      Kā tad! Ielaižot Klajumā bēdnešus, lai tie mūs visus piebeigtu? Savā laikā esmu dzirdējis daudz idiotisku plānu, zaļknābi, bet šis viennozīmīgi pārspēj visus.

Tomass aizkaitinājumā iestenējās. Kā lai viņam ieskaidro?

-    Nē, es domāju, ka sienas neaizvērās cita iemesla dēļ.

Ņūts sakrustoja rokas; viņš izskatījās dusmīgs kā pūķis.

-    Ko tu tur muldi, zaļknābi?

Tomass bija daudz prātojis par metāla plāksnē iegravētajiem vārdiem, kurus pirmajā skriešanas dienā bija izlasījis Labirintā uz sienas: Vadošā epidemioloģiskā laboratorija. Nāves sektors. Viņš zināja, ka Ņūts bija vienīgais, kas varētu viņam noticēt. Es domāju… es domāju, ka mēs visi piedalāmies kaut kādā dīvainā eksperimentā, varbūt pat sacensībās uz dzīvību un nāvi. Bet tam visam kaut kā ir jābeidzas. Mēs nevaram palikt uz vietas mūžīgi. Tie, kas mūs atsūtīja šurp, ir ieinteresēti, lai eksperiments beigtos. Viņiem ir nepieciešami rezultāti. Tomass sajuta atvieglojumu, beidzot kādam to izstāstījis.

Ņūts saberzēja acis. Un tam būtu jāpārliecina mani, ka viss ir kārtībā? Ka meitene ir jāatbrīvo? Jo viņa te ieradās un pēkšņi mums visiem jācīnās uz dzīvību un nāvi?

-    Nē, tu nesaproti. Es nedomāju, ka Terēza ir vainojama tajā, ka mēs te esam. Viņa ir tikai marionete un atsūtīta mums kā līdzeklis vai pēdējais pavediens, kas palīdzētu atrast izeju no Labirinta. Tomass dziļi ievilka elpu. Man šķiet, ka arī mani atsūtīja tāpēc. Tas, ka viņa kaut kādā veidā izraisījusi Beigas, nenozīmē, ka viņa ir ļauna.

Ņūts pameta acis uz Tuptūža pusi. Zini, ko? Man tas šobrīd ir pie vienas vietas. Viņa mierīgi var paciest vienu nakti cietumā es pat teiktu, ka viņa tur būs lielākā drošībā nekā mēs.

Tomass piekrita, pamanījis iespēju panākt kompromisu.

-     Labi. Tagad kaut kā pārlaidīsim nakti. Rīt, kad mums būs vesela diena drošībā, izdomāsim, ko ar viņu darīt. Izdomāsim, ko darīt mums pašiem.

Ņūts nosprauslājās. Tomij, kas tev liek domāt, ka rītdien mēs izdomāsim kaut ko jaunu? Pagājuši jau divi gadi, saproti?

Tomass bija gandrīz pārliecināts, ka visas šīs izmaiņas ir kaut kas līdzīgs katalizatoram, pamudinājums pēdējam uzrāvienam pirms finiša taisnes. Jo tagad mums vairs nav izvēles. Mēs būsim spiesti atrast risinājumu. Vairs nevaram dzīvot tāpat kā līdz šim, dienu no dienas domādami, ka briesmas mums draud tikai tad, ja laikus neatgriežamies Klajumā.

Ņūts uz brīdi aizdomājās. Visapkārt nerimtīgi skraidelēja klajumnieki, veicot pēdējos sagatavošanās darbus.

-    Jārok dziļāk. Jāpaliek laukā, kad sienas pārvietojas.

-     Tieši tā! Tomass piekrita. Tieši to es ari vēlos ierosināt. Varbūt mēs varam ari aizbarikādēt vai uzspridzināt Bēdnešu caurumu. Iegūt vairāk laika, lai izpētītu Labirintu.

-     Albijs ir tas, kurš uzstāj uz viņas turēšanu aiz restēm. Ņūts pameta skatienu uz Mājokļa pusi. Viņš nav par jums abiem diez ko lielā sajūsmā. Bet tagad mums jāsaņemas un jācenšas izdzīvot līdz rītam.

Tomass piekrītoši pamāja ar galvu. Mēs varam uzveikt bēdnešus.

-     Esi to darījis jau agrāk, Herkules? Nemaz nepasmaidot un pat negaidot atbildi, Ņūts aizsoļoja prom, skaļā balsī aicinot klajumniekus pabeigt iesāktos darbus un pulcēties Mājoklī.

Tomass bija apmierināts ar sarunas rezultātiem ne uz ko vairāk viņš arī nebija varējis cerēt. Zēns nolēma pasteigties un apraudzīt Terēžu, iekams vēl nebija par vēlu, un uzņēma kursu uz Tuptūža pusi. Tikmēr pārējie klajumnieki cits pēc cita plūda uz Mājokli, gandrīz visi ar aizņemtām rokām.

Tomass apstājās pie nelielās cietuma ēkas un aizturēja elpu.

-    Terēza? viņš ievaicājās cauri kameras tumšā loga restēm.

Meitenes seja parādījās loga otrā pusē tik negaidīti, ka pārbiedēja zēnu. No izbīļa viņš skaļi noelsās, bet nokaunējies ātri saņēma sevi rokās. Zini, tev ir talants uz cilvēku biedēšanu.

-    Cik mīļi, Terēza atbildēja. Paldies par komplimentu. Tumsā viņas zilās acis spīdēja kā kaķim.

-    Lūdzu, Tomass atteica, ignorēdams sarkasmu meitenes balsī. Klau, es te tā domāju… viņš uz brīdi apklusa, lai apkopotu domas.

-    Atšķirībā no tā stulbeņa Albija, Terēza atburkšķēja.

Tomass nevarēja nepiekrist, bet bija nācis teikt kaut ko

citu: No šīs vietas noteikti ir jābūt kādai izejai mums tikai jāsaņemas, jāsarauj, jāpaliek Labirintā ilgāk. Tam, ko tu uzrakstīji sev uz rokas, un tam, ko teici par kodu, taču kaut ko vajadzētu nozīmēt.

Kā gan citādi? Viņš vēl nebija gatavs atteikties no cerības.

-    Jā, es domāju par to pašu. Bet, klau, vai tu nevari mani dabūt laukā no šejienes? Logā parādījās meitenes rokas, viņas baltie pirksti no iekšpuses apvijās restēm. Tomass tūlīt sajuta muļķīgu vēlmi tiem pieskarties.

-    Ņūts teica, ka varbūt rīt. Viņš priecājās, ka spējis panākt vismaz tik daudz pretimnākšanas. Bet pa nakti tev nāksies palikt tepat. Ļoti iespējams, ka šī ir visdrošākā vieta Klajumā.

-    Paldies tev, ka parunāji ar viņu. Gulēt uz aukstas betona grīdas būs interesanta pieredze. Terēza pameta ar īkšķi pāri plecam. No otras puses, bēdneši diez vai spēs iespraukties caur šo logu, tāpēc man nav par ko uztraukties, vai ne?

Tomass samulsa viņš neatcerējās, ka būtu stāstījis meitenei par bēdnešiem. Terēza, vai tu droši zini, ka esi aizmirsusi visu?

Viņa mirkli padomāja. Jocīgi… acīmredzot kaut ko tomēr atceros. Bet varbūt es dzirdēju, ko man apkārt runāja citi, kamēr biju komā.

-    Labi, šobrīd tam tāpat nav nozīmes. Es tikai gribēju satikt tevi pirms iešanas iekšā uz nakti. Taču Tomasam nemaz negribējās nekur iet; viņš iedomājās, ka daudz labprātāk tiktu iemests Tuptūzī kopā ar meiteni, un iekšēji pasmaidīja, iztēlojoties Ņūta reakciju uz šādu lūgumu.

-    Tom? Terēza ievaicājās.

Tomass atjēdzās, ka sastindzis blenž tukšumā. Vai, piedod! Ko?

Meitenes rokas pazuda atpakaļ tumsā. Tomass spēja saskatīt tikai viņas acis un bālās sejas aprises. Es nezinu, vai es to izturēšu visu nakti cietumā.

Tomasu pārņēma neaprakstāmas skumjas. Viņš apsvēra iespēju nozagt Ņūta atslēgas un palīdzēt Terēzai izbēgt, bet tā bija smieklīga ideja. Viņai nāksies samierināties un paciest. Tomass ielūkojās meitenes spulgajās acīs. Vismaz labi, ka neiestāsies pilnīga tumsa. Izskatās, ka tagad divdesmit četras stundas dienā pie mums būs krēsla.

-     Mjā… Terēza palūkojās pāri Tomasa plecam uz Mājokli, tad atkal pievērsa acis viņam. Es jau esmu liela meitene. Izturēšu.

Tomass jutās drausmīgi, atstājot Terēžu vienu, bet zināja, ka viņam nav izvēles. Es raudzīšu, lai tevi atbrīvo uzreiz no rīta, labi?

Terēza pasmaidīja, nedaudz uzlabojot viņa garastāvokli.

-    Apsoli?

-     Apsolu. Tomass pieklauvēja pie deniņiem. Ja tev pietrūkst sabiedrības, vari runāt ar mani te, cik uziet… Nezinu, kā tev tas sanāk, bet es pacentīšos atbildēt. Tomass jau bija pieņēmis domu par abu telepātisko saikni un pat vēlējās to izpētīt tuvāk. Viņam atlika tikai iemācīties atbildēt, lai saziņa kļūtu abpusēja.

Gan jau iemācīsies, Terēza atsaucās viņa domās.

-    Cerams.

Tomass stāvēja uz vietas, galīgi nevēlēdamies iet prom.

-    Labāk ej, viņa teica. Negribu, lai tava traģiskā nāve ir uz manas sirdsapziņas.

Tomasam izdevās izmocīt kaut ko līdzīgu smaidam.

-     Labi. Līdz rītam.

Viņš steigšus devās atpakaļ uz Mājokli, kamēr vēl nebija pārdomājis. Ņūts tieši tobrīd dzina iekšā pēdējos klajumniekus pa parādes durvīm, skubinādams tos kā noklīdušus cālēnus, Tomass sekoja pārējiem. Pēdējais iegāja Ņūts un aizvēra aiz sevis durvis.

Tieši pirms tās noklaudzēja, Tomass sadzirdēja pirmos spokainos bēdnešu vaidus nākam no Labirinta dzīlēm.

Nakts bija sākusies.

38. NODAĻA

r

Parasti lielākā daļa klajumnieku nakšņoja laukā, tāpēc satilpināt visus Mājokli nebija viegls uzdevums. Uzraugi centās ieviest kārtību, sadalot zēnus pa dažādām istabām un izsniedzot tiem segas un spilvenus. Par spīti burzmai un šaurības radītajam haosam visa darbošanās noritēja draudīgā klusumā, tā, it kā neviens nevēlētos lieki pievērst sev uzmanību.

Kad rosība bija norimusi, Tomass atradās Mājokļa otrajā stāvā, vienā istabā ar Ņūtu, Albiju un Minjo, un viņi beidzot varēja turpināt pagalmā iesākto sarunu. Albijs ar Ņūtu sēdēja uz telpā vienīgās gultas malas, Tomass un Minjo krēslos blakus viņiem. Istabā nebija citu mēbeļu, vienīgi šķībs skapītis un mazs galdiņš. Uz tā stāvēja ieslēgta lampa. Gaismekļa vārā gaisma tikai nedaudz kliedēja pelēko tumsu, kas no ārpuses spiedās cauri logam un solīja drīzas nepatikšanas.

Es nekad vēl neesmu bijis tik tuvu tam, lai atmestu visam ar roku, ierunājās Ņūts, nospļautos un mestos bēdneša apskāvienos. Piegādes beigušās, debesis pelēkas, sienas vairs neaizveras. Bet mēs tomēr nedrīkstam padoties, un visi to zinām. Tie mērgļi, kas mūs šurp atsūtīja, acīmredzot grib vai nu nogalināt, vai paskubināt mūs. Tā vai citādi, mums tagad jāplēš pakaļas vēl vairāk, ja vēlamies izdzīvot.

Tomass piekrītoši pamāja, bet neko neteica. Viņš bija vienisprātis ar Ņūtu, taču konkrētu ideju, kā rīkoties, zēnam nebija. Ja vien izdotos izdzīvot līdz rītam, varbūt viņi abi kopā ar Terēžu kaut ko izdomātu.

Tomass palūkojās uz Albiju: tas blenza grīdā un šķita apmaldījies depresīvās pārdomās. Vadoņa seja bija drūma un nogurusi, acis blāvas un iekritušas dobumos. Spriežot pēc tā, ka zēns bija mainījies, Pārvēršana uzskatāmi attaisnoja savu nosaukumu.

Albij? Ņūts ievaicājas. Tev nav nekas sakāms?

Albijs pacēla galvu, izskatoties izbrīnīts, ka telpā bez viņa ir vēl kāds. Ko? Ā… Jā. Labi. Jūs taču paši zināt, kas notiek naktīs. Tas vien, ka mūsu superzaļknābim vienreiz izdevās izdzīvot, nenozīmē, ka arī mums pārējiem paveiksies tāpat.

Tomass paskatījās uz Minjo un zīmīgi pabolīja acis tik ļoti viņam bija apnikusi Albija attieksme.

Ja Minjo jutās līdzīgi, tad viņš veiksmīgi to slēpa. Es piekrītu Tomasam un Ņūtam. Mums jābeidz īdēt un žēlot sevi. Uzraugs saberzēja rokas un paliecās uz priekšu savā krēslā. Rīt no rīta norīkosim speciālas vienības, kuru vienīgais uzdevums būs augu dienu pētīt kartes, kamēr skrējēji atrodas laukā Labirintā. Bet mēs paši piebāzīsim pilnas mugursomas, lai varētu palikt tur vairākas dienas.

-     Ko? Albijs pārvaicāja. Viņa balsī beidzot parādījās kaut kāda dzīvība. Kā to saprast dienas?

-     Tā arī saprast. Ja saulrieta vairs nav un vārti stāv vaļā visu diennakti, atgriezties Klajumā tāpat nav lielas jēgas. Pienācis laiks palikt ārā un noskaidrot, vai kaut kas neatveras brīdī, kad sienas pārvietojas. Ja tās vēl pārvietosies.

-   Nu nē, Albijs iebilda. Mēs vēl arvien varam patverties Mājoklī, un, ja ar to nepietiek, paliek vēl Karšu telpa un Tuptūzis. Velns parāvis, mēs taču nevaram prasīt no cilvēkiem, lai tie dotos drošā nāvē! Kurš gan uz ko tādu parakstītos?

-    Es, atbildēja Minjo. Un Tomass.

Visi reizē paskatījās uz Tomasu; viņš tikai pamāja ar galvu. Lai gan Labirints zēnu biedēja ne mazāk kā pārējos, viņš vēlējās to izpētīt pa īstam izpētīt, jau kopš pirmās reizes, kad par to uzzināja.

-     Es arī, ja būs nepieciešams, pievienojās Ņūts, pārsteigdams Tomasu; lai gan vecākais zēns nekad par to nerunāja, klibā kāja bija pastāvīgs atgādinājums tam, ka ar viņu Labirintā noticis kaut kas briesmīgs. Es nešaubos, ka arī pārējie skrējēji piekristu.

-    Tu ar savu švako kāju? Albijs, asi iesmiedamies, vaicāja.

Ņūts sarauca pieri un nodūra acis. Nu, man nav tiesību

prasīt no citiem to, ko neesmu gatavs darīt pats.

Albijs iesēdās dziļāk gultā un iecēla tajā kājas. Labi, vienalga. Dari, kā tev tīk.

-    Kā man tīk? Ņūts pārvaicāja un pieslējās stāvus. Kas ar tevi notiek, vecīt? Tu gribi teikt, ka mums ir izvēle? Tavuprāt, mums vajadzētu vienkārši sēdēt uz vietas un gaidīt, kamēr bēdneši atnāks un izrūnīs mūs?

Tomasam gribējās pielēkt kājās un uzgavilēt viņš bija pārliecināts, ka Ņūta vārdi kliedēs Albija apātiju.

Bet izskatījās, ka klajumnieku vadoni tie neietekmēja ne mazākajā mērā. Katrā ziņā tas skan labāk nekā brīvprātīgi mesties to ķetnās.

Ņūts atkal apsēdās. Albij, sāc taču domāt ar galvu.

Lai cik nepatīkami to būtu atzīt, Tomass saprata: lai kaut ko panāktu, Albija atbalsts viņiem ir nepieciešams. Vadonis tomēr bija autoritāte pārējo klajumnieku acīs.

Visbeidzot Albijs smagi nopūtās un paskatījās uz visiem klātesošajiem pēc kārtas. Veči, jūs taču redzat, ka ar mani ir galīgā pakaļā. Nopietni… Piedodiet, bet es vairs nevaru būt jūsu vadonis.

Tomass aizturēja elpu, nespēdams noticēt tikko dzirdētajam.

-    Velns pa… Ņūts iesāka.

-     Nē! Albijs iesaucās. Viņa sejas izteiksme pauda samierināšanos un padevību. Ne jau tā es to domāju. Es nesaku, ka mums jāmaina hierarhija un viss pārējais klunkšķis. Es tikai domāju… ka man jāļauj jums pieņemt lēmumus. Es vairs neuzticos pats sev. Tāpēc… jā, es piekrītu darīt visu, kas nepieciešams.

Gan Minjo, gan Ņūts izskatījās tikpat pārsteigti, cik Tomass.

-   Ē… nu labi, Ņūts lēnām novilka, neizklausīdamies pārāk pārliecināts. Mēs visu nokārtosim, apsolu. Pats redzēsi.

-      Jā, Albijs nomurmināja. Pēc ilgāka klusuma brīža viņš pēkšņi ierunājās, balsī bija saklausāms kādreizējais entuziasms. Klau, es zinu! Norīkojiet mani par galveno pie kartēm. Es likšu klajumniekiem pētīt tās līdz nelabumam, kamēr nebūsim kaut ko atraduši.

-     Man tas der, teica Minjo. Arī Tomass gribēja paust savu piekrišanu, bet nezināja, vai tas būtu vietā.

Albijs nolaida kājas atpakaļ uz grīdas un iztaisnoja muguru. Vispār jau tā bija stulba doma pa nakti palikt tepat. Mums vajadzētu būt Karšu telpā un strādāt.

Minjo paraustīja plecus. Tev droši vien taisnība.

-    Labi… tad es iešu, Albijs apņēmīgi noteica. Tūlīt pat.

Ņūts papurināja galvu. Izbeidz, Albij. Mēs taču jau dzirdējām tos sasodītos bēdnešu vaidus. Labāk pagaidīt līdz rītam.

Albijs noliecās uz priekšu un atbalstīja elkoņus pret ceļgaliem. Klau, jūs taču paši visu laiku sakāt, ka mums jārīkojas. Nesāciet protestēt tad, kad es beidzot kaut kam piekrītu. Ja esmu to apņēmies, tad man tas jādara un jācenšas atkal kļūt tādam kā agrāk. Man vajag kaut ko, kam pievērst savas domas.

Tomass sajuta atvieglojumu. Viņš jau bija noguris no mūžīgajām nesaskaņām.

Albijs piecēlās kājās. Nopietni, man tas nāks par labu. Viņš sāka virzīties uz durvju pusi, it kā patiešām grasītos doties prom.

-     Tu taču nerunā nopietni! Ņūts teica. Tagad jau ir par vēlu iet laukā.

-    Es tik un tā iešu, tas ir izlemts, Albijs izvilka no kabatas atslēgu saišķi un kā zobodamies pažvadzināja to. Tomass nespēja noticēt vadoņa negaidītajai apņēmībai. Līdz rītam, švaļi.

Albijs pagriezās un izgāja laukā.

Bija savādi apzināties, ka jau kādu laiku iestājusies nakts un visam jau sen būtu jāslīgst tumsā, bet tā vietā apkārt valda tikai tā pati vienmuļā pelēkā dūmaka. Tas izsita no līdzsvara Tomasa iekšējo pulksteni, miegs, kas ar katru brīdi aizvien vairāk mācās virsū, šķita kaut kas pretdabisks. Laiks mokoši vilkās, un šķita, ka nākamā diena tā arī nekad nepienāks.

Arī pārējie klajumnieki bija iekārtojušies uz gulētiešanu, bet miegs bija kaut kas tāls un nesasniedzams. Neviens neko daudz nerunāja un kopējais noskaņojums Mājoklī bija drūms un nomākts. Dzirdēt varēja tikai klusu čabināšanos un atsevišķus čukstus.

Tomass ar varu centās sevi iemidzināt, apzinoties, ka tā laiks paies ātrāk, bet pēc divu stundu nemierīgas grozīšanās viņam tas tā arī neizdevās. Zēns gulēja uz biezas zemē izklātas segas kādā no otrā stāva telpām. Blakus viņam gandrīz sānu pie sāna atdusējās citi klajumnieki. Vieta vienīgajā gultā bija tikusi Ņūtam.

Čaks nakšņoja citā istabā. Nez kāpēc Tomass iztēlojās puiku ierāvušos tumšā stūrī, raudošu un apkampušu savu spilvenu kā rotaļu lāci. Šī vīzija izsauca neaprakstāmas skumjas Tomass centās no tās atbrīvoties, bet veltīgi.

Gandrīz katram no gulošajiem pie sāniem atradās kabatas lukturītis ārkārtas gadījumiem. Ņūts bija pavēlējis izslēgt visas gaismas mājā par spīti spokaini blāvajām debesīm nebija jēgas piesaistīt sev lieku uzmanību. Lai sagatavotos bēdnešu uzbrukumam, bija darīts viss tik īsā laika sprīdī iespējamais: logi no iekšpuses aiznagloti ar dēļiem, durvīm priekšā piestumtas mēbeles, kā ieroči visiem izdalīti naži…

Tomēr nekas no tā nelika Tomasam justies drošāk.

Neziņa par to, kas viņus sagaida, smacēja dvēseli: kā nepārvarams baiļu un izmisuma rēgs, kas uzsācis pats savu dzīvi, tā pieņēmās spēkā ar katru brīdi. Tomass gandrīz vēlējās, lai tie pretekli ierastos ātrāk un vienreiz pieliktu visam punktu. Gaidīšana bija neizturama.

Bēdnešu gaudas kļuva aizvien skaļākas. Katra nākamā minūte likās garāka par iepriekšējo.

Pagāja stunda. Tad vēl viena. Miegs beidzot sāka ņemt virsroku, bet tikai uz nožēlojami īsiem laika sprīžiem. Varēja būt apmēram divi naktī, kad Tomass jau nez kuru reizi apgriezās no muguras uz vēdera. Viņš atbalstīja zodu plaukstās un blenza uz blāvajā gaismā izplūdušo gultas kājgali.

Pēkšņi viss mainījās.

Telpu no ārpuses sasniedza mehāniska dūkoņa. Tai sekoja jau pazīstamie klikšķi, bēdnesim ripojot pa pagalma akmens grīdu, it kā uz tās būtu uzbērta sauja naglu. Tomass pielēca kājās tāpat kā vairākums pārējo.

Bet Ņūts jau bija augšā pirmais; savicinājis rokas un pielicis pirkstu pie lūpām, viņš aicināja zēnus saglabāt klusumu. Tad, saudzējot ievainoto kāju, Ņūts uz pirkstu galiem piezagās istabas vienīgajam logam, kas bija steigā aiznaglots ar trīs koka dēļiem. Starp tiem bija pietiekami plašas spraugas, kas ļāva palūkoties laukā. Ņūts piesardzīgi paliecās uz priekšu, lai novērtētu ārā notiekošo. Arī Tomass pierāpoja pie loga.

Viņš notupās blakus Ņūtam un pietuvināja acis zemākajai spraugai atrasties tik tuvu sienai bija biedējoši. Taču aiz tās bija redzams tikai tukšs Klajums. Atvērums starp dēļiem izrādījās pārāk šaurs, un ne uz augšu, ne apakšu paskatīties nebija iespējams tikai taisni uz priekšu. Pēc kādas minūtes viņš padevās un pagriezies atspiedās ar muguru pret sienu. Arī Ņūts atkāpās no loga un apsēdās gultā.

Pagāja vēl pāris minūtes. Ik pēc desmit, divdesmit sekundēm cauri sienām telpā ielauzās bēdnešu radītie trokšņi. Mazu mehānismu griešanās. Metāliski švirksti un žvadzoņa. Taustekļu klabināšanās pret cieto akmens grīdu. Klakšķi,

kaut kam atveroties un atkal aizveroties. Katra skaņa lika To-

>

masam bailēs sarauties.

Spriežot pēc trokšņa, ārpusē bija vismaz trīs vai četri bēdneši.

Viņš dzirdēja, ka kroplīgās dzīvniekmašīnas, nepārtraukti dūkdamas un grabinādamas savus piederumus, virzās aizvien tuvāk Mājoklim un apstājas uz akmens plāksnēm netālu no sienas.

Tomasam mute kļuva pavisam sausa viņš jau reiz bija sastapies aci pret aci ar bēdnešiem un pat pārāk labi to atcerējās; nācās atgādināt sev, ka ir jāelpo. Pārējie zēni telpā nekustējās un neizdvesa ne skaņas. Gaisā kā melns sniegputenis virmoja šausmas.

Izklausījās, ka viens no bēdnešiem pieripo klāt Mājokļa sienai. Aso durkļu klikšķēšanu pret akmeni pēkšņi nomainīja cita, dobjāka skaņa. Šaubu nebija: radījums rāpās augšup pa Mājokļa sienu. Atskabargainajiem dzeloņiem cērtoties kokā, spītējot Zemes pievilkšanas spēkam, tas pārvietoja savu masīvo rumpi vertikāli uz viņu istabas loga pusi. Tomass dzirdēja, kā bēdneša durkļi ieurbjas sienā atkal un atkal, saārdot dēļu apšuvumu savā ceļā. Visa ēka drebēja.

Ellišķīgie plīstošā koka brīkšķi un brakšķi kļuva par vienīgajām skaņām Tomasa pasaulē. Trokšņi pieņēmās spēkā un nāca aizvien tuvāk. Pārējie zēni bija atkāpušies istabas otrā pusē, tik tālu no loga, cik iespējams. Tomass sekoja viņu piemēram un nostājās blakus Ņūtam. Sadrūzmējušies pie pretējās sienas, klajumnieki neatrāva acis no aiznaglotā loga.

Brīdi, kad skaņas jau bija kļuvušas neizturamas un Tomass saprata, ka bēdnesis atrodas tieši aiz loga, negaidot iestājās klusums. Viņam likās, ka dzird pats savus sirdspukstus.

Ārpusē iemirguļojās spokaina gaisma. Caur dēļu spraugām mestos starus šķērsoja šauras, kustīgas ēnas, kas skraidelēja no vienas puses uz otru. Tomass zināja, ka tās rada ar sensoriem aprīkotie bēdneša taustekļi, kurus tas izlaidis un nu snaikstās, meklējot medījumu. Droši vien turpat aiz loga lodāja arī spiegvaboles, palīdzot radījumiem orientēties apkārtnē. Pēc pāris sekundēm ēnu ņirboņa apstājās un gaisā sastinga trīs plati, nekustīgi gaismas kūļi.

Spriedze telpā bija gandrīz sataustāma, nedzirdēja nevienu elpas vilcienu. Tomasam ienāca prātā, ka pārējās Mājokļa telpās droši vien notiek kaut kas līdzīgs. Tad viņš atcerējās Tuptūzī ieslodzīto Terēžu.

Brīdī, kad Tomass vēlējās, lai meitene viņam kaut ko pateiktu, durvis uz gaiteni pēkšņi atsprāga vaļā. Vairāki zēni pārsteigumā iekliedzās viņi bija gaidījuši uzbrukumu no loga puses, nevis no aizmugures. Tomass pagriezās, cerēdams, ka ieraudzīs nobijušos Čaku vai Albiju, kuram mainījušies plāni. Taču, pamanījis durvju ailā vīdošo stāvu, zēns sastinga kā pārakmeņojies.

Tas bija Gallijs.

39. NODAĻA

r

Gallija acīs liesmoja ārprāts, drēbes bija saplēstas un netīras. Zēns paspēra soli pāri slieksnim un, smagi elsodams, nokrita uz ceļiem. Viņa acis šaudījās no viena istabas kakta uz citu kā trakam sunim, kas meklē, kam iekost. Neviens neteica ne vārda. īt kā ne tikai Tomasam, bet arī pārējiem tobrīd šķistu, ka Gallijs ir tikai viņu iztēles auglis.

Tie jūs nogalinās! zēns iebrēcās, siekalām šķīstot uz visām pusēm. Katru nakti pa vienam, līdz jūs visi būsiet pagalam!

Tomass mēmi noraudzījās, kā Gallijs pieraušas kājās un, pieklibodams ar labo kāju, sāk streipuļot uz priekšu. Neviens no telpā esošajiem nepakustināja ne muskuli, visi tikai skatījās, acīmredzami pārāk apstulbuši, lai kaut ko iesāktu. Pat Ņūts stāvēja ar ieplestu muti. Negaidītais viesis Tomasu biedēja gandrīz vairāk par bēdnesi, kas glūnēja aiz loga.

Gallijs apstājās divu soļu attālumā no Tomasa un Ņūta un ar asiņainu pirkstu norādīja uz Tomasu. Tu! viņš ieķērcās tik histēriski, ka balss vairs nelikās komiska, bet šausminoša. Tu esi vainīgs pie visa! Gallijs bez brīdinājuma atvēzēja kreiso roku un, savilcis plaukstu dūrē, iegāza Tomasam pa ausi. Tomass iekliedzās, vairāk no pārsteiguma nekā sāpēm, un sabruka uz grīdas, bet acumirkli uztrausās kājās.

Ņūts beidzot attapās un spēcīgi pagrūda Galliju. Tas atmuguriski aiztenterēja pāri istabai un ietriecās galdiņā, kas atradās blakus logam. Uz tā stāvošā lampa nokrita un sašķīda pret grīdu. Tomass gaidīja pretuzbrukumu, bet Gallijs tikai izslējās un pārlaida telpai neprāta pilnu skatienu.

No Labirinta nav izejas, viņš ierunājās, tagad jau klusā un atsvešinātā, spokainā balsī. Stulbie švaļi, jūs visi mirsiet… Bēdneši jūs nogalinās… katru nakti pa vienam, līdz viss būs beidzies… Es… Tā būs labāk… Gallijs nodūra acis grīdā. Katru nakti nogalinās tikai vienu… tie viņu stulbie Mainīgie…

Tomass izbrīnā klausījās, cenšoties apspiest bailes un iegaumēt visu, ko runāja aptrakušais zēns.

Ņūts paspēra soli uz priekšu. Gallij, aizver muti tur ārā aiz loga ir bēdnesis. Vienkārši apsēdies un paklusē varbūt tas liks mūs mierā.

Gallijs paskatījās uz Ņūtu un saviebās. Tu neko nesaproti, Ņūt. Tu esi pārāk stulbs, lai saprastu, un vienmēr tāds esi bijis. No Labirinta nav izejas. Nav nekādu iespēju izglābties. Jūs visus nogalinās, citu pēc cita visus!

Izkliedzis pēdējo vārdu, Gallijs metās pie loga un kā mežonīgs dzīvnieks, kas cenšas izlauzties no krātiņa, sāka plēst nost tam priekšā aiznaglotos dēļus. Pirms Tomass vai kāds cits spēja noreaģēt, Gallijs jau bija atrāvis vienu dēli un ar troksni nometa to uz grīdas.

-    Beidz! Ņūts iesaucās un metās uz priekšu. Tomass devās viņam palīgā, vēl aizvien nespēdams noticēt notiekošajam.

Kad Ņūts piesteidzās pie Gallija, tas jau bija atlauzis vaļā otru dēli. Satvēris to ar abām rokām, viņš iezvēla pa galvu Ņūtam, kurš no sitiena atmuguriski ielidoja gultā, nošļakstīdams palagu ar asinīm. Tomass sastinga un sagatavojās kautiņam.

-    Gallij! viņš iekliedzās. Ko tu dari?!

Gallijs nospļāvās uz grīdas, elsodams kā noskrējies suns. Aizver savu smirdīgo muti, Tomas. Klusē! Es visu par tevi zinu, bet nu jau man ir vienalga. Es daru to, kas man jādara.

Tomasam šķita, ka viņa kājas ir ieaugušas grīdā. Gallija vārdu apstulbināts, viņš nolūkojās, kā neprātis atrauj pēdējo logam priekšā pienagloto dēli. Tiklīdz tas atsitās pret grīdu, loga rūts izsprāga uz iekšu kā saniknots stikla lapseņu spiets. Tomass aizsedza seju ar rokām, nokrita uz grīdas un, ķepurojoties ar visām četrām, centās tikt pēc iespējas tālāk prom no loga. Kad viņa pakausis atdūrās pret gultas kājgali, zēns saņēma dūšu un pacēla acis, sagatavojies ļaunākajam.

Bēdneša uzblīdušais, pulsējošais ķermenis bija līdz pusei izspraucies cauri sašķaidītā loga rāmim. Tas klabināja un snaikstīja savus metāliskos taustekļus uz visām pusēm. Tomass izbīlī gandrīz nepamanīja, ka pārējie zēni jau paspējuši izbēgt gaitenī visi, izņemot Galliju un Ņūtu, kurš bija zaudējis samaņu.

Viens no bēdneša garākajiem taustekļiem draudīgi tuvojās nekustīgajam ķermenim gultā.

Ar šo skatu pietika, lai Tomass pārvarētu bailes. Viņš pietrausās kājās, lūkodamies apkārt pēc kāda ieroča. Taču uz grīdas mētājās tikai naži ar tiem neko daudz nevarēja iesākt. Viņu pārņēma neaprakstāma panika.

Te pēkšņi atkal ierunājās Gallijs, un bēdnesis atvilka savu taustekli, it kā tas būtu tam nepieciešams, lai klausītos un novērotu telpā notiekošo. Tikmēr tā rumpis turpināja grozīties un trīņāties, cenzdamies iespiesties istabā.

Neviens to nesaprot! Gallijs tik tikko spēja pārkliegt troksni, ko radīja briesmonis, plēšot sienu, lai ielauztos Mājoklī. Neviens nezina to, ko es redzēju, ko ar mani izdarīja Pārvēršana! Nepūlies atgriezties īstajā pasaulē, Tomas! Tu… negribi atcerēties!

Gallijs paskatījās uz Tomasu ar ieplestām šausmu un ārprāta pilnām acīm, tad pagriezās un metās tieši virsū bēdneša ļumošajam ķermenim. Tomass nenovaldīja kliedzienu, redzot, ka nezvēra taustekļi acumirklī sakļāvās ap zēna rokām un kājām un pievilka to sev cieši klāt, padarot bēgšanu neiespējamu. Gallija ķermenis ar pretīgu, žļurkstošu skaņu iegrima vairākus centimetrus radījuma sūkļveida miesā. Bēdnesis pārsteidzošā ātrumā izspraucās ārā no istabas un sāka rāpties atpakaļ lejup pa sienu.

Tomass pieskrēja pie cauruma, kas rēgojās kādreizējā loga vietā, un palūkojās laukā tieši tobrīd, kad bēdnesis sasniedza zemi un sāka ripot prom pāri pagalmam. Gallija ķermenis te parādījās, te pazuda, radījumam veļoties pa Klajuma akmens grīdu. Briesmoņa spilgtās gaismas meta spokainu dzeltenu atblāzmu uz atvērtajiem Rietumu vārtiem. Radījums devās turp, lai patvertos Labirintā. Pārējie bēdneši sekoja tam ar dažu sekunžu intervālu, skaļi dūcot un klikšķinot taustekļus, it kā svinētu uzvaru.

Tomasam kļuva tik nelabi, ka viņš gandrīz izvēmās. Zēns jau sāka kāpties atpakaļ no loga, bet tad pamanīja vēl kādu kustību ārpusē. Steigšus izliecies laukā, viņš ieraudzīja vientuļu stāvu skrienam pāri Klajumam tajā pašā virzienā, kur tikko bija nozuduši Gallija nolaupītāji.

Par spīti vārgajam apgaismojumam Tomass uzreiz saprata, kurš tas ir. Viņš skaļi iekliedzās, aicinādams skrējēju apstāties, bet bija jau par vēlu.

Minjo pilnā ātrumā izjoņoja cauri Rietumu vārtiem un pazuda Labirintā.

40. NODAĻA

i

Mājoklī iedegās gaismas. Klajumnieki skraidīja apkārt, klaigādami un runādami visi reizē. Pāris zēnu stūrī raudāja. Visapkārt valdīja haoss.

Tomass nepievērsa tam nekādu uzmanību.

Viņš izskrēja gaitenī un drāzās lejup pa kāpnēm, lecot pāri trīs pakāpieniem reizē. Izlauzies cauri drūzmai vestibilā un laukā pa Mājokļa durvīm, Tomass skriešus metās uz Rietumu vārtiem. Tomēr pie pašas ieejas Labirintā instinkti lika zēnam apstāties un vēlreiz pārdomāt iecerēto. Aiz muguras atskanēja Ņūta balss, kas sauca viņa vārdu, vēl vairāk novilcinot lēmuma pieņemšanu.

-    Minjo aizskrēja tiem pakaļ! Tomass uzkliedza Ņūtam, kurš panāca viņu, turēdams pie galvas nelielu rokas dvieli. Cauri baltajam audumam sūcās asinis.

-      Es redzēju, Ņūts atbildēja, paskatījās uz asiņaino dvieli un saviebies piespieda atpakaļ galvai. Bļāviens, sāp tā, ka maz neliekas. Minjo laikam nosvilušas pēdējās smadzeņu šūnas. Nemaz nerunājot par Galliju tas švalis bija traks jau no paša sākuma.

Tomasam rūpēja tikai Minjo. Es skriešu viņam pakaļ.

-    Ko, atkal grasies tēlot varoni?

Tomass aizvainoti paskatījās uz Ņūtu. Tu domā, ka es visu to daru, lai atstātu uz jums iespaidu? Tikai nevajag! Man rūp vienīgi tas, kā tikt no šejienes laukā.

-    Jā, nu, nebūtu jau pirmā reize, kad tu izcelies. Bet pašlaik mums ir nopietnākas problēmas.

-     Kādas? Ja Tomass gribēja panākt Minjo, laika sarunām nebija.

-    Kāds… Ņūts sāka.

-    Re, kur viņš ir! Tomass iesaucās. Minjo bija iegriezies no stūra taisnajā gaitenī un skrēja uz viņu pusi. Tomass salika plaukstas pie mutes un iekliedzās: Ko tu tur darīji, idiot!?

Minjo neatbildēja, iekams nebija sasniedzis vārtus. Ieskrējis Klajumā, zēns noliecās, ar rokām atbalstījās pret ceļgaliem un vairākas reizes dziļi ieelpoja. Es tikai… gribēju… pārliecināties.

-    Par ko? Ņūts izklausījās sašutis. Tā tikai vēl trūka, lai tevi notvertu tāpat kā Galliju!

Minjo iztaisnoja muguru un, vēl aizvien smagi elsodams, iespieda rokas sānos. Atslābstiet, puikas! Es tikai gribēju pārliecināties, vai tie devās uz Krauju. Uz Bēdnešu caurumu.

-    Un? vaicāja Tomass.

-    Tā arī bija. Minjo noslaucīja sviedrus no pieres.

-     Kaut kas neticams, Ņūts gandrīz čukstus nomurmināja. Tā tik ir naksniņa…

Tomasa domas jau steidzās pie Cauruma un tā, ko tas viss nozīmēja, bet tad viņš atcerējās, ka brīdi pirms Minjo atgriešanās Ņūts bija grasījies kaut ko teikt. Ko tu man gribēji sacīt? Tomass vaicāja. Tu teici, ka mums ir nopietnākas…

-    Jā. Ņūts pameta ar īkšķi pāri plecam. Paskaties pats. Neredzi dūmus?

Tomass palūkojās norādītajā virzienā. Karšu telpas masīvās durvis stāvēja pusvirus, pa tām laukā vēlās melnu dūmu mutuļi un cēlās pelēkajās debesīs.

-    Kāds sadedzinājis lādes ar kartēm, Ņūts teica. Visas līdz pēdējai.

Tomasu pārāk nesatrauca karšu liktenis likās, ka no tām tāpat nav lielas jēgas. Viņš, pametis Ņūtu un Minjo, kuri bija devušies izmeklēt sabotāžu Karšu telpā, stāvēja blakus Tuptūža logam. Pirms viņu ceļi šķīrās, Tomass pamanīja, ka abi zēni apmainās zīmīgiem skatieniem tā, it kā tiem būtu kāds kopīgs noslēpums. Taču Tomasam prātā bija tikai viens.

-    Terēza? viņš vaicāja.

Logā parādījās meitenes seja.

-    Vai kāds ir miris? viņa jautāja nedaudz miegainā balsī, ar rokām berzēdama acis.

-     Tu gulēji? Tomass pārsteigts vaicāja, neizsakāmi atvieglots, ka Terēza ir sveika un vesela.

-    Jā, meitene atbildēja. Vismaz līdz brīdim, kad kāds sāka gāzt apkārt Mājokli. Kas notika?

Tomass neticīgi nogrozīja galvu. Nesaprotu, kā tevi uzreiz nepamodināja tās baisās bēdnešu skaņas.

-    Pamēģini pats kādreiz atjēgties no komas. Tad sapratīsi. Bet tagad atbildi uz manu jautājumu, Terēza turpināja viņa domās.

Tomass satrūkās, jau paspējis atradināties no neredzamās balss savā galvā. Šitos jociņus izbeidz!

-    Tad pastāsti man, kas notika.

Tomass nopūtās. Stāstāmā bija tik daudz, un viņš nemaz lāgā negribēja to atcerēties. Tu nepazīsti Galliju, bet te bija tāds psihs švalis, kurš vienu dienu aizmuka. Viņš pēkšņi nez no kurienes uzradās Mājoklī, uzlēca virsū bēdnesim, un tas aizvilka viņu sev līdzi uz Labirintu. Tomass joprojām nebija līdz galam noticējis notikušajam. Vispār baigi dīvaini.

-    Lai neteiktu vairāk, Terēza piebilda.

-    Jā. Tomass paskatījās pāri plecam, cerēdams kaut kur ieraudzīt Albiju. Tagad taču viņš piekristu atbrīvot Terēžu! Pagalmā klīda vairāki klajumnieki, bet vadonis nekur nebija manāms. Tomass pagriezās atpakaļ pret Terēžu. Es tomēr nesaprotu. Kāpēc bēdneši atkāpās uzreiz pēc tam, kad bija notvēruši Galliju? Viņš gan teica kaut ko tādu, ka tie nogalinās mūs pa vienam katru nakti atkārtoja to vismaz divas reizes.

Terēza izbāza plaukstas cauri restēm un atbalstīja tās uz betona palodzes. Tikai vienu katru nakti? Kāpēc?

-    Es nezinu. Viņš teica, ka tam ir kāds sakars ar… vienādojumiem. Vai Mainīgajiem? Kaut ko tādu. Tomass atkal sajuta to pašu impulsu, ko iepriekšējā vakarā, pastiept rokas un saņemt meitenes plaukstas savējās. Tomēr viņš savaldījās.

-    Tom, es padomāju par tiem vārdiem, kurus es esot teikusi tavā galvā, par to, ka Labirints ir kods. Sēžot vienai šajā ūķī, tāpat nav nekā cita, ar ko nodarboties, un smadzenes dara brīnumu lietas.

-     Kā tev šķiet, ko tas nozīmē? Tomass ieinteresēti vaicāja, cenzdamies ignorēt klaigas, kas nāca no pagalma, kad arī pārējie klajumnieki uzzināja par ugunsgrēku Karšu telpā.

-    Labirinta sienas reizi dienā pārvietojas, vai ne?

-    Jā. Tomass nojauta, ka viņa ir uz pēdām atrisinājumam.

-    Un Minjo domā, ka tas notiek pēc noteikta parauga?

-    Jā. Arī Tomasa prātā kaut kas sakustējās, it kā no smadzeņu dziļākajiem slāņiem brīvībā grasītos izlauzties kāda senāka atmiņa.

-    Es nezinu, kāpēc pateicu tev tieši par kodu. Bet atceros, ka tad, kad modos no komas, manā galvā bija ārprātīgs domu un atmiņu mudžeklis, šķita, kāds iztukšo manas smadzenes, izsūc tās kā ar putekļsūcēju. Tajā brīdī man likās, ka noteikti jāpasaka tev par kodu, pirms esmu par to aizmirsusi. Tātad tas noteikti ir kaut kas svarīgs.

Tomass gandrīz nedzirdēja Terēžu zēns sen nebija tik saspringti domājis. Skrējēji katru dienu salīdzina sava sektora karti ar vakardienas, aizvakardienas, aizaizvakardienas un tā tālāk. Katrs no viņiem analizē tikai vienu Labirinta fragmentu. Varbūt ir jāsalīdzina dažādu sektoru kartes… Tomass apklusa: šķita, ka atbilde ir gandrīz rokā.

Terēza nepievērsa viņam uzmanību, aizrāvusies pati ar saviem spriedelējumiem. Pirmais, kas man nāk prātā, dzirdot vārdu kods, ir burti. Alfabēta burti. Ja nu Labirints cenšas mums kaut ko izburtot?

Pēkšņi Tomasa smadzenēs kaut kas gandrīz saklausāmi noklikšķēja un saslēdzās kopā: it kā visi mozaīkas fragmenti

beidzot būtu nonākuši savās vietās. Tev taisnība! viņš ie-

>

saucās. Tev taisnība! Skrējēji visu šo laiku ir skatījušies uz kartēm nepareizi. Tās jāanalizē pavisam citādi!

Terēza sažņaudza loga režģi tik stipri, ka pirkstu kauliņi nobālēja, un piespieda seju dzelzs stieņiem. Kā? Par ko tu runā?

Tomass satvēra restes blakus viņas rokām un pievirzījās tik tuvu, ka varēja saost meiteni no viņas vēdīja pārsteidzoši patīkams sviedru un ziedu aromāts. Minjo teica, ka Labirints atkārto sevi pēc vienota parauga, tikai viņi tā arī nav sapratuši, ko tas nozīmē. Bet skrējēji visu laiku pēta tikai savu sektoru kartes un salīdzina dienas ar dienām. Ja nu katra diena ir atsevišķa koda daļa un viņiem jāsalīdzina visu astoņu sektoru kartes kopā?

-    Tu domā, katra no dienām varētu atklāt kādu vārdu? Terēza vaicāja. Ar to, kā sienas ir izkārtojušās?

Tomass palocīja galvu. Varbūt vārdu, varbūt burtu. Es nezinu. Bet zinu, ka viņi vienmēr meklējuši norādes uz fizisku izeju, nevis vārdus vai burtus. Viņi pēta to kā karti, nevis kā attēlu, uzrakstu vai ko tādu. Mums jā… Tomass pēkšņi aprāvās, atcerējies, ko viņam tikko bija pavēstījis Ņūts. Ak, nē…

Terēzas acīs parādījās bažas. Kas par lietu?

-    Nē, nē, nē, nē… Tomass palaida vaļā restes un satriekts atkāpās no loga. Viņš paskatījās uz Karšu telpas pusi. Dūmu bija palicis mazāk, bet tie vēl aizvien nāca laukā pa durvīm, ietinot apkārtni tumšā, pelēcīgā miglā.

-     Kas noticis? Terēza vaicāja vēlreiz. No Tuptūža loga Karšu telpa nebija saskatāma.

Tomass pagriezās pret meiteni. Man tas nelikās tik nopietni…

-    Kas!? viņa pieprasīja atbildi.

-      Kāds ir sadedzinājis visas kartes. Ja tur arī bija kāds kods, tagad tas ir pazudis.

41. nodaĻa

t

-     Es vēl atnākšu, Tomass teica un sataisījās uz promiešanu. Viņa kuņģis bija sarāvies čokurā. Jāsameklē Ņūts un jānoskaidro, vai no kartēm kaut kas ir palicis pāri.

-    Pagaidi! Terēza iesaucās. Atbrīvo mani!

Tomass jutās kā nodevējs, bet viņam patiešām nebija laika.

-     Es nevaru. Bet es atgriezīšos, apsolu. Pirms meitene paspēja iebilst, viņš skriešus aizmetās Karšu telpas un melnā dūmu mākoņa virzienā. Pakrūtē sāpīgi dūra kā ar adatām. Ja Terēzai bija taisnība, ja viņi bija tikuši tik tuvu atrisinājumam vai vismaz atbildei uz kādu no mīklām, kas palīdzētu viņiem izkļūt brīvībā, bet nu visas cerības būtu izkūpējušas gaisā pavisam burtiskā nozīmē… tā bija sāpīga doma.

Blakus vēl aizvien puspavērtajām nokvēpušajām dzelzs durvīm drūzmējās bariņš klajumnieku. Pieskrējis tuvāk, Tomass ievēroja, ka tie sapulcējušies apkārt kaut kam zemē gulošam. Viņš pamanīja Ņūtu, kurš bija nometies ceļos apļa vidū un pārliecies kāda ķermenim.

Aiz viņa nosmulējies un izmisis stāvēja Minjo. Skrējējs pirmais pamanīja Tomasu. Kur tu biji? viņš jautāja.

-     Runāju ar Terēžu. Kas te notiek? Tomass iekšēji nobrieda kārtējām sliktajām ziņām.

Minjo dusmīgi sarauca pieri. Mūsu Karšu telpā izcēlies ugunsgrēks, bet tev svarīgāk liekas patērzēt ar savu sasodīto draudzeni? Tu neesi normāls.

Tomass iedomājās, ka vajadzētu uzmest lūpu, bet prāts bija pārāk aizņemts ar ko citu. Man nelikās, ka tam ir tik liela nozīme ja jau līdz šim jūs ar tām kartēm netikāt nekādā skaidrībā…

Minjo riebumā saviebās, blāvā gaisma un dūmi gaisā darīja uzrauga seju gandrīz ļaunu. Kā tad! Tagad gan būtu pats piemērotākais brīdis, lai padotos. Bļāv…

-      Es atvainojos! Stāsti, kas noticis. Tomass pastiepās pāri priekšā stāvošā zēna plecam, lai saskatītu, kā ķermenis guļ uz pagalma grīdas.

Tas bija Albijs, guļus uz muguras, ar dziļu brūci pierē. Asinis plūda gar vadoņa deniņiem, daļa satecēja arī acīs, kur tās sarecēja. Ņūts saudzīgi tīrīja viņa seju ar samitrinātu lupatu un čukstus kaut ko jautāja, bet pārāk klusu, lai to varētu sadzirdēt. Par spīti nepatīkamajām Albija rakstura izpausmēm pēdējā laikā Tomass bija patiešām norūpējies. Viņš pagriezās pret Minjo un atkārtoja savu jautājumu.

-      Vinstons atrada viņu te guļam pusdzīvu, kad Karšu telpa jau bija liesmās. Daži švaļi tika tur iekšā un apdzēsa uguni, bet krietni par vēlu. Visas lādes ir pārvērtušās pelnos.

Sākumā es turēju aizdomās Albiju, bet tas, kurš to izdarīja, vispirms pamatīgi atdauzījis viņa stulbo pauri pret galda malu pats vari redzēt, kur. Izskatās nelāgi.

-    Kā tev šķiet, kurš tas bija? Tomass nezināja, vai stāstīt Minjo par savu un Terēzas hipotēzi. Bez kartēm to tāpat nevarētu pārbaudīt.

-    Varbūt Gallijs, pirms uzradās Mājoklī un sāka ārdīties. Varbūt bēdneši. Es nezinu, un man vienalga. Tas tāpat vairs neko nemaina.

Tomasu pārsteidza skrējēja pēkšņā rezignācija. Kurš tad no mums tagad grasās padoties?

Minjo tik strauji pacēla galvu, ka Tomass nevilšus pakāpās soli atpakaļ. Uzrauga acīs pazibēja dusmas, bet tās ātri nomainīja savāds izbrīns vai apjukums. Ne jau tā es to biju domājis, švali.

Tomass zinātkāri samiedza acis. Kā tad?

-      Kuš, paklusē pagaidām, Minjo pielika pirkstu pie lūpām un pašķielēja sāņus, lai pārliecinātos, vai kāds uz viņiem neskatās. Vienkārši aizveries. Drīz sapratīsi.

Tomass dziļi ievilka elpu un aizdomājās. Ja viņš gribēja, lai pārējie zēni būtu atklāti pret viņu, ari Tomasam tādam bija jābūt. Viņš nolēma tomēr dalīties domās par iespējamo atrisinājumu Labirinta mīklai, pat ja kartes bija zudušas. Minjo, man jāparunā ar tevi un Ņūtu. Un mums jāizlaiž laukā Terēza viņa droši vien mirst badā, turklāt varētu mums palīdzēt.

-    Tava stulbā meitene mani šobrīd satrauc vismazāk.

Tomass laida Minjo vārdus gar ausīm un turpināja: Tas

prasīs tikai dažas minūtes mums radās kāda ideja. Varbūt tā nostrādās, ja skrējēji vēl spēs atcerēsies savas kartes no galvas.

Tas acumirklī piesaistīja Minjo interesi, bet viņa sejā vēl aizvien bija tā pati aizdomīgā izteiksme. Tā liecināja, ka viņš zina kaut ko tādu, ko Tomass pat nenojauš. Ideja? Kāda?

-    Vienkārši nāciet man līdzi uz Tuptūzi. Abi ar Ņūtu.

Minjo brīdi svārstījās. Ņūt? viņš iesaucās.

-    Jā? Ņūts piecēlās kājās, pārlocīdams asiņaino lupatu, lai sameklētu kādu tīrāku vietu. Tomass pamanīja, ka tā gandrīz viscaur piesūkusies sarkana.

Minjo parādīja ar pirkstu uz Albiju. Lai par to švali parūpējas medbrāļi. Mums jāparunā.

Ņūts uzmeta viņam jautājošu skatienu un atdeva lupatu vistuvāk stāvošajam klajumniekam. Ej sameklē Klintu saki viņam, ka mums te ir nopietnākas problēmas par skabargām pirkstos. Zēns klausīja pavēlei un aizskrēja, bet Ņūts atkāpās no Albija. Par ko mums jārunā?

Minjo klusēdams pamāja uz Tomasa pusi.

-    Vienkārši nāciet man līdzi. Tomass, negaidot atbildi, pagriezās un devās uz Tuptūzi.

-    Izlaidiet viņu laukā. Tomass apstājās pie cietuma durvīm un sakrustoja rokas. Ticiet man jūs tas interesēs.

Ņūts bija klāts ar sodrējiem un zemi, mati salipuši sviedros. Katrā ziņā neizskatījās, ka viņš būtu pašā labākajā omā. Tomij, tas nav…

-     Lūdzu. Vienkārši atslēdziet. Atbrīvojiet viņu. Lūdzu! Tomass negrasījās padoties.

Minjo stāvēja priekšā durvīm, rokas iespiedis sānos. Kā mēs varam viņai uzticēties? viņš vaicāja. Tiklīdz kā šī pamodās, te viss sagāja pilnīgā grīstē. Pie tam viņa pati atzina, ka to izraisījusi.

-    Minjo ir taisnība, piekrita Ņūts.

-      Terēzai var uzticēties. Tomass norādīja uz durvju pusi. Mēs ar viņu par to vien runājam, kā atrast izeju no Labirinta. Arī viņa, tāpat kā mēs, atsūtīta šurp pret savu gribu. Ir stulbi vainot viņu tajā, kas noticis.

Ņūts iestenējās. Tad ko, pie velna, viņa domāja, sakot, ka izraisījusi Beigas?

Tomass paraustīja plecus, atsakoties atzīt, ka Ņūta aizdomas ir pamatotas. Terēzas teiktajam noteikti bija izskaidrojums. Kas to lai zina? Kad Terēza atjēdzās no komas, ar viņas prātu notika dīvainas lietas. Iespējams, mēs visi Kastē murgojām kaut ko tādu, pirms atguvām saprašanu. Laidiet viņu ārā.

Ņūts un Minjo ilgi skatījās viens uz otru.

-    Nu lūdzu! Tomass nelikās mierā. Ko tad vina tādu

»

darīs? Sāks skraidīt apkārt kā traka un nodurs mūs visus? Nevajag, ja?

-    Nu labi, Minjo nopūtās. Laižam to stulbo skuķi ārā.

-     Es neesmu stulba! iesaucās Terēza. Un es dzirdu katru jūsu vārdu, kretīni!

Ņūts ieplēta acis. Mīļa gan tev tā meitene patrāpījusies, Tomij.

-    Pasteidzieties. Tomass kļuva nemierīgs. Mums noteikti vēl daudz jāpadara pirms nakts, kad atgriezīsies bēdneši, ja vien tie neatgriezīsies jau pa dienu.

Ņūts ieņurdējās un piegāja pie Tuptūža, izvilkdams no kabatas atslēgu saišķi. Pāris klikšķi, un durvis atvērās. Nāc ārā!

Terēza iznāca no nelielās ēkas, nikni glūnot uz Ņūtu. Veltījusi Minjo tikpat nelabvēlīgu skatienu, meitene pagāja garām abiem zēniem un nostājās blakus Tomasam. Abu rokas saskārās un Tomasa ādai pārskrēja skudriņas. Viņš sajutās ārkārtīgi neērti.

-     Labi. Stāstiet! Minjo teica. Ko jūs tik spīdošu esat izdomājuši?

Tomass palūkojās uz Terēžu, nezinot, kā sākt.

-    Ko skaties? viņa jautāja. Jārunā tev. Viņi acīmredzot uzskata mani par maniakālu slepkavu.

-     Vai ne? Tu taču izskaties tik bīstama, Tomass norūca un pievērsās Ņūtam un Minjo. Kad Terēza modās no komas, viņa vēl nebija zaudējusi visas atmiņas. Viņa man… Tomass gandrīz nenoturējās un pateica, ka tas noticis viņa galvā. Viņa man pēc tam teica, ka atcerējusies to, ka Labirints ir kods. Ka varbūt tā vietā, lai meklētu izeju, mums jāmēģina atšifrēt, ko tas mums saka.

-    Kods? Minjo nesaprata. Kāds kods?

Tomass papurināja galvu, vēlēdamies, kaut spētu atbildēt. Es droši nezinu jūs pazīstat kartes daudz labāk par mani. Bet man ir teorija. Tāpēc es ceru, ka jūs vismaz dažas no tām varēsiet atcerēties no galvas.

Minjo paskatījās uz Ņūtu un jautājoši pacēla uzacis. Tas pamāja pretī.

-     Kas ir? Tomasam bija apnicis, ka no viņa visu laiku tiek slēpta informācija. Jūs uzvedaties tā, it kā glabātu kādu noslēpumu.

Minjo ar abām rokām saberzēja plakstiņus un dziļi ievilka elpu. Mēs noslēpām kartes, Tomas.

Sākumā viņš nesaprata. Ko?

Minjo parādīja uz Mājokli. Mēs noslēpām tās sasodītās kartes ieroču telpā, bet vietā nolikām neīstas. Tāpēc, ka Albijs mūs bija brīdinājis. Un tāpēc, ka sākās tā saucamās Beigas, kuras tava draudzene izraisīja.

Tomasu šī vēsts tā iepriecināja, ka uz brīdi lika aizmirst par to, cik bēdīga ir pārējā situācija. Viņš atcerējās Minjo aizdomīgo uzvedību iepriekšējā vakarā, kad tas bija kaut ko teicis par došanos īpašā uzdevumā. Tomass paskatījās uz Ņūtu, kurš apstiprinoši pamāja ar galvu.

-    Kartes ir neskartas un drošībā, Minjo teica. Visas kā viena. Tāpēc, ja jums ir kāda teorija, klājiet vaļā.

-    Parādi man tās, Tomass nepacietīgi teica.

-    Labi, ejam.

42. NODAĻA

r

Minjo ieslēdza gaismu, uz mirkli apžilbinot Tomasu. No visapkārt izmētātajām kastēm ar ieročiem krita draudīgas ēnas, asmeņi, rungas un citas neganta paskata lietas šķita gaidām, gatavas kuru katru brīdi atdzīvoties un nogalināt pirmo muļķi, kas pienāks tām pārāk tuvu. Mitrā pelējuma smaka padarīja gaisotni telpā vēl neomulīgāku.

-     Te dziļāk ir vēl viens slepens kambaris. Minjo paskaidroja, nozūdot tumšā stūrī aiz plauktiem. Par to zina tikai daži no mums.

Tomass izdzirdēja vecu koka durvju čīkstu, un tad parādījās Minjo, vilkdams aiz sevis lielu kartona kasti, kas švirkstēja pret grīdu ar tādu skaņu, it kā kāds pulētu kaulus ar smilšpapīru. Es pārkrāmēju katras lādes saturu atsevišķā kastē. Te kopā ir astoņas kastes katram sektoram sava.

-    Kurš ir šis?

-    Atver un apskaties visas lapas ir numurētas, aizmirsi?

Tomass pavilka uz augšu krusteniski saliktos kartona atlokus, un kaste atvērās. Iekšā nekārtīgā kaudzē bija sagrūstas Otrā sektora kartes. Tomass notupās un izvilka prāvu žūksni.

-    Tātad, viņš sāka, skrējēji vienmēr salīdzina katras dienas kartes ar citām dienām, meklējot likumsakarības, kas kaut kā palīdzētu atrast izeju. Jūs paši sakāt, ka īsti nezināt, ko meklējat, bet tik un tā turpināt tās pētīt. Pareizi?

Minjo sakrustoja rokas un pamāja ar galvu, izskatīdamies tā, it kā tūlīt kāds viņam atklās mūžīgas dzīves noslēpumu.

-     Labi, Tomass turpināja. Bet ja nu sienu kustībām nav nekāda sakara ar shēmām, kartēm, Labirinta uzbūvi un neko tamlīdzīgu? Ja nu tās patiesībā veido vārdus? Kaut ko, kas pateiktu mums priekšā, kā nokļūt brīvībā?

Minjo aizkaitināti nopūtās un ar pirkstu parādīja uz kartēm Tomasa rokās: Vecīt, vai tu vispār apjēdz, cik daudz laika esam pavadījuši, pētot tās sasodītās līnijas? Ja sienas veidotu vārdus, mēs noteikti būtu to ievērojuši.

-     Varbūt to nav iespējams pamanīt ar neapbruņotu aci vai salīdzinot tikai vienu dienu ar citu. Varbūt mums jāsalīdzina nevis diena ar dienu, bet visa diena reizē.

Ņūts iesmējās. Tomij, es varbūt neesmu pats gudrākais švalis Klajumā, bet izklausās, ka tagad tu runā ar savu pakaļu.

Tikmēr Tomasa prāts uzņēma apgriezienus. Viņš juta, ka atbilde ir tepat, rokas stiepiena attālumā. Tikai bija grūti ietērpt to vārdos.

-     Labi, sāksim vēlreiz, Tomass teica. Katru sektoru vienmēr pētījis viens skrējējs. Pareizi?

-    Jā, atbildēja Minjo, izskatīdamies patiesi ieinteresēts.

-    Šis skrējējs katru dienu uzzīmē karti un salīdzina to ar iepriekšējo dienu kartēm, bet tikai savam sektoram. Ja nu īstenībā visi astoņi sektori jāsalīdzina cits ar citu un katru dienu? Un katra diena veido atsevišķu vārdu vai koda fragmentu? Vai esat mēģinājuši salīdzināt sektorus savā starpā?

Minjo paberzēja zodu. It kā jā. Esam likuši visas kartes kopā un skatījušies, vai tās kaut ko neveido savā starpā. Protams, ka esam mēģinājuši mēs esam izmēģinājuši visu ko.

Tomass apsēdās uz grīdas, sakrustoja kājas un sāka pētīt kartes savā klēpī. Viņš pamanīja, ka cauri augšējai lapai tik tikko var saskatīt nākamās kartes līnijas, un acumirklī saprata, kas darāms. Zēns pacēla galvu un paskatījās uz pārējiem.

-    Cepampapīrs!

-    Kas? Minjo vaicāja. Ko…

-     Klausieties, mums jādabū cepampapīrs un šķēres. Un pēc iespējas vairāk melno flomāsteru un zīmuļu.

Cepetis bija sašutis, ka viņam tiek atņemta vesela kaste ar caurspīdīgā vaskpapīra ruļļiem it sevišķi tagad, kad piegādes bija pārtrauktas. Viņš protestēja, ka tā ir viena no lietām, ko vienmēr pasūtījis, ka viņš to regulāri izmanto cepšanai. Galu galā nācās paskaidrot, kādam nolūkam tas paredzēts, un pavārs negribīgi piekrita šķirties no vērtīgajiem krājumiem.

Pēc desmit minūtēm, kas pagāja, medījot pa visu Mājokli zīmuļus un flomāsterus lielākā daļa rakstāmlietu bija glabājušās Karšu telpā un gājušas bojā ugunsgrēkā Tomass kopā ar Ņūtu, Minjo un Terēžu sasēdās ap galdu ieroču pagrabā. Viņiem nebija izdevies atrast nevienas šķēres, tāpēc Tomass paņēma visasāko no tuvumā esošajiem nažiem.

-     Es ceru, ka mēs velti nešķiežam laiku, teica Minjo. Skrējēja balsi skanēja šaubas, bet acīs bija manāma interese.

Ņūts paliecās uz priekšu un atbalstīja elkoņus pret galdu, kā gaidīdams kādu burvju triku. Nu? Nevelc garumā, zaļknābi!

-      Labi. Tomass bija nepacietīgi gaidījis šo brīdi, bet reizē izjuta nāvīgas bailes, ka eksperiments varētu izrādīties neveiksmīgs. Viņš pasniedza nazi Minjo un norādīja uz vaskpapīra rulli. Sāc griezt vienādus taisnstūrus daudzmaz karšu izmērā. Ņūt, Terēza, jūs varētu paņemt pa kādām desmit kartēm no katra sektora kastes.

-    Kas mums te būs kaut kāds rokdarbu pulciņš? Minjo pacēla nazi un ar riebumu paskatījās uz to. Varbūt labāk pasaki, kāda klunkšķa pēc mums tas jādara.

-    Man apnicis skaidrot. Tomass saprata, ka daudz vienkāršāk būs uzskatāmi nodemonstrēt savu ieceri. Viņš piecēlās, lai dotos uz pieliekamo. Būs vieglāk, ja parādīšu. Ja es kļūdos, tad mums neatliks nekas cits kā turpināt skraidīt pa Labirintu kā pelītēm.

Minjo aizkaitināti nopūtās un kaut ko noburkšķēja pie sevis. Terēza, kas kādu brīdi bija klusējusi, pēkšņi ierunājās Tomasa galvā.

Man šķiet, ka es sapratu, ko tu dari. Lieliska ideja.

Tomass nedaudz satrūkās, bet centās to neizrādīt. Pārējie nedrīkstēja uzzināt, ka viņš galvā dzird balsis, tie padomātu, ka viņš sajucis prātā.

Tad… nāc… palīdzi… man, zēns mēģināja atbildēt, domājot katru vārdu atsevišķi, cenšoties vizualizēt ziņu, nosūtīt to. Bet viņa neatbildēja.

-    Terēza, viņš ierunājās balsī, lūdzu, atnāc man palīgā. Tomass pamāja ar galvu uz slepenā kambara pusi.

Abi devās uz mazo putekļaino telpu, kur atvēra visas kastes, izņemdami nelielu kaudzīti karšu no katras. Kad Tomass atgriezās pie galda, Minjo bija paspējis no cepampapīra izgriezt jau divdesmit loksnes, metot citu pēc citas nekārtīgā kaudzē pa labi no sevis.

Tomass apsēdās, paņēma vienu no lapām un pacēla pret pagraba spuldzi. Cauri tai spīdēja dūmakaina gaisma. Tieši tas, kas bija vajadzīgs!

Viņš paķēra no galda flomāsteru. Labi, tagad pārzīmēsim kādas desmit pēdējo dienu kartes uz šīm cepampapīra lapām. Pārrakstiet arī visu informāciju kartes augšpusē, lai mums nesajuktu dienas un sektori. Kad tas būs izdarīts, domāju, ka bilde taps skaidrāka.

-    Kā… Minjo iesāka.

-    Nemuldi un griez tālāk! Ņūts pavēlēja. Man liekas, es sāku saprast, kas viņam padomā. Tomasu tas iepriecināja.

Viņi ķērās pie darba uzklājot oriģinālajai kartei vaskpapīra loksni, pārzīmēja tās saturu uz caurspīdīgā materiāla, tad atkārtoja to pašu ar nākamās dienas karti, cenšoties strādāt pēc iespējas rūpīgāk, bet arī lieki netērēt laiku. Lineāla vietā Tomass izmantoja turpat atrasta dēļa atgriezuma malu. Drīz viņš bija pabeidzis jau piecas kartes, tad vēl piecas. Arī pārējie neatpalika, drudžainā tempā radot vienu kopiju pēc citas.

Zīmējot Tomasam palēnām piezagās uztraukums: radās nelāgas aizdomas, ka viņu darītajam nav pilnīgi nekādas jēgas. Taču blakus sēdošā Terēza bija pats koncentrēšanās paraugs: izbāzusi mēles galiņu starp lūpām, viņa, nepaceldama acis no kartēm, apzinīgi vilka līniju pēc līnijas. Izskatījās, ka meitenei ir krietni vairāk pārliecības par to, ka viņi ir uz pēdām atrisinājumam.

Kasti pa kastei, sektoru pa sektoram viņi turpināja strādāt.

Viss, man pietiek! Ņūts beidzot paziņoja, pārtraucot klusumu. Citādi pirkstus tūlīt saraus krampī, goda vārds! Paskaties, vai tur kaut kas sanāk.

Tomass nolika savu flomāsteru un iztaisnoja notirpušos pirkstus, cerēdams, ka viņu pūliņi nebūs bijuši veltīgi. Labi, dodiet man pāris pēdējo dienu kartes no katra sektora bet vispirms sašķirosim tās atsevišķās kaudzēs dienu secībā no Pirmā līdz Astotajam sektoram. Pirmo liksim te. Viņš norādīja uz vienu galda galu, tad uz otru. Bet Astoto te.

Pārējie klusēdami pildīja viņa norādījumus, sakārtojot sazīmēto pa dienām un sektoriem. Beigās uz galda atradās astoņas plānas vaskpapīra grēdiņas.

Tomass ar trīcošiem pirkstiem paņēma pa vienai kartei no katra sektora, iepriekš pārliecinoties, ka tās visas ir no vienas un tās pašas dienas. Viņš sāka pēc kārtas likt lapu uz lapas tā, lai katra nākamā zīmējuma aprises sakristu ar iepriekšējo, līdz lūkojās uz visu astoņu sektoru kartēm reizē. Ieraudzītais Tomasam nelika vilties. Gandrīz maģiski, kā miglainam kadram, kam noregulēts fokuss, viņa acu priekšā parādījās attēls. Terēza pārsteigumā noelsās.

Neskaitāmas karšu līnijas šķērsoja cita citu gan horizontāli, gan vertikāli tik daudzās vietās, ka kopskats atgādināja rūtainu režģi. Taču sektora vidū dažu sienu novietojums atkārtojās biežāk nekā citur, veidojot nedaudz tumšākas līnijas par pārējām. Ne pārāk uzkrītoši, bet šaubu nebija.

Pašā lapas centrā bija skaidri salasāms burts S.

43. NODAĻA

i

Tomass izjuta gan atvieglojumu, ka eksperiments ir izdevies, gan pārsteigumu, satraukumu un ziņkāri par to, kur tas novedīs.

-    Mjā… vienā zilbē izsakot visu, ko juta Tomass, novilka Minjo.

-    Tā varētu būt sakritība, Terēza teica. Pamēģini citas dienas.

Tomass salika citu uz citas vēl vairāku dienu kartes secībā no pirmā līdz astotajam sektoram. Katru reizi krustenisko līniju mudžekļa vidū parādījās skaidri saskatāms burts. Pēc S sekoja K, tad R, I, E un N. Pēc tam T… U… R…

-     Skatieties, Tomass teica, norādot uz kaudzītēm, nedaudz apmulsis, bet priecīgs, ka burti ir tik skaidri redzami. Te rakstīts SKRIEN un TUR.

-     Skrien tur? Ņūts pārvaicāja. Neizklausās pēc diez ko sakarīga koda.

-    Mums vienkārši jāturpina, Tomass teica.

Pēc vēl pāris kombinācijām viņi saprata, ka otrais vārds ir TURIES. SKRIEN un TURIES.

-    Tā noteikti nav sakritība, sacīja Minjo.

-    Noteikti nav, Tomass piekrita. Viņš dega nepacietībā noskaidrot nākamos vārdus.

Terēza palūkojās uz pieliekamā pusi. Mums jāpārbauda pārējās kartes visas kastes, kas tur ir.

-    Jā, Tomass piekrita. Ķeramies klāt.

-    Mēs nevaram palīdzēt, Minjo negaidīti teica.

Pārējie trīs jaunieši reizē paskatījās uz Minjo. Viņš nesatricināmā mierā paskaidroja: Vismaz mēs ar Tomasu nevaram. Skrējējiem jau laiks doties Labirintā.

-     Ko? Tomass bija neizpratnē. Šis taču ir daudz svarīgāk!

-     Varbūt, Minjo mierīgi atbildēja, bet mēs nedrīkstam izlaist nevienu dienu. It īpaši tagad.

Tomass bija vīlies. Skriešana Labirintā tagad šķita pavisam bezjēdzīga laika tērēšana salīdzinājumā ar darbu pie koda atšifrēšanas.

-     Kāpēc, Minjo? Tu teici, ka sienu izvietojums atkārtojas jau mēnešiem ilgi vēl vienas dienas karte neko nemainīs.

Minjo uzsita ar dūri pa galdu. Muļķības, Tomas! No visām dienām tieši šī varētu būt vissvarīgākā. Kaut kas var būt mainījies, kaut kas var būt atvēries. Patiesībā, ja jau tie draņķa vārti vairs netaisās ciet, manuprāt, pienācis laiks izmēģināt tavu priekšlikumu palikt tur laukā pa nakti un papētīt Labirintu tuvāk.

Tas modināja Tomasā interesi viņš taču bija vēlējies izmēģināt tieši to. Bet kā tad ar kodu? Kā…

-    Tomij, mierinošā balsī ierunājās Ņūts, Minjo ir taisnība. Ejiet un dariet savu darbu, švaļi. Es pieaicināšu dažus klajumniekus, kuriem var uzticēties, un turpināšu bez jums. Ņūts pirmoreiz izklausījās pēc patiesa līdera.

-    Es arī palikšu un palīdzēšu Ņūtam, pievienojās Terēza.

Tomass paskatījās uz meiteni. Tu esi droša? Viņam

neganti kārojās būt pirmajam, kurš izdibina kodu, bet bija jāpiekrīt, ka Ņūtam un Minjo ir taisnība.

Terēza pasmaidīja un sakrustoja rokas. Ja runa ir par slepena koda atšifrēšanu, salīdzinot neskaitāmas sarežģīta labirinta kartes, šādam uzdevumam, esmu diezgan droša, ir nepieciešamas meitenes smadzenes. Viņas smaids pārvērtās smīnā.

-    Nu, ja tu tā saki. Tomass arī sakrustoja rokas un smaidīdams skatījās pretī, pēkšņi atkal vairs nevēlēdamies nekur iet.

-     Domāts darīts! noteica Minjo un pagriezās uz durvju pusi. Viss būs vislabākajā kārtībā. Ejam! Skrējējs sāka kāpt augšup pa kāpnēm, bet apstājās, jo saprata, ka Tomass viņam neseko.

-    Neuztraucies, Tomij, sacīja Ņūts, tavai draudzenei nekas nenotiks.

Vienā mirklī Tomasa prātam izskrēja cauri miljoniem domu: nepacietīga vēlme pēc iespējas ātrāk atklāt kodu, mulsums par to, kā Ņūts raudzījās uz viņu un Terēžu, alkas uzzināt, ko viņi šoreiz atradīs Labirintā, un, protams, bailes.

Bet Tomass pastūma to visu malā. Neatvadījies viņš sekoja Minjo augšup pa kāpnēm.

Tomass palīdzēja Minjo sapulcināt visus skrējējus, lai pavēstītu tiem par jaunumiem un sagatavotu lielajam izaicinājumam. Viņu izbrīnīja tas, cik atsaucīgi pārējie reaģēja uz domu, ka beidzot pienācis laiks padziļināti izpētīt Labirintu un palikt tajā laukā visu nakti. Spītējot bailēm un satraukumam, Tomass piedāvājās uzņemties vesela sektora izpēti, bet uzraugs to noraidīja. Viņiem jau esot astoņi pieredzējuši skrējēji šim uzdevumam. Tomasam atkal būs jāskrien kopā ar Minjo zēns gandrīz nokaunējās par to, cik ļoti atvieglots sajutās.

Skrējēji iekrāva mugursomās vairāk pārtikas nekā parasti nebija zināms, uz cik ilgu laiku viņi būs prom no Klajuma. Neskatoties uz bailēm, Tomass juta arī zināmu pacilājumu varbūt šī patiešām bija tā diena, kad viņiem izdosies atrast izeju.

Abi zēni pie Rietumu vārtiem jau iesildījās skriešanai, kad pie viņiem atvadīties pienāca Čaks.

Es skrietu ar jums, zeņķis teica uzspēlēti līksmā balsī, bet negribu iet bojā šaušalīgā nāvē.

Tomass iesmējās, pārsteigdams pats sevi. Paldies par uzmundrinošiem vārdiem.

-     Esiet uzmanīgi. Prieks Čaka balsi pazuda un tā vietā ieskanējās neviltotas rūpes. Es tiešām labprāt palīdzētu jums, ja varētu.

Tomass bija aizkustināts viņš nešaubījās, ka Čaks no tiesas dotos Labirintā, ja tas būtu nepieciešams. Paldies, Cak. Mēs noteikti uzmanīsimies.

-    Ar uzmanīšanos mēs nekur tālu neesam tikuši, Minjo ierūcās. Tagad neatliek nekas cits kā riskēt. Visu vai neko.

-    Nu tad skrienam. Tomasa pakrūtē riņķoja tauriņi, viņam gribējās beidzot sākt kustību, lai vairs nebūtu jādomā ne par ko citu. Galu galā Klajumā ar atvērtiem vārtiem bija tikpat bīstami kā Labirintā.

Šī doma gan nebija pārāk mierinoša.

-    Jā, Minjo piekrita. Skrienam.

-     Labi, Čaks teica, paskatījies uz savu kurpju purngaliem, tad atkal uz Tomasu. Lai jums veicas. Ja tava meitene sāks pēc tevis ilgoties, samīļošu viņu tavā vietā.

Tomass nobolīja acis. Viņa nav mana meitene, šmurguli!

-     Oho, Čaks iesaucās, tu jau sāc lamāties kā Albijs. Bija skaidri redzams, ka zeņķis par visu varu cenšas neizrādīt, cik ļoti viņu biedē pēdējo dienu notikumi, taču acis nemeloja. Nē, nopietni, vēlu jums veiksmi.

-     Paldies, tas mums ļoti daudz nozīmē. Nu bija Minjo kārta nobolīt acis. Atā, švali.

-    Jā, atā, Čaks nomurmināja un pagriezies devās prom.

Tomasu pēkšņi pārņēma skumjas ļoti iespējams, ka viņš vairs nekad neredzēs ne Čaku, ne Terēžu, ne kādu citu. Viņam gribējās uzmundrināt nabaga puiku. Neaizmirsti, ko es tev apsolīju! Tomass skaļi iesaucās. Es nogādāšu tevi mājās!

Čaks paskatījās atpakaļ un pacēla īkšķi. Viņa acīs mirdzēja asaras.

Tomass atbildēja ar diviem paceltiem īkšķiem; tad abi ar Minjo uzmeta plecos mugursomas un ieskrēja Labirintā.

44. NODAĻA

t

Tomass un Minjo neapstājās, iekams nebija veikuši vismaz pusi distances līdz pēdējam Astotā sektora strupceļam. Zēni skrēja labā ātrumā Tomass priecājās par savu rokaspulksteni, kas zem nemainīgi pelēkajām debesīm izrādījās īpaši noderīgs. Diezgan ātri kļuva skaidrs: kopš iepriekšējās dienas Labirintā nekas nav mainījies. Sienas atradās tieši turpat kur vakar. Veikt pierakstus un griezt liānas vairs nebija nekādas vajadzības: viņu vienīgais uzdevums bija sasniegt galapunktu un doties atpakaļ, pa ceļam meklējot kaut ko iepriekš nepamanītu vienalga, ko. Minjo pārtraukumam atvēlēja veselas divdesmit minūtes; kad tās pagāja, zēni turpināja ceļu.

Pusaudži skrēja klusēdami. Minjo bija iemācījis Tomasam, ka runāšana tikai lieki tērē enerģiju, tāpēc viņš koncentrējās uz saviem soļiem un elpošanu. Vienmērīgi. Ritmiski. Ieelpa. Izelpa. Ieelpa. Izelpa. Aizvien tālāk un dziļāk Labirintā. Viņus pavadīja tikai pašu domas un pēdu plakšķēšana pret cieto akmens grīdu.

Trešajā skriešanas stundā Tomasu pārsteidza Terēza, ierunādamās viņa galvā.

Mēs pamazām virzāmies uz priekšu atradām vēl dažus vārdus. Bet pagaidām tie šķiet bezjēdzīgi.

Pirmajā bridi Tomasam instinktīvi gribējās ignorēt balsi, vēlreiz noliegt: kāds spēj iekļūt viņa smadzenēs bez paša piekrišanas. Bet vēlme sazināties bija spēcīgāka.

Vai tu mani dzirdi? Tomass vaicāja, iztēlojoties vārdus savā galvā, mentāli sūtot tos meitenei veidā, kādu nekad nespētu paskaidrot. Viņš sakoncentrējās un atkārtoja jautājumu. Vai tu mani dzirdi?

Jā! Terēza atsaucās. Otrajā reizē jau pavisam skaidri.

Tomass bija pārsteigts. Tik pārsteigts, ka gandrīz apstājās. Viņam sanāca!

Interesanti, kāpēc mēs to mākam, viņš ieminējās. Šādai runāšanai bija nepieciešama ievērojama garīgā piepūle galvā kā augonis piepampa sāpes.

Varbūt mēs bijām mīļākie, Terēza atbildēja.

Tomass paklupa un nogāzās uz gaiteņa grīdas. Muļķīgi uzsmaidījis Minjo, kas, nesamazinot ātrumu, pameta uz viņu izbrīnītu skatienu, Tomass pietrausās kājās un veikli panāca uzraugu. Ko? viņš beidzot saņēmās pārvaicāt.

Tomass uztvēra ūdeņainu, krāsu pilnu tēlu un saprata, ka meitene smejas. Tas ir tik jocīgi, viņa teica. It kā mēs būtu sveši, bet reizē pazīstami.

Zēns sajuta patīkamu vēsumu, lai gan skrienot bija nosvīdis. Nevēlos sagraut tavas ilūzijas, bet mēs esam sveši. Es tikai nupat iepazinos ar tevi, atceries?

Neāksties, Tom. Es domāju, kāds ir pārmainījis mūsu smadzenes, kaut kā iedēstījis tajās spēju sazināties telepātiski. Pirms mēs ieradāmies šeit. Tāpēc es pieņemu, ka mēs pazinām viens otru jau tad.

Tomass bija domājis par to pašu un nosprieda, ka Terēzai droši vien ir taisnība. Vismaz cerēja, ka ir, meitene viņam patiešām bija sākusi patikt. Pārmainījis smadzenes? viņš vaicāja. Kādā veidā?

Es nezinu. Man neizdodas atjaunot visu atmiņu, bet šķiet, ka mēs darījām kaut ko svarīgu.

Tomass iedomājās par neizskaidrojamo saikni, ko juta jau kopš pirmā brīža, kad Terēza ieradās Klajumā. Bija jārok dziļāk, jāmēģina atrast tam izskaidrojumu. Par ko tu runā?

Kaut es zinātu! Es tikai cenšos piespēlēt idejas varbūt tās kaut ko aizšķils tavās smadzenēs.

Tomass atminējās Bena, Gallija un Albija apvainojumus: ka viņš ir to ienaidnieks, tāds, kuram nedrīkst uzticēties. Viņš aizdomājās arī par Terēzas pašā sākumā teikto abi kaut kādā veidā ir atbildīgi par notikušo.

Kodam vajadzētu kaut ko nozīmēt, viņa piebilda. Arī tam, ko es uzrakstīju uz savas rokas, VELNS ir labs.

Varbūt arī ne, viņš atbildēja. Varbūt mēs tāpat atradīsim izeju. Neko nevar zināt.

Tomass pāris sekundes aizmiedza acis un centās koncentrēties. Katru reizi, kad viņš runāja ar meiteni, šķita, ka krūtīs samilst gaisa burbulis, kas viņu reizē kaitināja un iejūsmināja. Tomasa plakstiņi atsprāga vaļā: ja nu Terēza spēj lasīt viņa domas arī tad, kad viņi nesazinās? Tomass gaidīja atbildi, bet meitene klusēja.

Tu vēl tur esi? viņš ievaicājās.

Jā, bet no šīs nodarbes man vienmēr sāk sāpēt galva.

Tomass priecājās, ka nav vienīgais. Jā, man arī sāp galva.

Labi, viņa atvadījās. Tiksimies vēlāk.

Nē, pagaidi! Tomass vēl negribēja šķirties. Terēza palīdzēja viņam īsināt laiku un padarīja skriešanu vieglāku.

Atā, Tom. Es padošu tev ziņu, ja kaut ko noskaidrosim.

Terēza ko tu grasījies teikt par to, ko uzrakstīji sev uz rokas?

Pagāja vairākas sekundes. Viņa neatbildēja.

Terēza?

Viņa bija prom. Tomasam likās, ka burbulis krūtīs pārsprādzis un izplatījis ķermenī indīgus toksīnus. Iesāpējās vēders, un doma par to, ka visu atlikušo dienu jāskrien, pēkšņi likās drausmīgi nomācoša.

Tomass vēlējās atklāt Minjo, ka spēj sarunāties ar Terēžu dalīties notiekošajā, pirms viņa smadzenes ir uzsprāgušas. Bet neiedrošinājās. Iesaistīt situācijā telepātiju nešķita spoža ideja. Viss jau tāpat bija pārāk sarežģīti.

Tomass nokāra galvu un dziļi ievilka elpu. Nē, nāksies vien turēt mēli aiz zobiem un skriet.

Pēc vēl diviem pārtraukumiem Minjo beidzot pārgāja soļos. Viņi bija sasnieguši pēdējo garo koridoru, kas beidzās ar strupceļu. Gaiteņa galā uzraugs apstājās un apsēdās ar muguru pret sienu. Vīteņi šeit auga īpaši biezā slānī, radot iespaidu, ka pasaule aiz cietajām, nepielūdzamajām sienām ir lekna un zaļojoša.

Tomass apsēdās blakus, un abi uzklupa savām pieticīgajām pusdienām sviestmaizēm un šķēlēs sagrieztiem augļiem.

Tas arī viss, Minjo teica, nokodis otro kumosu. Esam izskraidījuši visu Astoto sektoru. Tavu brīnumu! Nevienas izejas!

Tomass jau to zināja, bet uzrauga vārdi tik un tā lika sirdij sagumt vēl vairāk. Vairs nerunādami, zēni paēda un sagatavojās Labirinta izlūkošanai. Tiesa, viņiem nebija ne jausmas, ko meklēt.

Nākamās pāris stundas Tomass un Minjo pavadīja, pētīdami katru Labirinta stūri, taustīdami sienas un kāpdami pa liānām dažādās vietās. Viņi neatklāja neko jaunu, un Tomass pamazām sāka zaudēt cerību. Vienīgais interesantais atradums bija kārtējā savādā plāksne ar uzrakstu Vadošā epidemioloģiskā laboratorija. Nāves sektors. Minjo tai nepievērsa nekādu uzmanību.

Zēni ieturēja vēl vienu maltīti un turpināja meklējumus. Tie bija neauglīgi, un Tomass pamazām samierinājās ar neizbēgamo nebija nekā tāda, ko viņi vispār varētu atrast. Kad pienāca vārtu aizvēršanās laiks, viņš sāka lūkoties apkārt pēc bēdnešiem, bažīgi sastingstot pirms katra pagrieziena. Drošības pēc zēni izvilka nažus, bet līdz pusnaktij neviens tā ari neparādījās.

Tad Minjo pamanīja bēdnesi pazūdam aiz stūra gaiteņa galā, bet tas vairs neatgriezās. Pusstundu vēlāk Tomass pamanīja vēl vienu, kurš rīkojās tieši tāpat. Vēl pēc stundas cits bēdnesis aiztraucās viņiem gar pašu degungalu, pat nepalēninājis gaitu. Tomasu gandrīz ķēra trieka.

Zēni turpināja ceļu.

-    Man liekas, ka tie ar mums spēlējas, Minjo pēc brīža teica.

Tomass atskārta, ka jau kādu brīdi atmetis roku sienu pārmeklēšanai un drūmā nolemtībā velkas atpakaļ Klajuma virzienā. Izskatījās, ka arī Minjo ir padevies.

-    Kā tu to domā? Tomass vaicāja.

Uzraugs nopūtās. Man šķiet, Radītāji vēlas mums pateikt, ka izejas nav. Pat sienas beigušas pārvietoties, it kā tā būtu kāda stulba spēle, kura tuvojas noslēgumam. Un viņi grib, lai mēs to darām zināmu arī pārējiem Klajumā. Varu saderēt: kad atgriezīsimies, bēdneši būs aizstiepuši vēl kādu no mums, tāpat kā pagājušonakt. Es domāju, Gallijam bijusi taisnība tie vienkārši turpinās mūs nogalināt citu pēc cita.

Tomass neatbildēja, bet saprata, ka Minjo vārdos ir rūgta patiesība. No vājās cerības, ar kādu viņš no rīta bija devies Labirintā, jau sen nebija ne miņas.

Iesim atpakaļ, Minjo noguris teica.

Tomasam nepatika atzīt sakāvi, bet viņš piekrītoši pamāja. Izskatījās, ka vienīgā klajumnieku cerība bija kods; viņš apņēmās turpmāk veltīt visus savus spēkus tikai tam.

Zēni klusēdami devās uz Klajumu. Atceļā viņi vairs nesastapa nevienu bēdnesi.

45. NODAĻA

r

Spriežot pēc pulksteņa, bija jau vēls rīts, kad Tomass ar Minjo pa Rietumu vārtiem atgriezās Klajumā. Tomass jutās tik noguris, ka būtu ar mieru turpat uz vietas apgulties un brītiņu nosnausties. Viņi bija pavadījuši Labirintā apmēram divdesmit četras stundas.

Pārsteidzoši, bet par spīti pelēkajām debesīm un tam, ka viss juka un bruka, dzīve Klajumā nebija apstājusies rušķi rosījās Dārzos, gaļinieki baroja lopus, būvnieki laboja bēdnešu apskādēto Mājokli. Drīz Minjo un Tomasu pamanīja kāds klajumnieks un paziņoja par to Ņūtam, kurš skriešus ieradās viņus sagaidīt.

Jūs esat pirmie, kas atgriezušies. Kā gāja? Ņūts vaicāja, piesteidzies pie nomocītajiem skrējējiem. Tomasam sirds vai lūza, redzot viņa acīs bērnišķīgas cerības dzirksti. Ņūts acīmredzot domāja, ka viņi atraduši kaut ko svarīgu. Sakiet, ka jums ir labas ziņas.

Minjo nedzīvi vērās kaut kur pelēkajā tālumā. Nav, viņš novilka. Tas stulbais Labirints ir viens liels joks.

Ņūts apjucis paskatījās uz Tomasu. Par ko viņš runā?

-      Minjo vienkārši ir vīlies, Tomass atteica, gurdeni paraustījis plecus. Mēs neatradām neko jaunu. Sienas nav kustējušās, jaunu izeju nav, viss ir tāpat kā vienmēr. Vai bēdneši šonakt atgriezās?

Pār Ņūta seju pārslīdēja ēna. Brīdi klusējis, viņš pamāja.

-    Jā. Tie notvēra Ādamu.

Tomass nepazina nevienu ar tādu vārdu un sajutās vainīgs, ka ziņa viņu neapbēdina. Atkal tikai vienu, viņš nodomāja. Varbūt Gallijam bija taisnība.

Ņūts grasījās teikt vēl kaut ko, bet Minjo pēkšņi neizturēja un uzsprāga.

-     Bļāviens, kā man tas ir noriebies! Uzraugs nospļāvās efejās, dzīslām uz kakla piebriestot. Apnicis! Man pietiek. Viss velti! Minjo nikni nosvieda savu mugursomu zemē. Nav nekādas izejas, nekad nav bijusi un nekad nebūs. Ar mums ir cauri.

Tomass satraukti noraudzījās, kā Minjo aizslāj uz Mājokļa pusi. Nu gan vairs nebija labi ja Minjo tagad padosies, viņi būs pamatīgās ziepēs.

Ņūts, neko neteikdams, atstāja Tomasu vienu. Zēns stāvēja kā iemiets, rīkle bija izkaltusi. Gaisā, biezs un smacīgs kā vakardienas dūmu mākonis virs Karšu telpas, mutuļoja izmisums.

Pārējie skrējēji atgriezās nākamās stundas laikā. Bija noprotams, ka arī tie neko nav atraduši un beigās padevušies.

Visapkārt redzēja drūmas sejas, vairākums klajumnieku bija pametuši savus dienišķos pienākumus.

Tomass saprata, ka viņu pēdējā cerība ir Labirinta kods. Tam katrā ziņā bija kāda nozīme. Brīdi bezmērķīgi klīdis apkārt, klausoties pārējo skrējēju stāstos, Tomass beidzot saņēmās un nokratīja izmisumu.

Terēza? Viņš, aizvēris acis, it kā tas varētu palīdzēt, mēmi vaicāja. Kur tu esi? Vai jums izdevās kaut ko noskaidrot?

Pagāja ilgs klusuma brīdis. Tomass gandrīz padevās un nodomāja, ka nekas nav sanācis.

Ko? Tom, vai tu kaut ko teici?

Jā, viņš atbildēja, priecīgs, ka izdevies atjaunot sakarus. Tu mani dzirdi? Vai es pareizi to daru?

Reizēm izklausās saraustīti, bet tev sanāk. Jocīga sajūta, vai ne?

Tomass padomāja un saprata, ka patiesībā jau sācis pie tās pierast. Nav tik traki. Vai jūs vēl aizvien esat pagrabā? Es satiku Ņūtu, bet viņš atkal kaut kur pazuda.

Jā, mēs esam tepat. Ņūts pieaicināja trīs vai četrus klajumniekus palīdzēt pārzīmēt kartes. Man šķiet, ka esam noskaidrojuši kodu.

Tomasa sirds krūtīs salēcās. Nopietni?

Nāc šurp.

Nāku. Tomass bija sācis iet jau sarunas laikā. Viņš piepeši vairs nejutās tik noguris kā pirms brīža.

Durvis atvēra Ņūts.

-    Minjo vēl nav rādījies, viņš teica, kāpjot lejā uz pagrabu.

-     Reizēm tas švalis mēdz iekarst un noiet no sliedēm.

Tomass brīnījās, ka Minjo tērē laiku dusmojoties un

neņem vērā jaunatklātā koda solītās iespējas. Viņš nolēma par to nedomāt un sekoja Ņūtam. Lejā ap galdu stāvēja daži nepazīstami klajumnieki, manāmi noguruši, ar tumšiem lokiem zem acīm. Uz galda, uz grīdas it visur bija redzamas neskaitāmas karšu grēdas. Izskatījās, ka pagrabā plosījies virpuļviesulis.

Terēza, atspiedusies ar muguru pret plauktiem, pētīja papīra lapu, ko turēja rokās. Tomasam ienākot, viņa tikai uz īsu mirkli pacēla acis un tūlīt atgriezās pie iesāktās nodarbes. Zēnu tas nedaudz sarūgtināja. Viņš bija cerējis, ka meitene priecāsies viņu redzēt, taču tūlīt nokaunējās par savām domām. Terēza acīmredzot bija aizņemta ar kodu.

Tev tas jāredz, viņa sacīja Tomasam. Ņūts tikmēr atbrīvoja no pienākumiem pārējos klajumniekus; zēni īgni stampāja augšup pa koka kāpnēm, daži kaut ko kurnēja par bezjēdzīgi zemē nomestu laiku.

Tomass satrūkās, nobažījies, ka Ņūts varētu pamanīt viņu nodarbi. Lūdzu, nerunā manā galvā Ņūta klātbūtnē. Es negribu, lai viņš uzzina par mūsu… spējām.

-    Nāc, paskaties uz šo, viņa skaļi teica, tik tikko noslēpdama pazibējušo smīnu.

-     Es metisos tavā priekšā uz ceļiem un bučošu kājas, ja spēsi pateikt, ko tas nozīmē, ierunājās Ņūts.

Tomass pienāca pie Terēzas, degot nepacietībā uzzināt, ko viņi noskaidrojuši. Meitene pasniedza viņam lapu un pacēla uzacis.

-    Nav šaubu, ka šis ir pareizais atšifrējums, viņa teica. Tikai mums nav ne jausmas, ko tas nozīmē.

Tomass paņēma lapu un ātri pārskrēja tai ar acīm. Lapas kreisā puse bija sanumurēta no viens līdz seši. Blakus katram ar apli apvilktajam ciparam lieliem drukātiem burtiem bija uzrakstīts viens vārds.

SKRIEN

TURIES

ASINIS

MIRSTI

BEIGAS

SPIED

Tas ari viss. Seši vārdi.

Tomass jutās vilies viņš bija iedomājies, ka, atšifrējot kodu, tā nolūks taps skaidrs. Zēns sadrūmis paskatījās uz Terēžu. Tas ir viss? Jūs droši zināt, ka tie ir pareizajā secībā?

Terēza atņēma viņam lapu. Labirints atkārto šos vārdus mēnešiem ilgi kad tas kļuva skaidrs, mēs metām mieru.

Katru reizi pēc vārda SPIED tas veselu nedēļu vispār nerāda burtus, tad atkal sāk ar SKRIEN. Pēc tā mēs secinājām, ka tas ir pirmais vārds un šī ir pareizā secība.

Tomass sakrustoja rokas un atspiedās pret plauktiem blakus Terēzai. Viņš bija automātiski iegaumējis visus sešus vārdus, iekausējis tos savās smadzenēs. Skrien. Turies. Asinis. Mirsti. Beigas. Spied. Neizklausījās labi.

-     Jautri, vai ne? Ņūts vaicāja, precīzi atspoguļodams

vina domas.

>

-     Jā, Tomass aizkaitināti novaidējās. Mums jāpasauc Minjo varbūt viņš zina ko tādu, ko nezinām mēs. Ja vien mums būtu vairāk pavedienu… zēns sastinga, pēkšņa reiboņa pārņemts; ja nebūtu plauktu, pret kuriem atspiesties, viņš nokristu uz grīdas. Tomasam prātā tikko bija ienākusi ideja. Briesmīga, šausmīga, drausmīga ideja. Pati briesmīgākā, šausmīgākā, drausmīgākā ideja visā briesmīgo, šausmīgo, drausmīgo ideju vēsturē.

Bet instinkti sacīja, ka viņš nekļūdās. Tas bija jādara.

-    Tomij? ievaicājās Ņūts, pasperdams soli uz priekšu, bažīgi saraucis pieri. Kas tev lēcies? Tu tikko kļuvi bāls kā līķis.

Tomass papurināja galvu un izslējās taisnāk. Ai… nekas. Atvaino. Man sāp acis laikam vajag pagulēt. Lai izskatītos pārliecinošāk, viņš paberzēja deniņus.

Viss kārtībā? Terēza vaicāja viņa domās. Meitene izskatījās tikpat norūpējusies kā Ņūts, un Tomasam tas patika.

Jā. Nopietni, viss kārtībā. Tas ir nogurums. Man nedaudz jāatpūšas.

Labi, Ņūts saspieda Tomasa plecu. Galu galā tu taču visu nakti pavadīji Labirintā ej un izgulies.

Tomass palūkojās uz Terēžu, tad uz Ņūtu. Gribējās pastāstīt tiem par savu ideju, bet viņš nolēma to nedarīt. Tā vietā tikai pamāja ar galvu un devās uz kāpņu pusi.

Tā vai citādi, Tomasam tagad bija plāns. Pagalam biedējošs, tomēr plāns.

Viņiem vajadzēja uzzināt vairāk, lai saprastu kodu. Viņiem vajadzēja atmiņas.

Tāpēc Tomass ļaus sevi sadzelt bēdnesim. Un izcietīs Pārvēršanu. Tīšām.

46. NODAĻA

r

Pārējo dienas daļu Tomass vairs ne ar vienu nerunāja.

Terēza pāris reižu bija mēģinājusi sazināties, bet viņš vienmēr aizbildinājās ar nelāgu pašsajūtu. Teica, ka grib pabūt vienatnē savā iecienītajā vietā aiz meža, mazliet pagulēt un veltīt kādu laiku pārdomām. Pacensties izdibināt kaut kur dziļi prātā apglabāto noslēpumu, kas pateiktu viņiem priekšā, kā rīkoties.

Taču patiesībā Tomass psiholoģiski mēģināja sagatavoties tam, ko bija nobriedis darīt naktī, centās pārliecināt sevi, ka tā ir pareizā rīcība. Vienīgā iespējamā rīcība. Turklāt viņš bija pamatīgi nobijies un negribēja, lai to pamanītu citi.

Visbeidzot, kad pulkstenis rādīja, ka pienācis vakars, Tomass kopā ar pārējiem klajumniekiem devās uz Mājokli. Ticis pie Cepeša steigā pagatavotās tomātu zupas un cepumiem, viņš atcerējās, ka ir pavisam izbadējies.

Un tad pienāca kārtējā bezmiega nakts.

Būvnieki bija ar dēļiem aiznaglojuši kādreizējo logu vietās vīdošos caurumus, pa kuriem briesmoņi bija aizvilkuši Galliju un Ādamu. Izskatījās, ka darbu būtu veikusi piedzērušos rūķu komanda, bet tas bija labākais, uz ko viņi tobrīd bija spējīgi. Ņūts ar Albiju, kurš jau bija atkopies no Karšu telpā iegūtās traumas un staigāja ar milzīgu apsēju ap galvu, bija izdomājuši, ka zēni katru nakti mainīs guļvietas riņķa kārtībā.

Tomasam nācās nakšņot Mājokļa pirmajā stāvā vienā istabā ar tiem pašiem aizvakarnakts biedriem. Telpā drīz iestājās klusums, bet bija grūti pateikt, vai tāpēc, ka pārējie ir aizmiguši vai tikai nobijušies un klusībā lolo cerību, ka par spīti visam bēdneši tomēr neatgriezīsies. Šonakt Terēzai bija ļauts palikt Mājoklī kopā ar citiem un viņa gulēja blakus Tomasam, ietinusies divās segās. Kaut kādā veidā viņš spēja sajust, ka meitene ne tikai guļ, bet ir patiešām aizmigusi.

Tomasam gan miegs nenāca nevienā acī, kaut gan zēns saprata, ka ķermenim atpūta ir ārkārtīgi nepieciešama. Viņš centās centās no visa spēka turēt plakstiņus ciet, ar varu piespieda sevi atslābināties. Bet nekas nesanāca. Nakts vilkās mokoši lēni, gaidīšana kļuva neizturama, neziņa gūlās kā smagums uz krūtīm.

Tad, kā jau bija paredzams, ārpusē atskanēja mehāniskie, spokainie trokšņi. Bēdneši bija klāt.

Visi sadrūzmējās pie sienas, kas atradās vistālāk no loga,

un centās neizdvest ne skanu. Tomass ierāvās stūri blakus

>

Terēzai, ar rokām apķēra ceļgalus un neatrāva acis no loga. Bailes par agrāk pieņemtā lēmuma īstenošanu žņaudza viņa sirdi kā dzelžaina dūre. Taču Tomass saprata, ka no tā varēja būt atkarīgs pilnīgi viss.

Spriedze pieauga ar katru sekundi. Klajumnieki mēmi klusēja, it kā telpā nebūtu ne dvēseles. Pēc brīža istabu sasniedza attāla metāla skrapstoņa pret koku: izklausījās, ka bēdnesis rāpjas pa Mājokļa sienu ēkas pretējā pusē. Mirkli vēlāk troksnim pievienojās citi, skaņas nāca no visām pusēm, bet vistuvāko avots atradās turpat aiz viņu loga. Šķita, ka gaiss telpā ir sasalis ledū. Tomass ar dūrēm aizspieda acis.

Bridi, kad gaidīšana kļuva neizturama, kaut kur augšstāvā norībēja skaļš lūstoša koka un plīstošu stiklu sprādziens, sadrebinot ēku līdz pašiem pamatiem. Asinis sastinga Tomasa dzīslās, viņš dzirdēja kliedzienus un pēdu dipoņu. Grīdas un pakāpienu dēļu čīksti vēstīja, ka uz pirmo stāvu bēg vesels bars klajumnieku.

Tie notvēra Deivu! kāds iekliedzās spalgā, šausmu pilnā balsī.

Tomasa istabā neviens pat nepakustējās. Viņš saprata: katrs klātesošais droši vien kaunas par izjusto atvieglojumu ka par upuri kritis kāds cits, ka nu viņi ir drošībā vismaz līdz nākamajam vakaram. Jau divas naktis pēc kārtas bēdneši bija nolaupījuši tikai pa vienam zēnam, un klajumnieki sāka ticēt Gallija teiktajam.

Tomasu satrūcināja skaļš kritiena troksnis otrpus telpas durvīm. Tam sekoja baiļu kliedzieni un mežonīgi šķīstoša koka brakšķi un krakšķi it kā milzīgs nezvērs ar dzelzs žokļiem notiesātu visu, kas tam pagadījies ceļā. Mirkli vēlāk ar apdullinošu blīkšķi izsprāga Mājokļa ārdurvis. Bēdnesis bija izlauzies cauri visam namam un nu to pameta.

Tomasu pāršalca neprātīgas bailes. Bija jārīkojas: tagad vai nekad.

Pielēcis kājās, viņš pieskrēja pie istabas durvīm un atrāva tās vaļā. Ignorējot Ņūta kliedzienus, Tomass, lavierēdams starp neskaitāmajām koka atlūzām uz grīdas, metās cauri izpostītajai kāpņutelpai. Ārdurvju vietā rēgojās liels, neglīts robs. Tas veda laukā pelēkajā naktī. Viņš metās tam cauri un izskrēja Klajumā.

Tom! Terēza iekliedzās viņa galvā. Ko tu dari!?

Tomass nepievērsa viņai uzmanību un turpināja skriet.

Deivu Tomass ne reizi nebija runājis ar šo zēnu sagrābušais bēdnesis, sīkdams un klabēdams, ripoja uz Rietumu vārtiem. Arī pārējie nešķīsteņi jau bija sapulcējušies pagalmā un sekoja savam biedram uz Labirintu. Nevilcinādamies, saprotot, ka pārējie noteikti domās, ka viņš nolēmis izdarīt pašnāvību, Tomass dzinās pakaļ radījumiem, līdz panāca tos. Manāmi pārsteigti, bēdneši saminstinājās.

Tomass uzlēca mugurā Deiva sagūstītājam un centās atsvabināt zēnu no radījuma tvēriena, cerot, ka tas cīnīsies pretī. Terēzas kliedziens viņa smadzenēs bija tik skaļš, ka atgādināja galvaskausā ietriektu dunci. Zēnam uzklupa trīs bēdneši reizē, no visām pusēm stiepjot savas garās spīles, knaibles un dzeloņus. Tomass ar rokām un kājām atgaiņājās no metāliskajiem taustekļiem un spārdīja pulsējošo, ļumošo miesu viņš gribēja tikt sadzelts, nevis notverts kā Deivs. Bēdneši uzbruka aizvien neatlaidīgāk un drīz viņa ķermeni caururba dedzinošas sāpes adatu dūrieni vēstīja, ka iecerētais ir panākts. Tomass iekliedzās un spārdoties un plosoties tagad jau centās izrauties no briesmoņu aplenkuma. Lecot un apmetot kūleni, viņam tas izdevās. Asinīs bangoja adrenalīns. Tomass uzkārpījās kājās un ar pēdējiem spēkiem metās bēgt.

Tiklīdz zēns vairs nebija sasniedzams bēdnešu taustekļiem, tie meta mieru un turpināja ceļu uz Labirintu, pazūdot starp pelēkajām akmens sienām. Tomass sabruka zemē un sāpēs iekunkstējās.

Mirkli vēlāk klāt piesteidzās Ņūts, Čaks, Terēza un vēl pāris klajumnieku. Ņūts satvēra Tomasu aiz pleciem, uzslēja sēdus un pabāza rokas zem padusēm. Ņemiet viņu aiz kājām! Ņūts iesaucās.

Pasaule Tomasa acu priekšā sāka peldēt, viņam reiba galva un šķebināja. Kāds Tomass nespēja saskatīt, kas, paklausīja Ņūta pavēlei: viņu stiepa pāri pagalmam, iekšā izpostītajā Mājoklī, ienesa istabā un noguldīja uz dīvāna. Pasaule turpināja ņirbēt un ļodzīties.

-    Ko tu darīji?! Ņūts kliedza viņam sejā. Kā tu varēji rīkoties tik stulbi?!

Tomasam kaut kas bija jāsaka, pirms viņš zaudēja samaņu.

-    Nē… Ņūt… tu nesaproti.

-    Apklusti! Ņūts viņam uzbļāva. Pietaupi spēkus!

Tomass juta, kā no ķermeņa norauj apģērbu, pārbauda

rokas un kājas, meklē ievainojumus. Viņš izdzirdēja Čaka balsi un par spīti sāpēm jutās labāk, zinot, ka draugam nekas nekaiš. Kāds no medbrāļiem teica, ka viņš sadzelts vismaz desmit vietās.

Dīvāna kājgalī parādījās Terēza un ar roku paspieda viņa labo potīti. Kāpēc, Tom? Kāpēc tu to darīji?

Jo… Tomasam pietrūka spēka, lai sakoncentrētos.

Ņūts skaļi pieprasīja bēdu serumu, un pēc brīža Tomass sajuta adatas dzēlienu apakšdelmā. No dūriena vietas ķermeni izplatījās mierinošs siltums, kas acumirkli mazināja sāpes. Taču pasaule ap viņu turpināja grūt un irt pa vīlēm, un zēns saprata, ka jau pēc pāris sekundēm tā pazudīs pavisam. Telpa griezās kā karuselī, aizvien ātrāk un ātrāk, krāsas saplūda cita ar citu. Bija jāsaņem visi spēki, lai vēl kaut ko pateiktu, pirms tumsa aprija viņa apziņu.

-    Neuztraucieties, Tomass čukstēja, cerēdams, ka kāds viņu dzird. Es to darīju tīšām…

47. nodaĻa

t

Pārvēršana laupīja Tomasam jebkādu izpratni par laiku.

Tā iesākās līdzīgi viņa vissenākajai atmiņai par pamošanos Kastē tumsā un aukstumā. Taču šoreiz Tomass nejuta savu ķermeni. Viņš peldēja tukšumā, lūkojoties melnā bezgalībā, neko neredzot, nedzirdot, nesaožot. Šķita, kāds bija atņēmis viņam visas piecas maņas un atstājis karāties bezsvara stāvoklī.

Laiks bija apstājies. Bailes pārauga ziņkārē, tā pārvērtās garlaicībā.

Beidzot pēc nenosakāmi ilgas gaidīšanas kaut kas sāka mainīties.

Vispirms tumsā sacēlās vējš, nejūtams, bet sadzirdams. Tālumā parādījās balts miglas virpulis rotējoša dūmu vērpete, kas izstiepās garā piltuvē un auga aizvien lielāka, līdz viņš vairs neredzēja ne tās sākumu, ne beigas. Tad Tomass sajuta vēja brāzmas, kuras viesulis iesūca sevī. Tās pūta viņam gar muguru, purināja drēbes un matus kā vētras pluinītus karogus.

Biezais miglas stabs satraucošā ātrumā tuvojās Tomasam vai Tomass tuvojās tam bija grūti pateikt. Pirms pāris sekundēm viņš vēl spēja skaidri saskatīt piltuves formu, bet tagad redzēja vairs tikai baltu miglas sienu.

Un tad tā aprija viņu: migla piesātināja prātu, domās ieplūda atmiņas.

Viss pārējais pārtapa sāpēs.

48. NODAĻA

r

-    Tomas?

Kāds tālumā sauca viņa vārdu. Skaņa bija neskaidra, izkropļota, kā atbalss gara tuneļa galā.

-    Tomas, vai tu mani dzirdi?

Viņš negribēja atbildēt. Brīdī, kad ciešanas kļuva neizturamas, Tomasa prāts bija atslēdzies, un viņš baidījās, ka, atgūstot samaņu, sāpes varētu atgriezties. Zēns juta gaismu otrpus plakstiņiem, bet zināja, ka tos atvērt būtu mokoši, un neko nedarīja.

-    Tomas, te Čaks. Vai tu esi dzīvs? Lūdzu, nemirsti, vecīt.

Pēkšņi viss ar joni atgriezās smadzenēs. Klajums, bēdne-

ši, serums, Pārvēršana. Atmiņas. No Labirinta nebija izejas. Viņu vienīgā iespēja bija kaut kas neiedomājams. Kaut kas biedējošs. Viņu pārņēma dziļš izmisums.

Ievaidējies Tomass ar mokām pavēra plakstiņus. Viņam pretī lūkojās Čaka tuklā seja un baiļu pilnās acis. Taču tās tūlīt iemirdzējās un biedrs atplauka smaidā. Par spīti visam, par spīti tam, cik viss bija draņķīgi, Čaks smaidīja.

-     Viņš pamodās! zeņķis iebļāvās, lai gan telpā nebija neviena cita. Tomass pamodās!

Čaka balss bija tik skaļa, ka Tomass saviebās un ļāva plakstiņiem aizvērties. Čak, vai tev tiešām tā jābļauj? Es nejūtos pārāk labi.

-    Atvaino, es tikai priecājos, ka tu esi dzīvs. Tev paveicies, ka nemetos tevi bučot.

-     Lūdzu, to gan nedari, Čak. Tomass atkal atvēra acis un stenēdams piecēlās sēdus, atspiedās ar muguru pret sienu un iztaisnoja kājas. Smeldza locītavas un muskuļi. Cik ilgi es biju bez samaņas? Tomass vaicāja.

-    Trīs dienas, atbildēja Čaks. Pa naktīm mēs drošības pēc turējām tevi Tuptūzī, bet pa dienu nesām atpakaļ uz šejieni. Kādas trīsdesmit reizes jau paspējām nodomāt, ka esi miris. Bet, palūk tik, nu tu izskaties kā no jauna piedzimis!

Tomass nešaubījās, ka Čaka vārdi par viņa izskatu ir visai tālu no patiesības. Vai bēdneši atgriezās?

Čaka līksme manāmi noplaka, un viņš nodūra acis. Jā. Tie aizvilka Zārtu un vēl divus. Katru nakti pa vienam. Minjo ar skrējējiem ir izložņājuši visu Labirintu, meklējot izeju vai kādu pielietojumu tam stulbajam kodam, ko jūs atklājāt, bet nekā. Kā tev šķiet, kāpēc bēdneši nolaupa tikai pa vienam švalim?

Tomasam pakrūtē sāpīgi sažņaudzās viņš zināja atbildi gan uz šo, gan vēl dažiem jautājumiem. Viņš zināja pietiekami daudz, lai saprastu, ka reizēm labāk ir nezināt.

-    Sameklē Ņūtu un Albiju, viņš beidzot atbildēja. Saki viņiem, ka mums steidzami jāsasauc Sapulce. Jo ātrāk, jo labāk.

-    Nopietni?

Tomass smagi nopūtās. Čak, es tikko izcietu Pārvēršanu. Tev tiešām liekas, ka es jokoju?

Čaks nekavējoties pielēca kājās un izskrēja no istabas, saukdams Ņūta vārdu; zēna balss pamazām izgaisa tālumā.

Tomass aizvēra acis, atbalstīja galvu pret sienu un mēģināja domās sazināties ar meiteni.

Terēza?

Viņa neatbildēja uzreiz, bet, kad Tomasa galvā beidzot atskanēja meitenes balss, tā bija tik skaidra, it kā viņi sēdētu blakus. Tas bija ļoti stulbi, Tom. Patiešām, patiešām stulbi.

Man tas bija jādara, viņš atbildēja.

Pēdējās pāris dienas es tevi vispār ienīdu. Ja tu būtu redzējis pats sevi savu ādu, tos asinsvadus…

Tu mani ienīdi? Viņam patika dzirdēt, ka nozīmē meitenei tik daudz.

Terēza mirkli klusēja. Ar to es gribēju teikt: ja tu nomirtu, es tevi nosistu.

Tomasa krūtīs ieplūda patīkams siltums, un viņš pat pārsteigumā pieskārās tām. Nu… paldies, laikam jau.

Cik daudz tu atceries?

Pietiekami. Viņš brīdi domāja. Atceries, ko tu teici par mums un ko mēs esam nodarījuši viņiem…

Vai tā ir patiesība?

Savā ziņā jā. Mēs esam darījuši sliktas lietas. Tomass sajuta meitenes apmulsumu Terēzai bija miljons jautājumu, bet viņa nezināja, ar ko sākt.

Vai tu atcerējies kaut ko, kas palīdzētu mums izkļūt brīvībā? meitene vaicāja, it kā vairs nevēlētos zināt par savu saistību ar notikušo. Vai to, kam domāts kods?

Tomass saminstinājās. Pagaidām viņš nevēlējās par to runāt vismaz tik ilgi, līdz nebija visu pamatīgi apdomājis. Viņu vienīgā iespēja izbēgt no Labirinta stipri līdzinājās pašnāvībai.

Varbūt, zēns beidzot atbildēja, bet tas nebūs viegli. Mums jānotur Sapulce. Es palūgšu, lai arī tev ļauj tajā piedalīties, man nav spēka to visu stāstīt divreiz.

Kādu brīdi ne Tomass, ne Terēza neko neteica, starp abu prātiem vēdīja drūma nolemtības apjausma.

Terēza? Jā?

Labirintam nav izejas.

Terēza ilgi klusēja. Šķiet, ka to mēs jau esam sapratuši.

Tomasu sāpināja smeldze meitenes balsī viņš fiziski juta to savā galvā. Neuztraucies, Radītāji vienalga ir paredzējuši iespēju izbēgt. Man ir plāns. Tomass vēlējās dot viņai vismaz kādu cerību, lai cik arī nožēlojamu.

Nopietni?

Jā. Tas gan ir ārkārtīgi bīstami, un daudzi var iet bojā. Kā izklausās?

Lieliski. Kas jādara?

Mums…

Pirms Tomass paspēja pabeigt, istabā ienāca Ņūts.

Parunāsim vēlāk. Tomass ātri pārtrauca sarunu.

Nekavējies! Terēza atvadījās un pazuda.

-    Tomij! Ņūts pienāca pie gultas un apsēdās blakus zēnam. Tu izskaties gandrīz vesels!

Tomass pamāja. Jā, man drusku griežas galva, bet citādi jūtos pavisam normāli. Biju domājis, ka būs daudz ļaunāk.

Ņūta sejā atspoguļojās gan dusmas, gan apbrīns. Tas, ko tu izdarīji, bija ne tikai varonīgi, bet arī stulbi. Šķiet, ka tev ir talants uz tādām lietām. Viņš apklusa un nogrozīja galvu. Bet es saprotu, kāpēc tu to darīji. Ko tu atcerējies? Vai tavas atmiņas mums var noderēt?

-      Mums jānotur Sapulce, Tomass atbildēja un mēģināja iekārtoties ērtāk. Pārsteidzoši, bet viņš gandrīz nejuta sāpes, tikai nelielu reiboni. Pirms esmu aizmirsis to visu.

-     Jā, Čaks jau man teica. Noturēsim. Bet kāpēc? Ko tu uzzināji?

-    Tas ir pārbaudījums, Ņūt. Mūs visus pārbauda.

Ņūts pamāja. Eksperimentē ar mums?

Tomass papurināja galvu. Nē, tu nesaproti. Mūs izmēģina, analizē, atsijā vājākos, noskaidro labākos. Izspēlē dažādus scenārijus, pēta mūsu reakciju, cenšas panākt, lai padodamies. Pārbauda mūsu spējas nezaudēt cerību un cīnīties. Terēzas ierašanās šeit un tā saucamās Beigas ir tikai Atlases pēdējā fāze, viens pēdējais… Mainīgais. Nu pienācis laiks izšķirošajam pārbaudījumam. Bēgšanai.

Ņūts apmulsis sarauca pieri. Ko tas nozīmē? Tu zini, kā tikt laukā?

Jā. Sasauc Sapulci. Tagad.

49. NODAĻA

r

Stundu vēlāk Tomass sēdēja uzraugu priekšā, tieši tāpat kā pirms vienas vai divām nedēļām. Terēza tomēr netika ielaista Sapulcē, un tas zēnu nokaitināja ne mazāk kā meiteni. Ņūts un Minjo viņai jau uzticējās, bet pārējiem vēl bija aizdomas.

-     Labi, zaļknābi, ierunājās Albijs, kurš sēdēja blakus Ņūtam pusloka centrā un nu jau izskatījās pavisam atlabis. Divi no krēsliem bija tukši skaudrs atgādinājums par to, ka Zārts un Gallijs bija krituši bēdnešu nagos. Iztiksim bez gariem ievadiem un tamlīdzīga klunkšķa. Saki, kas tev sakāms.

Tomass, vēl aizvien nedaudz apdullis no Pārvēršanas, iztaisnoja muguru un piespieda sevi sakoncentrēties. Viņam bija daudz sakāmā, bet bija jāpacenšas izteikties pēc iespējas sakarīgāk.

-    Tas ir garš stāsts, viņš iesāka. Mums nav laika tam visam, bet es īsumā pateikšu pašu galveno. Pārvēršanas laikā es redzēju attēlus, tūkstošiem attēlu slīdam gar acīm kā paātrinātā filmā. Daudzi no tiem atmodināja atmiņas, taču ne visas ir tik pilnīgas, lai par tām varētu runāt. Daudzas jau gaist vai ir izgaisušas. Tomass ieturēja pauzi un pēdējoreiz apkopoja domas. Bet es atceros pietiekami. Radītāji mūs pārbauda. Labirintam nemaz nav un nekad nav bijis paredzēts atrisinājums. Visu šo laiku notiek Atlase. Viņiem vajag uzvarētājus vai izdzīvotājus kādam svarīgam uzdevumam. Tomass saminstinājās, vairs nezinādams, kādā secībā turpināt atstāstu.

-    Kādam? vaicāja Ņūts.

-     Es sākšu vēlreiz no paša sākuma. Tomass saberzēja acis. Mūs visus sagūstīja jau ļoti agrā bērnībā. Es neatceros, kā un kāpēc, tikai to, ka ar pasauli notika kaut kas slikts un tā bija mainījusies. Man nav ne jausmas, kā. Radītāji mūs nolaupīja, uzskatīdami, ka rīkojas augstāka labuma vārdā, vismaz tā man šķiet. Kaut kā viņi bija noskaidrojuši, ka mums ir īpašas prāta spējas, tāpēc arī tikām izvēlēti. Kam tieši to es nemāku pateikt, daudzas atmiņas ir fragmentāras, un tam tagad tāpat nav lielas nozīmes.

Es neatceros ne savus vecākus, ne to, kas ar viņiem notika. Pēc sagūstīšanas mēs vairākus gadus mācījāmies īpašās skolās un dzīvojām puslīdz normālu dzīvi. Līdz brīdim, kad Radītāji beidzot spēja finansēt un uzbūvēt Labirintu. Mūsu vārdi ir tikai stulbas, viņu izdomātas iesaukas Albijs ir no Alberta Einšteina, Ņūts no īzaka Ņūtona. Bet es esmu nosaukts par godu Tomasam Edisonam.

Albijs izskatījās, kā saņēmis pļauku sejā. Tad tie… nemaz nav mūsu īstie vārdi?

Tomass papurināja galvu. Nē, un, visticamāk, īstos mēs nekad arī neuzzināsim.

-    Pag, es pareizi sapratu? ievaicājās Cepetis. Mēs visi esam bāreņi, kurus uzaudzinājuši kaut kādi zinātnieki?

-    Jā, Tomass atbildēja, cerot, ka viņa izteiksme neatspoguļo to, cik nomākts patiesībā jūtas. Mums it kā ir īpašas dotības, tāpēc viņi novēro katru mūsu darbību, pēta un analizē mūs. Skatās, kuri padosies, kuri ne un kuri izdzīvos. Nav brīnums, ka te visapkārt skraida tik daudz spiegvaboļu. Vēl pie tam dažiem no mums ir… pārmainītas smadzenes.

-     Kaut kāds klunkšķis! Tikpat labi es varētu noticēt tam, ka Cepeša ēdiens ir veselīgs, norūca Vinstons. Gaļinieku uzraugs izskatījās noguris un neieinteresēts.

-    Klau, kāpēc lai es melotu!? Tomass pacēla balsi. Viņš taču bija tīšām ļāvis bēdnešiem sevi sadzelt, lai iegūtu šo informāciju! Labāk pasakiet, kāds vēl tam visam var būt izskaidrojums? Ka mēs atrodamies uz citas planētas?

-     Stāsti tālāk, Albijs teica. Es tikai nesaprotu, kāpēc citiem sadzeltajiem nav tādu atmiņu. Pats izcietu Pārvēršanu, bet redzēju tikai… Vadonis ātri pašķielēja apkārt, it kā būtu izmetis kaut ko lieku. Nu, neko tādu neatceros.

-     Vēlāk pateikšu, kāpēc, manuprāt, atceros vairāk nekā pārējie. Tomass atbildēja, patiesi baidoties no šīs stāsta daļas. Man turpināt vai ne?

-    Turpini, ierunājās Ņūts.

-     Labi. Tomass dziļi ievilka plaušās gaisu, it kā grasītos ienirt zem ūdens. Radītāji kaut kādā veidā izdzēsa mūsu atmiņas ne tikai par bērnību, bet par pilnīgi visu, kas ar mums noticis pirms Labirinta. Pēc tam mūs Kastē nosūtīja šurp. Pirmajā reizē lielāku grupu un pēc tam divus gadus katru mēnesi pa vienam.

-    Bet kāpēc? vaicāja Ņūts. Kāda tam visam ir jēga?

Tomass pacēla roku, lai apklusinātu viņu. Es līdz tam

nonākšu. Kā jau teicu, Radītāji gribēja mūs pārbaudīt uzzināt, kā reaģēsim uz viņu tā sauktajiem Mainīgajiem, kā risināsim problēmu, kurai nemaz nav atrisinājuma. Viņi gribēja noskaidrot, vai spēsim sadarboties un kādu sabiedrību veidosim. Mums tika nodrošināti visi nepieciešamie apstākļi un kā izaicinājums tika piedāvāts viens no cilvēcei pazīstamākajiem atjautības uzdevumiem labirints. Tādējādi mūsos tika iedvesta pārliecība, ka atrisinājumam ir jābūt. Labirints lika mums pūlēties un meklēt izeju, vienlaikus vairojot pesimismu un izmisumu, kad tādu neatradām. Tomass apklusa un paskatījās apkārt, lai pārliecinātos, ka visi klausās. Es cenšos jums pateikt, ka izejas nav.

Telpā sacēlās murdoņa, jautājumi bira cits pēc cita.

Tomass vēlreiz pacēla roku, vēlēdamies, kaut spētu vienkārši iekopēt savas domas pārējo smadzenēs. Redzat? Jūsu reakcija tikai apstiprina manis teikto. Vairākums cilvēku mūsu vietā jau sen būtu nolaiduši rokas. Bet man šķiet, ka mēs neesam tādi kā vairākums. Mēs nespējam pieņemt to, ka atrisinājuma nav, it sevišķi, ja problēma ir kaut kas tik šķietami vienkāršs kā labirints. Un mēs neesam padevušies par spīti tam, cik viss kļuvis bezcerīgs.

Tomass aptvēra, ka runā aizvien skaļākā balsī, sejā pieplūda karstums. Es nezinu, ko viņi vēlas panākt, bet man tas ir apnicis! Bēdneši, sienu pārvietošanās, Krauja tās ir tikai viņu stulbā eksperimenta sastāvdaļas. Ar mums manipulē un mūs izmanto. Radītāji gribēja, lai mēs nodarbinātu savas smadzenes, meklēdami risinājumu, kura nekad nav bijis. Tas pats attiecas arī uz Terēzas ierašanos šeit un viņas izraisītajām Beigām lai ko tas arī nozīmētu sienu apstāšanos, pelēkās debesis un tā tālāk un tā joprojām. Mums piespēlē vienu ārprātīgu situāciju pēc citas, lai noskaidrotu, kā mēs reaģēsim, pārbaudītu mūsu gribasspēku, redzētu, vai neklupsim rīklē cits citam. Izdzīvojušie viņiem būs nepieciešami kaut kam svarīgam.

Cepetis piecēlās kājās. Un nogalināšana? Tā arī ietilpst viņu smalkajā plānā?

Tomasu uz brīdi pārņēma bailes, ka uzraugi varētu izgāzt uz viņu savas dusmas par uzzināto. Turklāt viņi vēl nebija dzirdējuši pašu ļaunāko. Jā, Cepeti, arī cilvēku upuri ir daļa no plāna. Bēdneši mūs nogalina pa vienam tikai tāpēc, lai mēs visi nenomirtu pārāk ātri pirms viss beidzies tā, kā tam jābeidzas, ar stiprāko izdzīvošanu. Tikai labākajiem no mums izdosies izbēgt.

Cepetis iespēra krēslam. Nu tad labāk klāj vaļā savu maģisko bēgšanas plānu!

-    Viņš stāstīs, Ņūts klusu teica. Aizveries un klausies. Minjo, kurš līdz šim brīdim bija klusējis, nokremšļojās.

-    Es nojaušu, ka dzirdētais man nepatiks.

-    Visticamāk, ne, Tomass atbildēja, sakrustoja rokas un uz mirkli aizvēra acis. Nākamās pāris minūtes izšķirs visu.

-    Radītāji ļaus izdzīvot labākajiem no mums, jo tie nepieciešami viņu īpašajam plānam. Bet mums tas gods vēl ir jānopelna. Telpā iestājās klusums, visu acis bija piekaltas Tomasam. Kods.

-      Kods? Cepetis cerīgi pārvaicāja. Ko tu zini par kodu?

Tomass palūkojās uz viņu un ieturēja dramatisku pauzi.

-     Kods nebija paslēpts sienu kustībās tāpat vien. Es to zinu, jo biju klāt, kad Radītāji to darīja.

50. NODAĻA

i

Labu laiku neviens neko neteica un Tomasam pretī lūkojās tikai samulsušas sejas. Uz zēna pieres izspiedās sviedru lāsītes, sāka svīst arī plaukstas. Viņš baidījās turpināt.

Ņūts, kurš izskatījās tikpat apstulbis kā pārējie, beidzot pārtrauca klusumu: Par ko tu runā?

-     Vispirms man jāatklāj kāds noslēpums. Par mani un Terēžu. Tam, kāpēc Gallijs mani apsūdzēja un kāpēc visi, kas izcietuši Pārvēršanu, atceras mani, ir pamatots iemesls.

Tomass gaidīja jautājumus balsu izvirdumu, bet telpā valdīja nāves klusums.

-     Mēs ar Terēžu… esam citādāki, viņš turpināja. Mēs piedalāmies šajā eksperimentā jau kopš paša sākuma bet pret savu gribu, goda vārds.

Šoreiz bija Minjo kārta jautāt: Tomas, par ko tu runā?

-     Radītāji izmantoja mani un Terēžu. Ja jūs spētu atcerēties visu, tad droši vien gribētu mūs nogalināt. Bet man tas ir jāpasaka pašam, lai pierādītu, ka tagad varat mums uzticēties. Lai jūs ticētu man, kad stāstīšu par vienīgo iespēju izbēgt no šejienes.

Tomass ātri pārlaida acis uzraugu sejām, vēl pēdējo reizi apsverot sakāmo un bažījoties, vai pārējie to sapratis. Bet viņam tas bija jādara. Viņš to zināja.

Tomass dziļi ievilka elpu un ierunājās: Mēs ar Terēžu palīdzējām izplānot Labirintu. Mēs piedalījāmies tā radīšanā.

Šķita, klātesošie ir pārāk pārsteigti, lai reaģētu. Pretī atkal raudzījās tikai apmulsušas sejas. Tomass nosprieda, ka zēni vai nu nesaprot, vai netic viņam.

-    Ko tu ar to gribi teikt? Ņūts beidzot ievaicājās. Tev ir knapi sešpadsmit gadu, sasodīts! Kā gan tu varēji izplānot Labirintu?

Tomasam gribot negribot pašam uzmācās šaubas. Bet viņš atcerējās pārāk labi. Lai cik neticami tas izklausītos, zēns zināja, ka tā ir patiesība. Mēs bijām… gudri. Un man šķiet, ka tam varētu būt arī kāds sakars ar viņu Mainīgajiem. Bet pats galvenais mums ar Terēžu ir… īpašas spējas, kuru dēļ mēs bijām sevišķi noderīgi, projektējot un būvējot šo vietu. Tomass apklusa, sapratis, ka izklausās pavisam nepārliecinoši.

-    Runā! Ņūts iesaucās. Spļauj laukā!

-    Mēs esam telepāti! Mēs spējam sarunāties savās galvās! Beidzot pateicis to skaļi, Tomass sajutās neērti, it kā tikko būtu atzinies zādzībā.

Ņūts izbrīnīti samirkšķināja acis, kāds ieklepojās.

-    Bet ticiet man, Tomass steidza taisnoties, mūs piespieda palīdzēt. Es nezinu, kā un kāpēc, bet mēs to nedarījām labprātīgi. Viņš paklusēja. Varbūt Radītājus interesē, vai spēsim iegūt jūsu uzticību par spīti tam, ka sadarbojāmies ar viņiem. Varbūt jau no paša sākuma bija paredzēts, ka tieši mēs atklāsim, kā iespējams izbēgt. Lai kāds ari būtu iemesls, ar jūsu karšu palīdzību mēs noskaidrojām kodu un tagad tas ir jāliek lietā.

Tomass palūkojās apkārt un patiesi pārsteigts konstatēja, ka neviens no klātesošajiem neizskatās dusmīgs. Vairākums klajumnieku turpināja izbrīnīti blenzt uz viņu vai neticīgi šūpoja galvu. Vienīgi Minjo kāda nezināma iemesla dēļ smaidīja.

-    Man ļoti žēl, bet tā ir taisnība, Tomass turpināja. Viens gan ir skaidrs nu mēs esam vienā laivā. Mūs ar Terēžu atsūtīja šurp tāpat kā jūs, un mēs varam iet bojā tikpat viegli. Bet Radītāji ir pietiekami mūs pētījuši pienācis laiks izšķirošajam pārbaudījumam. Pārvēršana man droši vien bija nepieciešama, lai atšķetinātu pēdējo pavedienu. Lai nu kā, es gribēju, lai jūs zinātu patiesību, zinātu, ka mums ir iespēja izglābties.

Ņūts, skatīdamies grīdā, domīgi klanīja galvu uz priekšu un atpakaļ. Pēc mirkļa viņš uzlūkoja pārējos uzraugus. Radītāji lūk, kas pie visa ir vainīgi. Nevis Tomijs un Terēza, bet Radītāji. Tiem švaļiem nāksies to nožēlot.

-    Kāda atšķirība! iejaucās Minjo. Nevienu tas klunkšķis tagad neinteresē sāc labāk stāstīt par bēgšanu.

Tomasam kaklā sakāpa milzīgs atvieglojuma kamols, un viņš gandrīz zaudēja runas spējas. Zēns nebija šaubījies, ka ar savu atzīšanos izraisīs vismaz sašutuma vētru, ja vispār netiks nomests no Kraujas. Nu jau tas, ko viņam bija atlicis pateikt, likās vieglāk par vieglu.

-     Vietā, kur vēl neesam meklējuši, atrodas dators. Kods ļaus atvērt durvis, pa kurām mēs varēsim izkļūt no Labirinta. Tas ari izslēgs bēdnešus, un tie nevarēs mūs aizkavēt, būs tikai krietni jāpacīnās, lai izdzīvotu un tiktu līdz šai vietai.

-     Vietā, kur vēl neesam meklējuši? Albijs pārvaicāja. Ar ko, tavuprāt, mēs nodarbojamies jau divus gadus?

-    Ticiet man, tur jūs vēl neesat bijuši.

Minjo piecēlās. Nu, kur tas ir?

-     Tā ir gandrīz pašnāvība, Tomass teica, saprotot, ka vilcinās ar atbildi. Kad mēģināsim tur nokļūt, mums noteikti uzbruks bēdneši. Visi reizē. Tas būs pats pēdējais pārbaudījums. Viņš gribēja, lai pārējie saprot, kādas ir likmes. Izredzes, ka visi izdzīvos, bija vājas.

-    Kur tas ir? paliecies uz priekšu, Ņūts vaicāja.

-    Aiz Kraujas, Tomass atbildēja. Tā vieta ir Bēdnešu caurums.

51. nodaĻa

t

Albijs pielēca kājās tik strauji, ka apgāza savu krēslu. Viņa asinīm pielijušās acis kontrastēja ar balto pieres pārsēju. Vadonis paspēra divus soļus uz priekšu, it kā grasītos uzbrukt Tomasam, bet tad apstājās.

Tagad gan tu runā kā pēdējais idiots, viņš teica, glūnēdams uz Tomasu, vai arī nodevējs. Kāpēc lai mēs ticētu kaut vienam tavam vārdam, ja saki, ka palīdzēji uzbūvēt šo vietu un ieslodzīt mūs šeit? Mēs nespējam tikt galā pat ar vienu bēdnesi paši savā teritorijā kur nu vēl cīnīties ar veselu baru to nolāpītajā migā. Stāsti, kas tev aiz ādas!

Tomass saniknojās. Kas man aiz ādas? Nekas! Kāpēc lai es jums melotu?

Albija roku muskuļi saspringa, plaukstas savilkās dūrēs. Kā mēs varam zināt, ka tevi neatsūtīja šurp, lai mēs ātrāk padarītu sev galu? Kāpēc mums būtu tev jātic?

Tomass neticīgi skatījās uz vadoni. Albij, vai tev ir īslaicīgās atmiņas traucējumi? Es taču vēl nesen riskēju ar savu dzīvību, lai glābtu tevi Labirintā, ja nebūtu manis, tu jau būtu miris!

-    Varbūt tā bija viltība, lai iegūtu mūsu uzticību. Ja tu esi uz vienu roku ar tiem neliešiem, kas stāv aiz Labirinta, tev nebūtu jāuztraucas, ka bēdneši tev kaut ko nodarīs, varbūt tas viss bija iestudēts.

Tomasa dusmas nedaudz noplaka un pārvērtās žēlumā. Albija uzvedībā bija kaut kas aizdomīgs.

-     Albij, iejaucās Minjo, un Tomass atviegloti uzelpoja.

-    Tā ir pati dumjākā teorija, kādu man nācies dzirdēt. Pirms trim dienām viņu tik tikko nesaplosīja gabalos. Tavuprāt, tas arī bija iestudēts?

Albijs iecirtīgi atmeta galvu. Varbūt.

-    Es darīju to tāpēc, Tomass teica, cenšoties ielikt balsī visu savu aizkaitinājumu, lai piekļūtu savām atmiņām, cerot, ka tās palīdzēs mums izkļūt brīvībā. Vai man tev jāparāda dūrienu un dzēlienu pēdas uz visa mana ķermeņa?

Albijs neatbildēja, bet viņa seja dusmās trīcēja, acis kļuva valgas un uz kakla piebrieda asinsvadi. Mēs nevaram atgriezties! viņš beidzot iekliedzās, uzlūkodams visus klātesošos. Es redzēju, kāda bija mūsu dzīve pirms Labirinta

-    mēs nedrīkstam atgriezties!

-    Tad, lūk, kur ir problēma! iesaucās Ņūts. Tu nejoko? Albijs nikni apcirtās pret Ņūtu, pacēla sažņaugtu dūri, bet

apstājās. Nolaidis roku, viņš atgriezās pie sava krēsla, apsēdās un sakņupa, paslēpis seju plaukstās. Tomass nespēja noticēt savām acīm. Bezbailīgais klajumnieku vadonis raudāja.

-    Albij, saki kaut ko. Ņūts nelikās mierā. Kas par lietu?

-   Tas biju es. Albijs šņukstēdams noelsās. Es to izdarīju.

-    Ko izdarīji? Ņūts vaicāja, izskatīdamies tikpat samulsis kā Tomass.

Albijs pacēla asarām piemirkušās acis. Es sadedzināju kartes. Tas biju es. Pats arī atsitu pieri pret galda malu, lai jūs domātu, ka to izdarījis kāds cits. Es meloju. Es visu sadedzināju! Es!

Uzraugi pārmija savā starpā izbrīnītus skatienus, ieplestās acis un paceltās uzacis liecināja, ka zēni nebija gaidījuši šādu notikumu pavērsienu. Tomasam gan tagad viss likās gluži loģiski. Albijs kopš Pārvēršanas nespēja aizmirst, cik nožēlojama bijusi viņu agrākā dzīve, un tāpēc bija gatavs uz visu, lai nebūtu jāatgriežas.

-    Labi gan, ka mēs laikus noslēpām kartes, teica Minjo lietišķā, teju vai izsmejošā tonī. Paldies tev par padomu pēc Pārvēršanas tu īpaši piekodināji, lai sargājam tās.

Tomass gaidīja, ka Albijs reaģēs uz Minjo sarkastisko, gandrīz nežēlīgo piezīmi, bet vadonis izlikās nedzirdam.

Tā vietā, lai dusmotos uz Albiju, Ņūts pieprasīja paskaidrojumus. Tomass zināja, ka Ņūts reaģē tik mierīgi, jo kartēm nekas nekaitēja un kods bija noskaidrots. Tam vairs nebija nozīmes.

-     Ticiet man, Albijs lūdzās dedzīgā, gandrīz histēriskā balsī. Nav vērts atgriezties tur, no kurienes atnācām. Es redzēju, kāda ir pasaule, atceros šausmīgas, šausmīgas lietas. Nodedzinātas zemes, nāvējošu slimību kaut kādu svēli. Tas bija briesmīgi. Ārpasaulē mums klātos daudz ļaunāk nekā šeit.

-    Ja paliksim šeit, mēs visi mirsim, iesaucās Minjo. Kā var būt kaut kas ļaunāks par to?

Albijs klusēdams ilgi lūkojās uz Minjo. Tomass spēja domāt tikai par vadoņa teikto. Svēle. Šis vārds šķita ļoti pazīstams. Bet viņš bija pārliecināts, ka Pārvēršanas laikā neko par to nebija atcerējies.

-    Var, Albijs beidzot atbildēja. Ārpasaule ir vēl ļaunāka. Labāk mirt nekā atgriezties tajā.

Minjo pavīpsnāja un atgāzās atpakaļ krēslā. Bļāviens, vecīt, tu nu gan esi īsts saulstariņš. Es atbalstu Tomasu. Atbalstu par visiem simt procentiem. Ja reiz mums jāmirst, tad vismaz mirsim cīnoties.

-     Vai nu Labirintā, vai ārpus tā, Tomass piemetināja, priecājoties, ka Minjo ir viņa pusē. Zēns pagriezās pret Albiju un uzlūkoja vadoni ar nopietnu skatienu. Mēs tik un tā dzīvojam tajā pašā pasaulē, kuru tu atceries.

Albijs vēlreiz piecēlās kājās, acīmredzami padevies. Dariet, ko gribat, viņš novaidējās. Tam nav nozīmes. Mēs mirsim jebkurā gadījumā. To pateicis, vadonis devās uz durvīm un pameta istabu.

Ņūts smagi nopūtās un nogrozīja galvu. Kopš sadzelšanas nabagu nemaz vairs nevar pazīt droši vien tā bijusi viena pagalam klunkšķaina atmiņa. Kas, pie velna, ir svēle?

-     Kāda atšķirība? teica Minjo. Man jebkas šķiet labāks par nāvi šeit. Par Radītājiem domāsim, kad būsim tikuši laukā. Pagaidām mums nav citas izvēles kā pakļauties viņu plānam. Jādodas uz Bēdnešu caurumu un jāmēģina izbēgt. Ja kādam būs lemts iet bojā, tur neko nevar darīt.

-    Švaļi, jūs taču esat galīgi izkūkojuši prātu! nosprauslājās Cepetis. No Labirinta neesot izejas, tāpēc jāsarīko ballīte bēdnešu apartamentos? Tas ir pats stulbākais, ko savā dzīvē esmu dzirdējis. Tad jau labāk uzreiz pārgriezt sev vēnas.

Pārējie uzraugi sāka kaislīgi strīdēties, visi runāja reizē, un neko nevarēja saprast. Beigu beigās Ņūts neizturēja un pārkliedza visus, pavēlot aizvērties.

Kad murdoņa pieklusa, Tomass ierunājās atkal: Es došos uz Bēdnešu caurumu vai miršu, cenšoties tur nokļūt. Šķiet, ka Minjo nāks kopā ar mani. Nešaubos, ka arī Terēza pievienosies. Mums tikai jāspēj atvairīt bēdnešus tik ilgi, kamēr kāds ievada kodu, tad tie izslēgsies un atvērsies durvis, pa kurām tie ierodas Labirintā. Mēs būsim izturējuši pārbaudījumu. Pēc tam varēsim stāties pretī Radītājiem.

Ņūta smīnā nebija ne miņas no jautrības. Kāpēc tu domā, ka mēs spēsim atvairīt bēdnešus? Pat ja nemirsim, mūs sadzels no galvas līdz kājām. Pie Kraujas mūs var sagaidīt visa bēdnešu armija kopā spiegvaboles noteikti būs ziņojušas par mūsu tuvošanos. Radītāji taču vēro katru mūsu soli.

Lai cik arī biedējošs, bija pienācis laiks atklāt pēdējo plāna daļu. Es nedomāju, ka mūs sadzels, Radītājiem

Pārvēršana bija nepieciešama tikai tik ilgi, kamēr mēs dzīvojām Klajumā. Šī pārbaudījuma fāze ir beigusies. Turklāt mums varētu būt vēl kāda priekšrocība.

-    Ja? Ņūts izbolīja acis. Un kāda tā būtu?

-     Radītāji nav ieinteresēti, lai mēs visi ietu bojā, pārbaudījumam jābūt grūtam, bet ne nepaveicamam. Manuprāt, nu jau mēs droši varam teikt, ka bēdneši ir ieprogrammēti nogalināt tikai pa vienam zēnam dienā. Tātad kāds no mums varētu upurēties, lai pārējie sasniegtu caurumu dzīvi. Ļoti iespējams, tieši tā tas ir paredzēts.

Telpā uz brīdi iestājās klusums. To pārtrauca Asinsnama uzrauga rupjie smiekli. Kā lūdzu? pārvaicāja Vinstons. Tu ierosini izbarot vienu nabaga zeņķi vilkiem, lai pārējie varētu izbēgt? Tāds ir tavs spožais plāns?

Tas patiešām neskanēja pārāk labi, bet Tomasam prātā ienāca kāda doma. Jā, Vinston. Es priecājos, ka tu klausies tik uzmanīgi. Viņš ignorēja gaļinieka nikno skatienu. Un man šķiet, ka nav šaubu par to, kuram jābūt tam nabaga zeņķim.

-    Ak tā? Vinstons vaicāja. Kuram tad?

Tomass sakrustoja rokas.

-    Man.

52. NODAĻA

t

Telpā no jauna uzliesmoja skaļi strīdi. Ņūts nesatricināmā mierā piecēlās kājās, piegāja pie Tomasa un, satvēris aiz rokas, pavilka uz durvju pusi.

-    Viss, pietiks. Tev jāiet prom.

-    Prom? Tomass bija neizpratnē. Kāpēc?

-    Būsi jau gana daudz izteicies vienai Sapulcei. Mums tagad jāapspriežas un jāpieņem lēmums bez tavas klātbūtnes. Ņūts maigi izstūma Tomasu laukā pa durvīm. Gaidi mani pie Kastes. Kad būsim beiguši, aprunāsimies.

Ņūts jau grasījās uzgriezt muguru, bet Tomass viņu apturēja. Ņūt, tev jātic man. Tā ir mūsu vienīgā iespēja izkļūt no šejienes un mēs to varam, goda vārds. Mums nemaz nav citas izvēles.

Ņūts pieliecās pavisam tuvu Tomasa sejai un nikni iešņācās.

-    Kā tad, sevišķi pārliecinoša bija tava vēlme ziedot savu dzīvību.

-     Man nebūtu nekādu iebildumu. Tomass to domāja nopietni, bet tikai tāpēc, ka viņu mocīja vainas apziņa par to, ka bija piedalījies Labirinta radīšanā. Sirds dziļumos zēns tomēr cerēja, ka izdzīvotu pietiekami ilgi, lai kāds paspētu ievadīt kodu un izslēgt bēdnešus, pirms tie viņu nogalinājuši. Atvērtu durvis.

-     Vai tiešām? Ņūts bija manāmi aizkaitināts. Jo tas būtu tik cēli un pašaizliedzīgi?

-    Man ir papilnam iemeslu tā rīkoties. Kaut kādā ziņā tā taču ir mana vaina, ka mēs vispār šeit esam. Tomass apklusa un ievilka elpu, lai nomierinātos. Lai nu kā, es nepārdomāšu, tāpēc iesaku jums nelaist garām šo iespēju.

Ņūts sarauca pieri, viņa acīs piepeši parādījās līdzjūtība. Ja tu no tiesas esi pielicis roku Labirinta radīšanā, tad tā nav tava vaina, Tomij. Tu taču vēl esi tikai bērns un nevari būt atbildīgs par visu, ko kāds tevi piespiedis darīt.

Bet ne Ņūta, ne kāda cita vārdi viņam nespēja palīdzēt. Tomasu vienalga spieda atbildības nasta, un tā kļuva smagāka ar katru reizi, kad viņš par to iedomājās. Es tikai… jūtu pienākumu glābt jūs visus. Izpirkt savu vainu.

Ņūts pakāpās soli atpakaļ, šūpodams galvu.

-    Zini, kas ir jocīgi, Tomij?

-    Kas? Tomass nedrošā balsī vaicāja.

-    Es tev patiešām ticu. Redzu, ka tavās acīs nav ne kripatas melu. Un man ir sasodīti grūti noticēt tam, ko tagad teikšu, Ņūts brīdi klusēja, bet es tūlīt iešu atpakaļ un centīšos pārliecināt tos švaļus, ka tev ir taisnība un mums jādodas uz Bēdnešu caurumu, tieši kā tu teici. Labāk cīnīties ar tiem mošķiem, nekā sēdēt rokas klēpi salikušiem un ļaut novākt mūs citu pēc cita. Ņūts pacēla rādītājpirkstu. Bet klausies! Es vairs negribu no tevis dzirdēt nevienu vārdu par miršanu, upurēšanos un visu to varonīgo klunkšķi. Ja mēs to darīsim, tad darīsim visi kopā un riskēsim visi. Saprati?

Tomass pacēla abas rokas, sajutis dziļu atvieglojumu.

-    Skaidri un gaiši. Es tikai gribēju teikt, ka tas varētu būt tā vērts. Ja kādam no mums tāpat katru nakti jāmirst, mēs vismaz varētu to izmantot savā labā.

Ņūts saviebās. Tas nav pārāk uzmundrinošs ierosinājums.

Tomass pagriezās, lai dotos prom, bet Ņūts viņam vēlreiz uzsauca.

-    Tomij?

-    Ko? Zēns apstājās, bet neskatījās atpakaļ.

-     Ja man izdosies tos švaļus pārliecināt un es tiešām nevaru to garantēt -, tad vislabāk būtu to darīt nakts laikā. Pieļauju, ka tad lielākā daļa bēdnešu atrastos kaut kur ārā Labirintā, nevis savā caurumā.

-     Prātīga doma, Tomass piekrita. Atlika vienīgi cerēt, ka uzraugi būs pierunājami. Viņš pagriezās pret Ņūtu un pamāja ar galvu.

Ņūta raižu māktajā sejā parādījās kaut kas līdzīgs smaidam.

-       Mums būs jādodas šonakt, pirms gājis bojā vēl kāds. Iekams Tomass paspēja ko piebilst, uzraugs atgriezās Sapulcē.

Ņūta pēdējais izteikums viņu nedaudz samulsināja. Pametis Mājokli, Tomass devās uz nodilušo koka solu blakus Kastei un apsēdās. Viņa prātā valdīja haoss. Mieru nedeva Albija teiktais par svēli un ko tas varēja nozīmēt. Vadonis bija pieminējis arī nodedzinātu zemi un briesmīgu slimību. Tomass neko tamlīdzīgu neatcerējās, bet, ja tā bija patiesība, pasaule, kurā klajumnieki tik ļoti vēlējās atgriezties, nešķita pārāk vilinoša. No otras puses zēniem nebija nekādas izvēles. Pat neņemot vērā to, ka viņiem katru nakti uzbruka bēdneši, Klajums bija praktiski pārstājis funkcionēt.

Neapmierināts, satraukuma pilns, noguris no savām domām, viņš vērsās pie Terēzas. Vai tu mani dzirdi?

Jā, meitene atsaucās. Kur tu esi?

Pie Kastes.

Es tūlīt atnākšu.

Tomass atskārta, cik ļoti noilgojies pēc viņas. Labi. Es pastāstīšu tev par savu plānu. Man šķiet, ka tas izdosies.

Kāds tas ir?

Tomass atspiedās pret sola atzveltni un pārlika labo kāju pāri kreisajai, nezinādams, kā Terēza uztvers to, kas viņam sakāms. Mums jādodas uz Bēdnešu caurumu un tur jāievada datorā kods. Tas izslēgs bēdnešus un atvērs durvis uz izeju.

Klusums. Man jau likās, ka tas būs kaut kas tāds.

Tomass mirkli padomāja un piebilda: Protams, ja vien tev nav kāda labāka doma.

Nē. Bet tas nebūs viegli.

Tomass ietrieca labās rokas dūri kreisās plaukstā, lai gan zināja, ka meitene viņu neredz. Mēs to varam.

Šaubos.

Mums vismaz jāmēģina.

Vēl viens klusuma bridis, šoreiz ilgāks. Tev taisnība.

Man šķiet, mēs to darīsim jau šonakt. Atnāc, un es tev pastāstīšu vairāk.

Būšu klāt pēc pāris minūtēm.

Tomasa kuņģis sarāvās čokurā. Viņš tikai tagad sāka līdz galam aptvert, ko bija ierosinājis par ko Ņūts šobrīd centās pārliecināt uzraugus. Viņš zināja, ka tas ir bīstami, bet visšausminošākā bija doma, ka viņiem nāksies pa īstam cīnīties ar bēdnešiem nevis vienkārši bēgt no tiem. Absolūti labākajā gadījumā bojā ietu tikai viens no zēniem bet arī par to viņi nevarēja būt pārliecināti. Varbūt Radītāji būs pārprogrammējuši bēdnešus tādā gadījumā iznākums nebija prognozējams.

Tomass centās par to nedomāt.

Terēza atrada viņu ātrāk, nekā Tomass bija gaidījis. Viņa apsēdās cieši blakus zēnam, lai gan uz sola bija gana daudz vietas, un paņēma viņa roku savējā. Tomass sažņaudza Terēzas plaukstu tik stipri, ka tas droši vien viņai bija sāpīgi.

Stāsti, meitene teica.

Un Tomass stāstīja, vārdu pa vārdam atkārtojot visu, ko bija teicis uzraugiem. Redzot satraukumu un šausmas Terēzas acīs, viņam sažņaudzās sirds. Par plānu ir viegli runāt, pabeidzis atstāstu, zēns teica, bet Ņūts domā, ka mums jādodas jau šonakt. Tagad tā vairs nešķiet tik laba ideja. Viņu īpaši biedēja doma par Čaku un Terēžu Labirintā Tomass jau bija sastapies ar bēdnešiem aci pret aci un pārāk labi zināja, kā tas ir. Viņš vēlējās, kaut spētu aiztaupīt draugiem šo briesmīgo pieredzi, bet zināja, ka tas nav iespējams.

-    Mēs to varam, Terēza klusu teica.

Meitenes balss tikai darīja Tomasu vēl nemierīgāku.

-    Velns parāvis, es baidos.

-    Velns parāvis, tu esi cilvēks. Tev ir jābaidās.

Tomass neatbildēja, un ilgu laiku abi vienkārši sēdēja, sadevušies rokās, neteikdami ne vārda ne domās, ne skaļi. Viņš sajuta kaut ko līdzīgu mieram un centās izbaudīt to, cik vien ilgi bija iespējams.

53. NODAĻA

r

Tomass gandrīz sajuta vilšanos, kad Sapulcei pienāca beigas. Ieraudzījis Mājokļa durvīs Ņūtu, viņš apjauta, ka par mieru un atpūtu tagad varēja aizmirst.

Uzraugs pamanīja viņus un pieklibodams ātrā riksītī metās šurp. Tomass instinktīvi palaida vaļā Terēzas plaukstu. Ņūts apstājās viņu priekšā, sakrustoja rokas uz krūtīm un ar skatienu nomērīja abus sēdošos. Tu taču apzinies, ka tas ir pilnīgs ārprāts, vai ne? Viņa sejas izteiksmi bija grūti saprast, bet acīs bija manāms satraukts spīdums.

Tomass piecēlās, pēkšņa uzbudinājuma pārņemts. Tātad viņi piekrita?

Ņūts palocīja galvu. Visi kā viens. Nemaz nenācās tik grūti, kā biju iedomājies. Švaļi paši ir redzējuši, kas notiek pa naktīm, kad tie stulbie vārti neaizveras. Un citas izejas no Labirinta nav. Kaut kā ir jārīkojas. Viņš palūkojās atpakaļ uz uzraugiem, kuri jau bija sākuši katrs ap sevi pulcināt savus strādniekus. Tagad atliek tikai pārliecināt pārējos klajumniekus.

Tomass zināja, ka tas būs grūtāk nekā pierunāt uzraugus.

Tev šķiet, ka viņi piekritīs? Terēza arī piecēlās kājās un nostājās līdzās zēniem.

-    Visi ne, Ņūts atbildēja, un Tomass pamanīja sarūgtinājumu vecākā zēna acīs. Daži noteikti paliks un centīsies izdzīvot tepat par to es nešaubos.

Tomass nebūt nebrīnījās, ka viņa izmisīgais bēgšanas plāns negūs tūlītēju un vispārēju atsaucību. Likt klajumniekiem doties cīņā pret bēdnešiem bija daudz prasīts. Un kā ar Albiju?

-     Kas to lai zina, Ņūts atteica, vērojot uzraugu un to padoto rosību Klajumā. Tagad es no tiesas ticu, ka to jefiņu vairāk biedē nevis bēdneši, bet atgriešanās reālajā pasaulē. Bet es pierunāšu viņu sekot mums, neuztraucies.

Tomass vēlējās, kaut spētu atcerēties kādu no pasaules likstām, kas tik ļoti bija nomākušas Albiju, bet viņa atmiņa klusēja. Kā tad tu grasies to panākt?

Ņūts iesmējās. Izdomāšu kaut kādu klunkšķi. Iestāstīšu, ka atradīsim sev jaunas mājas kādā neskartā Zemes nostūrī un dzīvosim tur ilgi un laimīgi.

Tomass paraustīja plecus. Varbūt atradīsim ar'. Zini, es apsolīju Čakam, ka nogādāšu viņu mājās. Vai vismaz sameklēšu jaunas.

-    Man šķiet, ka jebkura vieta būs labāka par šo, nomurmināja Terēza.

Tomass pārlaida acis pagalmam, kurā tikmēr bija izcēlušies kaislīgi strīdi uzraugi par visām varītēm centās pārliecināt pārējos zēnus, ka viņiem jāriskē un jāizkaro ceļš uz

Bēdnešu caurumu. Daži klajumnieki sašutuši pameta pagalmu, bet vairākums palika klausīties un šķita vismaz apsveram pārdrošo plānu.

-    Un ko tagad? vaicāja Terēza.

Ņūts dziļi ievilka elpu. Jāsaprot, kurš piedalīsies, kurš ne. Jāsagatavo pārtika, ieroči un viss pārējais. Pēc tam dosimies Labirintā. Tomij, es labprāt ieceltu tevi par galveno, jo tas tomēr ir tavs plāns, bet domāju, ka jau tāpat būs gana grūti pārliecināt švaļus doties mums līdzi, kur nu vēl zaļknābja vadībā tikai neapvainojies. Tāpēc pagaidām turies malā, labi? Visu to koda padarīšanu mēs atstāsim tavā un Terēzas ziņā tas arī būs jūsu vienīgais un galvenais pienākums.

Tomasam nebija nekas iebilstams pret turēšanos malā atrast Bēdnešu caurumā datoru un ievadīt tajā kodu jau šķita pietiekami atbildīgs uzdevums. Taču viņam tik un tā nācās apspiest strauji pieaugošās panikas uzplūdus.

-    Izklausās vieglāk par vieglu, Tomass možā balsī teica, lai kaut nedaudz uzlabotu sev omu, bet viņam tas ne pārāk izdevās.

Ņūts atkal sakrustoja rokas un cieši ieskatījās viņam acīs. Kā jau tu pats teici ja paliksim, viens no mums šonakt mirs. Arī ja bēgsim, viens no mums mirs. Tātad nav lielas atšķirības. Ņūts pacēla pirkstu. Protams, ja tev ir taisnība.

-     Protams. Tomass zināja, ka nekļūdās par caurumu, kodu, durvīm un to, ka būs jācīnās ar bēdnešiem. Bet par to, vai tiešām ies bojā tikai viens klajumnieks, viņam nebija pārliecības. Viens gan zēnam bija nepārprotami skaidrs bija par vēlu ļauties šaubām.

Ņūts uzsita viņam pa muguru. Labs ir. Ķeramies pie darba.

Nākamās pāris stundas pagāja drudžainā steigā.

Lielākā daļa klajumnieku bija piekrituši doties līdzi vairāk, nekā Tomass bija cerējis. Pat Albijs bija nolēmis piedalīties. Lai gan skaļi neviens to neatzina, Tomass nojauta, ka vairākums liek cerības uz pieņēmumu, ka bēdneši nogalinās tikai vienu no viņiem, tāpēc kopējās izredzes izdzīvot ir diezgan pieklājīgas. Tie daži, kas bija izvēlējušies palikt Klajumā, sākumā uzvedās skaļi un nekaunīgi galvenokārt vazājās apkārt, sūkstīdamies un cenzdamies iestāstīt pārējiem, cik stulbi tie rīkojas. Galu galā atkritēji padevās un lika citiem mieru.

Savukārt Tomasam un bēgšanas līdzdalībniekiem bija darba pilnas rokas.

Visiem tika izdalītas mugursomas un tās tika piekrautas pilnas ar proviantu. Cepetis Ņūts atklāja Tomasam, ka no visiem uzraugiem pavāru pārliecināt bijis visgrūtāk, uzņēmās atbildību par vienlīdzīgu pārtikas krājumu sadali somās. Līdzi tika ņemtas arī šļirces ar bēdu serumu, lai gan Tomass uzskatīja, ka bēdneši viņiem vairs nedzels. Čaka uzdevums bija uzpildīt pudelēs ūdeni un izdalīt tās pārējiem. Terēza devās viņam palīgā, un Tomass palūdza meitenei cik iespējams izpušķot viņu izredzes, pat ja būtu klaji jāmelo, ko viņai lielākoties arī nācās darīt. Čaks, uzzinājis par bēgšanu, centās turēties braši, bet sviedri uz viņa pieres un satraukuma pilnās acis nodeva patieso izbīli.

Minjo ar pāris skrējējiem devās uz Krauju, līdzi ņemot akmeņus un virves no efeju stīgām, lai vēl pēdējo reizi pārbaudītu neredzamo ieeju Bēdnešu caurumā. Viņiem nācās paļauties uz to, ka briesmoņi nebūs mainījuši savus ieradumus un neparādīsies Labirintā dienas laikā. Tomass uz brīdi bija apsvēris iespēju ielēkt caurumā uzreiz un mēģināt ātri ievadīt kodu, taču viņam nebija ne jausmas, kas tur varētu sagaidīt. Ņūtam bija taisnība prātīgāk likās nogaidīt līdz naktij un cerēt, ka lielākā daļa bēdnešu atradīsies Labirintā, nevis savā migā.

Kad Minjo atgriezās, tā arī pa ceļam nesastapis nevienu bēdnesi, skrējējs šķita esam ļoti pārliecināts par to, ka aiz Kraujas tiešām ir izeja. Vai ieeja. Atkarībā, no kuras puses uz to raudzījās.

Tomass palīdzēja Ņūtam apbruņot klajumniekus. Lai pienācīgi sagatavotos sadursmei ar bēdnešiem, tika radīta arī vesela rinda jaunu ieroču. Koka mietiem tika nosmailināti gali un aptītas dzeloņstieples; tika uzasināti naži un ar vīteņiem piesieti izturīgiem, mežā sacirstiem koku zariem; lāpstām ar līmlenti tika piestiprinātas stikla lauskas. Līdz dienas beigām klajumnieki bija pārvērtušies par nelielu karaspēku. Nožēlojamu, ļoti vāji sagatavotu karaspēku, nodomāja Tomass, bet tik un tā karaspēku.

Kad viņiem ar Terēžu vairs nebija ko darīt, abi devās uz Tomasa slepeno vietu Miroņmežā, lai apspriestu Bēdnešu caurumā veicamās darbības datora sameklēšanu un koda ievadīšanu.

-     Tas ir jādara tieši mums, Tomass teica, kad abi bija atspiedušies ar muguru pret grumbuļainajiem koku stumbriem. Vēl nesen zaļojošās lapas mākslīgās gaismas trūkuma dēļ jau bija apvītušas. Jo tad, ja mūs izšķirs, mēs varēsim sazināties telepātiski un palīdzēt viens otram.

Terēza pacēla nokritušu zaru un sāka tam lobīt nost mizu.

-     Mums tik un tā vajag rezerves variantu gadījumam, ja kaut kas notiek ar mums abiem.

-      Obligāti. Minjo un Ņūts arī zina kodu teiksim viņiem, lai ievada vārdus datorā paši gadījumā, ja mēs… nu, pati saproti. Tomass nevēlējās domāt par visu to ļauno, kas varēja atgadīties.

-    Ne pārāk sarežģīts plāns, jāsaka. Terēza nožāvājās tā, it kā dzīve būtu pavisam normāla.

-   Tieši tā. Atvairīt bēdnešus, ievadīt kodu, izbēgt pa durvīm. Pēc tam kaut kā tiksim galā ar Radītājiem, lai ko tas arī prasītu.

-    Seši vārdi kodā un velns vien zina, cik bēdnešu, Terēza pārlauza zaru uz pusēm. Klau, kā tev liekas, ko tas VELNS nozīmē?

Tomass piepeši sajutās, kā saņēmis sitienu pakrūtē. Kaut kāda iemesla dēļ, izdzirdot šo vārdu nākam no svešām lūpām, prātā kaut kas atbrīvojās. Viss nostājās savās vietās. Viņš brīnījās, ka nebija līdz tam aizdomājies jau agrāk.

-    Vai atceries es tev stāstīju par uzrakstu, ko atradu Labirintā? Par metāla plāksni ar tajā iegravētajiem vārdiem? Tomasa sirds sāka sisties straujāk.

Terēza savilka pieri krunkās un uz mirkli šķita apjukusi, bet tad viņas acīs iegailējās sapratnes dzirksts. Eu! Vadošā epidemioloģiskā laboratorija. Nāves sektors. VELNS. Es sev uz rokas uzrakstīju VELNS ir labs. Ko tas varētu nozīmēt?

-     Man nav ne jausmas. Tieši tāpēc es baidos, ka tas, ko grasāmies darīt, var izrādīties pilnīgs sviests. Viss var beigties ar asinspirti.

-    Pārējie apzinās, uz ko ir parakstījušies. Terēza satvēra Tomasa plaukstu savējā. Mums nav ko zaudēt, atceries?

Tomass atcerējās, bet nez kāpēc meitenes vārdi viņu nespēja iedrošināt.

-    Mums nav ko zaudēt, viņš mehāniski atkārtoja.

54. NODAĻA

i

Tuvojoties ierastajam vārtu aizvēršanās laikam, Cepetis cēla galdā pēdējo maltīti pirms izšķirošās nakts. Vakariņu laikā Klajumā valdīja drūms noskaņojums un šķita, ka gaiss gluži vai piesūcies ar bailēm. Tomass sēdēja blakus Čakam un izklaidīgi knibināja ēdienu.

-     Klau… Tomas, zeņķis ievaicājās ar pilnu muti kartupeļu putras. Kā vārdā esmu nosaukts es?

Tomass izbrīnīti nogrozīja galvu. Kaut kas neticams zēnus gaidīja, iespējams, pats bīstamākais uzdevums visā viņu dzīvē, bet Čakam rūpēja tikai tas, kā viņš ticis pie savas iesaukas. Nezinu, varbūt par godu Darvinam. Tam čalim, kas izskaidroja evolūciju.

-     Varu derēt, ka viņu vēl neviens nav saucis par čali. Čaks iestūma aiz vaiga vēl vienu milzīgu putras karoti, acīmredzami uzskatīdams, ka pilna mute sarunai nav nekāds traucēklis. Zini, es īstenībā nemaz tik ļoti nebaidos. Pēdējās naktis Mājoklī bija daudz šausmīgākas tā sēdēšana un gaidīšana, kad ieradīsies bēdneši un nolaupīs kādu no mums. Vismaz tagad mēs kaut ko mēģinām, vismaz tagad uzbrukumā ejam mēs. Vismaz…

-    Vismaz kas? Tomass vaicāja. Viņš ne mirkli neticēja, ka Čakam nav bail; bija gandrīz sāpīgi noskatīties, ka zeņķis cenšas pierādīt pretējo.

-     Nu, visi spriež, ka bēdneši drīkst nogalināt tikai vienu no mums. Varbūt es izklausos pēc pēdējā kretīna, bet tas man dod cerību. Vismaz lielākā daļa no mums izdzīvos mirs tikai viens, kuram īpaši nepaveiksies. Bet labāk viens nekā visi.

Tomasam riebās to dzirdēt. Klajumnieki pārāk paļāvās uz apšaubāmo pieņēmumu, ka bojā ies tikai viens zēns: jo vairāk viņš par to domāja, jo mazāk tam ticēja. Radītāji noteikti zināja par plānu un varēja būt pārprogrammējuši bēdnešus. Taču pat maldīga cerība bija labāka par nekādu.

-    Varbūt mēs visi izdzīvosim un nebūs jāmirst nevienam.

Čaks uz brīdi pārtrauca gremošanu un domīgi palūkojās

uz Tomasu. Tu tiešām tam tici vai tikai centies mani uzmundrināt?

-     Es ticu, ka mēs to varam. Tomass norija pēdējo kumosu un noskaloja visu ar lielu malku ūdens. Viņš jutās kā pēdējais melis un liekulis. Upuri bija nenovēršami. Bet viņš darīs visu iespējamo, lai starp tiem nebūtu Čaka. Un Terēzas. Neaizmirsti par manu solījumu. Es tevi nogādāšu mājās.

Čaks sarauca pieri. Kādās mājās? Cik noprotu, pasaule ir diezgan klunkšķainā stāvoklī.

-     Var būt, ka tā ir, bet mēs tik un tā atradīsim cilvēkus, kuriem nebūsim vienaldzīgi, tici man.

Čaks piecēlās kājās. Es nemaz negribu tagad par to domāt, viņš paziņoja. Tikai dabū mani laukā no Labirinta un sākumam pietiks.

-    Sarunāts, Tomass piekrita.

Viņa uzmanību piesaistīja rosība pie pārējiem galdiem. Ņūts un Albijs mudināja klajumniekus ātrāk pabeigt vakariņas, sakot, ka pienācis laiks doties. Albijs šķita esam savā ādā, bet Tomasu vienalga uztrauca vadoņa garīgais stāvoklis. Viņa acīs galvenais šobrīd bija Ņūts, bet arī šis zellis mēdza reizēm noiet no sliedēm.

Zēnu atkal sagrāba ledainas bailes un panika, kas tik bieži bija piemeklējusi viņu pēdējo dienu laikā. Tas brīdis bija klāt. Viņiem bija jādodas. Cenšoties nedomāt, tikai rīkoties, Tomass uzmeta plecos savu mugursomu. Čaks sekoja viņa piemēram, un abi devās uz Rietumu vārtiem vienīgajiem, kuri veda uz Krauju.

Pie vārtu kreisās sienas zēni sastapa Minjo un Terēžu, kuri savā starpā vēlreiz pārrunāja steigā izplānoto rīcību Bēdnešu caurumā.

-   Nu ko? Esat gatavi, švaļi? Minjo vaicāja, kad viņi bija pienākuši klāt. Tomas, tā bija tava ideja, tāpēc labāk ceri, ka tā nostrādās. Ja ne, nogalināšu tevi, pirms to paspēs izdarīt bēdneši.

-    Paldies, Tomass atbildēja. Par spīti visam viņš nespēja atbrīvoties no pakrūti žņaudzošām šaubām. Ja nu viņš tomēr kļūdījās? Ja nu Pārvēršanas laikā atgriezušās atmiņas nebija īstas, bet kaut kādā veidā iedēstītas viņa smadzenēs? Šī doma bija šausminoša, un Tomass pastūma to malā. Atpakaļceļa vairs nebija.

Tomass paskatījās uz Terēžu, kura, lauzīdama rokas, mīņājās no vienas kājas uz otru. Viss kārtībā? viņš pavaicāja.

-      Jā, meitene atbildēja, vāri pasmaidot, lai gan bija skaidri redzams, ka gluži viss kārtībā nebija. Nevaru vien sagaidīt, kad tas būs beidzies.

-    Āmen, mās, piebilda Minjo. Skrējējs šķita pats mierīgākais, pārliecinātākais, vismazāk nobijies no visiem. Tomass viņu apskauda.

Kad Ņūts bija sapulcinājis visus klajumniekus pie vārtiem, viņš skaļā balsī tos apklusināja. Tomass pagriezās, lai dzirdētu, kas viņam sakāms. Mūsu kopā ir četrdesmit viens. Ņūts uzlika plecos savu mugursomu un pacēla no zemes resnu koka nūju, kuras gals bija notīts ar dzeloņstieplēm. Rīks izskatījās nāvējošs. Pārliecinieties, vai neesat aizmirsuši ieročus. Nekā cita sakāma man nav jūs jau zināt, kāds ir plāns. Mums jātiek līdz Bēdnešu caurumam, tur Tomijs ievadīs savu maģisko kodu, un tad mēs varēsim atriebties Radītājiem. Nekā sarežģīta.

Tomass dzirdēja Ņūtu tikai pa ausu galam, jo bija ievērojis Albiju, kurš stāvēja viens pats nostāk no pārējiem klajumniekiem, drūmi zemē nodurtām acīm, vienaldzīgi raustīdams sava loka stiegru. Plecā zēnam karājās maks ar bultām.

Tomasam uzmācās ļauna priekšnojauta, ka Albijs nav prognozējams un kaut kādā veidā varētu visu sabojāt. Viņš nolēma paturēt vadoni acis, ja vien tas būs iespējams.

-    Vai kādam nevajadzētu teikt kādu iedvesmojošu runu?

-     Minjo ievaicājās, novēršot Tomasa uzmanību no Albija.

-    Nu tad saki, Ņūts atsaucās.

Minjo palocīja galvu un pagriezās pret klajumniekiem.

-    Esiet piesardzīgi, viņš sausi noskaldīja. Nemirstiet.

Tomass būtu iesmējies, ja spētu, bet bija pārāk nobijies.

-    Lieliski. Mēs esam nenormāli iedvesmoti, Ņūts teica un pameta ar roku pāri plecam uz Labirinta pusi. Plāns visiem ir skaidrs. Divus gadus pret mums izturējās kā pret baltajām pelītēm, bet šonakt tam beidzot ir pienācis gals. Šonakt mēs dosim prettriecienu Radītājiem, lai ko tas arī prasītu. Šonakt mēs liksim bēdnešiem trūkties!

Kāds uzgavilēja, viņam piebalsoja citi. Drīz vien visapkārt skanēja klajumnieku kliedzieni un kaujas saucieni, aizvien pieņemdamies skaļumā, satricinādami gaisu kā pērkons. Tomasa sirdī uzšķīlās drosmes dzirkstele viņš tvēra šo sajūtu, lika tai augt. Ņūtam bija taisnība. Šonakt viņi cīnīsies. Šonakt viņi parādīs, uz ko ir spējīgi.

Tomass bija gatavs. Viņš pievienojās pārējo klajumnieku saucieniem. Uz brīdi gan Tomasam ienāca prātā, ka prātīgāk droši vien būtu necelt tik lielu troksni, lai nepiesaistītu sev lieku uzmanību, bet viņam bija vienalga. Kauliņi bija mesti.

Ņūts pacēla gaisā savu ieroci un ieaurojās: Dzirdat, Radītāji!? Mēs nākam!

Pēc šiem vārdiem Ņūts pagriezās un metās Labirintā, gandrīz nemaz neklibodams. Pelēkais gaiss starp stāvajām akmens sienām, viscaur piesūcies ar melnām ēnām, šķita vēl tumšāks nekā Klajumā. Zēni, vēl aizvien klaigādami, pacēla savus ieročus un sekoja Ņūtam; arī Albijs pievienojās pārējiem. Tomass skrēja starp Terēžu un Čaku, bruņots ar garu koka šķēpu, kam uzgaļa vietā bija piesiets nazis. Viņš juta tik milzīgu atbildību par saviem draugiem, ka tā gandrīz vai apgrūtināja skriešanu. Bet Tomass negrasījās padoties. Viņš bija apņēmies uzvarēt.

Tu to vari, viņš domāja. Galvenais, tiec līdz caurumam.

55. NODAĻA

r

Tomass kopā ar pārējiem klajumniekiem vienā tempā pārvietojās pa akmens gaiteņiem Kraujas virzienā. Viņš jau bija pieradis pie skriešanas Labirintā, bet šī reize bija pavisam citāda. Daudzskaitlīgo pēdu švīkstoņa atbalsojās augstu starp sienām, efejās mirguļoja spiegvaboļu sārtās uguntiņas to bija vairāk, un tās šķita draudīgākas nekā parasti. Radītāji noteikti vēroja katru zēnu soli. Tā vai citādi, bija skaidrs, ka bez kaujas viņiem cauri netikt.

Baidies? Terēza neapstājoties ievaicājās.

Nē, mani sajūsmina gļotaini, durstīgi briesmoņi. Nevaru vien sagaidīt, kad atkal tos satikšu, Tomass zobgalīgi attrauca, lai gan nejuta ne jautrību, ne pacilājumu un pat šaubījās, vai jelkad to spēs.

Ļoti asprātīgi, meitene atbildēja.

Abi skrēja plecu pie pleca, bet Tomass skatījās tikai taisni uz priekšu. Galvenais, turies manā un Minjo tuvumā.

Ak, manu cēlo bruņiniek, ko gan es bez tevis iesāktu? Tu domā, ka es pati nespētu sevi aizstāvēt?

Patiesībā Tomass domāja tieši otrādi. Terēza izskatījās tikpat kaujasspējīga kā pārējie. Nē, es tikai cenšos būt pieklājīgs.

Klajumnieki skrēja, izretojušies visā koridora platumā, uzturēdami vienmērīgu, bet diezgan ātru tempu, un Tomasam ienāca prātā, ka tiem, kas to nedarīja ikdienā, jau visai drīz vajadzētu pagurt. Gluži kā atbildot viņa domām, Ņūts palēnināja soli un, sagaidījis Minjo, piesita tam pie pleca. Rādi tagad tu ceļu, Tomass dzirdēja Ņūtu sakām.

Minjo pamāja un pārņēma vadību, turpinot vest klajumniekus cauri Labirinta līkločiem. Tomasam katrs nākamais solis sagādāja aizvien lielākas mokas. Skrējiena sākumā sakopotā drosme pamazām bija pāraugusi trauksmē. Viņš visu laiku gaidīja bēdnešu parādīšanos, nešaubīdamies, ka sadursme ar tiem ir neizbēgama.

Klajumnieki, kuri nebija pieraduši pie tādiem attālumiem, kampa gaisu milzīgiem malkiem. Bet neviens nepadevās. Viņi skrēja tālāk un tālāk. No bēdnešiem nebija ne vēsts. Pēc kāda laika Tomass ļāva savā apziņā iespīdēt cerības stariņam varbūt tomēr zēniem izdosies sasniegt caurumu, pirms viņiem uzbruks? Varbūt.

Visbeidzot, pēc visilgākās stundas Tomasa mūžā, viņi sasniedza garo gaiteni, kura vidū līdzīgi burta T kājai uz labo pusi atzarojās īsāks koridors, kas veda uz Krauju.

Tomass, sirdij dunot, sviedriem slakot ādu, tobrīd skrēja tieši aiz muguras Minjo. Terēza turējās viņam blakus. Pirms pagrieziena uz Krauju uzraugs piebremzēja un ar paceltu roku deva zīmi Tomasam un pārējiem apstāties. Minjo paskatījās atpakaļ šausmās ieplestām acīm.

-    Dzirdi? viņš čukstus vaicāja.

Tomass papurināja galvu, cenšoties neļauties bailēm, kas atspoguļojās skrējēja sejā.

Minjo pielavījās pie stūra un palūkojās ap to tāpat kā toreiz, kad abi ar Tomasu bija izsekojuši bēdnesi, kurš nolēca no Kraujas. Tāpat kā toreiz Minjo strauji parāvās atpakaļ un pagriezās pret pārējiem. Ak nē, viņš novaidējās. Tikai ne to…

Tagad arī Tomass sadzirdēja bēdnešu skaņas. Likās, ka tie visu laiku slēpušies, gaidījuši un tikai nupat atdzīvojušies. Tomasam pat nebija jāskatās viņš jau zināja, ko Minjo teiks.

-    Tur priekšā ir vismaz desmit bēdneši. Varbūt visi piecpadsmit. Skrējējs pacēla roku un pārbrauca sev pār seju. Vienkārši sēž un gaida mūs.

Bailes kā ledaina roka sažņaudza Tomasa sirdi ar vēl nebijušu spēku. Viņš palūkojās uz Terēžu, gribēdams kaut ko teikt, bet aprāvās, ieraudzījis meitenes bālajā sejā neaprakstāmas šausmas.

Ņūts ar Albiju izspraucās cauri zēnu rindām un nostājās blakus Tomasam un pārējiem. Acīmredzot Minjo paziņojums jau čukstus bija padots tālāk; par to liecināja Ņūta apņēmības pilnie vārdi: Nu, mēs jau rēķinājāmies ar to, ka būs jācīnās. Taču trīsošā balss nodeva zēnu viņš tikai centās teikt to, kas bija pareizi.

Tomass Ņūtu ļoti labi saprata. Visas runas par to, ka viņiem vairs nebija ko zaudēt, ka, iespējams, kritīs tikai viens, ka beidzot parādījusies iespēja izbēgt, bija tikai vārdi. Tagad tas viss viņus gaidīja burtiski tepat aiz stūra. Tomasa sirdī iezagās šaubas, vai iecerētais vispār ir paveicams. Turklāt viņš nesaprata, kāpēc bēdneši neko nedara, spiegvaboles noteikti jau sen bija tos informējušas par klajumnieku tuvošanos. Varbūt Radītāji tīksminājās par notiekošo kā par kaut kādu izrādi?

Tomasam prātā iešāvās doma. Klau, varbūt tie jau paspējuši notvert kādu no Klajumā palikušajiem? Varbūt mēs varam tiem tikt garām kāpēc tad vēl lai tie sēdētu uz vie…

Viņu pārtrauca skaļš troksnis, kas nāca no aizmugures. Tomass apsviedās apkārt un ieraudzīja gaiteņa galā veselu baru bēdnešu, kas tuvojās viņiem no Klajuma puses, zibinot durkļus un cilājot savus metāliskos taustekļus. Viņš grasījās kaut ko teikt, bet tāds pats troksnis atskanēja no otra gaiteņa gala, Tomass pagriezās un ieraudzīja bēdnešus arī tur.

Ienaidnieks bija viņus aplencis, nogriežot visus atkāpšanās ceļus.

Klajumnieki, spiežoties cits pie cita, sāka grūsties virsū Tomasam, un zēns nokļuva vietā, kur no galvenā gaiteņa atzarojās sāneja uz Krauju. Viņš ieraudzīja bēdnešus, kas aizšķērsoja ceļu uz galamērķi. Tie gaidīja un vēroja, izlaistiem durkļiem, mitrajai ādai cilājoties. Abas pārējās bēdnešu vienības pietuvojās un apstājās pārdesmit metrus no klajumniekiem, arī gaidot un vērojot.

Cīnīdamies ar bailēm, Tomass lēnām apgriezās ap savu asi, lai novērtētu situāciju. Klajumnieki bija ielenkti. Viņiem vairs nebija izvēles atkāpties nebija kur. Deniņos iedūra asas, pulsējošas sāpes.

Klajumnieki sablīvējās ciešā lokā T veida krustojuma vidū, plecu pie pleca, ar skatu uz āru. Tomass tika iespiests starp Terēžu un Ņūtu viņš juta vecāko zēnu drebam. Neviens neko neteica. Vienīgās dzirdamās skaņas bija bēdnešu spocīgie vaidi un klusa motoru dūkoņa. Šķita, ka tiem sagādā baudu lamatās ievilināto zēnu vērošana. Radījumu pretīgie rumpji piepūtās un saplaka mehānisku ieelpu un izelpu ritmā.

Kāpēc tie neko nedara? Tomass domās vaicāja Terēzai. Ko tie gaida?

Meitene neatbildēja, un tas Tomasu satrauca. Zēns satvēra Terēzas plaukstu savējā un cieši to saspieda. Klajumnieki stāvēja klusēdami, sažņauguši rokās savus nožēlojamos ieročus.

Tomass palūkojās uz Ņūtu. Tev ir kādas idejas?

-    Nē, tas atbildēja vēl aizvien nedaudz trīsošā balsī. Es nesaprotu, kāda velna pēc tie mums neuzbrūk.

-     Mums nevajadzēja to darīt, Albijs ierunājās tik klusi, ka viņa balsi gandrīz nevarēja pazīt. Vārdi tukši atbalsojās pret Labirinta sienām.

Tomass nebija noskaņots žēloties viņiem vajadzēja kaut kā rīkoties. Klau, Mājoklī mums diezin vai klātos labāk. Man riebjas to teikt, bet labāk, ka mirst viens nekā visi. Tagad viņš nudien cerēja, ka minējums par vienu upuri naktī bija patiess. Redzot tik daudz bēdnešu tiešā tuvumā, Tomass nespēja neaptvert skaudro patiesību klajumnieku izredzes pret tik prāvu briesmoņu skaitu bija niecīgas.

Pagāja labs bridis, pirms Albijs ierunājās: Varbūt man vajadzētu… Vadonis apklusa un lēnām kā transā sāka soļot Kraujas virzienā. Tomass vēroja viņu ar atsvešinātu izbīli, nespēdams noticēt savām acīm.

-    Albij! Ko tu dari? iesaucās Ņūts. Nāc atpakaļ!

Albijs ij nedomāja klausīt un metās skriešus tieši virsū

bēdnešu ierindai, kas stāvēja starp viņu un Krauju.

-    Albij! Ņūts iekliedzās vēlreiz.

Arī Tomass pavēra muti, bet Albijs jau bija sasniedzis briesmoņus un uzlēca mugurā vienam no tiem. Tūlīt pat pieci vai seši bēdneši atdzīvojās un uzbruka zēnam, pazudinot viņu metāla un ādas murskulī. Ņūts sakustējās, lai mestos palīgā, bet Tomass pēdējā brīdī satvēra viņu aiz rokām un parāva atpakaļ.

-    Laid mani vaļā! Ņūts bļāva, cenšoties atbrīvoties.

-     Traks esi, vai!? Tomass uzkliedza viņam. Tu vairs nevari palīdzēt!

No bara atšķēlās vēl divi bēdneši un uzklupa Albijam. Kāpdami virsū cits citam, radījumi durstīja un graizīja zēnu ar tādu sparu, it kā gribētu pierādīt savu pārākumu, nodemonstrēt visu savu velnišķo nežēlību. Neticami, bet Albijs tā arī neizdvesa nevienu skaņu. Tomass pazaudēja viņu no acīm, jo cīnījās ar Ņūtu, kuram pat bija pateicīgs par uzmanības novēršanu. Pēc brīža Ņūts padevās un sabruka zemē.

Albijs reizi par visām reizēm bija sajucis prātā, nodomāja Tomass, pretojoties vēlmei turpat iztukšot sava kuņģa saturu. Viņu vadonis tik ļoti bija baidījies atgriezties pasaulē, kuru atcerējās, ka tā vietā labāk izvēlējās ziedot savu dzīvību. Un tas viņam bija izdevies. Albijs bija miris.

Tomass palīdzēja Ņūtam piecelties kājās; klajumnieks nespēja novērst acis no vietas, kur tikko krita viņa draugs.

Es neticu, nočukstēja Ņūts. Es neticu, ka viņš to izdarīja.

Tomass nogrozīja galvu, nezinot, ko atbildēt. Redzot, kādu galu piedzīvoja Albijs, viņu pārņēma jaunas, līdz šim nepazīstamas sāpes šķebinošas, satraucošas, vēl neciešamākas par fiziskajām. Tomass pat nezināja, vai tām ir kāds sakars ar Albiju vadonis viņam nekad tā īsti nebija paticis. Drīzāk viņu biedēja doma par to, ka tikko redzētais varēja notikt ar Čaku vai Terēžu…

Minjo pienāca klāt abiem zēniem un uzlika roku Ņūtam uz pleca. Mums jāizmanto tas, ko viņš izdarīja. Skrējējs pagriezās pret Tomasu. Ja būs jācīnās, mēs cīnīsimies un izlauzīsim tev un Terēzai ceļu līdz Kraujai. Leciet caurumā un dariet to, kas jums tur jādara, mēs pacentīsimies atvairīt bēdnešus, kamēr dosiet mums zīmi sekot.

Tomass palūkojās uz katru no trim bēdnešu kompānijām neviena no tām vēl nebija pavirzījusies uz klajumnieku pusi un pamāja. Es ceru, ka tad tie uz brīdi izslēgsies. Mums vajadzēs tikai kādu minūti, lai ievadītu kodu.

-     Kā jūs spējat būt tik vienaldzīgi? Ņūts noņurdēja ar tādu riebumu balsī, ka izbrīnīja Tomasu.

-     Ko tad tu gribi, Ņūt? Minjo vaicāja. Lai iededzam sveces un rīkojam bēres?

Ņūts neatbildēja, vēl arvien blenzdams uz vietu, kur šķita, ka bēdneši barojas ar kritušā Albija miesu. Arī Tomass gribot negribot paskatījās uz to pusi un pamanīja tumši sarkanas švīkas uz viena radījuma ķermeņa. Kuņģī viss sagriezās kājām gaisā, un viņš ātri novērsās.

-    Albijs tāpat negribēja atgriezties pasaulē, Minjo turpināja. Sasodīts, viņš upurējās mūsu dēļ un bēdneši neuzbrūk, tāpēc tas var būt nostrādājis. Mēs būtu vienaldzīgi, ja neizmantotu šo iespēju.

Ņūts tikai paraustīja plecus un aizvēra acis.

Minjo vērsās pret pārējiem klajumniekiem, kuri bija saspiedušies ciešā bariņā. Klausieties! Mūsu prioritāte ir nosargāt Tomasu un Terēžu. Viņiem jānokļūst līdz Kraujai un…

Pēkšņi desmitiem bēdnešu motoru reizē iedūcās, pārtraucot skrējēju. Tomass šausmās palūkojās apkārt. Abpus klajumniekiem gaidījušie radījumi šķita pamodušies un atkal pamanījuši viņus. No recekļainās miesas izšāvās durkļi, taustekļi sakustējās, glumā āda vibrēja un pulsēja. Briesmoņi sinhroni pavirzījās uz priekšu, atvāžot un notēmējot savus slepkavnieciskos instrumentus uz Tomasu un zēniem. Un tad, pamazām savelkot cilpu ap klajumniekiem, bēdneši devās uzbrukumā.

Albija upuris bija izrādījies veltīgs.

56. NODAĻA

t

Tomass satvēra Minjo aiz rokas. Es nezinu, kā, bet man jātiek tiem garām. Viņš pamāja uz bēdnešiem, kas, dūcot un zibinot asmeņus, vēlās šurp no Kraujas puses, atgādinādami milzīgu adataina galerta masu. Blāvi pelēkajā gaismā būtnes izskatījās vēl draudīgākas.

Minjo un Ņūts cieši palūkojās viens uz otru. Tomasam šķita, ka gaidīšana ir gandrīz vai ļaunāka par briestošo kauju.

-    Ātrāk! iebļāvās Terēza. Mums kaut kas jādara!

-     Ved mūs uzbrukumā, Ņūts beidzot gandrīz čukstus teica Minjo. Mums jāatbrīvo ceļš Tomijam un meitenei. Dari to.

Minjo ātri pamāja, sejā parādījās dzelžaina apņēmība. Viņš pagriezās pret klajumniekiem. Uzmanību! Mūsu mērķis ir Krauja! Ar triecienu laužamies cauri pa vidu un spiežam tos draņķus pret sienām. Tomasam un Terēzai par katru cenu jātiek līdz Bēdnešu caurumam!

Tomass novērsa acis no Minjo, paskatījās uz briesmoņiem tie bija vairs tikai pāris metru attālumā. Zēns sažmiedza rokās savu nožēlojamo šķēpa parodiju.

Mums jāturas kopā, viņš sacīja Terēzai. Lai cīnās pārējie mums ir jānokļūst caurumā. Tomass sajutās kā gļēvulis, bet zināja, ka visas cīņā izlietās asinis un nāve būs veltīgas, ja viņiem neizdosies ievadīt kodu un atvērt durvis, kas ved pie Radītājiem.

Es zinu, viņa atbildēja. Turamies kopā.

-    Gatavi?! Minjo iebļāvās blakus Tomasam, paceldams gaisā savu dzeloņstieplēm notīto rungu un garu, spīdīgu nazi otrā rokā. Viņš notēmēja ar nazi uz bēdnešiem, no asmens atlēca gaismas stars.

-    Uzbrukumā!

Negaidot pārējo piekrišanu, Minjo metās uz priekšu. Ņūts sekoja viņam pa pēdām, un līdzi viņam arī pārējie klajumnieki vesela armija aurojošu zēnu, gaisā paceltiem ieročiem, gatavi asiņainai kaujai. Tomass satvēra Terēzas roku un ļāva tiem brāzties garām, izturot nejaušos grūdienus un dunkas, saožot sviedrus, sajūtot biedru bailes, gaidot piemērotu brīdi, kad skriet pašam.

Mirklī, kad atskanēja pirmie zēnu un bēdnešu sadursmes trokšņi mežonīgi kliedzieni, motoru rēkoņa, koka klaudzieni pret metālu -, viņiem garām skrēja Čaks. Tomass ātri satvēra zēnu aiz rokas.

Čaks sagrīļojās un apstājies paskatījās uz viņu ar tik baiļpilnām acīm, ka Tomasa sirdī kaut kas salūza. Acumirklī viņš pieņēma lēmumu.

-     Čak, paliec ar mani un Terēžu, Tomass pavēlēja valdonīgā balsī, kas nepieļāva nekādus iebildumus.

Čaks palūkojās uz cīniņu tālāk gaitenī.Bet… viņš iesāka un apklusa, un Tomass saprata, ka zeņķis nemaz neiebilst, lai gan kaunas to atzīt.

Tomass steigšus centās glābt Čaka pašcieņu. Mums būs nepieciešama palīdzība Bēdnešu caurumā gadījumā, ja kāds no tiem mošķiem mūs gaidīs tur.

Čaks ātri pat pārāk ātri pakratīja galvu. Tomasam no skumjām atkal iesmeldzās sirds, vēlme palīdzēt Čakam nokļūt mājās iekvēlojās ar vēl nebijušu spēku.

-     Sarunāts, Tomass teica. Turies pie rokas Terēzai. Droši.

Čaks darīja, kā viņam lika, no visa spēka cenšoties neizrādīt bailes un, iespējams, pirmo reizi savā mūžā nebilstot ne pušplēsta vārda.

Viņi pašķīruši mums ceļu! Tomasa smadzenēm sāpīgi kā bulta cauri izšāvās Terēzas kliedziens. Meitene norādīja uz priekšu, un viņš ieraudzīja, ka koridora vidū pamazām sāk veidoties šaura eja. Klajumnieki pašaizliedzīgi cīnījās, cenšoties piespiest bēdnešus pie sienām.

-    Aiziet! iesaucās Tomass.

Viņš metās uz priekšu, velkot līdzi Terēžu, kura savukārt vilka līdzi Čaku. Neapstādamies, pilnā ātrumā, pacēluši savus ieročus cīņai, viņi devās tālāk asinīm un kliedzieniem pildītajā akmens gaitenī. Uz Krauju.

Ap viņiem plosījās nežēlīga kauja. Klajumnieki cīkstējās, netaupot spēkus, panikas izraisītā adrenalīna skubināti. Cīņas skaņas atbalsojās pret sienām, radot šaušalīgu kakofoniju, kliedzieni, brēcieni, metāla šķinda, motoru rēkoņa, bēdnešu spokainie vaidi, asmeņu švīkstoņa, taustekļu klakšķi, zēnu palīgā saucieni. Visapkārt valdīja haoss, pelēks un asiņains, miesas un zaigojoša tērauda juceklis; Tomass centās neskatīties ne pa labi, ne pa kreisi, tikai taisni, cauri šaurajai klajumnieku izbrīvētajai spraugai.

Viņš vēlreiz pie sevis galvā atkārtoja kodu. SKRIEN. TURIES. ASINIS. MIRSTI. BEIGAS. SPIED. Līdz Kraujai bija jāpārvar vēl pārdesmit metru.

Kaut kas man tikko iegrieza rokā! Terēza iespiedzās. Tajā pašā mirklī Tomass sajuta asu dūrienu kājā. Viņš neatskatījās, nepūlējās atbildēt. Kā melns dziļumā ievelkošs atvars sāka uzmākties izmisīga sajūta, ka viņi uzņēmušies kaut ko neiespējamu. Tomass pretojās tai un dzina sevi uz priekšu.

Krauja vairs nebija tālu līdz tumši pelēkajam tukšumam, kas pletās aiz tās, bija atlicis mazāk par desmit metriem. Tomass lauzās uz priekšu, vilkdams līdzi savus draugus.

Cīņa abās pusēs nenorima, bet Tomass nepievērsa tai uzmanību un neiesaistījās. Viņu priekšā izripoja bēdnesis, kas savos taustekļos bija sagrābis kādu klajumnieku zēns, kura seja nebija redzama, spārdījās un izmisīgi durstīja biezo nezvēra ādu, cenšoties izrauties no tvēriena. Tomass palēca pa kreisi, izvairījās un skrēja tālāk. Viņš izdzirdēja griezīgu, rīkli plosošu kliedzienu, kas varēja nozīmēt tikai to, ka klajumnieks zaudējis cīņā. Kliedziens satricināja gaisu un pārmāca citas kaujas skaņas, līdz izdzisa nāvē. Tomasa sirds nodrebēja: viņš cerēja, ka kritušais nav kāds, ko viņš pazinis.

Tikai neapstājies! Terēza sauca.

Es zinu! Tomass atkliedza, šoreiz skaļi.

Kāds strauji paskrēja garām Tomasam, uzgrūžoties viņam. No labās puses, asmeņiem virpuļojot, uzbruka vēl viens bēdnesis. Tā ceļā nostājās cits klajumnieks ar garu zobenu katrā rokā: pretiniekiem sastopoties, nošķindēja metāls. Tomass dzirdēja attālu balsi, kas atkārtoja vienus un tos pašus vārdus kaut ko par viņu, par to, ka Tomass ir jāaizsargā. Balss piederēja Minjo, tajā bija jaušams izmisums un nogurums.

Tomass turpināja ceļu.

Viens gandrīz notvēra Čaku! viņa galvā atbalsojās Terēzas brēciens.

Jo vairāk bēdnešu viņiem uzklupa, jo vairāk klajumnieku steidzās palīgā. Vinstons bija atradis Albija loku un bultas un nu raidīja šautru pēc šautras uz visu, kas kustējās un nebija cilvēks, biežāk gan aizšaujot garām nekā trāpot. Tomasam nepazīstami zēni skrēja viņam blakus, ar paštaisītajiem ieročiem atvairot bēdnešu taustekļus, uzbrūkot, lecot tiem virsū. Trokšņi šķindoņa, klaudzoņa, kliedzieni, vaidi un nopūtas, mehānismu rēkoņa, ripzāģu skaņas, asmeņu cirtieni, durkļu švirkstoņa pret grīdu, asinsstindzinošie palīgā saucieni pakāpeniski pieņēmās spēkā, līdz kļuva pavisam neizturami.

Tomass arī kliedza, bet neapstājās, iekams nebija sasniedzis Krauju. Tās malā zēns nobremzēja tik strauji, ka Terēza un Čaks uzgrūdās viņam no aizmugures un visi trīs gandrīz iekrita bezdibenī. Tomass acumirklī pamanīja ieeju Bēdnešu caurumā: tā bija iezīmēta ar vairākām efeju liānām. Pa dienu Minjo ar skrējējiem bija piesējuši līdzpaņemtās virves pie vīteņiem, kas auga gar gaiteņa sienām, un pēc tam metuši to galus pāri Kraujai, cenšoties trāpīt neredzamajā kvadrātā. No akmens dzegas līdz acīm slēptajai lūkai stiepās sešas vai septiņas liānas, kas karājās tukšajā gaisā un šķita pazūdam nekurienē.

Bija jālec. Tomass vēl pēdējo reizi saminstinājās šausmu pārņemts, dzirdot drausmīgās skaņas aiz muguras, veroties ilūzijā savā priekšā, taču steigšus attapās.

Terēza, tu pirmā. Viņš bija nolēmis lēkt pēdējais, lai būtu drošs, ka meiteni vai Čaku nav notvēris kāds bēdnesis.

Par pārsteigumu zēnam Terēza ne mirkli nevilcinājās. Paspiedusi Tomasa roku, tad Čaka plecu, meitene atspērās pret Kraujas malu un lēca, lidojumā izstiepjot kājas un cieši piekļaujot rokas sāniem. Tomass aizturēja elpu, vērodams Terēžu ieslīdam spraugā starp virvēm un pazūdam tukšumā. Izskatījās, ka viņa ar vienu rokas mājienu būtu izdzēsta no realitātes.

-    Oho! iesaucās Čaks, balsi parādoties viņa ierastā garastāvokļa pazīmēm.

-    Oho gan, Tomass atbildēja. Tagad tava kārta.

Pirms Čaks spēja iebilst, Tomass satvēra zeņķi zem padusēm un cieši saspieda no sāniem. Atgrūdies ar kājām, bet es tevi pametīšu. Gatavs? Viens, divi, trīs! Iestenoties no piepūles, Tomass piepaceļot grūda puiku uz cauruma pusi.

Čaks lidojumā iespiedzās un gandrīz netrāpīja mērķi. Viņa kājas ieslīdēja neredzamajā lūkā, bet rokas un vēders atsitās pret tās malām, un tikai tad pazuda arī pārējais ķermenis. Zēna drošsirdība aizkustināja Tomasu. Viņš mīlēja Čaku. Mīlēja kā savu jaunāko brāli.

Tomass savilka ciešāk mugursomas lences un stingri sažņaudza paštaisīto šķēpu labajā rokā. Skaņas aiz muguras bija briesmīgas, un zēnu mocīja vainas sajūta par to, ka viņš nekādi nepalīdz pārējiem. Vienkārši dari to, kas tev jādara, viņš sacīja pats sev.

Saņēmis dūšu, Tomass uzsita ar šķēpa kātu pa akmens grīdu un, ar kreiso pēdu atspēries pret Kraujas malu, lēca uz priekšu krēslainajā tukšumā pievilcis šķēpu pie sāniem, izstiepis kāju purngalus un sasprindzinājis visu ķermeni.

Viņš trāpīja precīzi Bēdnešu caurumā.

57. nodaĻa

i

Sākot no kāju pirkstiem, pāri visam ķermenim Tomasam pārskrēja stindzinoša aukstuma vilnis, it kā viņš būtu izlēcis cauri apledojuša ūdens virsmai. Visapkārt satumsa, pēdas atsitās pret slidenu pamatu, un zēns tūlīt zaudēja līdzsvaru, atmuguriski iekrītot Terēzas rokās. Meitene ar Čaku palīdzēja viņam noturēties kājās. Brīnumainā kārtā Tomass nevienam nebija izbakstījis aci ar savu šķēpu.

Bēdnešu caurumā būtu melns kā peklē, taču Terēza bija ieslēgusi savu kabatas lukturīti un tā stari nedaudz kliedēja biezo tumsu. Atguvis līdzsvaru, Tomass saprata, ka viņi atrodas trīs metrus dziļā akmens cilindrā. Tā sienas bija miklas un klātas ar slidenu, eļļainu šķidrumu. Uz priekšu veda tunelis, kas apmēram desmit metrus tālāk pazuda tumsā. Tomass pavērās augšup uz lūku, pa kuru viņi bija ieradušies, tā izskatījās pēc kvadrātveida loga uz bezgalīgu bezzvaigžņu izplatījumu.

Dators ir tur. Viņa uzmanību piesaistīja Terēzas balss.

Meitene bija notēmējusi lukturīša kūli uz tuneļa sienu pāris metrus tālāk. Tur apmēram acu augstumā zaļganā gaismā blāvoja neliels nokvēpis stikla ekrāns. Zem tā atradās sienā iebūvēta klaviatūra, izliekta tādā leņķī, lai to varētu bez grūtībām izmantot, stāvot kājās. Te nu tas bija un gaidīja kodu. Tomass negribot iedomājās, ka tas viss šķiet pārāk vienkārši, pārāk viegli, lai būtu patiesība.

-    Ievadi vārdus! Čaks iesaucās, uzsitot viņam pa plecu. Ātrāk!

Tomass pamāja Terēzai, lai tā uzņemas atbildību par šo uzdevumu.

-     Mēs ar Čaku stāvēsim sardzē, gadījumā, ja mums no Labirinta sekos kāds bēdnesis. Atlika tikai cerēt, ka nu klajumnieki būs novirzījuši savus pūliņus no ejas izlaušanas uz bēdnešu atvairīšanu no Kraujas.

-     Labi, Terēza piekrita. Tomass zināja, ka viņa ir gana prātīga, lai netērētu laiku strīdoties. Meitene piegāja pie klaviatūras un sāka rakstīt.

Pagaidi! Tomass domās iesaucās. Vai tu droši zini, ka atceries vārdus?

Terēza atskatījās uz viņu ar niknumā sarauktu pieri. Es neesmu muļķe, Tom. Tici man, es esmu pilnīgi spējīga atcerēties…

Aiz muguras atskanēja skaļš troksnis un pārtrauca meiteni, liekot Tomasam salēkties. Viņš apmetās riņķī un ieraudzīja, ka cauri melnajai lūkai spraucas kā uz burvja mājienu uzradies bēdnesis. Lai iekļūtu caurumā, radījums bija ievilcis savus durkļus un taustekļus. Kad tas ar plakšķi piezemējās uz tuneļa grīdas, no miesas atkal izsprāga ducis asu un negantu piederumu, kas izskatījās vēl nāvējošāki nekā parasti.

Tomass pastūma Čaku sev aiz muguras un nostājās ceļā bēdnesim, izslejot gaisā savu šķēpu, it kā tas spētu iebiedēt briesmoni.

Raksti, Terēza! viņš iekliedzās.

' y

No bēdneša miklās ādas izšāvās tievs metālisks tausteklis. Tas atlocījās un pārtapa garā iesmā ar trīs rotējošiem asmeņiem galā. Radījums sakustējās uz Tomasa pusi.

Zēns ar abām rokām cieši satvēra šķēpa kātu un nolaida tā aso galu sev priekšā uz grīdas. Asmeņi draudīgā ātrumā tuvojās Tomasa sejai, gatavi saplosīt viņa ādu lupatu lēveros. Kad līdz tiem bija atlicis mazāk par pusmetru, zēns sasprindzināja muskuļus un, pusceļā iegriežot, rāva šķēpu augšup pretī griestiem. Ierocis atsitās pret metāla taustekli un pasvieda to gaisā, kur tas, apmetis slaidu loku, ietriecās paša bēdneša ķermenī. Nezvērs nikni iekaucās un parāvās soli atpakaļ, ievilkdams durkļus. Tomass smagi elsoja.

Varbūt man izdosies to uz brīdi aizkavēt, viņš ātri sacīja Terēzai. Pasteidzies!

Jau gandrīz esmu beigusi, meitene atbildēja.

Bēdnesis atkal izlaida durkļus un pavēlās uz priekšu; no uzblīdušās miesas izšāvās cits tausteklis tam galā bija milzīgas spīles, kurās tas centās satvert Tomasa šķēpu. Šoreiz zēns atvēzēja savu ieroci pāri galvai un, ieliekot sitienā visu spēku, trieca to tieši spīļu atvērumā. Atskanēja skaļš krakšķis, tausteklis atvienojās no nezvēra rumpja un nokrita uz grīdas. No neredzamas mutes izlauzās garš, griezīgs vaids, un bēdnesis vēlreiz atkāpās, durkļi pazuda.

Tie maitas nav neuzvarami! Tomass iesaucās.

Es nevaru ievadīt pēdējo vārdu! Terēza teica viņa domās.

Tik tikko dzirdot viņu un ne gluži saprotot, Tomass ieaurojās un metās uzbrukumā, lai izmantotu pretinieka vājuma brīdi. Mežonīgi vicinādams šķēpu, viņš uzlēca mugurā ļumīgajam radījumam un ar pāris trāpīgiem cirtieniem atbrīvoja to no vēl diviem taustekļiem. Tomass pacēla šķēpu virs galvas un, stingri atbalstījies uz kājām, pēdām iegrimstot pretīgajā receklī, triecienā dūra to lejup. No pāršķeltās miesas izšļācās dzeltens eļļains šķidrums un apšļakstīja zēna kājas, bet viņš turpināja grūst šķēpu tik dziļi briesmoņa ķermenī, cik tas bija iespējams. Tad, palaidis vaļā ieroča kātu, viņš nolēca zemē un skriešus atgriezās pie Čaka un Terēzas.

Tomass ar slimīgu aizgrābtību noraudzījās, kā bēdnesis konvulsīvi raustās, uz visām pusēm šķaidot dzelteno vielu. Durkļi haotiski ievilkās un izšāvās no miesas, atlikušie taustekļi griezās juceklīgā virpulī, brīžiem ieduroties paša nezvēra ķermenī. Radījums kustējās aizvien lēnāk, zaudējot spēku ar katru izlieto asiņu vai degvielas lāsi.

Pēc pāris sekundēm tas apstājās pavisam. Tomass nespēja tam noticēt. Vai tas tiešām bija iespējams? Viņš tikko bija uzveicis bēdnesi, vienu no briesmoņiem, kas terorizējuši klajumniekus vairāk nekā divus gadus.

Tomass atskatījās uz Čaku, kurš stāvēja aiz viņa muguras, plati iepletis acis.

-       Tu to nogalināji, zeņķis apstiprināja un līksmi iesmējās, it kā ar šo darbību Tomass būtu atrisinājis visas viņu problēmas.

-    Nemaz nebija tik grūti, Tomass noņurdēja, tad pagriezās pret Terēžu, kura drudžaini spaidīja sienā iebūvēto klaviatūru. Viņam uzreiz kļuva skaidrs, ka kaut kas nav kārtībā.

-     Kas noticis? viņš gandrīz kliedza un pieskrēja klāt. Tomass palūkojās pār meitenes plecu un ieraudzīja, ka viņa atkārtoti cenšas ievadīt vārdu SPIED, taču ekrānā nekas nenotiek.

Terēza parādīja ar pirkstu uz netīro stikla četrstūri izņemot blāvi zaļgano spīdumu, tas bija tukšs. Es ierakstīju visus vārdus, un tie cits pēc cita parādījās ekrānā. Pēc katra vārda kaut kas nopīkstēja un tas pazuda. Bet nu es vairs nevaru ievadīt pēdējo vārdu. Nekas nenotiek!

Tomasa asinis sastinga dzīslās, kad viņš aptvēra Terēzas teiktā nozīmi.

-    Bet… kāpēc?

-    Es nezinu! Viņa mēģināja vēlreiz, tad vēlreiz. Ekrānā nekas nemainījās.

-    Tomas! aiz muguras iekliedzās Čaks. Tomass pagriezās un ieraudzīja zeņķi rādām uz ieeju Bēdnešu caurumā cauri lūkai spraucās vēl viens radījums. Tas ar plakšķi uzkrita virsū savam mirušajam sugasbrālim, un tūlīt pat lūkā parādījās vēl viens bēdnesis.

-    Ko jūs tur tik ilgi darāt?! Čaks paniski iekliedzās. Tu teici, ka tie izslēgsies, kad kods būs ievadīts!

Abi bēdneši tikmēr bija ieņēmuši kaujas pozīciju un, izslējuši taustekļus, sāka virzīties uz klajumnieku pusi.

-    Dators neļauj mums ievadīt pēdējo vārdu SPIED, Tomass izklaidīgi novilka, pat īsti neatbildot Čakam, bet cenšoties izdomāt risinājumu…

Es nesaprotu, sacīja Terēza.

Bēdneši tuvojās, nu jau tie bija tikai pāris metru attālumā. Tomass ieliecās ceļgalos un vāri pacēla dūres, jūtot sevī nodziestam pēdējo cerības dzirksti. Kaut kas neticams. Kodam vajadzēja nostrādāt.

-     Varbūt jums vienkārši jānospiež tā poga, ieminējās Čaks.

Tomasu tā pārsteidza negaidītais izteikums, ka viņš novērsās no uzbrucējiem un paskatījās uz zēnu. Čaks rādīja uz kaut ko, kas atradās nedaudz virs grīdas, tieši zem ekrāna un klaviatūras.

Pirms Tomass paspēja pakustēties, Terēza jau bija tur, nometusies ceļos. Ziņkāres un vājas cerības pārņemts, Tomass pievienojās viņai, četrrāpus uz grīdas, ignorējot visu pārējo. Zēns dzirdēja bēdneša vaidu un švirkstoņu aiz muguras, juta kaut ko asu sagrābjam viņu aiz krekla un ieduramies ādā, bet nespēja novērst acis.

Tikai pāris centimetrus virs grīdas sienā bija iebūvēta neliela sarkana poga. Virs tās bija uzdrukāti divi melni vārdi tik skaidri redzami, ka Tomass nespēja saprast, kā nebija tos pamanījis agrāk:

Izslēgt Labirintu

Dedzinošas sāpes izrāva Tomasu no apstulbuma. Bēdnesis bija satvēris viņu ar diviem taustekļiem un sācis vilkt atpakaļ. Otrs uzbruka Čakam un jau grasījās cirst zeņķim ar garu asmeni.

Poga.

Spied! Tomass iekliedzās skaļāk, nekā pašam šķita, ka cilvēks vispār var pakliegt.

Terēza klausīja.

Tiklīdz viņa nospieda pogu, iestājās pilnīgs klusums. Kaut kur tālumā tumšā tuneļa dziļumos bija dzirdams, ka atveras slīdošas durvis.

58. NODAĻA

/

Uzreiz pēc pogas nospiešanas abi bēdneši izslēdzās to piederumi ierāvās atpakaļ gļotainajā ādā, gaismas nodzisa, iekšējie mehānismi apklusa. Un tās durvis…

Atbrīvojies no sava sagūstītāja tvēriena, Tomass nokrita uz grīdas. Par spīti sāpēm, ko radīja vairākās vietās saskrāpētā mugura un pleci, zēnu pārņēma tāds saviļņojums, ka viņš nezināja, kā reaģēt. Tomass noelsās, iesmējās, iešņukstējās, atkal iesmējās.

Čaks, mūkot no bēdnešiem, bija uzskrējis tieši virsū Terēzai meitene mierināja viņu, turēdama ciešā apskāvienā.

Malacis, Čak! Tu to paveici, viņa teica. Mēs tā uztraucāmies par stulbajiem koda vārdiem, ka neiedomājāmies meklēt kaut ko spiežamu izrādās, pēdējais vārds nozīmēja reālu darbību.

Tomass iesmējās vēlreiz, pārsteigts, ka to spēj tik drīz pēc nupat pārdzīvotajām šausmām. Terēzai taisnība, Čak, vecīt, tu mūs izglābi! Es taču teicu, ka mums vajadzēs tavu palīdzību! Tomass uzrausās kājās un apskāva abus, noreibis no uzvaras prieka. Bļāviens, Čak, tu esi varonis!

-     Un kā ar pārējiem? Terēza pamāja uz ieeju Bēdnešu caurumā. Tomasa saviļņojums noplaka, viņš paspēra soli atpakaļ un pagriezās pret lūku.

Kā atbildot uz Terēzas jautājumu, melnajā caurumā kāds ielēca tas bija Minjo. Izskatījās, ka dūrienu un griezienu pēdas klāj vismaz deviņdesmit procentus viņa ķermeņa.

-    Minjo! Tomass atviegloti iesaucās. Vai tev viss kārtībā? Kur pārējie?

Minjo aizstreipuļoja līdz ieliektajai tuneļa sienai un, smagi elsodams, atspiedās pret to. Ļoti daudz kritušo… Tur augšā bija īsta asinspirts… un tad tie visi vienkārši izslēdzās. Viņš apklusa, ievilka plaušās labi daudz gaisa un strauji izelpoja. Jums izdevās. Nespēju noticēt, ka tas patiešām nostrādāja.

Nākamais caurumā parādījās Ņūts. Viņam sekoja Cepetis, pēc tam Vinstons un pārējie. Jau drīz Tomasam un viņa draugiem bija piebiedrojušies astoņpadsmit zēni, tātad tuneli kopā atradās divdesmit viens klajumnieks. Tie, kas bija palikuši Labirintā un cīnījušies, visi kā viens bija no galvas līdz klājām klāti asinīm un bēdnešu izdalījumiem, viņu drēbes bija saplosītas lupatu lēveros.

-    Un pārējie? Tomass vaicāja, bīdamies atbildes.

-    Miruši, Ņūta balss aizlūza. Puse no mums…

Iestājās klusums. Ilgu laiku neviens neko neteica.

-     Zināt, ko? Minjo beidzot ierunājās, izslejoties pilnā augumā. Kaut arī puse no mums gāja bojā, puse tomēr izdzīvoja. Un neviens netika sadzelts kā jau Tomass bija paredzējis. Mēs nedrīkstam nokārt galvu.

Pārāk daudz, Tomass nodomāja. Daudz par daudz. Viņa prieks strauji izplēnēja un pārvērtās dziļās sērās par divdesmit klajumniekiem, kuri bija zaudējuši savu dzīvību. Par spīti tam, ka lielāko daļu zēnu Tomass nemaz nepazina un droši zināja ja viņi nebūtu mēģinājuši bēgt, bojā būtu gājuši visi -, viņam vienalga sāpēja sirds. Tik daudz upuru kā gan to varēja uzskatīt par uzvaru?

-    Taisāmies prom no šejienes, Ņūts teica. Tūlīt pat.

-    Uz kurieni? Minjo vaicāja.

Tomass norādīja uz garo tuneli. Es dzirdēju, ka tur tālāk atvērās durvis. Viņš centās apspiest smeldzi, centās nedomāt par šausmīgo cenu, kādu bija prasījusi tikko izcīnītā uzvara. Tomass zināja, ka viņi vēl ne tuvu nebija drošībā.

-    Nu, tad ejam, Minjo teica. Negaidīdams atbildi, viņš pagriezās un sāka soļot prom pa tuneli.

Ņūts pamāja ar galvu, mudinādams pārējos klajumniekus sekot Minjo. Cits pēc cita tie devās tumsā, līdz blakus viņam bija palikuši tikai Tomass, Terēza un Čaks.

-    Es iešu pēdējais, Tomass teica.

Neviens neiebilda. Ņūts gāja pirmais, tad Čaks un tad Terēza. Cits pēc cita Tomasa draugi pazuda melnajā tunelī. Šķita, ka tumsa aprij pat lukturīšu gaismu. Zēns sekoja, nemaz neatskatījies uz beigtajiem bēdnešiem.

Viņi bija soļojuši kādu minūti, kad priekšā atskanēja spalgs kliedziens. Tam sekoja vēl viens, pēc tam vēl viens. Balsis pakāpeniski izgaisa tālumā, it kā to īpašnieki kaut kur kristu.

Zēnu kolonnai pārskrēja satraukta murdoņa. Terēza pagriezās pret Tomasu. Izklausās, ka tunelis beidzas ar slidkalniņu, kas ved kaut kur lejup.

Tomasam vēderā viss sagriezās kājām gaisā. Šķita, kādam tā tiešām ir spēle vismaz tiem, kas bija uzbūvējuši šo vietu.

Citu pēc cita viņš dzirdēja priekšā izzūdam klajumnieku saucienus. Drīz pienāca Ņūta, tad Čaka kārta. Visbeidzot Terēza iespīdināja sava lukturīša gaismu gludā melna metāla caurulē, kas strauji noliecās uz leju.

Laikam jau mums nav izvēles, viņa teica domās.

Laikam gan nav. Tomasu māca spēcīga priekšnojauta, ka viņu murgs vēl nav beidzies. Viņš tikai cerēja, ka caurules otrā galā klajumniekus negaida vēl viens bēdnešu pulks.

Terēza ielēca caurulē ar gandrīz priecīgu spiedzienu. Tomass sekoja viņai, pirms bija paspējis pārdomāt jebkas šķita labāks par Labirintu.

Viņš traucās lejup pa stāvo slīpumu. Caurules iekšpusi klāja eļļains, smakojošs šķidrums tas oda pēc izkusušas plastmasas un nolietotiem mehānismiem. Tomass izlocījās tā, lai slīdētu ar kājām pa priekšu, un izpleta rokas, cenšoties piebremzēt kritienu. Tas izrādījās neiespējami slidenā viela bija visur, viņš nespēja nekam pieķerties.

No tuneļa sienām atbalsojās pārējo kliedzieni. Viņi šļūca aizvien tālāk un ātrāk pa eļļaino cauruli. Tomasa sirdi sažņaudza panika, nelika mieru uzmācīga vīzija: klajumniekus aprijis kāds milzīgs briesmonis un nu viņi ceļo lejup pa tā barības vadu, lai kuru katru brīdi piezemētos kuņģī. Tad, it kā zēna domas būtu materializējušās, nepatīkamās smakas mainījās un aizvien vairāk atgādināja puvi un pelējumu. Tomass sāka rīstīties: viņam nācās krietni piepūlēties, lai neapvemtu sevi.

Tunelis savērpās, pārtopot spirālē, nobrauciena ātrums nedaudz palēninājās. Mirkli vēlāk Tomasa kājas atsitās pret Terēzas galvu, un nu viņš sajutās pavisam nožēlojami. Viņi vēl aizvien krita. Šķita, ka laiks ir apstājies: tam nebija ne sākuma, ne gala.

Apli pa aplim viņi turpināja riņķot lejup. Tomass juta, ka vairs ilgi nespēs to izturēt pret ādu žļerkstošo draņķi, pretīgo smaku, spirālveida kustību. Viņš jau grasījās pagriezt galvu uz sāniem, lai izvemtos, kad Terēza spalgi iekliedzās šoreiz bez atbalss. Sekundi vēlāk Tomass izlidoja no tuneļa un uzkrita meitenei virsū.

Visapkārt kūņojās ķermeņi, klajumnieki gulēja krustām šķērsām pāri cits citam, vaidēdami, grūstīdamies un kārpīdamies laukā no mudžekļa. Tomass norausās no Terēzas, ar visām četrām aizrāpoja pāris metrus tālāk un nekavējoties iztukšoja kuņģi.

Joprojām trīcēdams, Tomass noslaucīja muti ar plaukstu. Tas nebija prātīgi darīts, jo rokas viscaur klāja taukainā caurules smērviela. Zēns noberza plaukstas pret grīdu, pieslējās sēdus un palūkojās apkārt. Pārējie bija sapulcējušies grupā un, tāpat kā viņš, ieplestām mutēm grozīja galvu uz visām pusēm, pētot vietu, kurā bija nonākuši. Tomass tikai tagad atcerējās, ka redzējis šo telpu jau Pārvēršanas laikā.

Viņi atradās milzīgā pazemes angārā, kas bija pietiekami apjomīgs, lai ietilpinātu sevī vismaz deviņus vai desmit Mājokļus. No grīdas līdz griestiem un no stūra līdz stūrim telpa bija pieblīvēta ar dažnedažādām iekārtām, vadiem, caurulēm un datoriem. Pie vienas sienas pa labi no Tomasa rindā stāvēja apmēram četrdesmit prāvi balti konteineri, kas izskatījās pēc milzīgiem zārkiem. Telpas pretējā sienā bija redzamas lielas stikla durvis, bet apgaismojums neļāva saskatīt, kas atrodas aiz tām.

Skatieties! kāds iesaucās, bet Tomass jau bija paspējis pamanīt pats. Viņam aizcirtās elpa, miesu pārklāja zosāda, pāri mugurai kā mitrs zirneklis pārrāpoja bailes.

Tieši viņu priekšā horizontāli šķērsām pāri angāra sienai stiepās aptuveni divdesmit tumši tonētu logu rinda. Aiz katra no tiem sēdēja pa vienam cilvēkam gan vīrieši, gan sievietes, visi bāli un izstīdzējuši tie piemiegtām acīm cauri stiklam uzmanīgi vēroja klajumniekus. Tomass nodrebēja svešādie stāvi izskatījās pēc spokiem dusmīgiem, ļauniem un izsalkušiem cilvēku gariem, kuri nekad savas dzīves laikā nav pazinuši laimi, par nāvi nemaz nerunājot.

Tomass, protams, saprata, ka tie nav spoki. Tie bija ļaudis, kuri nosūtījuši viņus uz Klajumu. Ļaudis, kuri izdzēsuši zēnu atmiņas un laupījuši viņiem brīvību.

Radītāji.

59. nodaĻa

i

Tomass soli atkāpās un pamanīja, ka pārējie rīkojas tāpat. Telpā iestājās nāves klusums, klajumnieki sastinguši blenza uz rindā izvietotajiem logiem un cilvēkiem aiz stikla. Tomass redzēja, ka viens no tiem noliec galvu un kaut ko pieraksta, kāds cits pacēla roku un uzlika uz acīm brilles. Vērotājiem mugurā bija balti krekli un melni uzsvārči, labajā pusē krūšu augstumā bija izšūts kāds vārds Tomass īsti nespēja to salasīt. Svešajām sejām nebija nekādas izteiksmes, taču tās visas bija iekritušas, dzeltenīgas un neveselīgas: bija gandrīz skumji tās uzlūkot.

Viņi turpināja bezkaislīgi vērot klajumniekus: kāds vīrietis papurināja galvu, kāda sieviete pamāja. Cits vīrietis pacēla roku un pakasīja degunu pagaidām tā bija viscilvēciskākā darbība, ko Tomass bija novērojis.

-    Kas ir šie cilvēki? Čaks čukstus ievaicājās, taču skaņa griezīgi atbalsojās visā telpā.

-    Radītāji, Minjo atbildēja un nospļāvās uz grīdas. Jūs visi tūlīt dabūsiet pa purnu! viņš iebrēcās tik skaļi, ka Tomasam gribējās aizspiest ausis.

-    Ko darīsim? Tomass vaicāja. Ko viņi gaida?

-     Viņi droši vien atkal iedarbinājuši bēdnešus, ierunājās Ņūts. Tie noteikti jau ir ceļā…

Zēnu pārtrauca lēna, ritmiska pīkstoņa, līdzīga atpakaļgaitā braucoša kravas auto signālam, tikai daudzreiz jaudīgāka. Tā nāca no visām pusēm, skaļi atbalsojoties pret angāra sienām.

-    Kas tad nu? Čaks vaicāja, neslēpdams bažas savā balsī.

Nez kādēļ visi palūkojās uz Tomasu. Viņš spēja tikai paraustīt plecus neko vairāk zēns nebija atcerējies un tagad bija tikpat lielā neziņā un izbīlī kā pārējie. Tomass atgāza galvu un nopētīja telpu no malas līdz malai, meklēdams skaņas avotu, bet neievēroja nekādas pārmaiņas. Tad viņš ar acs kaktiņu pamanīja, ka pārējie klajumnieki skatās stikloto durvju virzienā. Tomass darīja tāpat, un viņa sirds sāka sisties straujāk. Vienas durvis vērās vaļā.

Pīkstoņa apklusa, un telpā iestājās tik dziļš klusums kā atklātā kosmosā. Tomass aizturēja elpu un sagatavojās pašam ļaunākajam. Likās, ka durvīs kuru katru brīdi parādīsies kaut kas šausmīgs.

Tā vietā angārā ienāca divi cilvēki.

Viens no tiem bija pieaugušais. Sieviete. Viņa izskatījās pavisam ikdienišķi: kājās melnas bikses, mugurā balts pogājams krekls ar apkaklīti un zilu VELNS logotipu uz krūtīm. Brūnie mati bija taisni apgriezti plecu augstumā, viņai bija kalsna seja un tumšas acis. Tuvojoties sieviete ne smaidīja, ne izrādīja kādas citas emocijas uz brīdi likās, ka viņa pat nav pamanījusi zēnus vai nepievērš tiem lielu vērību.

Es viņu atceros, Tomass aptvēra. Bet tā bija ļoti miglaina apjausma viņš nespēja atminēties ne sievietes vārdu, ne to, kāds viņai bija sakars ar Labirintu, taču nācēja noteikti bija pazīstama. Ne tikai viņas izskats, bet arī gaita un stīvā izturēšanās, kurā nebija ne miņas no dzīvesprieka. Sieviete apstājās pāris metrus no klajumniekiem un lēnām no kreisās puses uz labo pārlaida tiem acis.

Otrs ienākušais bija zēns. Viņam mugurā bija treniņtērps, vairākus izmērus par lielu. Galvā uzmaukta kapuce pilnībā nosedza seju.

-     Apsveicu ar atgriešanos, sieviete beidzot ierunājās.

-    Vairāk nekā divi gadi, un tik maz upuru. Neticami.

Tomasam atkārās žoklis, seja dusmās piesarka.

-    Kā lūdzu? Ņūts pārvaicāja.

Sieviete vēlreiz pārlaida acis zēniem un pievērsās Ņūtam.

-     Viss ir noritējis saskaņā ar plānu, Ņūtona kungs. Lai gan, jāatzīst, mēs gaidījām lielāku atkritušo skaitu.

Viņa paskatījās uz sev blakus stāvošo pusaudzi, izstiepa roku un novilka tam kapuci. Zēns pacēla galvu, viņa acīs bija asaras. Klajumniekiem no pārsteiguma aizrāvās elpa. Tomasam saļodzījās ceļgali.

Tas bija Gallijs.

Tomass samirkšķināja plakstiņus un saberzēja acis, nespēdams noticēt ieraudzītajam. Viņu pārņēma reizē apjukums un dusmas.

Tas tik tiešām bija Gallijs.

-    Ko viņš te dara!? iesaucās Minjo.

-    Tagad jūs esat drošībā, sieviete turpināja, it kā nebūtu dzirdējusi jautājumu. Varat nomierināties.

-      Nomierināties? Minjo sašutis iekliedzās. Kas tu tāda esi, lai liktu mums nomierināties? Mēs gribam runāt ar policiju, mēru, prezidentu vienalga, ko! Tomasu satrauca tas, ka Minjo varētu rīkoties neprognozējami, bet, no otras puses, viņam pat gribējās, lai skrējējs iegāž sievietei pa seju.

Viņa piemiedza acis un paskatījās uz Minjo. Tev nav ne mazākās sajēgas, par ko tu runā, puika. Es biju gaidījusi nobriedušāku attieksmi no kāda, kas izturējis Labirinta Atlasi. Sievietes autoritatīvais tonis Tomasu šokēja.

Minjo jau grasījās kaut ko bilst, bet Ņūts iegrūda viņam sānos elkoni.

-    Gallij? Ņūts vaicāja. Kas te notiek?

Tumšmatainais zēns paskatījās uz Ņūtu. Viņa acis uz

mirkli iespīdējās, galva tik tikko manāmi trīcēja, bet Gallijs neatbildēja. Ar viņu kaut kas nav kārtībā, Tomass nodomāja. Vēl mazākā kārtībā nekā pirms tam.

Sieviete palocīja galvu, it kā lepotos ar viņu. Pienāks diena, kad jūs visi būsiet pateicīgi par to, ko esam darījuši jūsu labā. Tik daudz es varu apsolīt un ceru, ka jūs spēsiet to pieņemt. Pretējā gadījumā tā visa būs bijusi liela kļūda. Laiki ir grūti, Ņūtona kungs. Patiešām grūti.

Sieviete brīdi klusēja. Protams, ir atlicis vēl viens, pēdējais Mainīgais. Viņa pakāpās atpakaļ.

Tomass pievērsa skatienu Gallijam. Viss bijušā klajumnieka ķermenis drebēja, seja bija bāla kā krīts, liekot miklajām, piesārtušajām acīm izcelties kā asiņu pilieniem uz baltas papīra lapas. Lūpas bija cieši sakniebtas, āda ap tām raustījās, it kā viņš no visa spēka mēģinātu kaut ko pateikt, bet nespētu.

Gallij? Tomass ievaicājās, cenšoties apspiest naidu, kuru juta pret zēnu.

No Gallija mutes izlauzās vārdi: Viņi… kontrolē manies nevaru… Zēns izvalbīja acis un ar roku, it kā smakdams, satvēra kaklu. Man… tas… jādara… Katra skaņa bija kā sēciens. Tad Gallijs apklusa, vaibsti izlīdzinājās, ķermenis atslāba.

Tomasam tas viss ļoti atgādināja Albija izturēšanos pēc tam, kad tas bija pamodies no Pārvēršanas. Arī vadonis bija uzvedies tieši tāpat. Ko gan tas…

Taču viņam nepietika laika, lai pabeigtu domu. Gallijs pēkšņi pašāva roku sev aiz muguras un no bikšu kabatas izvilka kaut ko garu un spīdīgu. Angāra spuldžu mestā gaisma atmirdzēja no metāliskas virsmas zēna plaukstā bija sažņaugts neganta izskata duncis. Viņš negaidītā ātrumā atvēzējās un svieda to tieši virsū Tomasam. Tajā pašā mirklī Tomass izdzirdēja kliedzienu pa labi no sevis, sajuta kustību…

Gallija mestais asmens lidoja, griezdamies ap savu smaguma centru Tomass redzēja katru tā gaisā apmesto loku gluži kā palēninātā filmā. Šķita, ka laiks gandrīz apstājies tikai tāpēc, lai dotu viņam iespēju pilnībā izbaudīt biedējošo skatu. Nazis virpuļoja aizvien tuvāk un tuvāk, tieši pretī Tomasam. Mute pavērās kliedzienam, bet tas iesprūda rīklē: viņš pavēlēja sev kustēties, bet nespēja.

Nesaprotamā kārtā viņa acu priekšā pēkšņi uzradās Čaks, lēcienā aizsegdams Tomasa ķermeni ar savu. Tomasam šķita, ka viņa kājas ir iesalušas ledū. Viņš spēja tikai mēmi un bezpalīdzīgi nolūkoties notiekošajā.

Duncis ar pretīgu, mitru skaņu ietriecās Čaka krūtīs, iegrimdams līdz pašam spalam. Zēns iekliedzās, nokrita uz grīdas un sāka raustīties sāpēs. No brūces plūda tumši sarkanas asinis. Čaka kājas agonijā dauzījās pret grīdu un bezmērķīgi mētājās uz visām pusēm. Pāri lūpām tecēja sārtas siekalas. Tomasam šķita, ka pasaule ap viņu sabrūk, aprokot sirdi tās gruvešos.

Viņš nometās ceļos uz grīdas un apskāva Čaka trīcošo ķermeni.

Čak! Tomass kliedza rīkli plosošā balsī. Čak!

Tomasa rokas mirka asinīs. Čaks nevaldāmi drebēja, viņa acu zīlītes bija pazudušas pierē tā, ka redzami palika tikai bdtumi. No nāsīm un mutes plūda asinis.

-    Čak… Tomass atkārtoja nu jau čukstus. Bija jābūt kaut kam, ko viņi varēja darīt. Zēnu vēl varēja glābt…

Čaka ķermenis pārstāja raustīties un norima. Acis atgriezās normālā stāvoklī un nofokusējās uz Tomasu, pēdējiem spēkiem tveroties pie dzīvības. Tom… mas, viņš ar pūlēm izmocīja vienu vārdu.

-    Turies, Čak, Tomass atsaucās. Nemirsti, cīnies! Lūdzu, palīdziet kāds!

Neviens pat nepakustējās, un dziļi sirdī Tomass saprata, kāpēc. Palīdzēt vairs nebija iespējams. Čaku nevarēja glābt. Acu priekšā viss satumsa, telpa šūpojās un līgojās. Nē, viņš nodomāja. Ne Čaks. Tikai ne Čaks. Lai nu kurš, bet ne Čaks.

-    Tomas… mirstošais zēns iečukstējās. Atrodi… manu mammu. Viņš saraustīti noklepojās, izgrūzdams no plaušām veselu asinu šalti. Pasaki viņai…

> j

Čaks nepaspēja pabeigt. Viņa plakstiņi aizvērās, ķermenis kļuva ļengans, lūpas atstāja pēdējā elpa.

Tomass sastindzis blenza, ilgi nespēdams atraut acis no mirušā drauga.

Tad viņā kaut kas pamodās. Dziļi pakrūtē sarosījās kaut kas tumšs un briesmīgs. Dusmas. Atriebes kāre. Naids. Tas strauji izplatījās visā ķermenī plaušās, kaklā, rokās un kājās, pārņēma viņa prātu.

Tomass palaida vaļā Čaku, piecēlās un, niknumā drebēdams, pagriezās pret sievieti un Galliju.

Un tad Tomass uzsprāga, reizi par visām reizēm zaudēja savaldību.

Viņš metās uz priekšu un uzklupa Gallijam, ar pirkstiem uzmeklēja zēna rīkli un sažņaudza to kā spīlēs. Abi nogāzās uz grīdas, Tomass jāteniski uzsēdās savam pretiniekam, ar kājām saspieda Gallija rokas pie sāniem tā, lai tas nespētu pretoties, un sāka sist.

Ar kreiso roku Tomass turēja Gallija kaklu piespiestu grīdai, bet ar labo raidīja zēna sejā sitienu pēc sitiena. Vēl un vēl, un vēl, Tomass neapstādamies trieca savilkto dūri pa Gallija degunu, muti un vaigiem. Krakšķēja kauli, šķīda asinis, gaisu pildīja briesmīgi kliedzieni. Tomass nezināja, kuri no tiem ir skaļāki viņa vai Gallija. Viņš tikai sita un sita, gluži kā izgāzdams visas savas dzīves laikā sakrātās dusmas.

Kad Minjo un Ņūts atrāva viņu no Gallija un vilka projām, Tomass turpināja vicināt rokas, zvetēdams tukšu gaisu. Viņš pretojās vecākajiem zēniem, centās izrauties, kliedza, lai viņu liek mierā. Tomass nenolaida acis no Gallija, kurš nekustēdamies gulēja uz grīdas; viņš juta no sevis strāvojošo naidu, kas savienoja abus kā neredzama ugunslīnija.

Un tad pēkšņi tas viss izbeidzās pats no sevis. Palika tikai domas par Čaku.

Tomass atbrīvojās no Ņūta un Minjo tvēriena un pieskrēja pie sava drauga saļimušā, nedzīvā ķermeņa. Viņš apskāva Čaku, pievilka cieši sev klāt, nepievērsdams uzmanību asinīm un sastingušajai nāves izteiksmei zēna sejā.

-    Nē! Tomass kliedza, skumju plosīts. Nē!

Klāt pienāca Terēza un uzlika roku uz pleca. Tomass to nokratīja.

-    Es apsolīju! viņš kliedza kā apmāts, pats apjauzdams, ka neuzvedas gluži normāli. Es apsolīju, ka izglābšu viņu, ka nogādāšu mājās! Es zvērēju!

Terēza neko neteica, tikai pamāja ar galvu un nodūra skatienu zemē.

Tomass no visa spēka spieda Čaku pie savām krūtīm, it kā tā spētu viņu atdzīvināt vai izteikt pateicību par to, ka zēns glāba viņa dzīvību, par to, ka piedāvāja savu draudzību, kad neviens cits to nedarīja.

Tomass netaupīja asaras, viņš raudāja, kā vēl nekad savā mūžā nebija raudājis. Šņuksti un elsas atbalsojās no angāra sienām kā spīdzināšanas skaņas moku kambarī.

60. nodaĻa

t

Beigu beigās Tomass saņēmās un apklusa, samierinājies ar to, ka nekas vairs nav maināms. Klajumā Čaks viņam bija kļuvis par savdabīgu simbolu iemiesojumu cerībai, ka kaut kad pasaulē viss būs kārtībā un viņu dzīves atkal kļūs normālas. Viņi gulēs īstās gultās. Tiks sabučoti pirms miega. Brokastīs ēdīs ceptas olas ar šķiņķi. Ies skolā. Būs laimīgi.

Bet tagad Čaks bija miris. Un drauga nedzīvais ķermenis Tomasa rokās bija kļuvis par aukstu apliecinājumu ne tikai tam, ka šiem sapņiem par laimīgu nākotni nav lemts piepildīties, bet arī tam, ka dzīve vispār nekad nav bijusi normāla. Ka pat pēc izbēgšanas viņus gaidīja grūtas dienas. Ka pasaule bija viena vienīga bēdu ieleja.

Viņa atmiņas bija labākajā gadījumā nepilnīgas, bet arī tās nesolīja neko gaišu.

Tomass norija sāpes, paslēpa tās dziļi sevī. Viņš darīja to Terēzas dēļ. Ņūta un Minjo dēļ. Lai cik drūma nākotne gaidītu klajumniekus, viņi paliks kopā, un nekam citam šobrīd nebija nozīmes.

Viņš noguldīja Čaku atpakaļ uz grīdas un iztaisnoja muguru, cenšoties neskatīties uz zēna asinīm piemirkušo kreklu. Notrausis no vaigiem asaras un izslaucījis acis, Tomass iedomājās, ka viņam droši vien vajadzētu justies neērti, bet tā nebija. Viņš pacēla galvu un paskatījās uz Terēžu, ielūkojās viņas lielajās zilajās acīs un ieraudzīja tajās dziļas skumjas gan par viņu, gan Čaku, Tomass par to nešaubījās.

Meitene pastiepa roku un palīdzēja viņam piecelties. Arī kad Tomass bija kājās, viņi palika stāvam, sadevušies rokās. Tomass cieši saspieda Terēzas plaukstu, mēģinādams tādā veidā paust viņai visu, ko juta. Pārējie klajumnieki klusēja, vairākums ar neko neredzošām acīm lūkojās uz Čaka līķi, it kā vairs nebūtu spējīgi neko just. Uz Galliju neviens neskatījās zēns vēl bija dzīvs un elpoja, bet nekā citādi nekustējās.

Visam notikušajam ir jēga, sieviete no VELNS pārtrauca ieilgušo klusumu, tagad viņas balss izklausījās daudz laipnāka. Jums tas ir jāsaprot.

Tomass palūkojās uz viņu, sakopodams skatienā visu savu naidu, taču palika stāvam uz vietas.

Terēza ar otru roku aptvēra zēna augšdelmu un saspieda to. Ko tagad? viņa vaicāja.

Es nezinu, Tomass atbildēja. Varbūt…

Viņa domu pārtrauca negaidīts troksnis un kliedzieni aiz durvīm, pa kurām bija ieradusies sieviete ar Galliju. VELNS pārstāve satrūkās, acīmredzami nobālēja un pagriezās pret ieeju. Tomass sekoja viņas skatienam.

Telpā iebrāzās vairāki vīrieši un sievietes ar šaujamieročiem rokās. Viņi bija ģērbti novalkātos džinsos un līdz pēdējai vīlei izmirkušos mēteļos. Svešinieki skaļi klaigāja, bet vārdus nebija iespējams saprast. Viņu ieroči šautenes un pistoles izskatījās… senlaicīgi, gandrīz arhaiski. Kā rotaļlietas, kas gadiem ilgi pamestas gulējušas mežā, kur tās atraduši nākamās paaudzes bērni un savākuši, lai uzspēlētu karinu.

Tomass apstulbis nolūkojās, kā divi no iebrucējiem nogāž VELNS sievieti uz grīdas. Viens no tiem atkāpās, pacēla savu ieroci un notēmēja.

Nevar būt, Tomass nodomāja. Vai tiešām…

Gaisā uzliesmoja vairāki šāvieni. Lodes ietriecās sievietes ķermenī, uz vietas nogalinot viņu un atstājot guļam asins peļķē.

Tomass paspēra vairākus soļus atpakaļ un gandrīz paklupa.

Pie klajumniekiem pienāca kāds vīrietis. Tikmēr pārējie iebrucēji, pagriezuši muguras, izretojās viņiem visapkārt un atklāja uguni pa novērotāju logiem, sašķaidot tos drumslās. Tomass dzirdēja kliedzienus, redzēja asinis, novērsās un sakoncentrēja uzmanību uz klāt pienākušo vīru. Svešiniekam bija tumši mati un jauneklīga seja, bet daudz sīku krunciņu ap acīm, it kā viņš katru savu mūža dienu būtu pavadījis rūpēs par to, kā izdzīvot līdz nākamajai.

Mums nav laika paskaidrojumiem, vīrietis sacīja balsī, kas bija tikpat saspringta kā viņa sejas izteiksme. Sekojiet man un skrieniet tā, it kā no tā būtu atkarīga jūsu dzīvība. Jo tā arī ir.

Vīrietis ar pāris žestiem deva zīmi saviem biedriem, pagriezās un izskrēja pa lielajām stikla durvīm, ar pacelto ieroci tēmēdams uz priekšu. Angārā vēl aizvien rībēja šāvieni un skanēja Radītāju pirmsnāves kliedzieni, Tomass centās nepievērst tiem uzmanību un klausīt norādījumiem.

Aiziet! aiz muguras iesaucās kāds no viņu glābējiem vismaz tā Tomass tobrīd uztvēra svešiniekus.

Pēc neilgas vilcināšanās zēni sekoja lielā burzmā, burtiski minot cits citam uz papēžiem, steigdamies uz izeju jo tālāk no Labirinta un bēdnešiem, jo labāk. Tomass skrēja kopā ar visiem grupas aizmugurē, vēl arvien turēdams Terēzas roku savējā. Viņiem neatlika nekas cits kā atstāt Čaka līķi turpat.

Tomass vairs neko nejuta pēc visa pārdzīvotā viņam nebija atlicis ne kripatas emociju. Viņi skrēja pa garu gaiteni, pēc tam pa vāji apgaismotu tuneli. Augšup pa vītņveida kāpnēm. Visapkārt bija tumšs, oda pēc elektroniskām iekārtām. Cauri vēl vienam gaitenim. Augšup pa vēl vienām kāpnēm. Vēl gaiteņi. Tomass vēlējās, kaut spētu just sāpes par Čaka zaudējumu vai prieku par veiksmīgo bēgšanu un to, ka Terēza ir līdzās. Bet viņš bija redzējis pārāk daudz. Bija palicis tikai tukšums. Vakuums. Nekas.

Viņi skrēja tālāk; daži pieaugušie rādīja ceļu, citi skubināja ar saucieniem no aizmugures.

Viņi sasniedza vēl vienas stikla durvis un izskrēja laukā. No melnām debesīm kā ar spaiņiem gāzās lietus. Nekas cits nebija redzams, izņemot blāvus atspulgus no gaisā ņirbošajām ūdens lāsēm.

Svešinieku vadonis neapstājās, iekams viņi nebija nonākuši līdz lielam autobusam. Tā sāni bija nobružāti un iedauzīti, vairākums logu ieplaisājuši. Lietus strūklas plūda pāri autobusa jumtam, liekot Tomasam iztēloties milzīgu no okeāna iznirstošu zvēru.

Kāpiet iekšā! vīrietis iekliedzās. Ātri!

Klajumnieki klausīja, drūzmējoties ap durvīm, un pa vienam sāka kāpt autobusā. Šķita, paies vesela mūžība, kamēr visi uztrausīsies pa trīs pakāpieniem un ieņems sēdvietas.

Tomass atradās rindas beigās, tieši aiz muguras Terēzai. Viņš pacēla galvu pret debesīm un sajuta uz sejas lietus lāses tās bija siltas, gandrīz karstas un aizdomīgi blīvas. Dīvainā kārtā šis novērojums palīdzēja Tomasam nokratīt šausmas un saasināt uzmanību. Varbūt pie vainas bija nokrišņu stiprums. Viņš sakoncentrējās uz autobusu, uz Terēžu, uz bēgšanu.

Viņi jau gandrīz bija sasnieguši autobusa durvis, kad kaut kas smags pēkšņi uzgūla Tomasa plecam un sagrāba aiz krekla. Zēns iekliedzās, jūtot, ka tiek rauts atpakaļ, viņa roka izslīdēja no Terēzas tvēriena. Meitene pagriezās brīdī, kad viņš nogāzās zemē, saceldams gaisā ūdens šalti, cauri mugurkaulam izšāvās asas sāpes. Tomasa acu priekšā parādījās sievietes seja tikai pāris centimetru attālumā, kājām gaisā, aizsedzot skatu uz Terēžu.

Zēna vaigiem pieskārās netīru matu šķipsnas. Nāsīs ielauzās briesmīga smirdoņa, kas atgādināja saskābušu pienu un puvušas olas. Sieviete nedaudz paliecās atpakaļ, un kāda lukturīša gaisma apspīdēja viņas seju bālo, krunkaino ādu no vienas vietas klāja pretīgas, strutojošas čūlas. Tomass no šausmām nespēja pat pakustēties.

Izglābs mūs visus! atbaidošā sieviete ieķērcās, notašķot viņa seju ar siekalām. Izglābs mūs visus no svēles! Viņa iesmējās balsī, kas vairāk atgādināja saraustītu klepu.

Sieviete iegaudojās: kāds no glābējiem ar abām rokām sagrāba viņu un norāva no Tomasa. Tas, atguvis sajēgu, steigšus pietrausās kājās. Zēns kāpās atpakaļ, līdz uzgrūdās Terēzai, un noraudzījās, kā vīrietis velk sievieti prom: viņa vārgi kūļāja kājas, bet acis palika piekaltas Tomasam. Sieviete izstiepa pirkstu un iesaucās: Neticiet nevienam viņu vārdam! Izglābs mūs no svēles, vai ne?!

Pāris metrus no autobusa vīrietis nogrūda sievieti zemē. Nekusties vai nošaušu! viņš uzbļāva, tad atskatījās uz Tomasu. Kāpiet iekšā!

Tomass, kuru starpgadījums bija tā pārbiedējis, ka viņš viscaur drebēja, pagriezās un sekoja Terēzai augšup pa pakāpieniem un cauri autobusa salonam. No abām pusēm plati ieplestām acīm viņos noraudzījās pārējie klajumnieki. Tomass un Terēza atrada divas brīvas sēdvietas pašā autobusa galā, nometās uz krēsliem un cieši piespiedās viens otram. Logus no ārpuses pātagoja melnas ūdens lāses. Pret jumtu skaļi grabēja lietus; debesis virs galvas satricināja pērkona grāviens.

Kas tas bija? Terēza vaicāja domās.

Tomass nezināja, ko atbildēt, tāpēc tikai papurināja galvu. Viņam atkal uzbruka domas par Čaku, izstumdamas no apziņas ārprātīgo sievieti un pārvēršot sirdi akmenī. Tomasam viss bija vienalga, pat izglābšanās fakts nesniedza nekādu mierinājumu. Čak…

Otrpus ejai no Tomasa un Terēzas sēdēja sieviete viena no glābējiem. To vadonis vīrietis, kurš bija runājis ar viņiem angārā, iekāpa pēdējais, apsēdās pie stūres un iedarbināja motoru. Autobuss sāka ripot uz priekšu.

Tajā pašā mirklī Tomass aiz loga pamanīja kustību. Spitālīgā sieviete bija piecēlusies kājās un skrēja uz autobusa priekšgalu, mežonīgi vēcinādama rokas un kaut ko kliegdama, bet vētra noslāpēja viņas vārdus. Sievietes acis gailēja vai nu šausmās, vai ārprātā, Tomass nemācēja pateikt.

Viņš piespieda seju pie loga rūts, bet sieviete pazuda skatienam kaut kur priekšā.

Pagaidiet! Tomass iesaucās, taču neviens viņu nedzirdēja. Bet, ja dzirdēja, tad nevienam tas nerūpēja.

Vadītājs uzspieda kāju uz gāzes pedāļa atskanēja dobjš būkšķis. Autobuss sazvārojās, gandrīz izmetot Tomasu no sēdvietas priekšējie riteņi pārbrauca notriektajam sievietes ķermenim. Pēc brīža tas salīgojās vēlreiz tas pats notika ar aizmugurējiem riteņiem. Tomass palūkojās uz Terēžu un redzēja meitenes sejā to pašu riebumu, ko juta arī viņš.

Vadītājam klusējot, autobuss uzņēma ātrumu un ienira lietū un naktī.

61. nodaĻa

t

Nākamās stundas iespaidi Tomasam bija visai izplūduši.

Autobuss neprātīgā ātrumā traucās pa šoseju, cauri pilsētām un ciematiem. Smagā lietus dēļ pa logu gandrīz nekas nebija saredzams. Gaismas un ēkas bija izkropļotas un ūdeņainas kā narkotiku radītas halucinācijas. Kādā no apdzīvotajām vietām autobusa virzienā skrēja vairāki cilvēki noskrandušās drēbēs, pie galvas salipušiem matiem un šausmu izķēmotām sejām, kuras klāja tādas pašas čūlas kā Tomasam uzklupušajai sievietei. Tie ar dūrēm dauzīja autobusa sānus, it kā vēlētos iekāpt, lai aizbēgtu no savas drausmīgās dzīves.

Autobuss ne uz mirkli nepalēnināja gaitu. Terēza klusēdama sēdēja blakus Tomasam.

Viņš beidzot saņēmās un uzrunāja sievieti, kas sēdēja pretējā pusē.

Kas notiek? Tomass vaicāja, nezinot, kā citādi formulēt jautājumu.

Sieviete paskatījās uz Tomasu. Viņas slapjie melnie mati šķipsnās ieskāva nogurušu seju, tumšās acis bija skumju pilnas. Tas ir ļoti garš stāsts.

Balss bija daudz laipnāka, nekā Tomass bija gaidījis. Tas viesa cerību, ka sieviete patiešām ir labvēlīgi noskaņota ka tādi ir visi viņu atbrīvotāji. Neskatoties uz to, ka nupat tie bija aukstasinīgi sabraukuši dzīvu cilvēku.

-     Lūdzu, ierunājās Terēza. Lūdzu, pastāstiet mums vismaz kaut ko.

Sieviete pēc kārtas paskatījās uz abiem un nopūtās. Paies kāds laiks, iekams jūs atgūsiet savas atmiņas, ja tas vispār notiks. Mēs neesam zinātnieki, un mums nav ne jausmas, ko tieši un kā viņi ar jums izdarījuši.

Doma, ka atmiņa varētu būt zudusi uz visiem laikiem, lika Tomasa sirdij sažņaugties, bet viņš turpināja izjautāšanu.

Kas ir tie vini?

>

-     Viss sākās ar Saules izvirdumiem, sieviete atbildēja, acīm aizklīstot tālumā.

-    Kas… Terēza sāka, bet Tomass viņu apklusināja.

Ļauj viņai stāstīt, viņš domās teica meitenei. Izskatās, ka

viņa to darīs.

Labi.

Sieviete runāja kā transā, ar stiklainām acīm veroties tukšumā. Tos nebija iespējams prognozēt. Saules izvirdumi ir normāla parādība, bet šie bija vēl neredzēti, milzīgi, augstāki un intensīvāki nekā jebkad kad tie tika pamanīti, pagāja tikai pāris minūtes, līdz karstuma vilnis sasniedza Zemi. Vispirms sadega mūsu mākslīgie pavadoņi un tūkstoši gāja bojā uzreiz, miljoni tuvāko dienu laikā. Milzīgas platības pārvērtās tuksnesī. Pēc tam parādījās slimība.

Viņa uz brīdi apklusa, ievilka elpu. Sabrūkot ekosistēmai, slimības izplatīšanos vairs nebija iespējams kontrolēt pat ne izolēt to Dienvidamerikas robežās. Džungļi bija pazuduši, bet insekti ne. Tagad to sauc par svēli. Tā ir drausmīga, briesmīga slimība. Tikai bagātākie var atļauties to ārstēt, bet pilnībā izdziedināt nevar nevienu. Ja vien baumas, kas nāk no Andiem, nav patiesas.

Tomass gandrīz pārtrauca viņu, aizmirstot par savu padomu Terēzai, prātu pārplūdināja jautājumi. Sirdī uzplauka šausmas. Viņš savaldījās un klausījās, sieviete turpināja.

Bet jūs jūs esat tikai daži no vairākiem miljoniem bāreņu. Viņi izmēģināja tūkstošus un izvēlējās jūs lielajam pārbaudījumam. Izšķirošajam eksperimentam. Viss, ko jums nācies pārdzīvot, bija līdz pēdējam izskaitļots un pārdomāts. Ikviens notikums bija katalizators procesiem jūsu smadzenēs: lai izpētītu jūsu reakciju, prāta darbību, domāšanu. Lai atlasītu tos, ar kuru palīdzību būtu iespējams atklāt veidu, kā izārstēt svēli.

Viņa vēlreiz apklusa un aizsprauda aiz auss matu šķipsnu. Lielāko daļu svēles fizisko simptomu izraisa kaut kas cits. Viss sākas ar murgiem un nekontrolējamu uzvedību. Pēc tam dzīvnieka instinkti ņem virsroku pār cilvēka. Pamazām vīruss pilnībā pārņem inficēto un iznīcina slimniekā visu cilvēcisko. Tas viss notiek smadzenēs. Svēle dzīvo smadzenēs. Tā ir briesmīga slimība. Labāk mirt, nekā to saķert.

Sieviete pārtrauca lūkoties nekurienē un paskatījās uz Tomasu, tad uz Terēžu, tad atkal uz Tomasu. Bet mēs nepieļausim, ka viņi to dara ar bērniem. Mēs esam veltījuši savu dzīvi cīņai pret VELNS. Mēs neparko nedrīkstam zaudēt savu cilvēcīgumu, lai kādas būtu sekas.

Viņa salika rokas klēpī un paskatījās uz tām. Ar laiku jūs uzzināsiet vairāk. Mēs dzīvojam tālu ziemeļos. No Andiem mūs šķir tūkstošiem kilometru tuksneša. To dēvē par Pekli tā plešas ap vietu, kuru agrāk sauca par ekvatoru tagad tur ir tikai karstums un putekļi, un mežonīgi ļautiņi, kurus neglābjami apsēdusi svēle. Mēs cenšamies šķērsot šo teritoriju, lai atrastu zāles pret slimību. Bet līdz tam mēs cīnīsimies pret VELNS un darīsim visu, lai pārtrauktu viņu nežēlīgos eksperimentus. Sieviete uzmanīgi paskatījās uz Tomasu, tad uz Terēžu. Mēs ceram, ka arī jūs piebiedrosieties mums.

Pēc šiem vārdiem viņa novērsās un sāka lūkoties ārā pa logu.

Tomass paskatījās uz Terēžu un jautājoši pacēla uzacis. Meitene tikai pašūpoja galvu, tad nolaida to uz Tomasa pleca un aizvēra acis.

Es esmu pārāk nogurusi, lai par to domātu, viņa teica. Galvenais, ka tagad mēs esam drošībā.

Varbūt esam, viņš atbildēja. Varbūt.

Tomass manīja, ka meitene iemieg, bet pats tobrīd uz to nebija spējīgs. Viņā plosījās tik daudz pretrunīgu emociju, ka tās nebija iespējams identificēt. Tomēr tas bija labāk par to trulo tukšumu, kādu Tomass bija izjutis pirms tam. Viņš spēja tikai sēdēt un skatīties tumsā un lietū aiz loga, prātā pārcilājot vārdus svēle, slimība, eksperiments, Pekle, VELNS… Atlika vienīgi cerēt, ka turpmāk viņiem klāsies kaut nedaudz labāk kā Labirintā.

Taču, šūpojoties un kratoties līdzi autobusa kustībām, Terēzas galvai ik pa brīdim palecoties un atsitoties pret viņa plecu, jūtot, ka meitene saknosās un atkal aizmieg, dzirdot pārējo klajumnieku kluso murmināšanu, Tomass spēja domāt tikai par vienu.

Čaks…

Pēc divām stundām autobuss apstājās.

Viņi bija iebraukuši dubļainā stāvvietā blakus neizteiksmīgai ēkai ar vairākām logu rindām. Sieviete kopā ar pārējiem glābējiem ieveda visus deviņpadsmit zēnus un meiteni pa ieejas durvīm, augšup pa pakāpieniem un plašā guļamzālē. Gar vienu no sienām rindojās vairākas divstāvu gultas. Telpas pretējā pusē atradās drēbju skapīši un galdi. Sienas rūtoja ar aizkariem aizvilkti logi.

Tomass vēroja visu ar atsvešinātu interesi viņu jau sen vairs nekas nespēja pārsteigt vai patiesi izbrīnīt.

Telpa bija krāsu pilna. Spilgti dzeltenas sienas, sarkanas segas, zaļi aizkari. Pēc Klajuma nomācošās pelēcības likās, ka viņi pārcēlušies uz dzīvi varavīksnes vidū. Itin viss gultas, skapīši, kārtība un tīrība izskatījās tik normāli un ikdienišķi, ka pat likās aizdomīgi. Tas viss šķita pārāk labi, lai būtu patiesība. Nonākot jaunajā pasaulē, Minjo raksturoja to visprecīzāk: Es laikam esmu nosprādzis un nonācis paradīzē.

Tomasam bija grūti priecāties, jo tas nebūtu godīgi pret Čaku. Bet kaut ko viņš tomēr juta. Kaut ko.

Autobusu vadījušais glābēju vadonis nodeva viņus personāla rokās tie bija deviņi vai desmit vīrieši un sievietes, tērpti izgludinātās melnās biksēs un baltos kreklos, nevainojamiem matu sakārtojumiem, tīrām rokām un sejām. Visi bija laipni un smaidīgi.

Krāsas. Gultas. Smaidi. Neticami, bet Tomass gandrīz sajutās laimīgs. Diemžēl to visu nomāca tumša grūtsirdība, kas, šķita, nekad nepāries, atmiņas par Čaku, drauga nežēlīgo noslepkavošanu un viņa nesto upuri. Taču par spīti tam, par spīti visam, ko sieviete autobusā bija stāstījusi par pasauli, kurā viņi atgriezušies, Tomass pirmo reizi kopš izkāpšanas no Kastes jutās drošībā.

Tika sadalītas guļvietas, klajumniekiem izsniedza tīras drēbes un tualetes piederumus, galdā tika celtas vakariņas. Pica! īsta, silta, gardumgarda pica! Tomass kāri notiesāja katru kumosu, izsalkumam ņemot virsroku pār visu pārējo. Sāta un atvieglojuma sajūta ap viņu bija gandrīz taustāma. Vairākums klajumnieku ēda klusēdami, gluži kā baidoties, ka runāšana varētu likt tam visam izgaist. Tomēr telpā netrūka smaidu. Tomasam, tik ļoti pieradušam pie bailēm un izmisuma, bija gandrīz neērti lūkoties uz priecīgām sejām. Jo īpaši tāpēc, ka pats viņš nemaz tik priecīgs nejutās.

Drīz pēc vakariņām klajumniekiem tika paziņots, ka pienācis laiks doties pie miera.

Nevienam nebija iebildumu. Tomasam jau nu noteikti ne. Viņam šķita, ka varētu gulēt mēnešiem.

62. NODAĻA

i

Tomass dalīja vienu divstāvu gultu ar Minjo, kurš uzstāja par gulēšanu augšā. Blakus gultā bija iekārtojušies Ņūts ar Cepeti. Terēžu, pirms viņa paspēja atvadīties, personāls aizveda uz atsevišķu istabu. Tomass sāka neprātīgi ilgoties pēc meitenes jau trīs sekundes pēc šķiršanās.

Zēns apgūlās uz mīkstā matrača un apsedzies gatavojās miegam, kad viņu iztraucēja balss no augšas.

-    Klau, Tomas, ierunājās Minjo.

-    Ko? Tomass bija tā noguris, ka tik tikko spēja atvērt muti.

-    Kā tev liekas, kas notika ar tiem, kuri palika Klajumā?

Tomass par to vēl nebija domājis. Līdz šim viņa prātu bija

aizņēmis Čaks un tagad arī Terēza. Es nezinu. Bet, spriežot pēc tā, cik daudzi no mums gāja bojā pa ceļam uz izeju, es nevēlētos atrasties to švaļu vietā. Tagad viņus droši vien apsēduši bēdneši. Tomass brīnījās par to, cik bezkaislīgi skanēja viņa balss.

-     Tev liekas, ka mēs pie šiem ļaudīm esam drošībā? Minjo vaicāja.

Tomass brīdi apdomāja jautājumu. Viņu spēja apmierināt tikai viena atbilde: Jā, man liekas, ka esam.

Minjo teica vēl kaut ko, bet Tomass vairs neklausījās. Noguruma mākts, zēns domās atgriezās pie Labirintā pavadītā neilgā laika, savas īsās pieredzes skrējēja lomā un pie tā, cik ļoti bija to vēlējies jau kopš pirmās nakts Klajumā. Šķita, ka tas viss noticis ļoti, ļoti sen. Gandrīz kā sapnī…

Telpā skanēja klusi čuksti un murdoņa, bet Tomasam šķita, ka tie pieder pavisam citai pasaulei. Viņš blenza uz augšējās gultas krusteniskajiem koka dēļiem un juta, ka miegs ir rokas stiepiena attālumā. Taču Tomasam vēl gribējās aprunāties ar Terēžu, tāpēc viņš atvairīja nogurumu.

Kā tev tava istaba? Tomass domās vaicāja. Žēl, ka tu nepaliki pie mums.

Kā tad! viņa atsaucās. Kopā ar visiem tiem smirdīgajiem puikām? Nedomāju gan.

Pareizi dari. Man liekas, ka pēdējās minūtes laikā Minjo nopirdies vismaz trīs reizes. Tomass saprata, ka tas ir pavisam tizls joks, bet nekas labāks tobrīd nenāca prātā.

Viņš juta, ka Terēza smejas, un vēlējās kaut arī pats to spētu. Abi kādu brīdi klusēja. Man ļoti žēl, ka tā notika ar Čaku, meitene beidzot ierunājās.

Tomasa sirds iesmeldzās, un viņš aizvēra acis, gremdējoties tumsā un sērās. Viņš mēdza būt tik kaitinošs… Tomass noteica un apklusa, atcerēdamies to vakaru, kad Čaks bija pārbiedējis Galliju tualetē. Bet man tik un tā sāp. It kā es būtu zaudējis brāli.

Es saprotu.

Es apsolīju…

Beidz, Tomas.

Ko? Tomass vēlējās dzirdēt no Terēzas kādu mierinājumu, kaut ko, kas liktu sāpēm atkāpties.

Beidz vainot sevi. Puse no mums taču izdzīvoja. Ja mēs būtu palikuši Labirintā, mirtu visi.

Bet Čaks neizdzīvoja. Tomasam bija kauns atzīt: ja vien varētu, viņš, ne mirkli nešaubīdamies, iemainītu jebkura klajumnieka dzīvību pret Čaka.

Viņš mira, lai izglābtu tevi, Terēza teica. Tā bija viņa paša izvēle. Galvenais, neizšķied to velti.

Tomasam acis sakāpa asaras. Viena lāse izspruka un noslīdēja gar labajiem deniņiem zēna matos. Kādu minūti ne viens, ne otrs neko neteica. Beidzot viņš atkal ierunājās. Terēza?

Jā?

Tomasam bija bail atklāt savas domas, bet viņš tomēr to darīja. Es gribu atcerēties tevi. Atcerēties mūs. Pirms visa šī, saproti?

Es arī.

Šķiet, ka mēs bijām… viņš tomēr nezināja, kā to pateikt.

Es zinu.

Interesanti, kāda būs rītdiena.

Pēc pāris stundām uzzināsim.

Jā. Nu tad arlabunakti. Viņam gribējās sacīt vēl daudz, daudz ko citu. Bet nekas jēdzīgs tāpat nesanāca.

Arlabunakti, viņa atbildēja, un tajā pašā bridi telpā izdzisa gaismas.

Tomass pagriezās uz sāniem, priecādamies, ka ir tumšs un neviens neredz viņa sejas izteiksmi.

Tas nebija ne īsti smaids, ne prieks. Bet kaut kas uz to pusi.

Un tobrīd ar to pietika.

EPILOGS

VELNS ziņojums. Datums 232.1.27. Laiks 22:45

KAM: Maniem kolēģiem

NO: Eiva Peidža, kanclere

TEMATS: Pārdomas par Labirinta Atlasi, A grupa

Manuprāt, katrs no Jums piekritīs, ka Atlase ir noritējusi sekmīgi. Divdesmit izdzīvojušie, visi pilnībā piemēroti mūsu izvirzītajam mērķim. Subjektu reakcijas uz Mainīgajiem bija apmierinošas un rezultāti iepriecinoši. Zēna slepkavība un tai sekojošā glābšana bija vērā ņemams eksperimenta noslēgums. Mums vajadzēja dot triecienu viņu psihei, fiksēt viņu reakciju. Godīgi sakot, esmu pārsteigta, ka par spīti visam mums izdevās atlasīt tik daudz jauniešu, kuri neparko nepadevās.

Jāsaka gan, ka redzēt viņus tādus pārliecinātus, ka tagad viss ir kārtībā, man ir visgrūtāk. Taču nožēlai un sirdsapziņas pārmetumiem nav laika. Kopējā labuma vārdā mums jāturpina iesāktais.

Man pašai jau ir izveidojies viedoklis par to, kuram no subjektiem būtu jākļūst par līderi, bet pagaidām paturēšu to pie sevis, lai neietekmētu pārējo locekļu lēmumus. Taču man izvēle šķiet acīmredzama.

Mēs visi labi zinām, cik svarīgs ir mūsu uzdevums. Vismaz es nākotnē raugos optimistiski. Atceraties, ko meitene uzrakstīja sev uz rokas pirms atmiņas zaudēšanas? Vienīgo, ko izvēlējās paturēt prātā kā pašu svarīgāko. VELNS ir labs.

Subjekti ar laiku atgūs savas atmiņas un sapratīs, kāpēc mēs pakļāvām un vēl pakļausim viņus visām šīm grūtībām. VELNS misija ir kalpot cilvēcei un par katru cenu nodrošināt tās izdzīvošanu. Mēs tik tiešām esam labi.

Lūdzu arī Jūs dalīties savos atzinumos. Pirms pārbaudījuma otrās fāzes sākšanas subjektiem tiks ļauts vienu nakti izgulēties. Cerēsim, ka arī nākamais posms noritēs tikpat veiksmīgi.

Arī B grupas Atlases rezultāti ir ārkārtīgi pārsteidzoši. Man ir nepieciešams laiks, lai apstrādātu datus, bet šo jautājumu mēs varēsim iztirzāt rītdien.

Tātad līdz rītam.

PIRMĀS GRĀMATAS BEIGAS

Content

Dašners Džeimss Labirinta gūstā

1. NODAĻA

2. NODAĻA

3. NODAĻA

4. NODAĻA

5. NODAĻA

6. NODAĻA

7. NODAĻA

8. NODAĻA

9. NODAĻA

10. nodaĻa

11. nodaĻa

12. nodaĻa

13. nodaĻa

14. nodaĻa

15. nodaĻa

16. nodaĻa

17. nodaĻa

18. nodaĻa

19. nodaĻa

20. NODAĻA

21. nodaĻa

22. NODAĻA

23. NODAĻA

24. NODAĻA

25. NODAĻA

26. NODAĻA

27. nodaĻa

28. NODAĻA

29. nodaĻa

30. NODAĻA

31. nodaĻa

32. NODAĻA

33. NODAĻA

34. NODAĻA

35. NODAĻA

36. NODAĻA

37. nodaĻa

38. NODAĻA

39. NODAĻA

40. NODAĻA

41. nodaĻa

42. NODAĻA

43. NODAĻA

44. NODAĻA

45. NODAĻA

46. NODAĻA

47. nodaĻa

48. NODAĻA

49. NODAĻA

50. NODAĻA

51. nodaĻa

52. NODAĻA

53. NODAĻA

54. NODAĻA

55. NODAĻA

56. NODAĻA

57. nodaĻa

58. NODAĻA

59. nodaĻa

60. nodaĻa

61. nodaĻa

62. NODAĻA

EPILOGS